
bănățeni sau, dimpotrivă, dă culoare chiar defectelor acestora, Alin Gavreliuc 

Deşi plasată sub semnul realismului stendha lan („romanul este ca o oglindă 
purtată de-a lungul unui drum”), această carte e una profund subiectivă. 
Pornind de la un pretext jurnalistic — redactarea săptămînală a unui editorial 
pentru Evenimentul Zilei (EVZ Vest) — volumul pe care îl ţineţi în mînă 
acum nu e numai o înşiruire fragmentară de „imagini reflectate”, între 1 
decembrie 2005 şi 1 noiembrie 2007. Ceea ce la prima lectură poate să pară o 
cronică psihosociologică a României prezente, cu toate frămîntările ei, e numai 
un prilej al unei limpeziri identitare mai adinci, care coboară mult în trecut 
pentru a privi, în fond, înainte. Citind dinamica unei lumi în care niciodată 
„subiectul cunoscător” nu se poate detaşa pînă la capăt de „obiectul cunoscut”, 
căci îi este parte de nedespărțit, „romanul despre noi, românii” devine, pînă la 
urmă, o povestire despre intensitatea unei întîlniri cu sine. Ceea ce rămîne este 
ceea ce am înţeles eu din viață, din rostul nostru comunitar, în confruntarea cu 
o istorie în care am exersat prea adesea tentația autoinfirmizării. Măsura în care 
aceste reflecţii recuperează imaginea întregului, construind un sens colectiv nou, 
eliberator, capabil să ne aşeze cu adevărat împreună, o va decide cititorul însuşi. 

Doi ani de speranță 


Dacă Alin Gavreliuc ar mai fi scris încă trei articole, titlul pe 
care l-am ales pentru acest cuvânt de întâmpinare a cărţii sale ar fi fost 
pe deplin acoperit. S-ar fi împlinit exact doi ani, adică 104 săptămâni 
în care tânărul dascăl timișorean de psihologie socială și-a lăsat pentru 
câteva ore studenţii și cercetările, ca să se întâlnească joi de joi cu un 
public foarte numeros și răspândit pretutindeni în lume. Publicul unui 
cotidian prestigios de mare tiraj din România: Evenimentul zilei. A avea 
o rubrică permanentă într-un asemenea ziar e ca și cum ai ţine cursuri 
pe stadion. Ceea ce înseamnă în primul rând o imensă răspundere. Iar 
Alin Gavreliuc a ştiut prea bine acest lucru când și-a compus cele 101 
de tablete: implicarea sa civică a fost exemplară. Deși îi poţi recunoaște 
în fiecare text formaţia academică (argumentele sunt întotdeauna 
blindate, documentate, acoperite cu date), el nu-și etalează orgolios 
știința, ca la paradă. Nu-i de mirare atunci că dintre copertele cărţii nu 
te întâmpină niște articole sufocate de savantlâc sterp și de fraze 
plicticoase, ci, dimpotrivă, ne îmbie 101 fragmente mustind de viaţă. 

Deloc întâmplător volumul chiar așa se și intitulează: Viața ca 
prilej. Nu e vorba, însă, despre o viaţă strict privată, despre o biografie 
contemplată narcisic, ci despre o viaţă împărtășită cu ceilalți, trăită în 
mijlocul lor, dar filtrată prin experienţa personală, printr-o subiectivitate 
de scriitor autentic. Depune mărturie despre această așezare nu doar 
subtitlul cărţii, ci întregul ei conţinut. Pentru că Alin Gavreliuc face 
exact ceea ce anunţă din start: ne pune tuturor în faţă oglinda științei 
lui de sociopsiholog, ca să ne proiecteze imaginea a „ceea ce suntem”. 

Așadar, o carte despre identitatea noastră colectivă, privită nu 
de sus, nu condescendent, ci din interior, empatic. Iar participarea 
aceasta la un destin colectiv e trăită când cu bucurie și exaltare, când 
cu amărăciune și chiar deznădejde. Dar niciodată la rece, pentru că 
nimic nu e enunțat și interpretat impasibil de către Alin Gavreliuc. Tot 
ce ni s-a întâmplat sau ni se va întâmpla îl privește și îi solicită 
implicarea, iar această participare directă dă un palpit, o energie aparte 
textelor sale. Ele au fost prilejuite de zeci de mici sau mari episoade 
pe care istoria le-a consemnat sau, dimpotrivă, le-a uitat, dar la care 
autorul a fost, într-un fel sau altul, părtaș. În fond, ce e prilejul? O 
împrejurare, o ocazie, un moment oportun, un pretext, un motiv, zic 


dicționarele. Asemenea întâmplări demne de a fi deslușite ne înfățișează 
Alin Gavreliuc, printr-un ciudat efect de oglindă. Fragmentele decupate 
din real nu sunt un simplu reflex, ci și prilej de reflecţie, pentru că, 
așa cum se lasă văzute, ele au trecut deja prin ochii (a se citi mintea și 
sufletul) celui care scrie. Astfel încât, în final, puse cap la cap sau mai 
bine zis alipite pe contur, părţile acestea alcătuiesc un puzzle. Un basm 
în bucățele. Doar că imaginea de ansamblu nu are, de cele mai multe 
ori, nimic feeric, ci dimpotrivă. E de fapt, povestea noastră, a tuturor, 
trăită prin vremuri. Sau, mai curînd, sub vremi. 

Atunci când i-am citit articolele în Evenimentul zilei săptămână 
de săptămână, am simţit că aproape întotdeauna dreptatea e de partea 
lui Alin Gavreliuc și m-am bucurat că ideile noastre consună. Dar abia 
acum, străbătând cartea ca un întreg, de la un cap la altul, mi-am dat 
seama că ea e mai mult decât o foaie de temperatură luată prompt 
lumii noastre. Am găsit în paginile sale un întreg diagnostic, cu zeci 
de remedii printre rânduri. Cu soluţii de echilibrare, adică terapeutice, 
pentru corpul nostru social. Despre care ni se dezvăluie câteva 
adevăruri copleșitoare: cum ar fi acela că trecutul nu trece și că nu 
poţi înainta spre viitor orbește, fără memorie, fără să știi cine ești și de 
unde vii. Sau că valorile lumii în care visăm să trăim se întemeiază pe 
solidaritate, pe respectul faţă de Celălalt, pe civilitate și civilizaţie, pe 
bun simţ și cuvânt respectat. Ele sunt chezașele uitate ale unei bune 
rânduieli obștești. De ce suntem așa, și nu altfel? Cât din vină ne 
aparţine și câtă poate fi pusă ba în cârca timpurilor (mereu potrivnice), 
ba a locului (mereu între”, mereu în bătaia nenorocului) 

Multe din întrebări își găsesc răspuns în carte. Chiar începutul, 
Unu. O altă Românie, text apărut în 1 decembrie 2005, întredeschide 
poarta spre un înţeles amar, pornind de la o filă de cronică de acum 
două veacuri şi mai bine: cât de mare e speranţa „poporului tăcut, 
obișnuit să îndure mocnit, într-o lume în care el oricum nu contează” 
la înscăunarea unei domnii: „o mare, mereu reînnoită, chiar dacă 
necontenit trădată speranţă”. Și cât de rapid se veștejeşte aceasta, spre 
a renaşte iar, în forme noi, poate mai mature, visând la acea altă 
Românie, așteptată de veacuri. 

Pentru că a citit mult despre istoria oamenilor din estul și centrul 
Europei, pentru că a trăit această istorie prin părinţii şi bunicii săi, dar 
mai ales pentru că a fost în mijlocul ei, aici la Timișoara, de ani de 
zile, Alin Gavreliuc știe că destinul nostru nu e unul singular și că nu 
trebuie înţeles ca fatalitate. Despre neașezarea noastră, a esticilor, dar 
și despre istoriile noastre amputate, fragmentate, discontinue, un mare 


poet şi gânditor polonez, Czeslaw Milosz, spunea că ar da naștere 
neputinței comune de a ne duce la capăt proiectele. Cauzele acestea, 
mai scrie el, nu sunt de nedepășit. În plus, parte din bolile comune 
sunt compensate în această parte a Europei de forme de a fi și a simţi 
cu adevărat extraordinare. Atunci cum să priveşti, să înţelegi și în cele 
din urmă să te aşezi în mijlocul atâtor noduri încâlcite, contradictorii? 
Cred că această carte dă un răspuns prin însuși tonul de fond al 
paginilor: cu echilibru, fără încrâncenare, cu o luciditate calmă, dar 
mai ales cu încredere. 

Fie că vorbește despre trecutul fanariot al României sau despre 
cel habsburgic al unor regiuni, fie că retrăiește zilele Revoluţiei din 
1989, la Timișoara, fie că schiţează minunatul portret al generaţiei de 
decreţei, dar și cel grotesc-ridicol al potentaţilor zilei, fie că face 
radiografia lumii rur-urbane de azi sau a câtorva instituţii, fie că descrie 
o călătorie în căutarea rădăcinilor bucovinene sau o incursiune în 
Ardeal sau o experienţă occidentală, o scară de bloc, un veceu public 
ori palatele ţigăneşti, fie că demontează stereotipuri care-i flatează pe 
bănăţeni sau, dimpotrivă, dă culoare chiar defectelor acestora, Alin 
Gavreliuc își păstrează cumpătul. Are nu doar un ton, ci și un tonus 
bun, echilibrat. Şi o seninătate care nu poate decât să-l întremeze pe 
cel care-l citește. Astfel încât, la capătul celor o sută și una zile, te 
trezești ca în o mie şi una de nopţi: așteptând plin de speranţă ca 
povestea să continue. 


Adriana BABEŢI 


Unu 
(1 decembrie 2005) 


O altă Românie 
Atunci cînd Neagu Djuvara relata, recurgînd la o mărturie de epocă din perioada 
fanariotismului, felul în care se producea o înscăunare la români, frapau atributele 
excesului: fastul fără măsură al suitei, clopotele trase din răsputeri, afişarea ostentativă a 
însemnelor bogăției şi îndestulării, muzica militară asurzitoare, cohorta de notabilități, 
încît îți venea, în primă instanţă, asistînd imaginar la un eveniment atît de „înălțător”, să 
exclami: „ce mîndrie să fii român!”. Cînd însă aflai ca noul domn era cel mai adesea o 
caricatură de principe, care îşi cumpăra cu bani grei domnia, avînd conştiinţa faptului că 
trebuie să-şi recupereze investiția cît mai degrabă, căci nu se ştie cît vor ține învoielile - 
acestea nu țineau, în medie, mai mult de doi-trei ani —, „măreţia” tabloului se relativiza 
semnificativ. Mai mult, descopereai curînd că „bulucirea norodului” pentru a-l vedea pe 
noul domn nu era semnul unei mari bucurii publice. Căci dincolo de fațadele 
dughenelor văruite în ultima clipă sau de caldarîmul din bîrne de stejar care lua, spre 
uimirea rarilor vizitatori străini, locul străzilor pietruite, şi care erau acoperite în grabă 
cu paie şi crengi, „cît să treacă alaiul”, alături de bucuria tîmpă a unui popor tăcut, 
obişnuit să îndure mocnit, într-o lume în care el oricum nu contează, răzbătea ceva, 
consemnează cronica, care putea fi salvator. O mare, mereu reînnoită, chiar dacă 
necontenit trădată, speranță: poate sub stăpînul cel nou o vom duce ceva mai bine... 
Atunci cînd am descoperit acest tablou social şi politic al românităţii de sfîrşit de secol 
XVIII aflat între circul public („ca la noi la nimenea”) şi aşteptarea orbită, am înţeles 
încă o dată, că felul în care românii se raportează la lumea politică probează deopotrivă 
o continuitate şi o specificitate remarcabilă. De cînd sociologii dispun de un instrument 
standardizat de studiere a atitudinilor sociale ale oamenilor, precum barometrele de 
opinie publică (şi asta se întîmplă organizat în România din 1993), asemenea aprecieri 
pot fi examinate sistematic. Astfel, din punctul de vedere al ciclurilor electorale, ceea ce 
sare în ochi este distribuirea încrederii în noii aleşi şi în felul în care „merg lucrurile în 
țară” din primul cadran al cvartalului electoral. În cel dintâi din cei patru ani aflați între 
două alegeri, invariabil, indiferent cine a fost la putere în România postdecembristă, 
românii devin exuberanţi, şi, asemenea concetăţenilor lor de odinioară, reîncep să tragă 
nădejdea că, poate, în pofida „circului”, cu noii aleşi o vor duce, totuşi, ceva mai bine. 


Treptat, această încredere se erodează, românii redevin ceea ce sunt cel mai adesea, un 


popor lipsit de speranţă socială, care simt, şi mai apoi, ştiu, că jocurile sunt făcute peste 
ei, şi, cel mai adesea, în dauna lor. Dar iată că ultimul barometru, publicat de curînd, m- 
a pus o dată în plus pe gînduri. E prima abatere de la regulă. Iată că acum, deja, acest 
rezervor de speranţă, atîta cît era, s-a epuizat. „Direcţia înspre care se îndreaptă țara este 
greşită” decid cei mai mulți dintre respondenţi, la mai puţin de un an de la ultima 
consultare electorală. Prin urmare, pînă şi această încredere inerțială, care ne hrănea în 
vremuri neaşezate, s-a consumat. Neghiobia, prostia, dar şi lipsa de scrupule a clasei 
politice, în cvasi-întregul ei, a izbutit o performanţă rară: să disloce unul dintre cele mai 
influente tipare atitudinale, care vine dincolo de negurile fanariotismului. Aparent e de 
rău. Dar, poate, avem de-a face cu un semn al maturizării corpului social românesc. 
Poate în locul speranţei bolnave şi sterpe a românului care nădăjduieşte fără temei într- 
un mîine mai bun, s-a născut, sociologic majoritar, speranța sănătoasă, angajantă şi 
responsabilă, a românului care nu mai consimte să îşi încredinţeze încrederea unor 
neaveniţi. Poate că, scuturat de iluzii, a venit vremea să decidă că, în sfîrşit, el e 
stăpînul, şi va cere socoteală celor pe care îi trimite, vremelnic, să îl slujească. Dacă 
într-adevăr e aşa, putem spera că vom avea o altă Românie. Cea pe care o aşteptăm 


dintotdeauna. 


Doi 
(8 decembrie 2005) 


Tablou cu prim-plan, fundal şi o întrebare 
Zilele din urmă au degradat imaginea unui peisaj dintr-un tablou care se înfățişa 
progresiv mai nereuşit. Pe scurt, Timişoara politică, prin reprezentanţii săi la nivel local, 
devenise locul unui spectacol public dezagreabil. Chiar în oraşul în care, ne obişnuisem 
să credem, că e, totuşi, altfel (mai „civilizat”, mai „principial”). Deunăzi s-a întîmplat 
ca proiectele unuia dintre cei mai oneşti oameni politici pe care îi avem să fie 
invalidate, printr-o spontană şi fermă solidaritate între partenerii din Alianţă şi 
adversarii tradiționali din PSD şi PRM. Poate că la mijloc e, veţi spune, numai 
inabilitatea de a-ți convinge colaboratorii de urgenţa „reformelor”, poate că proiectele 
în sine sunt nerezonabile şi nu justifică alocarea banilor timişorenilor înspre destinațiile 
inițiatorilor. Aşadar, de vină ar fi nişte carențe manageriale care pot fi surmontate, căci, 
nu-i aşa, toți avem de învăţat exercițiul public, iar politicianul evocat dovedise în 
numeroase rînduri că „vrea şi ştie să înveţe”. Dar dincolo de acest tablou aparent 
nefiresc, în care deopotrivă „stînga” şi „dreapta” se coalizează, în numele „binelui 
comun”, împotriva „propunerilor nerealiste”, răzbătea în plan secund ceva mai 
semnificativ. Transideologic. Traspartinic. Aranjamentul. Nevoia de „a-ţi plasa 
oamenii”, căci „nu se ştie ce va fi mîine”. Şi mai ales, a acelor oameni care au probat că 
ştiu „să-şi facă partea” în orice vremuri. Să lăsăm valorile, crezurile. Să fim pragmatici! 
Iar atunci cînd urmăreşti şi cine sunt „ai noştri”, cei pe care „ne putem bizui”, descoperi 
o dată în plus o specie foarte interesantă. A celor care s-au descurcat, care au avut 
„organul politic” activ perpetuu, care au ştiut să se plaseze, cum spun sociologii, în 
nodurile reţelelor sociale, dobîndind poziţii de prestigiu, capital, influenţă şi putere 
privilegiate, indiferent de regimuri, pe care, de altfel, le-au „valorificat” ecumenic. Sunt 
oamenii capabili să susțină orice ideal tocmai pentru că nu au nici unul. În afara celui al 
îmbuibării de sine. Iar atunci cînd îi identifici vioi, prosperi, vocali, „la ei acasă” şi de 
neînlocuit, atît la „stînga”, cît şi la „dreapta”, atît în spatele unor oameni onorabili şi 
oneşti, cît şi în urma lichelelor, deopotrivă printre veterani, cît şi printre tineri, îți dai 
seama că ai de-a face cu o patologie care a cuprins adînc țesutul social. Desigur, specia 
cu pricina există în toate vremurile şi în toate locurile. Problema e legată de dozaj. Cînd 
devin dominanţi, cînd „ei” se aud şi se văd precumpănitor, ceva s-a frînt în acea 


societate. La fel cum un organism nu-şi mai poate identifica şi izola agresorii, 


asimilîndu-i şi naturalizîndu-i, chiar cu preţul autodevorării. Atît organismul, cît şi 
societatea care consimt la un asemenea abandon se autodistrug. Vom mai avea, oare, 


resurse, să supravieţuim? 


Trei 
(15 decembrie 2005) 


„Noi” şi „ei” 
Atunci cînd se analizează raportul simbolic „centru”-,„provincie”, precum şi retorica 
resentimentară care afirmă că „ei”, „miticii”, ne sabotează cu asupra de măsură, 
folosindu-se de resursele noastre (a se înţelege „mai mari”), pentru a a-şi face propriile 
jocuri (desigur, politico-economice), recompensîndu-şi fiefurile electorale, se cuvine, 
înainte de toate, să defineşti limpede cine suntem „noi”, şi cine sunt „ei. Mai mult, în 
urma clarificării de la nivelul reprezentărilor, se impune să adăugi ceea ce nemijlocit, 
susținut de date reale, ne diferenţiază de „e1”, şi în ce măsură diferenţa legitimează teza 
implicit enunțată a „excepționalismului bănățean” (în sensul că e o diferență „în 


x 


favoarea noastră”, pe registrele comparative studiate, în dauna lor, a „miticilor”). Prin 
urmare, o auto-diagnoză şi un exerciţiu de empatie, iată ce vă propun. Dacă dăm curs 
unui asemenea demers, se cuvine de la bun început să fim mai precauţi. Căci, întrebarea 
care o avem în vizor: „Cum este cu adevărat bănățeanul?” trebuie precedată de o alta, 
pe care ne-o pot pune cu îndreptățire „ei: „Cine este, pînă la urmă, astăzi, 
bănăţeanul?”. Or, aici avem o primă dificultate. O cercetare pe care am coordonat-o în 
2004 pe un eşantion reprezentativ la nivelul Timişoarei — iar Timişoara construieşte 
modelul exemplar al „bănăţeanului”, cel puţin al celui urban - atesta că numai 44% 
dintre „timişoreni” s-au născut în Timişoara, numai pentru 27% dintre subiecţii din 
eşantion părinţii au fost la origine „ai locului”, şi numai un procent de 16 % sunt la a 
treia generaţie de timişoreni (bunicii lor s-au născut aici). Aşadar, teza omogenității 
identităţii regionale se cuvine abandonată, simpla rezidenţă nu te face „timişorean” sau 
„bănăţean”. „Bănăţenii” sunt, deci, de foarte multe feluri, iar inferenţe generalizatoare, 
de tipul unor reflecții etnopsihologice de început de secol XX, care vorbesc despre 
corpuri de populaţii omogene cu trăsături psiho-sociale distincte, trebuie abandonate. Şi 
totuşi, în pofida acestei eterogenităţi identitare, chiar şi un psihosociolog naiv poate 
observa că „cei mai mulți dintre bănăţeni, în cele mai multe cazuri” sunt „altfel” decît 
„ceilalți”. Într-adevăr, daca analizezi sistematic dimensiuni măsurabile de specialişti, 
precum valorile, dar mai ales atitudinile şi comportamentele oamenilor, remarci o 
dominanţă a valorilor angajării (numărul de iniţiative publice, de la cele economice pînă 
la acţiunile civice, sunt mai ridicate aici), o disponibilitate sporită față de întâlnirea cu 


„celălalt” (spre deosebire, bunăoară, de Oltenia, în care raportările interetnice sunt cele 


mai radical negative, deşi nu prea există acolo „celalalt etnic”), o încredere 
interpersonală mai pronunţată în „omul obişnuit, de lîngă tine” (în medie cu 10-15 % 
mai mare decît în „Regat”). Peste toate, răzbate imaginea majoritară sociologic a 
individului mai activ, mai responsabil, mai plin de bunăvoință față de „celălalt diferit”, 
cu care a împărtăşit o istorie locală comună (şi care e mai degrabă „neamţul” sau 
„sîrbul” sau „ungurul”, decît „miticul”, „olteanul” sau „moldoveanul”). Dar, şi aici e 
concluzia cea mai importantă: nu suntem „noi” mai buni decît „ei”. Dacă tabloul pe 
care vi l-am descris succint se prezintă astfel, asta nu se datorează unei „debilităţi 
sociale inerente” a „regăţeanului” şi a unei „înzestrări speciale” a „bănăţeanului”, ci 
unei istorii mult mai îndepărtate, în care anumite valori, atitudini şi comportamente au 
fost încurajate mai susținut „aici” şi mai precar „dincolo”. În fond, însuşirea şi 
asumarea lor implicită îi transformă pe „oamenii locului” în „bănăţeni”, nu simpla 
rezidenţă. Ceea ce trebuie recuzat, deci, nu e „precaritatea lui Mitică”, ci perversitatea 
unui model dominant de societate, caracterizat prin centralism, birocraţie sufocantă, 
balcanizarea moravurilor publice, absenţa unui dialog social autentic. Asta e ceea ce 


trebuie, în sfîrşit, să schimbăm! 


Patru 
(22 decembrie 2005) 


Între istorie şi biografie 
Retrăim în aceste zile clipe de graţie. Autentice. Dincolo de mesajele plîngăcios- 
victimizate şi de cele triumfalist-bălbiite, dincolo aşadar de tot ceea ce s-a articulat ca o 
retorică deja rutinieră, Revoluţia din decembrie 1989 izbucneşte în memoria noastră 
afectivă ca acea cumpănă decisivă, ca noua noastră naştere. Indiferent ce ne-a fost viața 
pînă atunci, ea a reprezentat momentul adevăratului început. Dar ce trăisem? 
Compromisuri asumate tacit, supuneri consimțite scrîşnit, mici „aranjamente” 
conjuncturale care au salvat o biografie măruntă, iată traiectoria de viață majoritară a 
„românului” ante-decembrist. Desigur, nu a fost totul negru, nici măcar cenuşiu. 
Pretutindeni, în toate epocile, chiar şi în cele mai totalitare societăți (iar ceauşismul de 
sfîrşit se încadrează negreşit printre cele mai atroce), oamenii au găsit ferestre, „nişe” 
pentru fericire. În fond, viaţa fiecăruia se rînduieşte după cîteva semne, unele numai de- 
o clipă. Primul surîs al iubitei, mîna tremurîndă a pruncului atunci cînd descoperă întîia 
oară, vrăjit, chipul tău, micile izbînzi, de la premiile de la şcoală ale copiilor, pînă la 
bradul de Crăciun, cînd stai împreună în tăcere, alături de cei dragi, simțind că „e bine”, 
toate te pot elibera, vremelnic, de perversitatea unei istorii delirante. În fond, Ceauşescu 
nu era niciodată invitat la masa noastră de Crăciun. Şi chiar dacă, prin toate pîrghiile 
instituționale şi simbolice, comunismul a încercat să pătrundă cît mai adînc în viețile 
noastre, parcă mai cu asupra de măsură, aşa cum spunea cîndva Milan Kundera, ne-am 
înverşunat „fugind în noi”. Dacă viaţa noastră publică era un dezastru, viaţa noastră 
privată putea să ne salveze. În pofida încercării diabolice a comunismului de a captura 
şi intimitatea ultimă („decreţeii” sunt cel mai tulburător exemplu”), cei mai mulți am 
rămas, măcar în registrul sinelui adînc, liberi. Dar, din nefericire, această strategie de 
supravieţuire cotidiană ne-a remodelat radical. Neîncredere generalizată, autism social 
şi duplicitate expresivă, iată ce ne intrase în şira spinării. Şi chiar dacă, cel mai adesea, 
salvasem o biografie, devenisem un popor de oameni extrem de singuri, fără istorie, 
temători, care îşi rînduiau viața numai în jurul reţelelor restrînse de familie şi prieteni, şi 
uitasem deplin să ne mai deschidem către solidarizări comunitare. Sigur, asta şi îşi 
doreau cei care „păstoreau turma”. Aşa se putea face orice, în sfera publică, cu noi. 
„Celălalt nu exista”, cu temei, căci în toate întrupările sale publice, de la activistul de 


partid sau funcţionarul din administraţia vremii pînă, chiar, la vînzătoarea de la 


Alimentara, experimentasem felul său discreţionar în care vroia să dispună de viața 
noastră. De aceea decembrie 1989 ne-a prins gîngavi în spațiul public. Şi tocmai de 
aceea, ce s-a petrecut e un miracol. Dar, ne învață psihologii, o schimbare de atitudine 
drastică, care să reaşeze radical identitatea, poate fi însuşită numai daca e trăită 
nemediat, paroxistic. lar zecile de mii de timişoreni solidari care au înfruntat deschis, 
abrupt, dincolo de instinctul de supravieţuire, atotputernicia lui Ceauşescu — vreme de o 
săptămînă ştiam că „ne rad” — au internalizat o asemenea conversiune decisivă: cine a 
sfidat moartea nu mai poate fi cumpărat de vechea viață. De aceea aici a fost mereu mai 
apoi „altfel”. Aici niciodată neocomuniştii nu au mai revenit în capul mesei. Şi nici nu 
vor mai reveni. Dar, din păcate, ca în orice mişcare de natură revoluționară, cei angajaţi 
nemijlocit în schimbare au fost o minoritate restrînsă. Cei care s-au trezit definitiv 
atunci au fost puţini. Nu este loc de miracole la nivel structural: nu mai mult de 5% din 
România reală a anului 1989 a intrat în România anului 1990. Restul, cei care nu au 
trăit conversiunea, dincolo de o fragilă şi fantasmatică speranță de început, au recăzut 
degrabă. Pentru ei, „revoluția? a fost numai un spectacol la televizor. Curînd au 
redevenit la fel de singuri şi de autişti ca odinioară. lar cei care au preluat puterea 
politică au ştiut, în toți aceşti ani, cu firave excepţii, să „aibă grijă” de singurătatea lor, 
întreținînd spectacolul de care „aveau nevoie”, oferind aparenţa participării la el. Între 
istorie şi biografie, cei mai mulţi dintre români au fost conduşi să o aleagă pe cea urmă. 
Şi chiar dacă astăzi ni se strigă în faţă: „degeaba mai credeţi în ceea ce aţi crezut 
atunci”, "mai bine vedeţi-vă de viaţa voastră, atîta cîtă mai e”, încercînd să ni 
preschimbe grația în greață, simt şi ştiu că nu ne-am născut atunci în zadar. Miracolul 
acelor zile în care deveneai părtaş cu semenul tău necunoscut pentru „marea prefacere” 
va contamina mereu ceea ce suntem, reamintindu-ne că trezirea e oricînd şi pentru 
oricine posibilă. Dacă ni se va întinde mîna ca şi atunci, istoria va putea reîncepe cu 


adevărat. 

Cinci 


(29 decembrie 2005) 


Sfirşitul (încă) unei iluzii 
Orice final de an ne îndeamnă să privim în urmă şi să tragem linie. Deopotrivă ca şi 
comunitate, dar şi ca persoană individuală. Atunci cînd examinăm scena publică 
românească, cred că mulţi semeni de-ai noştri resimt din nou, pentru a cîta oară, gustul 
amar al dezamăgirii. Sigur că e mai bine decît înainte (presa nu mai e atât de înrobită, 
există semne ale unei reforme fiscale impuse de cota unică), dar e prea puţin față de cît 
ne-am aşteptat. Alături de sistemul de iluzii personale evocat de Gabriel Liiceanu, în 
care suntem „genetic împachetaţi” şi care ne ajută să mergem mai departe, moderîndu- 
ne excesul lucidității, există sădită în noi şi o iluzie comunitară. Trebuie să credem, 
pentru a fi sănătoşi social, că ceea ce facem pentru cetate se întoarce îmbogăţit, că „are 
rost” să te angajezi în spațiul public, că cei aleşi acţionează sincer în folosul tău. Ori ce 
descoperim? În registrul guvernamental, mediocritate şi lipsă de strategie. Dincolo de 
detalii de culise, dacă măsurăm faptele, ceea ce se vede e că cei mai coerenți miniştri au 
fost obligaţi să plece (Ionuț Popescu, Mircea Miclea şi Mona Muscă). Cu o singură şi 
notabilă excepţie (Monica Macovei), guvernul actual pare o corabie care înaintează 
după cum bate vîntul (care, în sfîrşit, bate înspre o direcție bună, integrarea). Dar 
impresia e că vom ajunge în UE nu pentru că voinţa noastră politică, ce coboară în 
acţiuni perseverente, realizate în baza unui plan asumat, ci pentru că valul istoriei ne 
conduce, oricum, într-acolo. Cu un tătuc voluntar şi mai puţin ipocrit decît 
predecesorul, cu un prim ministru ezitant, care a greşit decisiv şi s-a autocondamnat 
politic, cu o administraţie în care „ai lor” au fost — destul de anevoios — schimbaţi cu „ai 
noştri”, conservîndu-le, însă, în bună măsură, moravurile, România anului 2005 pare o 
țară în care nu te mai poţi aştepta la mari surprize. Sigur că nu mai trăim în feudalismul 
PSD-ist de dinainte, dar încep să înţeleg că feudalismul nu e o stare şi nu este neapărat 
PSD-ist (chiar dacă, prin biografia reţelei sale, acest partid avea cele mai „fireşti” 
disponibilități de a dispune de Româniile care compun România), ci mai degrabă o 
achiziție trans-partinică, care ţine de exercițiu. „Ai noştri” nu o au încă îndeajuns 
exersată. Căci acest mod de a conduce e rîvnit, dincolo de retorica „de scenă” a 
democrației şi a pluralismului, de marea majoritate a actorilor politici, indiferent de 
apartenenţa lor doctrinară, şi exprimă o cultură politică dominantă pre-modernă, 


parohială. Aşadar, anul 2005 ne-a adus, asemeni anului 1997, sfîrşitul încă unei iluzii 

comunitare. Dar, poate aţi băgat de seamă, în descrierea de mai sus am uitat, deliberat, 
un actor semnificativ, care poate reface metabolismul iluziei, conferindu-i un rost 


autentic şi nu doar fantasmatic: pe noi înşine! 

Şase 
(5 ianuarie 2006) 


Din nou despre „ciocnirea civilizaţiilor” 
Puterea normelor implicite descrie cel mai fidel sănătatea unei societăţi. Altfel spus, 
cînd omul obişnuit nu aruncă maşinal ţigara pe stradă, nu scuipă relaxat în staţia de 
tramvai, nu claxonează nervos în miezul zilei în preajma spitalului de copii, nu 
detonează bezmetic petarde de sărbători, ci exprimă public cu naturaleţe conduite care 
arată empatie, deferenţă şi politeţe faţă de semenul său necunoscut, atunci avem de-a 
face cu o societate în care subiecții care o compun au internalizat sănătos regulile 
conviețuirii. Vă propun să evaluăm „cum stăm” în registrul asumării normelor implicite 
ale „trăitului comunitar” pornind de la un exemplu care, poate, vi se va părea derizoriu. 
Cu toate acestea, un asemenea exemplu ne oferă un caz cu adevărat privilegiat, al 
subiectului „singur cu norma din el”, aşa cum societatea a reuşit - sau nu - să o insereze 
în personalitatea sa. Voi face un mic ocol pentru a ajunge la miezul ideii pe care vreau 
să o ilustrez, pornind de la tragicul eveniment petrecut în 11 septembrie 2001. Foarte 
mulți „experți? au declarat atunci că, iată, în sfîrşit, avem un profet printre noi. Se 
refereau, desigur, la „marele filosof al istoriei” Samuel Huntington, cu a sa teorie a 
ciocnirii civilizaţiilor. Dincolo de retorica caricaturală a unei asemenea „abordări 
complexe”, mi-am amintit de un text mult mai „profetic” al lui Konrád György, care 
sugera ca în locul variabilelor religioase ce ar putea discrimina între ariile 
civilizaţionale, să folosim un alt indicator, mult mai grăitor. Aşadar, pentru a vedea 
limpede unde anume se „fracturează civilizațiile”, pe unde se trasează „faliile” între 
sisteme de valori incompatibile, ar fi suficient să ne urcăm în maşină şi să străbatem, 
spre exemplu, Europa de la Vest la Est. Indicatorul relevant ar fi... „WC-ul public” care 
ne-ar ieşi înainte în momentele de impas. Acolo unde acesta devine insuportabil putem 
concluziona: „iată o altă lume, iată barbaria”. Lăsând anecdotica de o parte, să privim 
înspre acest topos comunitar (vă las pe dvs. să decideți unde ne-am situa conform 
viziunii lui Konrád György) ca înspre un teritoriu aparte, în care subiectul rămîne singur 
cu ceea ce societatea l-a învăţat în cursul socializării că „trebuie să facă”, într-un spațiu 
care îl partajează — e adevărat, de regulă succesiv - cu „celălalt”. Atâta timp cît, cel mai 
adesea, aici experimentăm un autentic atentat asupra simţurilor, putem decide că 
socializarea subiectului într-un spațiu public al respectului față de „celălalt” a eşuat. Ar 


merita analizată de către un antropolog sau psihosociolog sagace şi curajos simbolistica 

atât de vastă mobilizată de actorul social. Ce mai imagerie, ce mai bogăţie de discursuri 
identitare! Ce ar mai exulta hermeneutul care ar descoperi degrabă îngemănări 
simbolice cu povestea paradigmatică românească, intitulată neîntîmplător de către Ion 
Creangă, datorită însemnătăţii sale într-o ierarhie imaginară națională, „Povestea 
poveştilor”! Şi totuşi, eu nu vreau să glumesc. Ceea ce tocmai v-am povestit s-ar cuveni 
să fie nu numai un prilej de zîmbet amar, ci şi de luciditate. Căci descoperim cum 
pentru cei mai mulți dintre semenii noştri, dincolo de frustrare, ratare şi gol, mai rămîne 
numai imprecaţia şi fuga. De sine, de celălalt. În fond, ceea ce rămîne este un 
conglomerat de oameni singuri. Care au fost învățați să caute „această” singurătate. 
„Cei care au grijă de noi” vor putea, astfel, dormi (sau fura, mă rog) liniștiți: revolta 


noastră se va exhiba numai pe pereţii latrinelor istoriei. 

Şapte 
(12 ianuarie 2006) 


Despre individualismul „românului” 
Orice proiect social major se cuvine să pornească de la „ceea ce suntem”. Şi cum prea 
frecvent am experimentat eşecul colectiv, se impune să realizăm un exercițiu 
autoreflexiv onest, pentru a descoperi „unde e problema din noi”. Iar atunci cînd ne 
întrebăm „oare cum suntem noi, românii, de fapt”?, una dintre trăsăturile care se 
impune şi care vine foarte de departe, dincolo de experiența comunistă, este cea 
descrisă metaforic în urmă cu şapte decenii de către Constantin Rădulescu-Motru, prin 
formula „individualismului sufletului românesc”. Văzut ca fiind complet diferit de cel 
al popoarelor apusene şi regăsit în opţiunea aproape anarhică: „românul vrea să fie de 
capul lui”, acest tip de raportare la istorie exprimă o înclinaţie care i-a pus pe gînduri pe 
psihologii interculturali. Odată cu Geert Hofstede, în jurul anului 1980, şi mai apoi din 
ce în ce mai rafinat în ultimele două decenii, s-au derulat cercetări asupra specificului 
culturilor naţionale, iar dimensiunea cea mai relevantă pusă în evidenţă a fost cea care 
disocia între popoarele individualiste (din Occident, Statele Unite, îndeosebi, dar şi 
popoarele din Europa vestică) şi cele colectiviste (din Orient, precum cele din Extremul 
Orient asiatic sau popoarele islamice). În mod tradițional, în studiile din anii 90, țările 
fost comuniste europene erau calificate drept „colectiviste”, căci veneau după un lung 
interludiu colectivist impus politic. România ilustra, însă, o stranie abatere de la 
„regulă”, dovedind o rîvnă neaşteptată pentru valorile individualiste. Dar întocmai ca în 
anticipările lui Rădulescu-Motru, individualismul „românului” era de cu totul altă 
factură decît cel „tradițional”, al „americanului” să zicem. Bunăoară, pentru 
„american”, realizarea destinului personal se petrecea nu împotriva „celuilalt”, ci în 
competiţie — loială — cu „„celălalt”, în jurul unor norme sociale ce reglementau „jocul 
social cinstit”, în care „toți au şanse egale la începutul competiţiei”. Aşadar, 
individualismul clasic nu este împotriva „celuilalt”, ci îl stimulează mai degrabă şi pe 
acesta să se autodepăşească, împlinindu-se într-un climat concurenţial. Din partener de 
„întrecere”, la „român” „celălalt” devine adversar sau chiar duşman. Realizarea de sine 
se petrece peste „celălalt”, dincolo de orice regulă a jocului social, care rămîne doar o 
formă copiată, negociabilă, evocată doar pentru a fi ocolită. „Întors cu spatele la istorie” 
- care i-a adus cel mai adesea ratare şi dezolare -, printr-un tipar valoric, atitudinal şi 


comportamental pe care l-aş numi, în linia lui Hofstede, individualism autarhic, 

„românul” încearcă, prin zvîcnituri ale clipei, să adune cît mai mult nu împreună cu 
„celălalt”, ci în dauna sa, căci „mîine nu se ştie”, totul fiind perisabil şi nestatornic. lată 
o atitudine tipic fanariotă, transferată dincolo de secole în moravurile elitei politice, care 
ne indică o neobişnuită continuitate în orizontul duratei lungi istorice. Dar şi omul 
obişnuit a intrat într-o asemenea logică pierzătoare, căci exercițiul comunicării cu 
universul instituțional autohton este dezechilibrat. Astfel, de la funcţionarul de la 
primărie sau de la ghişeul oficiului de pensii, ori vînzătorul de la prăvălie, pînă la omul 
politic de pe cea mai înaltă treaptă în stat, „celălalt instituțional” nu este pentru „român” 
decît o continuă sursă de neîncredere, suspiciune şi necazuri. Mai mereu, raportul 
bilateral se stabileşte răsturnat, între cetățeanul de rînd „plecat”, care „îl deranjează” pe 
vînzător sau funcţionar, căruia trebuie să-i cîştige bunăvoința, şi nu dinspre un angajat 
al statului în slujba cetățeanului. lată cum, transgresînd retorica statului democratic, 
ceea ce subminează dramatic orice construcție socială majoră la noi este tocmai lipsa de 
încredere în „celălalt”, hrănită într-o lungă istorie de secole de raportare deficientă a 
spaţiului public la cel privat, cu tot cortegiul de atitudini duplicitare ce ţin de 


„negustoria simbolică” a unei societăţi centrată nu pe dezvoltare, ci pe supravieţuire. 

Opt 
(19 ianuarie 2006) 


Mică istorie la o bere bună 
Ca în orice istorie locală, şi în cea a Timişoarei au existat cîteva cotituri fericite. În 
primul rînd, ceea ce constituie pentru cele mai multe „oraşe căzute” o calamitate, şi 
anume „ocupația”, a reprezentat pentru Timişoara de după 1718 o şansă cîştigată. Căci 
venirea prințului Eugeniu de Savoya şi a puterii habsburgice a produs o ruptură radicală 
cu tot ceea ce însemna lumea Orientului, cu moravurile sale dezangajante. Întocmai ca 
în observația memorabilă a lui Dumitru Drăghicescu privitoare la „moştenirea turcă” 
din cultura română, prin care remarcăm contrariaţi cum de la turci nu am „împrumutat”, 
lingvistic vorbind, nici măcar un verb (simbol implicit al acţiunii), la fel şi din 
Timişoara otomană nu a mai rămas practic nimic, nici în limbă, practici urbane ori 
tipologii rezidenţiale. Totul a fost clădit din nou, de data această printr-o acţiune 
perseverentă şi călăuzită de un plan clar rînduit. După un alt model de urbanitate, care 
exprima un tipar al deschiderii şi dezvoltării. Aici „celălalt”, indiferent de apartenența 
etnică şi confesională, era acceptat într-o reţea socială incluzivă, cu condiţia să „înveţe” 
să devină „cetăţean”, şi anume un „bun cetățean al imperiului”. Chiar şi arhitectural, 
Timişoara vremii ilustra ruptura totală cu trecutul. Din Timişoara „turcă” mai 
supraviețuise, susține o anecdotă (confirmată tacit de arhitecți) numai „singurul 
stabiliment indispensabil oricărei administrații”, şi anume un bordel, în dărăpănata 
clădire a vechii clinici de oncologie, precum şi înscrisul băii turceşti din „Primăria 
veche”. Aşadar, fuga în aburii istoriei pare a fi semnul sub care localnicii s-au despărțit 
de turci. Oraşul vroia să uite şi a uitat. Şi vroia să se nască din nou, şi s-a născut. Noua 
cetate a Timişoarei, impunătoare în plan regional prin fortificațiile sale, era totuşi un 
simbol al unei puteri militare inutile. Adriana Babeţi evoca într-un eseu despre creşterea 
oraşului cum o asemenea cetate, cu tot cortegiul militar impresionant, trăia sub semnul 
unui asediu care nu mai venea. Şi nu avea să mai vină niciodată. Iar cum în spirit cazon 
nu poţi trăi la nesfîrşit, pătura mai înstărită reprezentată de militari s-a convertit, natural, 
în mici industriaşi, întreprinzători sau comercianţi, care îşi sublimau aşteptarea „marii 
istorii ce urma să bată, în sfîrşit, la poarta cetăţii noastre”, în mici istorii personale de 
succes, pe care le împărtăşeau în berăriile tot mai numeroase şi mai animate din urbe. 
De altfel, tot în cheie anecdotică, am „investigat” cu un prieten istoric expansiunea unor 


asemenea spaţii de sociabilitate în oraşele din Ardeal şi Banat, şi am „descoperit” cum 

frecvența (numărul) şi calitatea lor (nu sunt doar „bodegi”) corelează cu nivelul de 
prosperitate al clipei. Aşadar, istoria cu i mic curgea lin pe Bega, şi oamenii locului 
păreau să nu mai rîvnească la o „altfel” de istorie. Ca să rămîn numai la registrul 
arhitectonic, puterea românească a avut înţelepciunea ca după Unire să conserve şi 
uneori chiar să dezvolte, altoit pe noile simboluri etnocratice, politica administraţiei 
imperiale. În pofida unor prefaceri fireşti asociate ideologiei dominante atunci a statului 
etno-național — pilduitoare aici este construcția unei gigantice Catedrale ortodoxe în 
Chiar inima oraşului (realizare arhitectonică de altfel remarcabilă în sine, care însă nu 
are nimic în comun cu ansamblul seccesion de pe Corso) — şi care transmite „celuilalt”: 
„gata, de acum noi suntem stăpînii aici”, românii nu au excelat în politici excluzive. 
Cînd comuniştii au siluit oraşul, transformîndu-l în bună parte într-un conglomerat de 
cutii de chibrituri impersonale, ei au distrus „nediscriminatoriu”. În pofida prefacerilor 
dramatice pe care le-au generat (şi pe care le vom analiza cu alt prilej), ceva ce vine de 
departe, din această „mică Vienă” a imperiului a rămas nealterat. Nu am intenționat în 
rîndurile de mai sus să vă prezint un instantaneu de ghid turistic, ci, poate aţi remarcat 
deja, puterea unei continuităţi. Chiar dacă oraşul şi-a schimbat demografic compoziţia 
copleşitor, ceva esențial s-a prezervat: aici veţi descoperi în mai mare măsură decît 
printre Româniile de azi o disponibilitate faţă de „celălalt diferit”, un etos al învăţării, o 


angajare în „viaţa cetăţii”, şi, desigur, o bere mereu bună. 

Nouă 
(26 ianuarie 2006) 


Pîine sau circ 
Ultima săptămînă ne-a mai adus o veste spectaculoasă. În societăţile cu democraţie 
consolidată, există un nerostit, dar mereu funcțional joc cu sumă nulă, prin care 
eventuala derivă a unui partid major se converteşte într-un cîştig corespondent în 
încrederea electorilor pentru partidul advers. La noi, din nou avem de-a face cu o 
„anomalie”. Un ultim studiu realizat pe un eşantion naţional reprezentativ care urmărea 
intenţiile de vot ale românilor ne-a dezvăluit cum — măcar tranzitoriu - monopolul 
deținut de greii vieţii politice autohtone este străpuns de un intrus, aşa numitul PNG, 
care atrăgea aproape 5% din adeziunile conaționalilor noştri. Deşi alte formaţiuni cu 
accesibilitate publică mult mai ridicată erau situate la procentaje infime, mult sub marja 
de eroare - precum partidul televiziune „soluţie imorală” -, partidul sus menționat se 
alătura simbolic PRM-ului, articulînd o dinamică electorală neliniştitoare. Rezumînd, 
alianța DA, deşi cu primul scor în sondaj, reunea mai puţin decît reuşise să dobîndească 
într-o perioadă similară (în 1997) ruda sa, vechiul CDR. Totodată PSD-ul, deşi aparent 
„prăbuşit” în urma invaziei „mătuşilor”, deţinea mai mult acum decît avea în opoziţie, 
în acelaşi interval, iar gruparea „anti-sistem” strîngea, pentru prima dată după 
noiembrie 2000, aproximativ 20% din opţiuni. Aşadar, se poate distinge cum 
scandalurile publice ale actorilor de prim-plan nu aduc necondiţionat un cîştig în tabăra 
adversă, ci mai degrabă alimentează gruparea radical contestatară. Apoi, remarcăm cum 
pentru a doua oară în ultimii 16 ani, opţiunea net antidemocratică e împărtăşită de unul 
din cinci români, şi tendinţa pare să se accentueze. E un semnal de alarmă pe care 
partidele ce populează scena publică românească s-ar cuveni să îl înregistreze, şi să 
acţioneze energic, cît nu e prea tirziu (puterea să guverneze eficient şi onest, opoziția să 
construiască contra-proiecte autentice de schimbare). De fapt, suntem martorii intrării în 
(avan)scenă a unei Românii tot mai influente, o Românie a negaţiei, care nu e capabilă 
să zidească, ci numai să refuze (şi, eventual, să înjure). Frustrările acumulate în toți 
aceşti ani post-decembrişti, absenţa unui proiect structural coerent de dezvoltare, 
favorizarea clientelismului în mediul instituţional la toate nivelele, indiferent de cine a 
fost la putere, au încurajat apariția unor specii clinic interesante. Astfel se iveşte un 
personaj de tipul Gigi Becali, care prin exhibarea naturală a ignoranței şi bădărăniei (ce 


ar fi sancţionată drastic în orice societate sănătoasă), transmite audienței spectacolul 

„virilității” politice, rîvnit după oboseala provocată de ineficienţa şi inechitatea reală ce 
caracterizează clasa politică românească „tradiţională”. Problema nu e personajul cu 
pricina - marginali exotici sunt în toate locurile şi timpurile -, ci generalizarea anesteziei 
discernămîntului public, specifică unui teritoriu tot mai larg din țesutul social, care 
transformă clovnul de cartier în primadonă de Operă Naţională. Şi dacă nu vom găsi 
resursele să distrugem Caracatiţa politicii româneşti şi să reconstruim o altă clasă 
politică, responsabilă şi sincer angajată pentru binele comun, circul ne va invada deplin 
viaţa. „Pîine şi circ”, aşadar? Cred că am visa atunci la prea mult. Negreşit, va rămîne 


numai circul. 

Zece 
(2 februarie 2006) 


„Omul nou” există! 
Experiența comunistă a fost nivelatoare pentru tot ce a însemnat lumea urbană 
românească. Poţi parcurge azi întregi cartiere din Bacău, Craiova, laşi sau Timişoara, 
rătăcindu-te. Acelaşi tip de bloc, aceeaşi cutie de conserve umană e pretutindeni. Mai 
sunt oare şanse să descoperi un suflu local, ceva care, dincolo de presiunea 
omogenizatoare să fi supravieţuit? Împreună cu un grup de tineri psihosociologi şi 
antropologi, majoritatea studenţi, am străbătut cîteva oraşe ale României de azi, cu 
speranţa că ne vom lămuri „cum stăm”. Am să vă prezint cîţiva „indicatori” mai puțin 
convenţionali, care sunt însă, cred, grăitori. Oricum, premisa pe care am avut-o mereu 
în minte, metaforic vorbind, era acea că „faţa” unui oraş exprimă, de fapt, printr-un 
metabolism tainic, un „suflet” şi un „spirit” al fiecărui loc, sau, pentru a vorbi totuşi 
într-un limbaj acceptabil „ştiinţific”, un set de norme latente, de valori şi atitudini 
sociale, care se convertesc în comportamente publice specifice. Ceea ce frapa în 
periplul nostru prin Româniile urbane de astăzi era, în pofida omogenității de formă (a 
„feţei”), o policromie extraordinară a „spiritului” şi a „sufletului” local. Apoi, era 
izbitoare prezența unor Românii mutante, în fiecare dintre aceste oraşe. Altfel spus, 
descopereai tot mai frecvent şi mai influent în țesutul social tipologia insului fără 
rădăcini, cu identitate variabilă, care nu e nici orăşean, nici sătean, care trăieşte 
asistențial într-o lume în care nu există „ieri”, nici „mîine”, ci numai un „acum”, cel mai 
adesea dezamăgitor. Adus cu forța printr-un mare val de mobilitate socială de către 
puterea comunistă, în cadrul industrializării, el este „omul care nu-şi găseşte locul”, 
pentru că, nu mai are cu adevărat nici unul, omul fără memorie, omul fără idealuri. Nu e 
doar un portret descumpănit, ci unul realist. Mai cu seamă că a fost contaminant. Multe 
din oraşele cosmopolite, deschise, pline de viață de odinioară, aşezate într-o stratificare 
socială îngemănată organic, au fost treptat sufocate de noua şi copleşitoarea lui 
prezenţă, care a devenit, pe alocuri, dominantă. Acest personaj sociologic majoritar în 
cartierele simbolic marginale ale oraşelor dezvoltă comportamente aparte, pe care le 
veţi recunoaşte cu uşurinţă. De la manelele ascultate sfidător de puternic (în balcoanele 
afumate ale blocurilor în care prăjesc mititei la grătar), de la disprețul natural exhibat în 
orice situaţie de interacţiune (precum îmbrîncelile din tramvaiul care merge spre 


centru), de la bădărănia afişată ca mod de viaţă (înjurătura şi invectiva fiind aerul pe 


21 


care îl expiră), pînă la gunoiul aruncat „firesc” pe stradă (căci oricum „nu e strada 
mea”), toate conturează un portret comportamental deliberat articulat astfel. În fond asta 
e vestea cea mai neliniştitoare: „omul nou” există! Alături de noi, atotputernic, şi, în 
doze diferite, prin puterea sa contaminantă implicită, în fiecare dintre noi! Dar să mă 
grăbesc să vă prezint numai trei „indicatori”, examinaţi prin eşantionări specifice în 
oraşele-țintă, care mărturisesc despre vitalitatea omniprezenţei sale. Primul ar fi: 
„activităţile legumicole inter-blocuri”, care evalua ponderea grădinilor de zarzavat din 
spaţiile publice dintre blocuri. Al doilea urmărea, prin grile de observaţie structurate, 
„gradul de vandalizare anonim” al scaunelor şi geamurilor mijloacelor de transport în 
comun. În sfîrşit, al treilea ilustra „scuipatul comunitar”, adică ponderea celor care, din 
totalul oamenilor ce aşteaptă autobuzul, în acelaşi tip de zonă a oraşului, la aceeaşi oră, 
vreme de 30 de minute, „scuipă natural, fără să se sinchisească”. Comparaţiile inter- 
regionale sunt convingătoare, iar diferențele uneori spectaculoase: în oraşele din sud 
(Craiova, Bucureşti) se „cultivă” cel mai vîrtos zarzavaturi, scrijeliturile sunt cele mai 
adînci şi scuipatul cel mai frecvent. Urmează Moldova (Bacău, Iaşi), Ardealul (Cluj, 
Sibiu), şi Banatul (Timişoara), care, aparent, „stă cel mai bine”. Cum şi Româniile 
regionale de azi sunt tot mai puțin omogene, trebuie să remarcăm că fenomenele 
descrise se manifestă peste tot, iar patologia pare să se generalizeze, mai degrabă decît 
să se restrîngă. Hrănit şi cumpărat ieftin mai mereu de către puterea politică 
postdecembristă, care l-a privit ca pe o pastă umană „utilizabilă”, mutantul îşi cere 


dreptul la (non)viaţa sa. Vom consimţi, oare, ca viaţa „lui” să devină şi viaţa „noastră”? 

Unsprezece 
(9 februarie 2006) 


Mai rămîne, totuşi, ceva? 
Atunci cînd m-am mutat întiia oară într-un bloc în perioada post-comunistă, am 
descoperit un peisaj interuman pilduitor pentru deriva lumii noastre. Să vă descriu, 
aşadar, sumar „tabloul”. În primul rînd, blocul în sine se afla într-o stare vizibilă de 
degradare lăuntrică, dincolo de aparenta respectabilitate exterioară. Totul stătea sub 
semnul unei implacabilități a cedării: de la ţevile care îl compun, pînă la nervii 
locatarilor. Totul părea să pleznească — şi pleznea deseori — în fiece clipă. Apoi, acolo 
fiecare se spiona pe fiecare. Era memorabil spectacolul oferit de o aceeaşi doamnă X, 
care veghea autoritar de le geamul aflat la parter pe care părea că nu îl părăseşte 
nicicînd, „intrările” şi „ieşirile” din „obiectiv”. Orice „breaking news” era furnizat 
prompt de vigilentul paznic simbolic, şi comunicat degrabă bătrînelor care îşi predau 
ştafeta, invariabil, pe banca din faţa blocului. Adevărat nucleu de sociabilitate, banca de 
la intrare era şi locul în care se consumau „dramele” locului: aici se luau la harță, aici 
plîngeau învinse de boală sau deznădejde, aici le puteai asculta, uneori întreaga zi, 
rememorîndu-şi înfrîngerile. Părea că totul trăieşte îl lumea lui „ieri” şi a lui „ar fi putut 
să fie”. Într-un asemenea bloc îmbătrînit, deopotrivă în ziduri, dar şi în chipurile şi 
sufletele oamenilor, apariţia tinereţii, în orice formă a ei, era întîmpinată cu o sufocată 
indignare: „Uită-te cum arată!”, „vai, ce s-a ales de capul lor!”, erau formulele rutiniere. 
Dacă o tînără studentă aflată în chirie avea un oaspete, aflai instantaneu, dacă te situai 
în zona-releu, că „a intrat unul şleampăt la ea cu cercel în ureche şi de...zece minute nu 

se mai aude nimic de acolo! Deci aşa!”. De altfel, registrul auditiv era cel prin care 
viața părea să vibreze precumpănitor. Căci cu adevărat, în acel loc se auzea, la propriu, 
totul. Diagonalele virtuale ale blocului erau străbătute de sunetele pline de carnea, cel 
mai adesea impudică, a fiecărei clipe. Acolo nu exista viață personală, ci numai un 
imens zgomot indistinct, hohotit, în care pînă şi cele mai intime gesturi individuale 
deveneau accesibile, fără voie, celuilalt. Aşa se putea întîmpla, ca să mă exprim în 
limbajul psihologilor, să poți identifica după înlănțuirea de sunete, cu maximă precizie, 
fără să vrei, „sexul subiectului şi natura sarcinii în care acesta este angrenat”, atunci 
cînd cineva de deasupra vizita toaleta. Într-un astfel de infern al despuierii de sine, 


treptat interiorizai ca unică formă de comunicare sigură, şoapta, privirea ascunsă, şi, în 


cele din urmă tăcerea. Faptul că nu a fost o deficiență de construcţie a blocului, că nu 

despre carenţe în izolația fonică e vorba, am aflat definitiv atunci cînd am descoperit 
alături de cablul pentru instalații electrice, în spatele prizelor, un nesfîrşit tub gol, care 
străbătea pereții întregului edificiu. Singura sa funcţionalitate era, desigur, 
„informaţională”. Aşadar, aici nu era nevoie de Securitate şi de informatorii ei. Toţi 
deveneau potențiali „informatori” şi „surse” deopotrivă. Cum „tu” nu mai existai ca 
sine distinct, nu îți mai rămînea decît să trăieşti vieţile altora. Ceea ce se şi întîmpla 
clipă de clipă. Simptomatologia mai reunea, inerent, duplicitatea, suspiciunea, 
neîncrederea afişată față de „celălalt”, apoi „viaţa care trece pe lîngă noi”, că oricum nu 
e viața „noastră”, şi o mare, necuprinsă lehamite. Dintr-un asemenea aluat rezulta un 
personaj care, multiplicat la scară de masă, va deveni românul urban majoritar de astăzi. 
Multe din patternurile comportamentale prezente (neîncrederea în instituţii şi actorii lor 
semnificativi, fatalismul, dezangajarea publică, privirea întoarsă spre trecut, deficitul de 
speranță socială) îşi află rădăcinile în acest proiect remarcabil al modelării umane 
izbutit de comunişti, altoit pe cele anterioare ale dispreţului faţă de omul obişnuit care 
compune Româniile reale. Mai rămîne, totuşi, ceva? Poate... studenta în chirie, care, în 


pofida tuturor acestor tentacule anihilante, îşi îmbrăţişează în tăcere iubitul... 

Doisprezece 
(16 februarie 2006) 


Sindromul copilului răsfățat 
Am citit de curînd o descriere psihiatrică interesantă ce vreau să vi-o împărtăşesc. 
Aşadar, „sindromul odraslei răsfăţate” înfăţişa tipologia insului care, deşi pornit de pe 
picior de egalitate cu semenii săi, a urcat în ierarhia simbolică a societăţii datorită 
„împrejurărilor”, „unchiului”, „reţelei bune”, „oportunităţilor”. Ceea ce a dobîndit nu se 
datorează meritului, efortului sau perseverenţei probate, ci  conjuncturii, colțului, 
zvicniturii. Descoperi frecvent sindromul evocat la politicienii noştri, la „oamenii de 
afaceri”, în general la „cei ajunşi”. Complexul ascuns al ascensiunii lipsite de merite 
personale se converteşte într-un dispreț nedisimulat față de „vulg”, faţă de omul 
obişnuit care nu a avut parte de „succesul” său, mascînd de fapt un dispreţ faţă de sine 
şi faţă de propria neputinţă. Ceea ce rămîne este o fiere socială greu digerabilă de către 
toţi cei care-i sunt în preajmă, şi pe care el, „tolerant”, crede că o gestionează asemeni 
unei mari „îngăduinţe”. În spatele aparentei vitalități grobiene se doseşte, însă, o imensă 
precaritate identitară. El ştie că va veni clipa cînd va fi descoperit. De la Theodor 
Adorno la Stanley Milgram încoace ştim unul dintre cele mai paradoxale adevăruri ale 
psihologiei sociale: obediența corelează puternic cu autoritarismul. Deci cei care se 
afişează „atotputernici” în spatele ideilor lor fixe, care par cei mai vocali şi mai 
voluntari sunt, deseori, şi cei mai „slabi”. Ei sunt cei mai obsedaţi în a afla cui trebuie 
să se supună, şi nu fac altceva decît să mascheze vulnerabilitatea lor în bravadă agresivă 
Şi în gesturi excesive. Este şi motivul pentru care îşi rînduiesc viaţa nu după crezuri, ci 
numai după „oportunităţi”, şi pentru care orice stăpîn e bun, dacă îi „întreţine”. lar dacă 
o împrejurare anume le răstorană „urcuşul”, precum atunci cînd pierd o poziţie publică 
sau atunci sunt deconspiraţi în toată goliciunea lor morală şi profesională, se simt 
deposedaţi, coborînd în tiparul copilului înşelat. Caută din nou cu înfrigurare sprijinul 
„părintelui”. Gesticulează abundent, strigă. Înjură interpersonal şi bruschează 


> 


insitituțional, încît îți vine să exclami: „parcă ar fi alt om!”. Pojghiţa cade. El şi este un 
alt om! Am întîlnit atît de frecvent asemenea desfăşurări „clinice” în spațiul public 
românesc în vremea din urmă, încît m-am convins că avem de-a face nu cu o patologie 
marginală, ci cu o deviație structurală. Căci mulţi dintre „ei” au ajuns în nodurile 
reţelelor sociale, acolo unde se distribuie mai multă influenţă şi putere, acolo unde se 


iau deciziile strategice. Suntem cel mai adesea conduşi de nişte complexaţi marginali, 

care nu au reuşit nimic semnificativ prin ei înşişi, şi care se mai şi cred centrul 
pămîntului. lar daca nu îi vom ajuta să se maturizeze sau nu îi vom înlocui cu „adulți” 
responsabili, fiind noi înşine responsabili, va trebui să ne asumăm ceea ce urmează: 
bolboroseala tîmpă a copilului răzgîiat care rîvneşte totul fără să ofere nimic, lăsînd în 


urma lui şi în vieţile noastre... nimicul. 

Treisprezece 
(23 februarie 2006) 


Funcţionalitatea socială a corupției 
Mereu în anii din urmă, cînd s-au realizat ierarhizări ale amenințărilor la adresa 
democraţiei de la noi, revenea evocat ca sindrom de maximă gravitate flagelul corupţiei. 
Există deja un consens nerostit, care reuneşte deopotrivă oamenii obişnuiţi, analiştii 
locali, dar şi de actorii politici occidentali de prim plan care monitorizau viața publică 
românească, în a considera diminuarea semnificativă a fenomenului ca principalul test 
al succesului democrației româneşti, întocmai ca în memorabila formulare a 
parlamentarului european Emma Nicholson: „România trebuie să atace cele trei mai 
probleme care îi îngreunează procesul de aderare: corupţia, corupția şi corupția!”. Dar 
orice terapie trebuie să fie precedată de un diagnostic lucid. Care este, aşadar, „starea de 
fapt”? Într-o cercetare realizată pe un eşantion bănăţean reprezentativ, ne-a preocupat 
intensitatea acestor forme de patologie socială. Rezultatele privitoare la corupția 
explicită asumată de omul obişnuit evidențiau ponderea majoritară a conduitelor 
corupte angajate, atestînd „firescul”, „funcționalitatea socială” a unor asemenea practici 
(mai mult de unul din doi bănăţeni „a dat” ceva în ultimele 12 luni pentru a-şi rezolva o 
problemă cu o instituție publică). Atunci cînd subiecții erau invitaţi să nominalizeze 
„unde” au fost „siliți de împrejurări” să recurgă mai frecvent la o asemenea tactică 
duplicitară, se putea distinge cum la mai mult de un caz din trei, pentru relaţia cu 
„medicul”, şi un caz din cinci, pentru relaţia cu „poliţistul” sau „judecătorul”, corupția 
s-a dovedit a fi „cheia” pentru rezolvarea problemei cetăţeanului. Mai mult, rafinînd 
lectura statistică, se observa, oarecum contraintuitiv, cum tinerii privesc practicile 
corupte ca inevitabile în mai mare măsură decît vîrstincii, deşi se poate presupune că cei 
din urmă au avut „răgazul” să o experimenteze mai consistent. Totodată, urbanul mare 
se arată a fi locul în care oamenii îşi reprezintă cel mai descurajat raportul cu „celălalt 
instituţional”, după cum etnicii care se declară „români” apreciază că sunt mai „lipsiţi 
de apărare” sub presiunea corupţiei decît conaţionalii lor de etnie „maghiară” sau 
„germană”. Dar poate cea mai neaşteptată „prezenţă” parvine tocmai dintr-o... absenţă 
a diferenţelor statistic semnificative, atunci cînd țesutul social era disociat în funcţie de 
capitalul educaţional şi în raport cu veniturile subiecților. Căci dacă psihosociologul 
naiv ar putea să prezică o anumită „autonomie” personală sporită, transferată într-un 


refuz mai accentuat al practicilor corupte pentru cei cu „situație materială 

îndestulătoare” şi pentru cei care „au mai multă şcoală”, rezultatele dovedesc un 
„ecumenism” social al favorizării corupției. Altfel spus, în egală măsură cei săraci, care 
„işi duc viaţa” în registrul supravieţuirii, cît şi cei bogaţi, capabili să articuleze strategii 
de dezvoltare, atît cei cu „multă carte”, cît şi cei neinstruiţi, au „învăţat” în cursul 
socializării secundare că numai recurgînd la asemenea tactici mascate „o poți scoate la 
capăt”. Ceea ce transmit aceste cifre ilustrează că avem de-a face cu un fenomen 
deviant în extindere, generalizat, şi nu unul localizat pe anumite straturi sociale 
distincte. Natura funcțională a corupţiei constituie, aşadar, nu excepţia, ci regula care 
guvernează, într-o logică socială ascunsă, raporturile interpersonale şi 
interinstituționale. Atîta timp cît astfel de practici duplicitare, însoţite de expectaţii 
publice descumpănite privitoare la integritatea instituțiilor publice, vor fi dominante, o 
dată în plus România va rămîne numai aparent democratică. Deşi vom continua să 
„edificăm” cele mai „onorabile” instituţii după modelul „democraţiei occidentale”, şi ne 
vom „integra” în tot ce e „la modă”, în spatele scenei jocul social va fi reglat mai 
departe de reţelele informale de putere, configurate clientelar, şi de normativitatea 
„negociată” de cei care, ajunşi în nodurile reţelelor sociale (cel mai adesea nu prin 
ascensiuni meritocratice, ci pentru că au ştiut să se „plaseze” în „reţeaua bună”), dispun 


de viaţa noastră. 


28 


Paisprezece 
(2 martie 2006) 


De unde trebuie să începem? 
Atât oamenii, cît şi societăţile îşi creează, natural, strategii adaptative, „supravieţuiri”, 
indiferent cît de sufocante sunt regimurile politice în care trăiesc. Multe dintre 
simptomele noastre identitare de astăzi nu sunt decît "moşteniri” ale unui mod de viaţă 
ascuns, temător, care vine de departe, de dincolo de comunism, în care mai mereu omul 
simplu a avut de pierdut din întîlnirea cu reprezentații instituțiilor, care necontenit au 
avut a-i cere, discreţionar, nesfîrşite „dări”. Astfel, am „achiziţionat” cu naturaleţe, ca 
formulă cotidiană de supraviețuire, „măştile” duplicităţii. Inițial ne-au „ajutat”, jucînd 
un rol de conservare în epocile de subordonare politică, dar astăzi, într-o lume în care 
subiectul majoritar care compune societatea se cuvine să devină „cetăţean”, adică 
angajat responsabil în „treburile cetăţii”, aceste practici rutiniere sunt total nepotrivite. 
Încercînd să le surprindă, psihologii au identificat o dimensiune a personalității care 
pune în evidență refuzul asumării propriului destin şi care poate evalua adecvat 
proporţiile acestei autonomizări sau, dimpotrivă, cedări de sine: internalismul- 
externalismul lui Julian Rotter. Anticipez că cei mai mulţi dintre „români” sunt 
externalişti, iar o asemenea ipoteză - ce urmează să fie sau nu probată pe studii realizate 
pe eşantioane reprezentative, căci pe eşantioane locale, de tipul managerilor din 
Transilvania sau studenților din Bucureşti, ea a fost validată - ne îndreaptă către un 
înţeles important al psihologiei sociale contemporane: neajutorarea este învățată social. 
Dacă „românul” majoritar se arată a fi dezangajat, evitînd responsabilizarea, este 
descurajat în fața eşecurilor potenţiale şi capabil de mobilizare numai prin impulsuri 
externe (simptome tipice externaliste), se impune să înțelegem că un asemenea profil nu 
se datorează unei deficienţe „native” ce ţine de o „biologie” a socialului, ci puterii unui 
context socio-istoric şi cultural care favorizează retractilitatea. Prin urmare, nu un 
„defect” imanent al „românităţii” se cuvine să condamnăm - cum se mai întâmplă la 
detractorii de vocaţie, care formulează sentinţe de tipul „democraţia este improprie la 
români” -, ci malignitatea unei structuri sociale, de putere şi de comunicare comunitară 
întreținută deliberat de „cei care ne conduc” şi care ne învaţă să devenim neajutoraţi, 
dependenți şi, în consecinţă, mai uşor de manevrat. Atîta vreme cît societatea noastră va 
fi compusă precumpănitor din oameni care dau mereu vina pe alţii atunci cînd eşuează, 


temători față de „celălalt”, frustrați şi nemulțumiți faţă de realizarea de sine, 

„democrația? pe care am reuşit să o închegăm va fi numai una de fațadă. Pentru a 
deveni autentică, „românul” majoritar se cuvine să devină un actor autonom în istorie, 
care refuză statutul resentimentar de victimă perpetuă. De unde trebuie să începem 


pentru această însănătoşire? Desigur, de la fiecare dintre noi. Restul e retorică goală. 


30 


Cincisprezece 


(9 martie 2006) 


Devianțţa tolerată şi sănătatea socială 
Dacă psihosociologii definesc norma drept o scala prescriptivă de comportamente 
admisibile (bunăoară, norma „punctualităţii” delimitează graniţele conduitei aşteptate, 
încadrînd-o în limitele  „sfertului academic”), devianța tolerată înfăţişează 
„flexibilitatea” graniţelor normei într-un context social neaşezat, în care respectarea 
efectivă şi deplină a regulii sociale este excesiv de costisitoare, şi, în consecință, e 
„preferabil” să fie ocolită. Deşi „toată lumea” „ştie” că norma este încălcată, în egală 
măsură se „aranjează” o soluţie negociată între părţi, la care consimt toţi cei implicaţi, 
care decid, tacit, că „în fond, norma explicită e absurdă şi nerealistă”. Fenomenul 
evocat este cu atît mai influent cu cît normele în discuţie sunt în mai mare măsură 
„importate”, străine de un spirit al locului, sau, vorbind în limbaj maiorescian, apar ca 
nişte „forme fără fond”, avînd prea puţin în comun cu practicile sociale rutiniere şi 
moravurile autohtone. Exemplul tipic este cel al evaziunii fiscale, în care „patronul 
român” hotărăşte să se sustragă plăţilor cuvenite, în cele mai multe dintre cazuri cu 
acordul mascat al celui care e pus să vegheze la culegerea taxelor (şi care dobîndeşte 
„unele” avantaje prin această „îngăduinţă”). Astfel, întreprinzătorul produce un discurs 
„Sincer” de genul: „Statul e cel mai mare hoț şi ne încalecă peste măsură. Dacă aş fi 
plătit toate taxele, firma mea ar fi murit de mult. Sigur că nu declar toate veniturile, 
nimeni nu o face, iar dacă aş face-o n-ar ajuta nimănui, pentru că oricum ceilalți vor 
continua, în frunte cu statul, să fure mai departe”. În consecinţă, dincolo de retorica 
pretins consensuală a „statului de drept” şi a „necesității respectării imparţiale a legii”, 
se poate constata cum toți actorii individuali au „de cîştigat”: patronul plăteşte efectiv 
mai puţin, funcţionarul se îmbogățește într-un răstimp scurt, numai actorul instituțional 
(statul şi organismele sale birocratice) are de pierdut. Dar cum „statul” este oricum 
„departe de cetăţean”, iar experienţa istorică nu l-a convins pe omul obişnuit că 
respectarea legii constituie un temei al reuşitei sale individuale, ci mai degrabă o 
povară, şi că, în sfîrşit, entităţile birocratice nu sunt în slujba cetăţeanului, ci caută să 
dispună discreţionar de el, strategia sa urmează, firesc, calea funcționalităţii conduitelor 
sale sociale. Altfel spus, deşi e poate imoral şi antinormativ, într-o societate imorală, în 
care legile sunt numai nişte exigenţe rupte de realitățile locului, îngemănate tocmai 


pentru a fi încălcate de către cei care le-au făcut, e mai „cîştigătoare” opţiunea pentru 

calea „ocolită”, pentru soluţia conjuncturală. În fond, toate aceste fenomene patologice, 
de la „feţele” corupției pînă la copiatul la examene, evidențiază specii ale devianței 
tolerate din România de astăzi şi din totdeauna, care probează o eficacitate remarcabilă 
în rezolvarea informală a sarcinilor curente cu care se confruntă omul obişnuit, într-o 
societate în care soluţiile formal-normative sunt ineficiente şi aplicate arbitrar. Dacă 
aceste scenarii implicite, care şi-au dovedit atotputernicia (conform prescripției: nu 
avem altă „ieşire” decît să ocolim legea, „descurcîndu-ne”, căci oricum nu e nimeni 
care să ne apare de injustiţia şi inechitatea în care trăim), nu vor fi destructurate chiar de 
către fiecare dintre noi, prin conştientizarea faptului că, pînă la urmă, ne furăm pe noi 
înşine, împuținîndu-ne resursele sociale, organismul colectiv românesc îşi va agrava 


boala. Şi să nu fie dat să trăim vremurile agoniei sale! 


32 


Şaisprezece 
(16 martie 2006) 


Generaţia fantasmatică 
În ultimii ani mă urmăreşte tot mai insistent o imagine în mişcare, poate şi pentru că, 
nerostit, intru involuntar în scenariul ei ascuns. Se face că un popor fantasmatic, alcătuit 
din majoritatea celor care au astăzi în jurul vîrstei de 35 de ani, străbate rătăcitor 
România prezentă, ducînd cu sine o povară neconştientizată deplin. Acest popor bîntuit, 
alungat în viață, e alcătuit, cum probabil aţi înțeles deja, din generaţia „decreţeilor”. 
Arareori o lectură a unei curbe sociologice mi-a provocat o emoție mai intensă. Căci 
dintr-o dată puteai descoperi, comparînd linia creşterii demografice (relativ constantă pe 
parcursul cîtorva decenii), şi care şi-ar fi urmat, natural, cursul, cu „ceea ce e deasupra 
ei”, adică linia exploziei demografice în intervalul 1967-1971, apariţia a 1,8 milioane de 
oameni care, altfel, nu s-ar fi născut niciodată. Cu acest gînd în minte, e suficient să ieşi 
pe stradă şi să le cauţi chipul, ştiind că numai o grimasă a istoriei a vrut ca „ei” să te 
privească. Şi un întreg amalgam de întîmplări care alcătuiesc carnea biografiei noastre, 
prin care ne-au devenit însoțitori privilegiați (fie ei frați, surori, prieteni sau numai 
cunoscuţi de-o clipă), te coboară într-o reflecţie neliniştitoare. Suntem ceea ce suma de 
întîlniri decisive a făcut din noi. Tot astfel, în virtutea apartenenței mele la această 
generaţie, ceea ce sunt e rezultatul amestecului de amintiri sensibile, speranțe şi 
deznădejdi, victorii şi eşecuri împărtăşite, pe parcursul „călătoriilor” mai lungi sau mai 
scurte, „petrecute” împreună cu „ei”. „Ei” sunt azi aici, alături, dar sunt prin voia unei 
istorii agresive, delirante, care ne-a violat pînă şi alegerile ultime. Istoria politică a 
României comuniste nu a condamnat numai la moarte (aşa cum s-a întîmplat cu o 
întreagă elită tradițională), ci a condamnat şi la viaţă. La „acea” viața care ne-o 
pregătiseră „inginerii minţii”, prin care „turma” (ce se cerea multiplicată, căci, nu-i aşa, 
„țara avea nevoie de braţe tinere şi puternice” în „lupta cu imperialismul”) urma să 
devină ceea ce orice comunitate gregară, fără memorie, ajunge a fi: o populație. Desigur 
că lucrurile sunt mai amestecate. Totul nu a ieşit ca în planurile „lor”. Mulţi dintre acei 
copii „născuţi la comandă” au fost mai apoi cu adevărat iubiţi, înconjurați de căldura 
celor apropiaţi, chiar dacă, la început au fost nedoriți. În fond, toată această poveste 
despre venirea pe lume a unei întregi generații fantomatice ar fi putut rămîne numai atât, 
o poveste. Despre înverşunarea supravieţuirii şi despre decizia de a rămîne oameni, 


iubind în plan personal pe cel de lîngă noi, căruia i-am dat viaţă, chiar dacă în plan 

instituțional eram urîţi pentru ceea ce rîvneam a fi, nişte fiinţe libere. Dar povestea 
depănată mai sus nu e închisă între copertele unei cărți de istorie (cum poate va ajunge 
peste 100 de ani), ci una care trăieşte nemijlocit în prezentul social românesc. Căci 
această generaţie, ca orice generaţie „care se coace”, a ajuns în nodurile rețelelor 
sociale, începînd să dobîndească poziţii de influență semnificative. E suficient să 
priveşti în jur şi să descoperi, treptat, tot mai pregnanta lor prezenţă în locurile în care 
se iau deciziile strategice (de la viaţa economică pînă la cea politică). Făcînd apel la un 
clişeu, „ei” ne vor călăuzi structural în „integrarea în Europa”, în cadrul unui proces de 
cîteva decenii, în care poziţia lor simbolică în ierarhia socială va spori progresiv, pînă 
cînd vor lăsa locul natural cohortei următoare („generaţia 2000”). Suportul biologiei 
(vîrsta şi energia vitală prin care revendică „prim planul”) este, însă, contrabalansat de o 
inexplicabilă vulnerabilitate. În multe dintre cazurile individuale exemplare, ceea ce 
frapează este ambivalenţa: pe de o parte disponibilitatea remarcabilă de a reuşi, 
performanța superlativă, pe de altă parte clacarea, cedarea neaşteptată, tocmai atunci 
cînd te aştepţi mai puţin. Ceea ce pare a fi regula nescrisă a traiectoriei lor de viaţă este 
discontinuitatea, ca şi cum zbaterea lor iniţiatică pentru a răzbi într-o lume în care nu au 
fost doriți este sufocată, intermitent, de sentimentul „covîrşirii”, al luptei inegale cu o 
istorie reprimantă. În anii din urmă m-am aplecat îndeaproape asupra acestui fenomen 
identitar tulburător, şi deopotrivă prin studiile pe eşantioane (unde nu mai „vorbeşte” 
registrul lui „mi se pare”), cît şi în numeroasele interviuri comprehensive cu exponenții 
săi reprezentativi, am observat că am de-a face cu o „generație altfel”. Desigur, orice 
generaţie e „altfel”, dar această specificitate a „decreţeilor” (caracterizată îndeosebi prin 
oscilația între extreme pe dimensiunile principale examinate: autodeterminare, 
externalism-internalism, stimă de sine, independență-interdependenţă, în pofida 
conservării structurilor valorice şi atitudinale preponderent asistenţiale „moştenite” de 
la „părinţii lor”) are o miză mai însemnată, căci „ei” vor „conduce România” într-una 
din cotiturile sale decisive. Reuşita sau eşecul lor va cîntări hotărîtor asupra felului în 
care va arăta mîine această ţară. Şi în cele mai multe cazuri, în cercetările calitative, 
răzbătea cu putere „marea lor problemă”: povara, uneori conştientizată de abia la anii 
maturității, în cadrul unei dureroase anamneze, a respingerii originare. Şi răzbătea 
totodată înţelesul lecţiei furnizate de orice psihoterapie autentică: o traumă, pentru a fi 
depăşită, trebuie asumată, şi, mai apoi, integrată. Numai în măsura în care ne vom privi 
lucid în oglinda propriei noastre biografii şi vom putea „lucra” cu ceea ce descoperim 


acolo, asemeni unei resurse vitale, viaţa celor ca noi va putea să-şi recapete autonomia. 

Şi numai dacă un asemenea exercițiu autoreflexiv va fi asumat majoritar de către 
„decreţei”, vom putea spera că viața noastră comunitară va părăsi albia autismului 


social, în care se scurge de mai bine jumătate de secol. 

Şaptesprezece 
(23 martie 2006) 


Fierea şi mierea 
Încercînd să testăm caracterul de normalitate al unei societăţi, se cuvine să privim nu 
numai înspre registrele formale: instituții, legi, raporturi birocratice, edificii 
administrative. Nu numai recunoaşterea prezenţei unor legi şi instituţii în care acquis-ul 
comunitar a fost însuşit dă seama pentru starea de sănătate socială, ci mai ales ceea ce 
constituie suportul subiectiv al oricărei relaţii interpersonale şi interinstituționale. Altfel 
spus, felul în care instituţiile şi reprezentanţii lor se raportează la cetăţean — cu deferență 
sau dispreţ, cu disponibilitate şi preocupare sau cu închistare şi indiferență - sunt 
grăitoare pentru ceea ce dă viață rețelelor formale. Or în privinţa acestor tipare 
atitudinale implicite chiar şi o analiză a psihosociologului naiv ar fi revelatoare: de la 
raporturile cele mai formal birocratice pînă la cele mai intim informale, ne-am înrăit 
semnificativ. Răzbate în toate schimburile interpersonale o tensiune ascunsă, o 
înclinaţie de a-i căuta cusurul şi de a-l descalifica pe „celălalt”, care vine dintr-o 
achiziție dobîndită în cadrul socializării, ca formulă curentă prin care ne gestionăm 
relaţiile cu semenii, ca o formă mascată, neconştientizată deplin, de a ne ascunde 
ratările individuale şi colective. Principiul e simplu si e testat de psihologii sociali încă 
din anii ‘50: omul nu poate trăi cu o stare durabilă de discrepanţă între „ceea ce este” şi 
„ceea ce şi-ar dori să fie”. Şi înţelesul imediat valorificat de experții manipulării sociale: 
ştiind că omul obişnuit experimentează zi de zi eşecul, neîmplinirea, privaţiunile de tot 
felul, şi cum tot acest ansamblu dezamăgitor se proiectează asupra imaginii de sine, el 
trebuie „eliberat” şi „condus” să-şi consume frustrările, canalizîndu-le „profitabil” 
înspre ţapi ispăşitori concret identificabili, care i se „servesc” la momentul oportun. 
Specia de ţapi ispăşitori era conservată cum se cuvine, şi adusă în prim plan în toate 
momentele de cumpănă, cînd structural, „cei care au grijă de noi” intrau în panică, 
simțind că „situațiunea” poate scăpa de sub control. Îmi aduc aminte, bunăoară, cum 
parcurgeam, transfigurat, împreună cu studenţii mei, documente provenite din arhivele 
KGB-ului, la cursul de „influență socială”, şi descopeream cum vieţile noastre erau 
„aranjate” în cele mai intime detalii. Ei bine, în materialul invocat, care era un fel de 
„ghid al conducerii maselor” adresat „organelor” de partid, se sugera cum 
nemulțumirile reale ale oamenilor să fie redirecţionate către ţinte iluzorii. Doar astfel, 


„masele” dobîndeau aparența controlului vieţii lor. Acolo erau indicaţii precise 


36 


privitoare la cum trebuie, de exemplu, să întîrzie mijloacele de transport în comun, căci 
numai în acest fel, în îmbrînceala şi tensiunea rezultată, nemulțumirea nu va fi 
îndreptată împotriva sistemului care genera atîtea privațiuni, ci asupra vatmanului sau a 
celorlalți pasageri nemulțumiți şi ei. Dînd un ghiont şi înjurînd copios, te răcoreai, 
simţindu-te din nou „puternic”. Tot în arhive descopereai „îndrumări” care vizau 
„amenajarea” profitabilă a sărăciei şi lipsurilor: cozile erau nu numai expresia 
precarităţii resurselor economice şi comerciale ale regimului, ci şi excelente pretexte de 
„descărcare” a „maselor”, canalizate nu înspre cei care le provocaseră structural, ci 
către cei care, întîmplător, erau administratorii prăvăliilor şi alimentarelor vremii sau 
către „competitorii” tăi involuntari pe care îi aveai alături. Cine are îndoieli, 
imaginîndu-şi că toată această desfăşurare e numai un scenariu literar, să-şi amintească 
o coadă a epocii. Împinsul, invectiva, cotul în spinarea celui din faţă, transpiraţia, pasta 
umană care tresaltă la întrebarea decisivă „se dă?”, contrabalansată de suspiciunea lui 
„nu te băga, băi, în faţă!”, furia, plasa, şi peste toate, speranţa, convertită cel mai 
adesea, după lungi „lupte de stradă”, în victorie: „am ajuns să iau!”. De aici rezulta 
tipologia comportamentală a lui „dă-te, bă, la o parte!”, exhibarea ţifnei, retorica ţoapei, 
bădărănia naturală şi înjuria grosieră, toate respirînd o fiere socială atît de amară, dar 
atît de cotidiană, încît devenise aerul nostru vital. Trăiam vieţile pe care ni le cîrmuiau 
„ei”, şi deveneam atît de simplu „fericiți” dacă firimiturile epocii ajungeau în plasele 
noastre de plastic. Adevărată condiționare comportamentală rînduită după tiparul 
dependenței şi deresponsabilizării, o asemenea strategie ne-a intrat în şira spinării. Şi 
astăzi descoperi reprezentanţi ai acelei generaţii care tînjesc după cozile de odinioară, la 
fel ca pasărea care, trăind o viaţă încarcerată, se grăbeşte să se reîntoarcă în colivie, 
după ce experimentează dureroasa „povară a libertăţii”. O dată cu decembrie 1989, 
toate aceste constrîngeri politice au căzut, nu a mai existat un singur centru, cu un 
singur tablou de comandă. Ofertele (de la produsele comerciale pînă la cele simbolice) 
s-au multiplicat exponențial. Într-o lume a alegerilor multiple şi a libertăţii potenţiale, 
cei mai mulţi dintre semenii noştri au ales să se abandoneze din nou. Înrăiţi şi asistați, 
întreținuţi în mizerie şi cumpăraţi ieftin, majoritatea românilor au decis o dată în plus că 
„autonomia” lor poate fi conservată prin sigla bădărăniei. Dar pe acest fundal de fiere, 
ce mai bucurie pentru „păstorii turmei”! Căci țipînd mereu, de fapt tăcem social şi 
politic. lar dacă ne vom abandona pe mai departe unei istorii „nedrepte”, în acest fel 


pasiv-agresiv, nu va mai rămîne curînd decît fierea (noastră) şi mierea (politicienilor). 

Optsprezece 
(30 martie 2006) 


Să facem miîinele posibil! 
Un număr semnificativ de organizaţii şi personalităţi ale societăţii civile au înaintat un 
memoriu către preşedintele României, solicitînd acestuia să condamne public regimul 
comunist ca „nelegitim şi criminal”. Din păcate, instituția prezidenţială - care are cea 
mai largă reprezentativitate politică printre instituţiile statului român - tace. Toate 
aceste tăceri asurzitoare ale instituţiilor româneşti în momente de cumpănă exprimă un 
paradox mai adînc. Atunci cînd ceva trebuie urgent rostit, instituţia rămîne mută. Atunci 
cînd nu e nimic de spus, trăncăneşte incontinent. Atunci cînd trebuie acționat, se bilbie, 
tatonează. Atunci cînd mai bine ar cumpăni, se aruncă grăbit. Subiectul unei analize 
lucide a moştenirii comuniste nu e, desigur, nou pentru clasa noastră politică. Dar de 
fiecare dată puterea, indiferent care a fost ea, l-a considerat „inactual”. Faptul că astăzi, 
şi din interiorul actualei coaliții s-a putut articula un proiect al lustraţiei, ar fi în măsură 
să ne îndemne să sperăm într-o schimbare faţă de tot acest şir de amînări voluntare. Dar 
care sunt obiecțiile majore împotriva proiectului? În primul rînd, cele care țin de 
„ineficacitatea” sa, datorată „întîrzierii” cu care s-ar aplica. 'Trecînd peste observaţia că 
tocmai cei care s-au împotrivit unei asemenea dezbateri sunt chiar cei care invocă acum 
acest argument, „lustraţia” nu ar regla conturile (politice, nu şi economice!) cu 
„persoane fantomatice”, mult prea vîrstice, inactive azi, ci cu mulţi dintre cei care 
dispun de viața noastră şi care în 19809, avînd pînă spre 45-50 de ani, avuseseră şi destul 
timp să ne-o „rînduiască” aşa cum cereau imperativele partidului. Apoi, că ar fi 
„nesănătos social şi politic” să „privim în trecut”, să ne împovărăm cu compromisurile 
şi cedările semenilor noştri. Mai bine, să „gîndim pozitiv”, să „nu distrugem trecutul, ci 
să construim viitorul”. Ştiindu-i pe cei din tabăra fostului prim-ministru (adevărat port- 
drapel al retoricii gîlgîit-proiective) cît de „sănătos? şi-au construit prezentul, 
confiscîndu-ne viitorul, un asemenea argument e numai un alt prilej de amorțeală 
civică. În sfîrşit, se denunță  „restrîngerea unor drepturi publice asigurate 
constituțional”, sugerîndu-se „înjustiția” care s-ar produce în societate dacă le-am limita 
„foştilor” accesul „liber şi egal” la fotolii influente. Lăsînd la o parte reamintirea cîtor 


ELI 


uri ne-au asigu uă pV „el icu i-au asigu x u 
drepturi ne-au asigurat nouă la „vremea lor”, „ei” oricum şi-au asigurat „accesul” 
pretutindeni în țesutul social, iar nesimțirea pe care o probează — ilustrată de firescul cu 


care se mişcă şi cresc — este expresia asimilării de către societatea românească a încă 

unei lecţii: cu cît îi lăsăm, cu atât nu ne vor mai lăsa vreodată! În fond, şi astăzi este tot 
vremea lor! Ei sunt marii capitalişti ai României de azi! Să nu credeți că vor mai dori 
vreodată comunismul. Startul lor furat din 1989 le-a fost asigurător. Pentru ei şi pentru 
„moştenitorii” lor. Şi au devenit atît de influenţi şi de vocali, dincolo de orice ideologie 
şi de orice morală, încît „sugestia” lor devine prescripția politică şi economică a clipei. 
De la cel mai înalt nivel, al preşedinţiei (precum scandaloasa înfrîngere a lui Constantin 
Ticu-Dumitrescu în CNSAS, cu „sprijinul” Cotrocenilor) pînă la „preşedinţii 
economici” ai locului (vezi cazul celei mai importante afaceri comerciale din 
Timişoara, adevărat simbol al „victoriei... capitalismului”, Mall-ul, „coordonată” de 
către un securist notoriu, implicat în procesul revoluţiei), România reală de azi este 
patria unui „mîine” care nu va mai veni. Pare aceeaşi piesă dintr-un veşnic „ieri”, cu 
fundalul schimbat. Aceleaşi personaje principale, aceleaşi cefe bovine triumfătoare, 
aceleaşi gesturi, aceeaşi recuzită stilistică, un alt scenariu, şi noi, în tăcere, singuri în 
mulțimea atomizată, aceiaşi spectatori. Lustraţia ne-ar mai da o şansă. Dar nici o 
grupare politică nu va putea izbuti singură. Dacă nu ne vom ridica, din întunericul sălii 
în care am fost „aşezați” de mai bine de o jumătate de secol, toţi cei care ne-am păstrat 
un sîmbure de libertate în noi, şi nu îi vom obliga pe cei care „ne reprezintă” să ne 
reprezinte cu adevărat. Lustraţia ar putea fi începutul. Doar astfel, minele va deveni 


posibil. Mîinele nostru! 

Nouăsprezece 
(6 aprilie 2006) 


Iertare fără uitare 
Explorînd moştenirea nazistă, istoricul Jörn Riissen mărturisea într-un text tulburător 
privitor la deriva ţării sale că, după o mare traumă, prima generaţie trebuie să uite. În 
pofida descoperirii postbelice înfricoşate, cînd oamenii simpli purtați să privească 
lagărele de exterminare - pentru a se trezi din delirul istoriei -, îngăimau un deloc 
inocent „nu am ştiut nimic despre asta”, rămînea o mare tăcere şi o vinovăţie care 
gîtuia. Atît de adînci şi de perverse au fost infiltrările ideologiei naziste, 
compromisurile, cedările şi deresposabilizările germanilor de rînd, încît o temă precum 
cea a Holocaustului nu a putut fi abordată în față şi asumată decît de generația 
următoare, odată cu începutul anilor 60, şi cu procesul lui Eichmann la Ierusalim. Este 
exercițiul uitării un purgatoriu de neînlocuit, deopotrivă pentru individul care trăieşte 
sub stigma culpei, cît şi pentru societatea care a întreținut abandonul? Dacă nu s-ar 
„elibera” prin uitare de vinovăţie, subiecţii supuşi molimei totalitare s-ar dezintegra 
identitar? Riissen e ferm: detraumatizarea nu se face prin uitare, mai ales prin uitarea 
absentă, ci numai prin exercițiul critic şi responsabil al societăţii care se confruntă 
angajant cu trecutul său. Uitarea este numai un remediu iluzoriu, o morfină ieftină. Cel 
care uită, aşadar, se vindecă numai în aparenţă, se „linişteşte” o vreme, dar trauma 
lucrează în el, şi îl va măcina pînă la urmă. Atât psihologul (care se apropie de patologia 
individuală), cît şi sociologul (care o examinează pe cea colectivă) ştiu prea bine asta. 
Singura soluţie, oricît ar fi de dureroasă, este să îți asumi vina, să o priveşti în faţă şi să 
începi să „lucrezi” cu ea, convertind-o în ceva eliberator (mărturisirea fiind începutul 
eliberării). Lumea românească de astăzi duce cu sine povara cedării, la fel ca cea nazistă 
după cel de-al doilea război. S-a „consumat” aproape generaţia care „trebuia să uite”, 
evocată de Riissen. Şi cum mereu societăţile produc strategii adaptative, prin care se 
reaşează după o mare înfrîngere, suntem martorii articulării în sfera publică a unor 
discursuri care reraţionalizează eşecul individual şi colectiv, găsindu-i justificări 
„onorabile”. Şi astăzi, la 16 ani după marea cotitură a lui 89, auzim, inclusiv în cercuri 
intelectuale, cît de pierzătoare ar fi „vînătoarea de vrăjitoare” pe care ar genera-o 
arheologia trecutului. Prezentul nu va fi astfel limpezit, ci vom ajunge chiar la o isterie 
publică generalizată, la un „zgomot social inutil”, ne previn autorii acestei teze, 


enunțată, în mod straniu, chiar de către un disident anti-comunist: Adam Michnik. Ceea 

ce nu înţeleg cei ca Michnik este că un asemenea discurs legitimează îndemnul public al 
„foştilor” - de regulă puternic înstăpîniţi asupra societăților pe care le „conduc” - de a 


ELI 


„privi înainte”. În fond, în spatele vorbelor, „ei” „acționează” acum şi aici, 
consolidîndu-şi supremaţia. Singura ieşire sănătoasă din această fundătură a istoriei, 
sugerează Riissen, este „iertarea fără uitare” (forgiving without forgeting), deşi „foştii” 
instituționalizează „uitarea fără iertare” (forgeting without forgiving). Aşadar, „ei” vor 
să uităm tot ce a însemnat molima roşie, nemaiavînd „ce să iertăm”, amestecînd 
profitabil într-un aluat indistinct deopotrivă călăi şi victimele, egalizînd 
responsabilitățile, căci „toţi am făcut, nu-i aşa, compromisuri în comunism”. Rezultatele 
politicilor uitării se văd azi. Priviţi, dacă vă îndoiţi de asta, înspre bilbiiala tinerilor de 
20 de ani care, în cel mai bun caz, puşi să mărturisească ce înseamnă comunismul 
pentru ei, descriu detaşat, o „poveste pe invers”, învățată sumar din cărțile de istorie, în 
care comuniştii se substituie „imperialiştilor”, ca şi cum comunismul nu ar fi parte din 
viaţa lor, ci scenariul unui roman din „bibliografia care se cere la şcoală”, şi pe care 
sigur nu l-ar „citi” altfel. Dacă vom continua să ne abandonăm şi nu vom fi capabili să 


construim contra-politici ale neuitării, destinul nostru de pastă umană amorfă se va 


„împlini”. Atunci un alt totalitarism se poate porni. În linişte. 

Douăzeci 


(13 aprilie 2006) 


Democraţia de fațadă 
Desemnată drept folosire a puterii publice în scopul obţinerii unor câştiguri personale, 
în dauna binelui colectiv, corupţia este resimţită drept cea mai serioasă problemă cu 
care se confruntă țările Europei de Sud-Est în cadrul procesului de democratizare. Din 
cercetările Gallup International reiese că în intervalul 2001-2006, în medie, peste 60% 
dintre respondenţi consideră „corupţia” drept „marea problemă” a României, urmată de 
„sărăcie” şi „venituri reduse”, iar patternul de răspuns al ţărilor vecine prezintă 
dispuneri asemănătoare ale evaluărilor. Indexul percepţiei corupţiei, care ne oferă anual 
un „clasament” al imaginilor cetăţenilor privitoare la „cît de coruptă este țara mea”, 
situează constant România pe ranguri descurajante, de regulă în jurul locului 80 din 140 
(CPI, scor mediu în aceşti ani de 2,8, pe o scală de la 1, „extrem de coruptă”, la 10, 
„extrem de integră”), în vecinătatea unor ţări ca Zambia, Mozambic sau Gabon, în 
condiţiile în care ţări ca şi Lesotho, Ghana sau Botswana au scoruri sensibil mai bune. 
Oricum, pentru ultima cercetare organizată de Transparency International în 2005, 
media ţărilor din UE la acest indicator (CPI) este 7,74, iar a ţărilor proaspăt integrate în 
uniune („cei zece”) este de 5,04, aşadar mult peste scorurile României. Dacă pornim de 
la nivel structural, şi parcurgem rezultatele barometrelor de opinie publică care 
includeau întrebări privitoare la tema corupției, descoperim o reacție mai degrabă 
descurajată a oamenilor simpli faţă de întinderea fenomenului, de vreme ce subiecții 
apreciază că aceasta este „generalizată” (78% la Barometrul de opinie publică / BOP, 
mai 2005). Totodată, indiferent de cine a fost la putere (PSD, 2000; Alianţa DA, 2004), 
nu se întrevăd semne radicale ale modificării opiniei publice față de diminuarea 
corupției (51% dintre subiecți apreciază că „de cînd actualul guvern e la putere, corupția 
a rămas la fel”, BOP, mai 2005). Corupţia apare în mod constant, în percepţia publică, 
ca fiind mai răspîndită în mediul politic (parlamentari, miniştri), justiţie, poliție, mediul 
de afaceri, sfîrşind cu profesorii şi ziariştii (de trei ori mai puţini corupți decît categoria 
politicului). Funcţionalitatea socială a corupției în România postcomunistă se arată a fi 
cu atît mai „necesară” cu cît meritul personal, educaţia şi corectitudinea în strategiile 
individuale nu sunt neapărat predictori ai succesului în viață, de vreme ce scorurile pe 
eşantioane reprezentative atestă cum românii apreciază că cei mai mulți semeni de-ai 


lor au făcut avere „încălcînd legea” făţis (56%), în 21 % din cazuri la originea izbîndei 

au stat „relaţiile şi norocul”, şi numai în 10 % din situații reuşita în viaţa se datorează 
„muncii şi meritului personal” (BOP, mai 2005). De asemenea, „a avea carte = a avea 
parte” pare a fi numai un clişeu retoric achiziționat în şcoală, căci românul obişnuit 
simte inechitatea ierarhiei simbolice a societăţii, în care pozițiile influente (îndeosebi în 
registrul material) nu sunt dobîndite neapărat de către cei instruiți şi competenți, fapt 
atestat şi de ponderea dominantă a răspunsului negativ (44%) la întrebarea „Credeţi că 
în România pentru a avea bani este important să ai şcoală?” (BOP, mai 2005). Aşadar, 
un personaj temător, plin de suspiciune (90% dintre participanţii la cercetare consideră 
că este „bine să fii prudent în relaţiile cu alți oameni”), precumpănitor neîncrezător în 
„celălalt”, acesta este subiectul majoritar al României reale de astăzi. „Firesc”, el 
activează patternul comportamentului duplicitar, specific conduitei corupte, ca singură 
formă „funcţională” în care îşi pot rezolva conjunctural, „acum şi aici”, problemele 
curente cu care se confruntă în societate. Cît timp aceste specii de „firesc” ne vor 


copleşi, România va rămîne cu o „democrație” de fațadă. 

Douăzeci şi unu 


(20 aprilie 2006) 


Trei generaţii? 
Opinia curentă care funcționează la nivelul discursului public, dar şi la nivelul omului 
obişnuit, acreditează ideea că dezastrul identitar de astăzi, regăsit în deriva moravurilor 
publice, inadecvarea instituţională şi mizeria cotidiană se datorează celui aproape 
jumătate de secol de comunism. Dacă ar fi să urmărim, însă, sugestiile 
psihosociologilor (de la William Thomas la Claude Flament), care subliniau remanenţa 
unor tipare mentale profunde dincolo de succesiunile generaționale, am înțelege mai 
bine un postulat pe care acest gen de cercetări îl subliniază: tiparul valoric, atitudinal şi 
comportamental al unei comunităţi se schimbă decisiv de abia la trei generaţii după 
schimbarea compoziţiei comunităţii respective. Prin urmare, aducem cu noi în lumea de 
astăzi o moştenire mentală care vine mult mai de departe, dintr-un început de 
modernitate în care Româniile noastre reale se caracterizau prin dependenţa politică şi 
economică a elitei, sciziune socială, ruralitate marcantă şi nepotrivire instituțională la 
modelul de societate apusean. Multe din dominantele atitudinale ale Româniilor trecute 
se regăsesc travestite în lumea de azi şi am putea aprecia că reuşita considerabilă a 
comunismului s-a produs nu împotriva vechii lumi, ci sprijinindu-se pe unele din 
trăsăturile lumii de odinioară (deresposabilizare, dezangajare civică, neîncrederea în 
instituţii, speranță socială deficientă). Îmi amintesc un studiu convingător de la mijlocul 
anilor 90 al lui Daniel Barbu, prin care puteam examina rata mult mai înaltă de 
obediență a românilor la noua putere politică instaurată de sovietici: înainte de 1944, 
comuniştii români erau aproximativ 1000, la câţiva ani după, numărul lor creşte 
exploziv, depăşind 1,5 milioane. În celelalte țări înrobite înregistrăm creşteri de 30-50- 
80%, la noi creşterea e de... 15000%. O asemenea rată a adeziunilor, de neimaginat în 
nici una din ţările est şi central europene căzute în sfera de hegemonie sovietică, nu se 
poate pune numai pe seama presiunilor (reale şi brutale) ale noii administrații. E ceva 
dincolo de covîrşirea ocupaţiei. În acest gest colectiv răzbate sentimentul că „oricum, e 
în zadar”, că istoria va trece peste noi, ne va strivi. Că nu ne mai rămîne decît 
compromisul obligatoriu, fuga de noi, duplicitatea. Astăzi am prezervat multe din aceste 
topici dezangajante. Inundaţiile mereu ne copleşesc, natura pare mai dezlănțuită aici 
decît pretutindeni în Europa, iarna mereu vine prea repede şi pleacă obositor de greu, o 


ploaie mai zdravănă ne răstoarnă ţara. Tot noi aşteptăm să ne măture altcineva strada, 

altcineva să ne „dea ceva” ce „ni se cuvine” (loc de muncă sigur, casă), altcineva să ne 
scape de corupți, altcineva să ne preschimbe clasa politică. Retorica lamentaţiei şi 
vizuina victimei în care ne ascundem ni se par singurele deschideri legitime față de 
istorie. Şi peste toate, lehamitea triumfătoare, dezamăgirea cea mai adîncă. Dacă nu 
vom fi capabili să refacem rețelele de solidaritate comunitară, autonomizîndu-ne, 
părăsind lamentările şi autohandicapările, peste 100 de ani vom descoperi, pe canalele 
de ştiri ale vremii, cum România e dusă pe mai departe de ape la prima ploaie mai 


straşnică. Trei generaţii, aşadar? Cred că le vom pierde socoteala. 

Douăzeci şi doi 
(27 aprilie 2006) 


„„Prostirea” românilor 
Un studiu foarte recent coordonat de Richard Lynn de la Ulster University, care îşi 
propunea să realizeze o „ierarhizare a popoarelor europene pe baza coeficientului mediu 
de inteligenţă”, formula o concluzie neliniştitoare pentru vecinii noştri sud-dunăreni: 
bulgarii au coborit în acest clasament, ajungîndu-i „pînă şi” pe români. Prin urmare, 
dacă la alţii ar mai fi ceva de aşteptat, la noi totul e pierdut definitiv. Ne mai aflăm în 
faţa unei convingătoare demonstrații a puterii unei imagini-clişeu despre o parte 
„sălbatică” a lumii, care va fi, de voie, (dar mai ales) de nevoie acceptată în „familia 
lor”. Oricum, în această ordonare sui-generis, observi că în spatele nostru se mai află (la 
foarte mică distanță) numai Serbia şi Turcia, iar pe ansamblu nu poţi să nu constați 
cum, măcar pe baza acestei ierarhii, popoarele balcanice ilustrează categoria „proştilor 
Europei”. Profesorul britanic, care pretinde că are un QI de 145 (echivalent al geniului), 
oferă şi o explicaţie „profundă” pentru această stare de fapt: „popoarele din Balcani au 
un QI mai scăzut întrucît sunt mai sărace şi mănîncă puţine proteine şi vitamine”. Cum 
cu vitaminele şi proteinele nu am stat noi bine nicicînd, şi întrucît sărăcia generalizată a 
caracterizat cea mai mare parte a țesutului social românesc dintotdeauna, rezultă că în 
viziunea „lor”: „proşti am fost, proşti suntem încă”. Ceea ce nu poate semnala studiul 
mai sus amintit e însă faptul că „inteligența” depinde nu numai de înzestrările native — 
dovedite prin abilitatea naturală de a descoperi soluții imediate, corecte şi creatoare în 
confruntarea cu o problemă ivită -, ci de cel puţin alte două registre. În primul rînd, 
psihologii sociali atestă că pe lîngă fondul biologic, importantă este şi cultivarea prin 
efort intelectual a înzestrării genetice. Altfel, cît ar fi de darnică natura cu cineva, dacă 
omul nu „îşi pune probleme”, nu se preocupă de „ce se întîmplă în jurul lui”, nu citeşte, 
se „prosteşte” curînd (negreşit, nu excelăm la acest registru mai mult decît „ei”). În al 
doilea rînd, un rol important îl joacă negocierea simbolică cu partenerii de relație a 
imaginii de sine, valorificarea eficientă a strategiei lui „hai să părem că suntem”. Deşi 
acest din urmă registru este unul aproape fantasmatic, el poate suplini deficitul din 
precedentele. Or aici, se cuvine să remarcăm faptul că „ne-am descurcat” binişor. 
Suntem capabili să susţinem orice cauză (azi, desigur, pe cea „democraţiei” şi a 
„integrării”), dacă prin asta putem să o „scoatem la capăt”. Numită şi inteligență 


socială, această dimensiune reconfigurează uneori întregul care (des)califică global 

inteligenţa „celuilalt”. La noi, preocuparea nu e să ne valorificăm potenţialul (atît cît e), 
nici să fim autonomi, asumîndu-ne lipsurile, ci să părem că suntem în regulă, şi numai 
„alţii ne vor răul”. De altfel, dacă am urmări modelele reuşitei în plan social promovate 
de mass-media românească vom descoperi că cei preţuiţi nu sunt cei care se situează pe 
teritoriul excelenţei, pe baza meritului, muncii şi a calităților personale, ci cei care „s-au 
scos” (uneori dincolo de merit, muncă şi calităţi personale!) şi care au dobîndit o 
poziție publică (dar şi materială!) privilegiată, adică au probat, în termenii neutrali 
valoric ai rîndurilor de mai sus, o inteligență socială remarcabilă. De la Gigi Becali pînă 
la Mitică Dragomir (ca să furnizăm numai două exemple „celebre” din imaginarul 
autohton) răzbate un tip de individ sociologic influent, plin de sine, care „ştie totul fără 
să ştie nimic”. lar un scor modest pe primele două registre nu evocă neapărat o 
debilitate individuală intrinsecă, ci mai degrabă o alterare a structurilor sociale care au 
preferat, cu un scop politic clar, să infantilizeze cognitiv oamenii, transformîndu-i în 
nişte copii asistați, neputincioşi în a rezolva problemele curente cu care se confruntă şi 
fără a avea şansa de se întreba ce e cu viața lor, ori dacă ea mai poate fi trăită şi „altfel”. 
Promovînd „descurcăreala” ca strategie identitară de succes, instituționalizăm astăzi 
„prostirea” românilor. Miine, diagnosticul cu iz de anecdotă tîmpă a profesorului Lynn 


s-ar putea să devină nefericit de fidel. 

Douăzeci şi trei 


(4 mai 2006) 


Cine suntem? (1) 
Încă de la lansarea dezbaterii identitare la mijlocul secolului XIX, tema specificului 
naţional a reprezentat o adevărată obsesie interogativă la nivelul elitei, devenind poate 
singura temă majoră durabilă a dezbaterii intelectuale în România modernă. Elaborînd 
un operator mental „absolutist” prin care îşi articulau inferenţele discursive („în esenţă, 
tot ce este în România / Europa este bun”), schimbînd, în funcţie de genealogia ideatică 
şi interesul social doar referentul, cele două tabere ale tradiționaliştilor şi europeniştilor 
au pierdut, însă, nu de puţine ori, confruntarea cu provocările reale ale clipei. Cred, 
aşadar, că o revizitare deopotrivă critică şi pragmatică a subiectului specificului 
național, prin grila de lectură a unui relativism temperat, s-ar dovedi cu atît mai 
necesară acum, în pragul „integrării în Europa”. În primul rînd, trebuie să înţelegem că 
Europa nu constituie doar o realitate geografică (din care nimeni nu ne poate expulza!), 
nici un teritoriu imaginar simbolic (în care „vestul prestigios şi prosper” îşi va deschide 
generozitatea „estului sărac şi nefericit”), nici măcar un ansamblu politic monolitic 
(care e departe de a fi omogen chiar în interiorul corpului său occidental), ci o realitate 
valorică, atitudinală şi instituţională anume, un ansamblu de ritualuri şi practici sociale 
specifice, un tip de lume şi un mod de viaţă care se prezintă „altfel” decît cele proprii 
majorității românilor de astăzi. Apoi, într-o analiză de acest gen, merită subliniat faptul 
că „românul”, ca şi categorie unitară, nu există decît la nivelul reprezentărilor sociale 
identitare, şi nu al realităţilor „obiective” propriu-zise. Voi prefera să folosesc distincția 
dintre „românul real” şi „românul imaginar”, sugerată de Andrei Oişteanu într-un text 
recent, preocupîndu-mă mai degrabă de ultimul termen. Căci în realitatea social-istorică 
efectivă există doar români, personaje particulare, distincte, caracterizate printr-o mare 
diversitate identitară. După cum vom înţelege că România este alcătuită din foarte 
multe Românii, părăsind abordările omogenizatoare construite într-o manieră 
substanțialistă, organicistă. Această apreciere nu înseamnă, însă, că rolul şi locul 
„românului” generic şi al „României imaginare” este neînsemnat şi marginal în 
combustia identitară. Constituind unul din rezervoarele de energii sociale remarcabile în 
orice proiecte de definire de sine, imaginea împărtăşită despre „ceea ce suntem” a 
reprezentat una dintre căutările majore ale elitei intelectuale româneşti, de la B. P. 


Haşdeu, D. Drăghicescu sau C. Rădulescu-Motru încoace. Premisa oricărei reuşite a 

proiectului social global avea să devină, încă de la debutul secolului XX, adecvarea 
reformelor instituționale şi valorice cu „sufletul poporului”, cu ceea ce întregi generaţii 
de gînditori au numit profilul specificului național. Care ar fi, prin urmare, dominantele 
acestui specific? Cum pot fi valorificate trăsăturile descoperite, pentru o mai eficientă 
integrare în lumea de mîine? Dacă ar fi să rezum, pe scurt, liniile forţă ale portretului 
psiho-social al românilor de astăzi, s-ar cuveni să încep prin a descrie tendinţa celor mai 
mulți dintre ei de a-şi construi proiectul de viață în registrul lui „a supraviețui”, în 
dauna lui „a deveni”. Această inversare a registrului ontologic are consecinţe vitale 
asupra atitudinilor şi comportamentelor sociale. Astfel, românul sociologic majoritar 
înclină spre retractilitate, dezangajare, inapetenţă pentru spaţiul public, rezerve faţă de 
„celălalt instituţional”, căci istoria, prin reprezentanţii săi (de la oamenii politici pînă la 
funcționari, de la agresorii străini pînă la organismele internaţionale) i-au întreţinut un 
contact aproape contondent cu dinamica schimbărilor sociale. De aici, des invocata 
„întoarcere cu spatele la Istorie” a „românului”, de aici interiorizarea şi activarea unor 
comportamente asociate stării de victimă. lată un prim simptom pe care trebuie să-l 


înfruntăm deschis, pentru a spera mîine într-o Românie sănătoasă social. 

Douăzeci şi patru 
(11 mai 2006) 


Cine suntem ? (2) 
Evocam în analiza anterioară puterea sindromului victimizării cu orice preţ la „români”, 
ca trăsătură definitorie a „specificului național”. În strînsă legătură cu forma descrisă de 
abandon consimţit, merită adăugată în simptomatologia identitară prevalența la nivelul 
imaginarului social românesc a ansamblurilor mitologice ale conspirației. Mai mereu 
„celălalt”, fie el „străinul etnic” (cel ce nu e „de-un neam cu noi”, ipostaziat în categoria 
plurală „evreii”, „ungurii”, „maghiarii”, „americanii”, „masonii”, „Fondul monetar” 
etc.), fie „străinul social” (cel ce e din alte lumi sociale decît noi, precum 
„funcţionarul”, „omul de afaceri”, „omul politic”), nu este decît un personaj 
instrumental, ameninţător, care „profită de noi”, „ne foloseşte”, „ne manevrează pe la 
spatele istoriei”. Pe această cale ajung să fie invocate precumpănitor simbolurile 
autoritare („armata” e singura instituție în conexiune cu statul care e prețuită constant 
în sondaje, „Antonescu a fost un mare patriot” şi „avem nevoie de un nou Vlad Ţepeş”) 
ŞI regresive („pe vremuri era mai bine”, „interbelicul a fost cea mai bună Românie 
posibilă” sau „măcar pe vremea lui Ceauşescu toţi aveam o casă, un loc de muncă şi o 
pîine”). Totodată, se preferă asumarea dominantă a unei ordini ontologice verticalizante 
şi mijlocite, în care autohtonismele, de la sămănătorismul şi poporanismul începutului 
de secol XX, pînă la dacismul național-comunismului ceauşist tîrziu, propun fie o 
ortodoxizare misticizantă, fie o „iluminare revoltată”, izvorîtă din apartenența noastră la 
un popor ales, „leagăn al Europei”. În consecinţă, în locul răspunsului pragmatic şi 
eficient la provocările lumii social-politice, „orizontale”, se adoptă fuga din planul 
istoriei, într-un alt plan, „vertical”. Aşa se nasc versiunile discursive ale „veşniciei care 
s-a născut la sat” şi definițiile identitare ale matricii stilistice româneşti, construită într-o 
grilă poetico-filosofică („spațiul mioritic”), sau retorica „„perenității sufletului naţional 
ortodox”, care „călătoreşte în istorie”, chiar şi în vremea cînd „ceilalți îşi ridicau 
catedralele, iar noi ne stăteam pavăză Europei”. De aceea, „biserica” şi figurile 
instituţionale ale „tatălui” („liderul” în viaţă al ţării, indiferent cine este el) rămîn cele 
mai apreciate instanţe reprezentaționale în sondaje, căci se identifică cu acele entități cu 
care subiectul social nu întreţine raporturi ne-mijlocite, orizontale, ci doar raporturi 
verticalizante, mediate simbolic, care „să-l aibă în grijă”. Tot în acest cadru vom 


înţelege personalizarea excesivă a instituțiilor româneşti, de la partide politice pînă la 

mediul universitar şi organizații economice, în care, spre exemplu, demisia unui lider 
politic este însoțită de dezagregarea partidului respectiv şi, opțional, formarea unui altui 
partid în jurul demisionarului. La noi partidele sau grupurile culturale nu se construiesc 
pe temeiuri ideologice, ci doar în jurul unei „mari personalități”. Pleacă 
„personalitatea”, se sparge grupul, vrem să recompunem grupul, trebuie să identificăm 
o altă „personalitate”. Prin urmare, iată un al doilea simptom problematic: raportul 
simbolic şi de putere structurat de sus în jos, unilateral, monologal şi autist, care 
contaminează rețelele sociale româneşti, şi care se impune să-l reaşezăm drastic pentru 


a (re)deveni sănătoşi comunitar. 

Douăzeci şi cinci 


(18 mai 2006) 


Cine suntem? (3) 
Descriam în intervenţiile precedente victimizarea, regresivitatea şi autoritarismul ca 
dominante ale portretului identitar românesc. Ceea ce cred că ar întregi acest ansamblu 
valoric, atitudinal şi comportamental al „românului” evidenţiază favorizarea valorilor 
asistenţiale. Învăţat social şi istoric — nu numai în comunism - să fie neajutorat, cu o 
experiență a eşecului consolidată de generații, înțelegând că „oricum, orice ar face, 
efortul lui e inutil”, „lumea nu poate fi schimbată” şi, „firesc”, „nu are nici un rost să se 
mai implice”, căci „totul e în zadar”, „românul” a înclinat să aștepte mereu să fie cineva 
(în „cer” sau pe pământ) care să-l păstorească. Nestatornicia istoriei, nerînduiala, 
continua reluare a proiectelor antecesorilor, a întreținut prea adesea la noi ceea ce S. 
Alexandrescu numea „spiritul manolic la români”. Cum vin „cei noi”, tot ce au făcut 
„cei vechi” trebuie demolat, şi luat totul, mereu, de la început. Rezultatul: o imensă 
dezolare socială, neîncredere în construcția organică, sănătoasă, consecventă şi 
echilibrată, favorizarea „zvîcniturilor”, a salturilor, a eforturilor disproporționate şi 
identificarea amatorilor guralivi şi a liderilor magnetizanţi cu „cei cărora merită să le 
încredințăm viața”. Simptome de genul creşterii adeziunilor la mişcarea legionară cu 
fiecare nou val de asasinate politice sau sporirii voturilor acordate lui Vadim Tudor 
odată cu proclamarea „guvernării cu mitraliera” atestă şi înclinația perversă, întreținută 
prin rețele de dependenţă, de a renunţa la povara libertăţii, ca o cale fantasmatică de 
redobîndire a unui respect de sine grav depreciat de „mecanismele nepotrivite ale 
democraţie liberale la români”, care rămân „forme fără fond”, într-o lume ce se impune 
să „revină la adevăratele valori naționale”. „Adevărul” aproape mistic şi „valorile” 
postulate în aceste definiţii ale lui „ceea ce cuvine să fim, noi, românii”, sunt, însă, 
departe de a fi imperative sincere şi dezinteresate cu care „apostolii naţionali” 
acaparează discursul public, ci instrumente de subordonare simbolică şi de accentuare a 
dependenței, prin care „cei ce au grija de noi” nu uită să înceapă acest proces „generos” 


prin a avea, cît se poate de punctual, în plan orizontal, grijă de ei. 

Douăzeci şi şase 
(25 mai 2006) 


Cine suntem ? (4) 
Privind în urmă, descoperim în portretul identitar național multe semne pierzătoare ale 
dezangajării şi neimplicării. Dar ceea ce trebuie schimbat, înainte de conţinutul în sine 
al acestor comportamente publice, este un tip de atitudine față de istorie şi faţă de noi 
înşine. Care să înceapă de la reconsiderarea temei responsabilității. Prea adesea am 
invocat conspirații care „ne vor răul”, în care „celălalt” ne manevrează pe la spate, prea 
frecvent am legitimat ratarea şi inadecvarea individuală şi colectivă prin „nenorocul 
nostru în istorie”. Se impune să reconstruim toate proiectele în jurul conceptului de 
responsabilitate socială, angajîndu-ne în acţiuni care să refacă, pornind de la ceea ce 
suntem, rețelele de solidaritate comunitară, precum şi speranţa socială. Fără o astfel de 
mutație, toate procesele de transformare inevitabile care vor urma vor fi lipsite de 
sufletul instituțional sănătos care trebuie să le anime. Astfel, aşa cum sublinia şi H. R. 
Patapievici într-un eseu identitar, între teza „neşansei istorice” şi teza „modernizării 
eşuate”, o prefer pe cea din urmă, căci ea nu evacuează problema responsabilităţii 
noastre. Suntem ceea ce suntem nu doar pentru că „alţii ne-au vrut răul”, ci şi pentru că 
noi am consimțit cu prea multă uşurinţă la cedare, pentru că ne-am lăsat modelaţi, 
pentru că am optat — tacit sau direct — la obediență. În fond, „românul” este doar o 
construcție imaginară. Românul real e înainte de toate un subiect individual în istorie, 
capabil de competenţă inductivă şi discernămînt, ce trebuie să-şi asume curajos rolul în 
cadrul unui scenariu care, chiar dacă este scris prea adesea într-un registru al tragicului 
şi nefericirii, îi lasă, totuşi, o considerabilă libertate de acţiune pe care se cuvine să o 
valorifice. Dacă va continua să se ascundă pe mai departe după scenarii atotputernice, 
considerîndu-se „strivit” de ele, îşi va compromite nu numai prezentul, ci şi viitorul. 
Prin urmare, o opţiune în favoarea iniţiativei în istoria personală şi colectivă, în care 
românul real să ajungă să dispună încotro se îndreaptă drumul său, şi nu se mai 
abandoneze în valul unui „destin” supraordonat, iată schimbarea care trebuie prin toate 


mijloacele să o încurajăm. 

Douăzeci şi şapte 
(1 iunie 2006) 


Gramatica gesturilor simple 
În multe din faptele cotidiene mărunte, tocmai prin caracterul lor rutinier, automat, 
neconştientizat, se ascund tipare atitudinale influente, care mărturisesc despre un anume 
mod de a te situa în lume, în propriul tău destin, în relația cu „celălalt”. De exemplu, 
ceea ce mă frapează, invariabil, de fiecare dată cînd intru în sala de curs, la o primă 
întîlnire cu un nou an de studenţi, este o geografie simbolică a clasei foarte pilduitoare. 
Căci aşezarea în sală mărturiseşte, printr-o gramatică nerostită a gesturilor simple, ceva 
mult mai adînc decît simpla situare a tinerilor mei interlocutori mai degrabă în 
Jumătatea din spate a încăperii. O asemenea „distanţă” dintre profesori şi studenţi este şi 
o expresie a modelului educaţional achiziționat în socializarea secundară. Deseori o 
şcoală pur informativă, care încurajează atitudinile inerţiale, în care mesajul este mereu 
dinspre un supraordonat simbolic (profesorul), cel ce deţine „adevărul”, înspre o 
cohortă tăcută de subordonați (studenţii), „care nu ştiu nimic” sau nu are importanţă ce 
ştiu şi ce simt, nu încurajează o apropiere între cei doi actori ai actului pedagogic. Un 
prim simptom al monologului autist al profesorului în miezul unei teme lipsite de viaţă 
pentru o audiență care participă doar formal la întîlnirea cu ideile prezentate la curs — 
oricît de importante ar fi acestea — este chiar distanţa fizică însemnată între cel de la 
catedră şi cei care îl ascultă, ce exprimă o distanţă considerabilă în plan simbolic. Este 
şi o depărtare însuşită tacit în anii de studiu în care tînărul nu rămîne, cel mai adesea, 
decît un instrument reproducător al ideilor altora, fără să le interiorizeze critic şi să le 
trăiască, şi în care nu este încurajat să interacționeze nemijlocit cu emițătorul lor într-un 
spaţiu al dialogului şi negocierii de sens. „Oricum ceea ce gîndeşti nu contează şi deci 
nu ne interesează”, transmite subiacent acest mesaj educaţional al unei societăţi care 
rezervă deliberat roluri centrate pe dependenţă pentru actorii ei şi în care „ministerul 
adevărului lucrează în linişte pentru noi”. O mutație trebuie să pornească nu numai de 
la reconstrucția proiectului educaţional global — travaliu foarte costisitor —, printr-o 
strategie centrată pe interdependenţă şi dialog, ci şi de la nivelul mult mai accesibil al 
experienţei nemijlocite învățător-cel învăţat. La acest nivel rolurile angajante trebuie 
reactivate, pornind de la înţelegerea faptului că o autentică autonomie intelectuală nu 
poate fi dobîndită decît printr-o relaţie de schimb şi negociere între parteneri motivaţi să 


cunoască cu adevărat lumea, pentru că simt şi, mai apoi, ştiu că o pot schimba. 

Douăzeci şi opt 
(8 iunie 2006) 


Majorităţile minoritare 
Unul dintre cele mai controversate şi, totodată, mai fertile concepte ale sociologiei 
secolului XX este cel de capital simbolic, elaborat de Pierre Bourdieu, şi desemnează 
ansamblul de resurse de prestigiu, oportunități şi aşteptări conferite de o anume situare 
în rețelele sociale. Teza cea mai importantă e lui Bourdieu argumentează cum, într-o 
societate, capitalul simbolic moştenit se conservă, iar drumul prin viață al subiecţilor 
individuali sau colectivi se scurge pe albii deja trasate, chiar dacă retorica statului 
democratic şi a ideologilor proprii modernităţii politice nu le recunosc ca atare. 
Afinităţile de asociere interpersonală (de la alegerea prietenilor, pînă la cea a 
partenerului de viaţă), traseele educaţionale (de la tipul de şcoli, şi implicit de valori, 
urmate) sau destinele profesionale (cine devine medic şi cine lucrător manual) sunt 
însoțite, în fapt, de puţine libertăți de opţiune autentice. „Moștenitori “ fiind, ducem cu 
noi în lumea socială o logică implicită a conservării „a ceea ce este“, chiar dacă 
formal declarăm că „toți avem şanse egale în viată“ şi că „schimbarea este înnoitoare 
şi, deci, necesară“. Desigur, o astfel de logică confirmă stereotipurile dominante. 
Majoritatea defineşte o situaţie socială şi impune hegemonic minorității ordinea 
lucrurilor existentă, astfel încît minoritatea şi-o integrează ca „naturală“. Pe această 
cale se perpetuează un echilibru comunitar cel mai adesea strîmb şi inechitabil. 
Societatea românească este un tulburător exemplu al activării acestei logici 
hegemonice, în care întregi teritorii, precum Valea Jiului sau judeţele din Moldova (ca 
Botoşani ori Vaslui) se integrează „natural” într-o ordine socială profund injustă, 
confirmată prin consimțământul nostru tacit. Cazul României, însă, este exemplar şi prin 
ceea ce am putea numi, într-o cheie paradoxală, „majoritățile marginale” sau chiar 
„majorităţile minoritare”. Sociologic majoritare, acestea îşi asociază o marginalitate 
simbolică şi socială, dobîndind toate atributele specifice unei minorități, în primul rînd 
interiorizarea stării de victimă. Trăim într-o Românie a marginalilor, întrucît săracii, 
femeile, minoritățile de vîrstă (copiii, pensionarii), minoritățile etnice, formează straturi 
sociale tot mai semnificative, majoritare în realitatea socială locală, care îşi dezvoltă o 
identitate segregațională şi autarhică, orientată spre supravieţuire. Se cuvine subliniat că 
marginalitatea este o identitate social-construită şi nu doar o moştenire naturală, iar în 


România se produce pe scară largă un fenomen de instituționalizare a marginalităţii. 

Astfel, în afara cîtorva insule de normalitate — o serie de firme occidentale care au 
deschis filiale şi cîteva iniţiative ale unor tineri pe model democratic-participativ — 
cuantificabile la nu mai mult de 10 % din țesutul social, aşa cum reiese din studiile 
clarificatoare ale lui Dumitru Sandu, România rămîne un teritoriu unde se împletesc 
tensionat falii sociale care ajung să comunice între ele tot mai rar şi mai deficient şi care 
încep să trăiască vieţi paralele, în pofida retoricii omogenizatoare la nivelul discursului 
public. De felul în care vom putea stabili punți autentice de comunicare şi căi reale de 
apropiere între aceste Românii depinde reintrarea noastră într-o istorie în care vom fi 


actori autonomi şi nu cerşetori perpetui. 

Douăzeci şi nouă 


(15 iunie 2006) 


Mărturia unui „bine aşezat” faţă în faţă cu „aviara” 
De cîteva luni bune, ne tot asaltează zi de zi veşti care de care mai îngrijorătoare legate 
de „nenorocirea aviară”. Nu există jurnal de ştiri în care să nu fim „informați prompt” 
privitor la „flagelul” ascuns, la ‚molima invadatoare”. O explozie de adjective 
înfricoşătoare ne ţin în priză, un vocabular nou („focar”, „suspiciune”, „eutanasiere”) se 
naşte deja într-o rutină a confruntării cu duşmanul nevăzut. Se mobilizează guvernul şi 
administraţia, preşedintele „pune piciorul în prag”, liderii de opinie „dezbat” 
„preocupaţi”, opoziţia înaintează moțiuni, încît constaţi curînd că suntem o ţară în care 
tema principală a reflecţiei publice a ajuns în ograda răvăşită a lui „badea Gheorghe”, 
care, singur, neascultat de nimeni, şi privit cu severitate pentru „ignoranţa” sa, mai 
îngaimă obidit: „da” cu găinile mele ce-aţi avut?” Să fie „situaţiunea” atît de gravă? 
Suntem, într-adevăr, supuşi unei calamităţi microbiene de nestăpînit? Privind la toată 
această desfăşurare de forţe înțeleg mai bine un vechi postulat al psihologiei politice, 
formulat ca o recomandare adresată celor care ne conduc. Cea mai consistentă resursă 
socială care „ne poate îngădui să ne vedem în linişte de treburile noastre importante” 
este „amenajarea profitabilă a anxietăţii şi gestionarea în folos propriu a temerilor 
colective”. Cu cît oamenii se vor simți mai amenințați în trăsăturile bazale care 
configurează identitatea lor (iar sănătatea este nucleul dur al oricărei „stări de bine 
personale”), cu atît îşi vor mobiliza resursele (aşteptări, atenție, speranțe, energii 
cotidiene) înspre „apărarea” identităţii lor primejduite, şi, la limită, a „vieţii lor”. 
Întoarsă cu spatele de la realitatea social-politică efectivă, cu problemele ei autentice, 
unele presante, societatea românească este de o bună bucată de vreme ţintuită cu 
privirea şi sensibilitatea ei înspre un imens ecran imaginar pe care se proiectează 
spectacolul ridicol al „marii amenințări”. Şi în timp ce priveşte înfrigurată succesiunile 
zilnice de imagini ale „molimei”, anesteziată şi deznădăjduită, uită că în miezul 
adevăratei realități, marii jucători ai vieții politice şi economice (e cam acelaşi lucru, 
căci cine e stăpîn pe economic, controlează şi politicul) îşi fac, mulțumiți, plinul. 
Suntem, aşadar, o ţară în care, deşi nu a murit nimeni încă de „aviară”, se prăpădesc 
totuşi în tăcere zeci de mii de oameni, în fiecare an, de tuberculoză, cu toate că în 
întreaga Europă o asemenea boală o mai găseşti, de cîteva decenii deja, descrisă în 


colțuri de dicționare, asemenea unei relicve istorice, ca o „boală a sărăciei şi mizeriei, 

de mult eradicată în lumea contemporană”. Dar pentru „această” realitate nu se 
„pregăteşte” nici măcar o „ştire”. Care ar putea mărturisi despre ignoranţa, ineficiența şi 
iresponsabilitatea unui sistem de sănătate şi despre perversitatea patronajului său, în 
care preţul vieții unui om contează numai dacă e „amenajabil” politic. „„Aviara” este 
„amenajabilă”, TBC-ul nu. Într-un caz vina e în afara noastră, şi trebuie „să ne 
solidarizeze” către „urgenţele țării”, în celălalt vina e în noi. Dar „noi” nu putem tolera 
asta. Şi atunci vă vindem ieftin „ameninţarea”: - <Aşa veţi sta, politic vorbind, cuminţi, 
iar „noi ne vom face treaba”. Bine măcar ca aţi uitat. Aşa ați stat (vă mai amintiţi?) şi în 
urmă cu cîţiva ani, cînd toată viața noastră publică era îngheţată, şi vi s-a părut că 
reînviați, că sunteţi băgați în seamă. Atunci, în toată grozăvia sa, iminenţa unui 
cutremur de mare amploare se revărsa pe ecranele televizoarelor şi pe primele pagini 
ale ziarelor, sub privirile îngrijorate ale „experţilor”. Şi veți mai sta de fiecare dată cînd 
„noi” nu vom mai ştii ce trebuie să facem să o „scoatem la capăt” cu „voi”. În fond, ne 
„încurcaţi” cu gălăgia „voastră”, cu gurile „voastre” mereu flămînde, cu exigenţele 
„voastre” „civice”. De fapt, cred că îmi doresc să vină cu adevărat aviara. Desigur, 


pentru „voi”>. 

Treizeci 


(22 iunie 2006) 


Pledoarie pentru o etică a caracterului 
Suntem o ţară bîntuită de abandon comunitar, de ceea ce Dumitru Drăghicescu numea, 
cu un secol în urmă, „abulia civică”, în care „celălalt nu există”, iar „eu o scot la capăt 
cumva”, deşi „statul mă fură”, şi „oricum jocurile ies cum vor ei”. Pentru ca aceste 
simptome să fie dezagregate, este nevoie de informare consistentă la nivelul societăţii, 
de transparență comunicaţională, dar mai ales de o învăţare socială pe temeiul valorilor 
participativ-civice, centrată pe garantarea demnităţii, libertăţii şi individualităţii fiinţei 
umane. Totodată, trebuie să fim conştienţi că o astfel de mutație de paradigmă, socială 
şi politică deopotrivă, nu poate schimba lumea românească dintr-o dată, mai ales 
întreaga lume românească, ci va genera un proces anevoios, treptat, şi sperăm, 
ireversibil, care va avea efecte adinci în primul rînd asupra straturilor generaţionale 
caracterizate printr-un dinamism mai accentuat şi care, direct sau indirect, sunt mult mai 
permisive la valorile modelului democraţiei liberale. Pentru ca mutaţia evocată să se 
producă este însă necesar un consens al elitei româneşti asupra tipului de lume înspre 
care vrem să ne îndreptăm — şi implicit asupra valorilor ei —, precum şi o 
instituționalizare a schimbării, bunăoară prin intermediul factorilor de socializare 
secundară cei mai penetranţi. Astfel, educația sau mass-media publică vor trebui să 
transmită convingător valorile demnității, toleranţei şi respectului diferenței, angajării şi 
inițiativei, ipostaziind un actor social activ şi responsabil. Suntem însă departe, în 
pofida retoricilor uniformizante asupra „imperativului integrării în structurile europene 
şi euroatlantice“, de consensul necesar asupra modelului de societate pe care vrem să-l 
urmăm şi a valorilor ataşate acestuia. Pînă cînd societatea românească nu va putea 
produce o asemenea mutație de paradigmă socială şi politică, personajele mesianice, 
speciile tot mai diverse de salvatori de ocazie şi „părinţii buni şi blînzi“, ce ne arată 
„calea de urmat“ în miezul unei istorii mereu „neliniştitoare” şi „amenințătoare”, vor 


A 


prolifera şi prospera, în detrimentul unui popor tăcut, inert şi uşor manevrabil ce „îşi 
duce viața” în registrul supravieţuirii. Şi, desigur, pînă cînd lumea politicului va ajunge 
la astfel de concluzii şi va acționa în virtutea lor, se cuvine să începem însănătoşirea 
valorică şi atitudinală cu fiecare dintre noi. Şi să o întemeiem pe ceea ce Stephen Covey 
numea „etica caracterului”, în care important nu este ceea ce părem că suntem — 


imperativ al „eticii personalităţii” —, ci ceea ce devenim cu adevărat, în numele acelor 


39 


valori durabile, care ne-au păstrat oameni dincolo de toate valurile istoriei, precum 
cinstea, consecvenţa, responsabilitatea, dăruirea de sine, ajutorarea celuilalt, respectul 


alterităţii. 

Treizeci şi unu 


(29 iunie 2006) 


Despre tăcerile asurzitoare 
De regulă, în istorie vorbesc strigătele de izbîndă, marile reuşite, ecourile marilor 
împliniri. Cu o ironie amară, Octavian Paler amintea canonul retrospectiv conform 
căruia istoria poporului român pare a fi o succesiune neîntreruptă de victorii. Chiar şi 
atunci cînd, timorate, cărțile de istorie mai pomeneau o înfrîngere, şi aceea urma să 
pregătească, de fapt „marea izbîndă viitoare”. În fond, toate popoarele sunt selective în 
memoria lor istorică, nu numai românii îşi citesc trecutul printr-o grilă apreciativă, cel 
puţin la nivelul discursului comun despre „ceea ce am fost”. Dar ponderea spiritului 
necritic e uneori descurajantă la noi, spre deosebire de alţii, care au reuşit în mai mare 
măsură să se privească în oglindă şi să îşi asume compromisurile, cedările şi eşecurile. 
Autişti, singuri, mereu „„victime”, cei mai mulți dintre români sunt astăzi nişte persoane 
cu o conştiinţă istorică debilă, incapabili să înțeleagă ca marasmul prezent se datorează 
şi acestei raportări necritice la trecutul mai mult sau mai puţin recent, în care „celălalt” 
e de vină pentru rătăcirea noastră. Rămîne numai zgomotul discursiv acaparat de 
cohortele vînjoase de patrihoţi. Dincolo de retorica goală, domneşte o tăcere adîncă. 
Asurzitoare. A unei suferințe mocnite, niciodată asumată deplin, care creşte asemenea 
unei metastaze. Avem conştiinţa unor umbre. Privind în urmă, toată durerea, 
nedreptatea şi deznădejdea pe care au trăit-o semenii noştri, pentru că nu „încape” în 
vulgata istoriografică cădelniţată, e acoperită ca un fapt divers oarecare, ca o ilustrare 
exotică e unei „devieri” neînsemnate de la calea „marii împliniri naţionale”. Întregi 
episoade tragice sunt ascunse, cu consimțămâîntul nostru tacit, ca şi cum nu ar fi existat. 
Iar dintre ele, cel mai tragic e şi cel mai rar invocat. Scurs şi acum într-o tăcere foarte 
grăitoare, anunţa în momentul producerii sale întreaga derivă care avea să vină. Pornit 
cu ultimatumul sovietic din 26-28 iunie 1940, prin delirul incontinent care a urmat am 
abandonat, într-o singură vară, aproape o jumătate de ţară. Fără să tragem un foc de 
armă, găsind cele mai „onorabile” justificări pentru acest gest ruşinos. Doar aşa se putea 


j? 


„salva ființa națională!”, exclamau patrihoții noştri, cedînd fără luptă Basarabia şi 
Nordul Bucovinei, şi curînd mai apoi, o bună parte din Transilvania şi Dobrogea. Dacă 
ați alătura asigurările conducătorului țării date la Chişinău şi Cernăuți cu numai cîteva 
săptămîni înainte („ne vom bate pînă la unul şi nu vă vom părăsi”), cu bilbiiala 


incoerentă şi cinică din Consiliul de coroană şi din parlament, imediat după primirea 

ultimatumului sovietic, veți  (re)descoperi, cu puține excepții, ipocrizia, 
iresponsabilitatea şi prostia transistorică care au caracterizat majoritatea clasei noastre 
politice. Deşi în condiții şi mai grele, polonezii sau finlandezii, de exemplu, nu au 
cedat. Chiar dacă vremelnic au fost în cele din urmă înfrînți, nu au pierdut „teritorial” 
mai mult decît noi, dar au cîştigat, pentru totdeauna, un sens al solidarității comunitare, 
un rost al lui „merită să fim împreună”. Noi am ales, ieri ca şi azi, autismul comunitar, 


fuga şi „voiculeştii”. „Restul e tăcere”. 

Treizeci şi doi 
(6 iulie 2006) 


Goffman şi noi 
Unul dintre spiritele cele mai iconoclaste ale gîndirii sociale din secolul XX, Erving 
Goffman, ne-a dovedit, prin intermediul conceptului de „management al stigmatului”, 
cum avem înclinația — şi fenomenul e cu atît mai pregnant cu cît societatea e mai 
„neaşezată” — de a „valorifica” pînă şi infirmitățile pentru a depăşi un impas identitar. 
Să parcurgem cîteva astfel de strategii fantasmatice activate în România prezentă, care 
atestă o dată în plus cît de precare sunt identitățile celor mai mulţi dintre semenii noştri. 
Un prim mecanism de convertire a infirmităţii într-o victorie simbolică e reprezentat de 
ceea ce sociologul canadian numea individualizarea stiematului, printr-un discurs de 
tipul: „Cum ar putea occidentalii să înţeleagă problemele noastre? Ei nu au cunoscut 
pentru o jumătate de secol comunismul”, mascînd delăsarea şi rămînerea în urmă ce o 
resimţim ca un handicap. „Dacă noi am fi trăit fără să fim loviți de molima roşie, astăzi 
am fi fost departe, i-am fi întrecut chiar şi pe vestici, căci noi avem o inteligenţă nativă 
remarcabilă şi suntem atît de plini de talente. Dovadă faptul că românii se descurcă 
peste tot pe unde ajung”. Justificarea relativizează astfel standardul ratat („suntem 
rămaşi în urmă, dar nu e vina noastră”), modifică referinţa („pe dimensiunea inteligenţei 
îi batem pe toți”, „copiii noştri cîştigă la olimpiade”, „avem tineri atît de talentați”) şi se 
transformă într-o critică a „celuilalt” (a celor „care ne judecă înainte de a ne cunoaşte”, 
ei, care au stat la „adăpostul istoriei”). În completarea acestei tactici optăm adesea 
pentru reraționalizarea stigmatului, declarîndu-ne făţiş convingerea că „în fiecare rău e 
şi un bine”, şi că „suferința noastră din trecut ne-a întărit”, pregătindu-ne pentru un 
„viitor măreț”. Răul trecut devine un atribut neutru astăzi şi poate constitui un temei 
pentru un mîine „al împlinirii destinului nostru naţional”. În sfîrşit, deseori avem 
înclinația de a hiperboliza realizările mărunte şi de a diminua importanța marilor 
eşecuri, prin exersarea unor judecăți de genul: „s-au făcut multe lucruri bune în 
comunism, am avut fiecare o casă, un loc de muncă...”, iar „a fi fost membru de partid 
era doar o simplă formalitate, asta nu mai însemna nimic”. „Noi ştim limbi străine, 
suntem mult mai cultivați decît semidocţii occidentali care confundă Bucureştiul cu 
Budapesta”, „copiii noştri ştiu mult mai multă carte decît cei din vest, care sunt 
semianalfabeţi”, iată tot atîtea formule retorice răspîndite pretutindeni în țesutul social 


românesc, care maschează în fond, pentru mulţi dintre noi, perceperea discreditării şi 

inadecvării, precum şi sentimentul ratării individuale şi colective. De la teza „rezistenţei 
prin cultură”, care devine un fel de substitut simbolic al unei generaţii intelectuale care 
a acceptat compromisul şi abandonul social, pînă la teza „marilor realizări ale 
comunismului”, ne convingem, urmîndu-l pe E. Goffman, că aceste strategii subversive 
nu constituie doar apanajul subiecților individuali, ci sunt asumate de către întregi 
straturi sociale confruntate cu o istorie nestatornică şi amenințătoare, care se scufundă 


în autism comunitar şi dezangajare publică. 

Treizeci şi trei 


(13 iulie 2006) 


Provocările unui mîine foarte aproape 

„Europa veche” îmbătrîneşte. Demografii apreciază că Europa anului 2025 va avea un 
deficit de 65 de milioane angajaţi. O asemenea forță de muncă va trebui recrutată de 
undeva, aşa încît, oricît de puternice ar fi temerile privitoare la „marea invazie” şi oricît 
de restrictive politicile de inserție ce decurg din ele, printr-un demers administrativ 
implicit, pe termen mediu, țările Uniunii vor trebui să accepte şi să integreze largi 
straturi sociale de migranţi, care vor sosi din cele mai diverse colţuri ale lumii, de la 
Extremul Orient, lumea islamică, pînă la vecinii balcanici. Ce va mai fi Uniunea 
Europeană în acest orizont al prefacerilor structurale de amploare? Va fi o lume „nouă”, 
în care vechile omogenităţi etno-naţionale vor fi substituite, prin marele val al 
mobilității sociale, de o lume multietnică, multiconfesională, care va genera noi practici 
şi moravuri comunitare, noi raportări la „cetate”, care va reorganiza eticile muncii şi va 
produce schimbări semnificative în acțiunea politică. Canonul ethosului european, bazat 
pe o fertilă ambivalenţă între moştenirea creştină şi exigenţele secularizante e pe cale să 
se preschimbe într-un alt mod de acțiune şi practică socială cotidiană, în care alteritatea 
noului venit completează, şi, în cele din urmă, configurează decisiv identitatea 
europeanului tradițional. Dialogul cu diferența devine, astfel, singura cale sigură prin 
care „celălalt” poate ajunge, legitim, „al nostru”. Dincolo de prejudecăţi, de frustrări, de 
resentimente, „noua Europă” va trebui să înveţe să-l întîmpine, să-l înțeleagă, şi, în cele 
din urmă, să-l primească „în casa sa”, pe „celălalt”, căci fără vitalitatea „lui”, „casa” (şi 
„averea” adunată de secole) se va risipi. De reuşita acestui proces de acceptare şi 
integrare va depinde sănătatea socială şi politică a Europei de mîine, şi, prin puterea sa 
contaminantă, am îndrăzni să spunem, a întregii lumi de mîine. 

Or pentru ca un asemenea demers de amploare să se realizeze fericit este 
necesară demararea unui proces de învăţare de proporţii, în toate sferele vieţii sociale, 
de la corporațiile multinaționale, registrul administrativ, mediul academic, pînă la 
practicile antreprenoriale din micile comunități. În care alte abilităţi şi conduite vor 
trebui formate şi activate, pornind de la înţelegerea şi asumarea viitoarei realități: „noi 
suntem și ei”. Prezumția omogenității va mai putea fi angajată numai în discursurile 
retrospective nostalgice ale celor care nu înţeleg încotro ne îndreptăm, sau ale celor 


care, deloc inocent, doresc să valorifice politic temerile privitoare la „marea 

schimbare”. Devenită în fond o unitate confederativă (cu toate provocările care decurg 
de aici asupra canonului fundamentelor sale politice, elaborate pe temeiul suzeranității 
naţionale), Europa de un mîine foarte de aproape va trebui, aşadar, să găsească 
înțelepciunea şi resursele de a construi şi un nou cetățean. Capabil în mod autentic să se 
deschidă față de un „celălalt” privit într-o grilă relațională partenerială. Nimeni nu va 
mai fi izolat de nimeni, iar cine se va insulariza mai departe se va adînci şi mai mult în 
sărăcie şi an-istorie. lar dacă vom persevera în continuare în retorica stearpă a 


bovarismului integrării, istoria va trece din nou pe lîngă noi. 

Treizeci şi patru 
(20 iulie 2006) 


Avangardismul terorii 
Am aflat de curînd ceea ce puteam bănui de mai multă vreme: Securitatea a racolat pînă 
Şi copii pentru a-şi extinde caracatița asupra țesuturilor sociale româneşti. Chiar şi 
minori de 12 ani apar acum în sutele de dosarele rătăcite, care înainte de a învăța 
odinioară despre avangardismul literar sau despre forța gravitaţiei în fizică, dobîndeau 
cunoştinţe de la „prima mînă” privitoare la cum se amenajează supunerea. Înainte de a 
deveni oameni, mulţi dintre tinerii României lui Ceauşescu ajungeau unelte docile, 
şantajabile, ale unui regim pregătit să înjghebe un anvangardism al terorii tăcute, 
mocnite, în care totul se scurge după o gravitație inversă: cu cît valoarea umană şi 
profesională a celui vizat era mai mare, cu atît „căderea” sa devenea o miză mai 
importantă şi mai grabnică pentru „ei”. Şi cei mai mulți au cedat. Atunci cînd dosarele 
Stasi s-au deschis, Germania a fost cutremurată pînă şi în rețelele familiale cele mai 
adînci, unde te puteai aştepta sa găseşti reduta ultimă a libertăţii în fața tăvălugului 
comunist. Dar s-a aflat cum deseori soţia şi-a turnat soţul, tatăl copilul sau sora fratele. 
A fost un şoc care a clătinat o ţară, dar a salvat sufletul ei. Noi, însă, ne-am ascuns 
vreme de jumătate de generaţie în boscheţii istoriei, crezînd ca nu ne descoperă nimeni 
în toată urîțenia noastră morală. Dar nu am reuşit — şi nici nu am fi putut — fugi de noi 
înşine. Dacă „celălalt occidental” a avut alte griji, încercînd să ne îmblînzească pornirile 
anarhice pentru a nu-i tulbura şi lui „casa”, vinovăția şi cedarea noastră ne-au ajuns din 
urmă şi ne-au acaparat. Şi e cu atît mai gravă deriva cu cît „elevul” şi-a întrecut 
„profesorul”. La fel ca în cazul tulburătorului experiment de la Piteşti — care stîrneşte şi 
astăzi rumoarea analiştilor terorii comuniste, care nu pot identifica o formă asistată mai 
perversă a dezagregării de sine -, şi racolarea copiilor evidenţiază o tristă singularitate: 
nicăieri nu a fost, prin ponderea fenomenului, ca la noi. Nici măcar la cei care au pus la 
cale rînduiala comunistă, sovieticii. lar dacă, în sfîrşit, nu vom fi capabili, cu orice preţ, 
să ne privim în oglindă şi să facem curăţenie în noi, reşezîndu-ne în adevăr, ne vom 
pierde. Acum e un moment decisiv care ne poate elibera: o discuţie vie, lucidă, aspră, 
cu cărțile pe masă, asupra a ceea ce însemnat comunismul (deopotrivă ca sistem 
opresiv, dar şi ca moştenire personală, cotidiană) e sigura cale prin care putem evita să 


ne afundăm în autismul nostru comunitar. Arheologia trecutului e unicul drum sigur 

prin care putem să curăţam prezentul şi să reclădim sănătos viitorul. Al „nostru”, nu al 


> 


„lor”. 

Treizeci şi cinci 


(27 iulie 2006) 


Ipoteza frustrare-agresiune şi România recentă 
O intuiţie ce ar aparţine psihologului naiv ar afirma că în situaţii de nerînduială, de 
reaşezare socială dramatică, de sărăcie şi mizerie, comportamentele discriminatorii, 
transferate în conduite agresive, cunosc o răspîndire impresionantă. Lumea românească 
a ultimilor 17 ani este un bun şi nefericit exemplu care poate susţine temeiul unei 
asemenea aserțiuni, dovedind cum efluviile de violenţă colectivă (mineriadele sunt cea 
mai limpede ilustrare) se hrănesc din frustrările sociale ale unor straturi tot mai 
influente ce trăiesc la limita supravieţuirii. La acest nivel, identificarea fapului ispăşitor 
în „celălalt diferit“ (intelectualii, studenții, patronii, politicienii de altă orientare decît „a 


xee 


noastră“) reprezintă strategia cognitivă şi simbolică cea mai facilă de umplere a unui 
gol existențial întreținut, de regulă, chiar de către cei care, în acțiunea lor iraţională, 
aceste mase umane îi apreciau ca fiind „ai noştri“. Există numeroase studii ce probează 
prezenţa unei corelaţii semnificative între mizeria colectivă, sărăcie şi apariția 
conflictelor sociale. Cele mai cunoscute sunt reunite în jurul ipotezei frustrare- 
agresiune, formulate întîia dată de J. Dollard şi colaboratorii săi şi reluate în cercetările 
lui C. Hovland şi R. Sears din Statele Unite. Rezumată, ipoteza poate fi exprimată 
astfel: condițiile economico-sociale precare provoacă frustrare socială care, la rîndul 
ei, potențează agresiviatea socială. Pentru a pune în evidenţă acest postulat, autorii au 
urmărit, printr-o analiză longitudinală întinsă pe mai bine de jumătate de secol, doi 
indicatori care exprimau cele două variabile: pe de o parte ceea ce calificau drept anii 
„buni“ şi anii „răi“, desemnaţi astfel în raport cu o serie de variabile economice din 
Statele Unite; pe de altă parte „agresivitatea”, măsurată prin violența rasială extremă, 
regăsită în numărul de linşaje pe care le-au suferit, din partea albilor, reprezentanții 
populaţiei de culoare. Rezultatele s-au arătat a fi dramatice, indicînd cum, pe baza 
acestor indicatori, în anii „răi“ violenţa rasială radicală practic se dublează. Extrapolînd 
tendinţele evocate într-o Românie a rupturilor şi discontinuităților, e de aşteptat ca atîta 
vreme cît la nivel societal nu va interveni o instanță mediatoare — reprezentată, de 
exemplu, de o forță politică responsabilă —, capabilă să identifice scopuri 
supraordonate pentru diferitele straturi sociale româneşti aflate în conflict, clivajele 
structurale şi violența colectivă vor cunoaşte o exacerbare continuă. Şi atît de des 


invocata integrare în UE - promovată necritic de către demagogii schimbării ca un 

panaceu universal pentru soluționarea tuturor problemelor țării - va găsi o Românie 
fracturată, insulară, plină de fiere socială, care probabil va claca la prima chemare în 
numele unei atît de necesare solidarități naționale. Ce va mai rămîne? Desigur frustrarea 
Şi... contrapartea ei, agresivitatea generalizată. Iar dacă nu îl vom rupe, cercul se va 


închide la nesfîrşit. 

Treizeci şi şase 
(3 august 2006) 


„E bine”... 
Întors de curînd din Ardeal, am remarcat o nouă deprindere a oamenilor simpli, 
îngemănată la „întîlnirea românului cu minunățiile capitalismului”: chemarea 
profitabilă a dezastrelor. Deşi totul părea în „descoperirea” mea la început o anecdotă 
proastă, curînd avea sa mi se confirme, prin ponderea fenomenului, că nu e ceva 
marginal. Dar să vă descriu ceea ce am observat. Calamităţile din ultimii doi ani i-au 
încercat greu pe oameni. Inundaţiile au fost necruțătoare. Dar ceea ce a răzbătut, 
majoritar, nu era o atitudine îndîrjită, angajată şi responsabilă în a limita proporțiile 
dramei, ci, dincolo de bocetul instinctiv, activarea devizei: „lasă, că trece şi asta”. Iar la 
noi, la români, ştim dintotdeauna că „totul trece, pînă la urmă”. Cei loviți au strîns din 
dinți şi au găsit, în cele mai multe cazuri, resurse să meargă mai departe. Dar cei care au 
sărit cel mai aprig în barca năpăstuiţilor au fost cei care „au scăpat”. Ei erau cei 
„ameninţaţi”. Şi care aveau nevoie de „protecție” şi „sprijin”. După inundații, mulți din 
satul S. erau trişti pentru că nu le-a luat apa casa, „ca să le facă statul una nouă şi 
faină”. Şi aşteptau cu nădejde... calamitatea viitoare. O atitudine generalizată, căreia i 
s-a răspuns instituțional prin intermediul sistemelor de asigurări, a fost aceea de a rîvni 
ca şi casa încercată de ape, proaspăt asigurată pe bani grei, să se prăbuşească totuşi. 
Desigur, samsarii de la asigurări, păcălind oamenii, şi conferind aparenţa unei 
normalități protective asemănătoare ţărilor civilizate, aduceau tot soiul de polițe 
„generoase”, iar oamenii „muşcau”. Şi ajungeau să plătească — ei, care de abia 
supraviețuiau - sume mari anual pentru ceva ce nu ar fi primit niciodată. Era ca şi cum 
muribundul, în loc să fugă degrabă la doctor şi să mai caute un miracol medical, ar fi 
optat pentru... o asigurare de deces. Iată felul în care se „rezolvă” problema: ocolind-o 
şi „valorificînd” handicapul. Însă numai fantasmatic, căci în fapt, oamenii nu rămîneau 
cu nimic, decît cu speranţa unui adevărat paradox al fericirii: să aştepţi un mîine care nu 
iți mai aduce nenorocirea dorită. Iar dacă, totuşi, „o mai ducem o vreme cumva”, să nu 


uităm că „mereu se poate şi mai rău”. Aşa că... „e bine”. 

Treizeci şi şapte 
(10 august 2006) 


A murit Dinu 
Îl chema Dinu. A fost, multă vreme, un simbol al reuşitei „capitalismului” românesc. 
Mi-l amintesc limpede ca pe un personaj „altfel” faţă de fauna politică a clipelor 
imediat postdecembriste, apărînd braţ la braţ la manifestaţia anticomunistă din 28 
ianuarie 1990 alături de cel care peste un deceniu şi jumătate avea să ajungă primul 
ministru al României. Tînărul politician - pe atunci sub 40 de ani — vorbea împreună cu 
prietenul său într-un chip coerent şi închegat, iar discursul lor sugera că se poate acţiona 
în sfera publică şi pragmatic, realist, susținînd cu totul alte valori decît cele ce 
înrobiseră o Românie colectivistă, confiscată de rețelele securiste şi de un lung cortegiu 
de vinovăţii neasumate. Simţeam că de la „unii ca ei va veni, cîndva, schimbarea”. Că 
există un set de valori, cele „liberale”, care vor putea, cu timpul, să rodească pe un sol 
ce se va fertiliza progresiv, odată cu deschiderea inevitabilă a țării către „civilizaţie”. Că 
unii ca „ei” vor deveni principalii actori ai „marii prefaceri”, atunci cînd România va fi 
pregătită pentru „chemarea lor”. Fie şi „peste 20 de ani”, aşa cum profeţise bătrînul 
„mag” convertit. Păreau puri şi intransigenți, cum stă bine oricărui tînăr sătul de 
compromisurile „părinților”, dar care sunt decişi nu să se lamenteze pentru „moştenirea 
grea” a acestora, ci să „reconstruiască o lume mai bună”, cu puterile lor. Au urmat ani 
grei pentru democraţia românească. Mineriade, circ politic, clici tot mai vizibil înfipte 
în vîrful bucatelor. Dinu credeam că re-prezenta vocea „noastră”, al celor ce rîvneam la 
o altă Românie, nu cea a găştilor nomenclaturiste (apropo, vi-l amintiți ca deputat de 
Timiş, alături de un alt bun prieten, care ne-a părăsit neaşteptat, Horia Rusu?). Pe 
măsură ce anii treceau, însă, imaginea îngemănată prin aşteptări se suprapunea din ce în 
ce mai puțin peste realitate. Din tînărul „altfel”, el se arata a fi ceea ce, în fapt, a fost 
dintotdeauna: un bătrîn sufleteşte, incapabil de entuziasmul speranţei, cu un caracter 
gîngav, un traseist ideologic, un oportunist rapace. Valori, idealuri, exigențe morale? 
Simple vorbe, angrenate odinioară ca resurse electorale şi care sunau acum strident de 
fals. Devenit un om de afaceri veros, hrănind caracatiţa economico-politică naţională, 
armonizîndu-şi interesele cu oricine a fost la putere, personajul evocat descrie cel mai 
fidel divorțul dintre morală şi politică. Gestul său din urmă — dubla poliţă pentru partide 
opuse din campania de la locale - a consfințit ceea ce numai unii idealişti refuzau să 


vadă: liberalismul românesc e mort. În fond, fiind copiat şi multiplicat în filiale şi în 

rețelele de influență din partid, promovat ca model de succes al „liberalismului” 
autohton, îmbinînd descurcăreală (vînturată ca „inteligență”) cu „băgatul în faţă” — 
trăsătură aproape antropologică a celui ahtiat de obsesia lui „trebuie să fiu eu şeful” -, 
tipul uman Dinu este transideologic, transpartinic, transnormativ şi ne rînjeşte voios din 
toate posturile cheie ale edificiului instituţional românesc, începînd cu cel mai înalt 
nivel. Pînă la urmă putem spune că a murit, simbolic şi politic deopotrivă, nu numai 
Dinu, ci şi iluzia noastră că vom deveni curînd o ţară normală, condusă de oameni 
normali, capabili să vadă şi să acţioneze în numele unor idei în care cred cu convingere 


şi pentru care sunt gata să lupte pînă la capăt, dincolo de chemările buzunarului lor. 

Treizeci şi opt 
(17 august 2006) 


„Nimic nu e ceea ce pare a fi” 
M-am întrebat mereu dacă „noi” suntem într-adevăr aşa cum „părem” a fi. De exemplu, 
suntem în mod autentic atît de deschişi şi bucuroşi în a-l întîmpina pe străin? Cred, mai 
degrabă - urmîndu-l pe antropologul bulgar Bogdan Bogdanov, care a explorat 
atitudinile fundamentale ale „omului balcanic” - că deschiderea aparentă a „românului” 
către „celălalt” diferit ilustrează o „toleranță tensionată”. Vorbind despre o 
caracteristică asociată care asigură nucleul tare al oricărei reprezentări autoreferenţiale a 
„românului” - „ospitalitatea”-, gînditorul bulgar observa cum o asemenea trăsătură 
reper rezonează ca un adevărat refren retoric în discursul „despre ceea ce suntem”, 
conturînd decisiv deopotrivă portretul „nostru” realizat de către eseişti, dar şi de către 
cercetătorii temeinici, de teren, cu mijloacele psihologiei sociale şi etnopsihologiei. 
Autostereotipul etnic poate să îşi găsească, dincolo de deschiderea binevoitoare de 
prim-plan, şi o altă explicaţie de plan secund, atunci când descriem întâlnirea dintre un 
„balcanic” (aşa cum face Bogdanov) şi un „occidental”. Oaspetelui i se pune pe masă, 
bunăoară, mult mai mult decât el poate servi rațional, tocmai într-o cultură şi într-o 
societate în care mîncarea şi procurarea ei au constituit dintotdeauna o problemă. Prin 
urmare, ni se sugerează că ceea ce călăuzeşte comportamentul gazdei faţă de oaspetele 
său nu este „ospitalitatea”, ci o tactică ascunsă într-un joc simbolic conversaţional prin 
care se încearcă travestirea sărăciei în îmbelşugare şi prea-plin. Deci, interiorizarea 
stigmatului marginalizării, precum şi frustrarea care o însoţeşte sunt cele care generează 
„efuziunea” faţă de „celălalt”, fapt confirmat şi de aprecierile deloc generoase ale 
„românului” faţă de „străin” atunci când acesta „nu mai este de faţă” (cine trăieşte 
dileme legate de veridicitatea aserțiunilor de mai sus să-şi amintească de comentariile 
oamenilor simpli, de la şoferii de taxi până la pensionarii abonaţi la cozile pe care încă 
le mai aşteaptă nostalgic, privitoare la „corecţia” binevenită aplicată „americanilor 
ăstora care vor să ne cumpere pe bani de nimic”, cu prilejul atentatului din 11 
septembrie 2001). Aşadar, „nimic nu e ceea ce pare a fi”, iar cel mai adesea exhibarea 
excesului maschează vulnerabilitatea şi precaritatea identitară. Ca un fel de lectură pe 
dos a socialului, poţi înțelege cum deseori cei care pozează în „campionii apărători ai 
cinstei publice” sunt cei mai mari hoți, cei mai „integri oameni de afaceri” sunt chiar cei 


mai înfocaţi evazionişti, cei preocupaţi delirant de afişarea „deşteptăciunii lor” sunt, de 

fapt, cei mai tîmpiţi, iar „simbolurile morale în politică”, care s-au angajat să 
promoveze lustrația nu sunt, pînă la urmă, decît cei care au turnat cu osîrdie. Ce cultură 
interesantă, a rolurilor răsturnate, guvernată de regula părelniciei! Iar dacă nu vom rupe 
cercul acesta vicios al ascunderii de sine şi nu ne vom asuma infirmităţile şi cedările, 
vom putea să ne dedublăm în linişte. Noi şi copiii noştri. „Cavalerii dreptăţii”, „marii 
capitalişti” autohtoni, „inteligențele naţiei” şi „Monelemuscă” ne vor face cu ochiul: 
„Chiar nu pricepeţi că slăbiciunea voastră — de care ne îngrijim cum se cuvine - face 


puterea noastră?!” 


75 


Treizeci şi nouă 


(24 august 2006) 


Gunoiul de lîngă / din noi 
În urmă cu cîteva saptămîni, în plin bulevard, la cincisprezece minute de centru, în 
preajma trotuarului (şi acesta, amenințînd trecătorul neatent întocmai ca o tranşee 
bombardată), în unul dintre cartierele care se califică printre „cele mai onorabile” 
(Circumvalațiunii), s-a ivit o grămadă straşnică de gunoi compact. Un vecin „atent” a 
deşertat deşeurile de prisos - căci la români există şi deşeuri „folositoare”, puţine 
popoare fiind atît de prevenitoare cu obiectele scoase din uz, „care, cine ştie la ce o să- 
mi folosească cîndva”- în plină stradă, la umbra unui corcoduş ponosit. A doua zi, 
gălăgie mare: „cine a fost infamul”? Toate gospodinele revoltate dezbăteau, în cerc, faţa 
în faţă cu gunoiul țanțos, provocarea. Şi dezbăteau, şi dezbăteau, şi... gunoiul tot la 
locul lui. Pînă cînd o familie de tineri, cu un prunc în braţe, fără cuvinte, şi parcă 
stînjeniţi de împrejurare, s-au aplecat, eliberînd spațiul „spurcat”. „Fenomenul” 
contrariant m-a învîrtoşat şi pe mine să-l „studiez”. Nu trec decît cîteva zile şi, pe furiş, 
într-o dimineaţă, peisajul se întregi, în aceeaşi locaţie, cu o altă mîndreţe de gunoi. 
Acelaşi scenariu: vorbe multe şi aprige, fapte deloc. Mai mult, tinerii de odinioară parcă 
şi-au consumat „curajul civic”, şi au ocolit, temători, „zona”. Vorbele se scurg la vale 
pînă ce, saturate, se preschimbară într-o bolboroseală indistinctă, în care topica părăsi 
„ştirea zilei”, şi acapară alte subiecte „tari”, precum vizita inopinată a instalatorului 
Costică la Doamna H., de la etajul şapte, fără ca aceasta să semnaleze vecinilor (fapt, se 
înţelege, obligatoriu) vreo precaritate a veceului personal. Pe scurt, gunoiul nu mai era 
un „head-line”. Mai mult, curînd, „profitind” de noua întorsătură, vecinul a perseverat, 
sporind volumul noii forme de relief din vecinătatea corcoduşului. Iar trecătorii, ca şi 
cei care locuiesc alături, au devenit atît de familiari cu gunoiul de lîngă ei, încît nici nu 
îl mai remarcau. Devenise ceva „firesc”, parte din peisajul rutinier. Şi mai mult, peste 
aproximativ o săptămînă, fapta „necuviincioasă” se arătă a fi „funcțională”, de vreme ce 
vecinul cu pricina nici nu se mai feri să fie consecvent, iar alţii asemenea lui îl 
„copiară”. Urmarea: în mai puţin de o lună, mica adunătură deveni ditamai muntele de 
gunoi, falnic în bătaia soarelui (şi muştelor), în plină civilizaţie citadină „europeană”. 
Negreşit, ca în orice dinamică socială, atingerea masei critice generează fenomene de 
revoltă. În cazul de faţă, masa critică a fost activată iniţial în registru olfactiv, şi mai 


apoi a ajuns „să tulbure” şi celelalte simţuri (sfîrşind cu cel vizual). „Starea de fapt” 

începea, desigur, să fie calificată de „opinia publică” drept „intolerabilă”. Si bănuiţi ce 
urma. Acelaşi recitativ: „Pai să vină o dată oamenii primăriei să îşi facă treaba, că doar 
de aia îi plătim din banii noştri!” sau „nu le e lor (autorităţilor, n.ns.) ruşine să ne lase 


PP? 


aşa, în duhoare!”. Aceeaşi avalanşă de vorbe şi aceeaşi aşteptare ca „altcineva” să ne 
scoată la liman, după ce noi am consimțit la abandon şi ne-am complăcut în el. 
Recunosc că am ajuns, în acest stadiu, într-un impas „epistemologic”. O fi importantă 
„cercetarea” în care m-am angajat, dar parcă mai important e să pot să respir pe strada 
mea. Şi împreună cu tinerii timorați de la începutul poveştii, am pus mîna pe lopată, şi 
am lăsat psihosociologia de teren pentru ocazii mai „serioase”. După ce am isprăvit 
trudnica îndeletnicire, bărbatul de lîngă mine adăugă conspirativ: „De-acum gata cu 
gunoiul, voi sta la pîndă, mă ajutaţi şi dumneavoastră”? Iar dacă într-o noapte tîrzie veţi 
descoperi, la cincisprezece minute de centru, în preajma corcoduşului înviorat de viaţa 
din jur, siluetele unor tineri vigilenţi, să ştiţi că aţi descoperit adevăratul „cîine de pază 


al democraţiei” româneşti. Pe Meşterul Manole. 

Patruzeci 
(31 august 2006) 


„Povestea noastră” (?) 
Cum călătoresc în societate informaţiile? Sunt ele expresia adevărului neamestecat cu 
minciună şi interes? Chiar dacă ne asigurăm că sursele pe care le folosim sunt „oneste”, 
„serioase”, „demne de încredere”, ceea ce răzbate în spațiul public poate fi considerat 
„valid” şi „autentic”? Negreşit, niciodată nu avem acces la adevărul nemijlocit, la 
„trecutul aşa cum a fost cu adevărat”, pentru a prelua expresia lui Leopold Von Ranke. 
Lectura socialului este, cel mai frecvent, o întreţesută rețea de prejudecăţi, istorii 
frustrate şi complicități. Bizuindu-se pe înclinația „naturală” a oamenilor pentru 
activarea unei reflecţii stereotipe despre lumea din jur, ierarhiile politice s-au îngrijit să 
hrănească pretinsa „autonomie intelectuală” a omului obişnuit cu cîteva idei simple şi, 
de regulă, fixe, care să îi ofere acestuia o gramatică a socialului elementară. Regăsite 
într-un număr restrîns de formule generice, aceste explicaţii primare „lămuresc”, 
bunăoară, de ce la „români”, mai mereu „celălalt e de vină”, „alții ne vor răul”, „noi am 
fost lucraţi pe la spate” şi peste toate, am sfîrşit prin „a nu avea noroc”. Dezangajare, 
fatalism, deresponsabilizare şi „garanția” că „„lăsaţi-vă pe mîna noastră”, căci vă vom 
„scoate noi” din fundătura ratării individuale şi colective, iată ceea ce se vinde ieftin 
românilor de generaţii. Important e să formezi tiparul prin care se filtrează informaţia şi 
să gestionezi eficient temerile oamenilor, restul vine de la sine. Nu are nici o 
însemnătate „povestea adevărată”, filtrul se îngrijeşte de modelarea „poveștii 
acceptabile”. Îmi amintesc de un studiu celebru a lui G. W. Allport şi L. Postman, 
derulat asemeni unui „telefon fără fir“ transferat în sfera comunicării sociale, care 
ilustra cum prejudecățile activate în vremuri tulburi răstălmăcesc deplin realitatea. În 
cadrul procedurii experimentale, unor subiecți albi li se prezentase o „scenă“ petrecută 
într-un metrou, în care deveneau martorii unei confruntări dintre un negru bine îmbrăcat 
şi un alb de condiţie mai modestă, care avea un briceag în mînă. Subiecţilor participanţi 
li se solicitase să transmită succesiv altora similari, albi şi ei, episodul „înfruntării”. 
Cercetătorii au constatat că pe măsură ce numărul de „verigi“ ale lanţului informaţiei 
sporea (numărul de subiecți), deformările scenei inițiale ajungeau tot mai pregnante. La 
„sfîrşitul lanţului“ descrierea confruntării înfăţişa o altercaţie violentă între un om alb, 
bine îmbrăcat (şi, deci, bine situat pe scara socială) şi un „negru agresiv“, „barbar“, 


„animalic”, atacînd cu un briceag în mînă. In cazul de față, stereotipul etno-rasial 

modelase construcția povestirii şi au fost suficiente numai cinci sau şase verigi pentru 
ca sensul narațiunii să se inverseze. Cum la noi informaţia este mai mereu colectată de 
la „a cincea mînă”, cum vremurile sunt tulburi şi politicienii preocupaţi mai degrabă de 
valorificarea frustrării şi temerilor oamenilor, poveştile discursive hegemonice ale 
dezangajării ne călăuzesc subteran. Şi să nu ne fie mare mirarea dacă, acceptaţi într-o 
lume (mai) normală (UE), vom descoperi curînd că de fapt „totul e de rău” şi „ăştia 
(vesticii, n. n.) iar vor să ne cumpere pe degeaba”. Fără îndoială, evaluarea va fi 
obiectiv eronată. Căci se va constata cum marii” noştri „oameni de afaceri” şi clienţii 
lor politici au rezolvat problema. Nu va mai fi nimic de cumpărat, căci se va fi furat 


deja totul. Să vedem atunci cît de „acceptabilă” va rămîne „povestea noastră”... 

Patruzeci şi unu 


(7 septembrie 2006) 


Relaţia cu „celălalt” şi calitatea democraţiei 
Privit ca un raport antropologic fundamental, pe care se bizuie celelalte deschideri 
interpersonale şi interinstituţioanle, relaţia între identitate şi alteritate (sub toate 
înfățişările sale, fie ele etnice, confesionale, regionale sau profesionale) poate fi 
considerată o resursă socială fundamentală. Cu alte cuvinte, puţinătatea sau bogăţia 
unor relaţii deschise şi reciproc recompensatoare cu „celălalt diferit”, cu care se 
împărtăşeşte aceeaşi experiență comunitară, anticipează şi moderează mai apoi orice 
relație potenţială cu „celălalt instituțional”. Tot astfel, cunoscînd pregnanţa acestei 
resurse, putem prezice relativ fidel disponibilitatea actorului social de a răspunde activ 
sau, dimpotrivă, retractil, la orice efort de reformă instituţională, ca la o schimbare pe 
care o resimte ca fiind „a lui”. Ceea ce frapează în cadrul elaborării hărții identitare 
bănăţene în registrul raporturilor interetnice şi interegionale este favorizarea 
identităților sociale cu care subiectul a întreținut un contact bilateral nemijlocit, 
înrădăcinat într-o istorie comună, chiar dincolo de graniţa etnică. Altfel spus, în pofida 
presiunii omogenizatoare sufocante întreținute de puterea politică de după 1945 — ce a 
condus practic la dispariţia demografică a celei mai prețuite etnii din Banat, cea 
germană — şi cu toate implicaţiile dramatice ale emigrării cvasi-totalităţii acestei 
minorităţi de aici - tendinţă consolidată după 19809 -, s-a ajuns la situaţia paradoxală, 
confirmată de studiile de teren, ca pentru „românul bănăţean”, imaginea „celuilalt 
etnic” (fie el „neamţ”, sîrb”, sau „maghiar”) să fie mai favorabilă decît imaginea 
„celuilalt regional”, român şi el, dar devenit „vinitură” („,moldovean” sau „oltean” 
îndeosebi). Cu alte cuvinte, pentru românii bănăţeni, e preferabilă interacțiunea cu 
concetăţenii lor de altă etnie, cu care au partajat nemijlocit experienţa istorică, pe care îi 
simțeau „mai aproape” decît românii „de-o seamă cu ei”, aduşi în Banat prin marele val 
al mobilității sociale indus de comunişti. Se confirmă o dată în plus ipoteza 
eterogenității identitare româneşti, iar graniţa dintre „noi” şi „ei” nu se structurează 
neapărat după criteriul etnic, ci pe baza altor determinări sociale şi istorice (care ţin de 
patternurile de dezvoltare regională, de culturile antreprenoriale, eticile muncii, 
culturile politice provinciale). În pofida temerii că o asemenea viziune ar încuraja 
secesionismul — ameninţare reală asupra ordinii politice, şi, în consecinţă, asupra naturii 


democratice a societăţii — studiile sugerează că policromia identitară identificată 

constituie mai degrabă un avantaj strategic decît o povară, şi s-ar cuveni valorificată ca 
o resursă socială semnificativă în schimbarea structurală (precum procesul integrării 
europene). Mai mult, omogenitatea proclamată şi încurajată astăzi s-a dovedit deja 
pierzătoare (dovadă şi paradoxul evocat mai sus, prin care „românii” recuză „românii”), 
şi dacă va fi prezervată ca politică de stat şi în viitor, va genera costuri sociale 
considerabile, care vor consuma multe din energiile necesare agregării proiectelor 
globale la nivel naţional. Prin urmare, numai părăsirea politicilor omogenizatoare cu 
orice preţ (inclusiv după criteriul etnic) poate constitui un fundament semnificativ al 
construcției democratice. Numai aşa omul obişnuit se va raporta la semenul său în mai 
mare măsură cu încredere, disponibilitate, autenticitate şi angajare comunitară, părăsind 
deceniile de suspiciune, retractilitate şi duplicitate față de „cel de-o seamă cu noi”, 
tocmai pentru că „celălalt” nu a fost lăsat să-şi urmeze strategia personală de viaţă. 
Însoţitor inevitabil în acţiunile cotidiene care însuflețesc țesutul unei vieți democratice, 
de la decizia de a începe o afacere, pînă la cea de a articula solidarități comunitare 
naturale, doar astfel „celălalt” va deveni partenerul social de care fiecare dintre noi 


avem nevoie. 

Patruzeci şi doi 
(14 septembrie 2006) 


Singura opţiune sigură 
Atunci cînd se analizează natura democratică a unei societăţi, dispunem de o 
multitudine de mijloace ce ne pot ajuta să lămurim cît de autentic sau precară 
democratic e lumea socială pe care o investigăm. Odată cu modernitatea, s-au elaborat 
corpusuri teoretice arborescente care să tipologizeze şi mai apoi să califice 
„performanţele” democratice. În majoritatea demersurilor de acest gen, predomină însă 
grilele de lectură formale, prin care democratică este apreciată societatea ce a fost 
capabilă să articuleze un edificiu instituțional coerent, funcţional, întemeiat pe 
principiul separării puterilor în stat, pe libertate economică, exigență normativă şi 
echitate socială. Dar, desigur, democraţia nu este doar un ansamblu instituţional anume 
şi un set de legi care au probat eficacitate. O societate nu e neapărat democratică, chiar 
dacă organizează regulat alegeri libere, posedă instituții ce poartă denumiri conforme 
standardelor din domeniu şi afişează cele mai onorabile etichete birocratice. Democraţia 
trăieşte prin oamenii care compun societățile, iar aceştia nu îşi rînduiesc viaţa numai în 
registrul relaţiilor formale. Legile şi instituţiile care le animă sunt importante prin ele 
însele, dar ceea ce conferă autenticitate democrației este suportul său subiectiv, 
multitudinea raporturilor informale dintre actorii sociali (oameni obişnuiţi, instituții, 
scenarii colective). Aşteptările cetăţenilor, ansamblul rețelelor de încredere, nădejdea că 
angajarea comunitară e aducătoare de beneficii, că „merită” deci să fii angrenat în 
„facerea treburilor cetății”, că nu eşti numai un personaj marginal, manevrat 
instrumental de cei care au nevoie (de regulă o dată la patru ani) de susţinerea ta, faptul 
că există o regulă transindividuală („legea”) apreciată ca fiind „corectă”, care te-ai 
convins că e precumpănitor respectată şi reglează benefic raporturile din societate, sunt 
toate crezuri implicite în măsură să te facă să simți că aşezarea democratică este cea mai 
bună dintre lumile sociale posibile. Şi, în consecință, dincolo de retoricile teoretice ale 
filosofiei politice şi de constatările sociologilor, să te determine să fii pregătit să lupți 
pentru această lume, ca pentru un bun comunitar fără de care fiecare dintre noi ar fi 
sufocat de nedreptate şi arbitrarietate. Cum stăm, în fapt, în registrul temeiurilor 
subiective ale democrației? S-a ajuns în unele barometre ca un român din zece să „aibă 
încredere în omul simplu, necunoscut, de lîngă el”, ca pentru aproape 50% din 


concetăţenii noştri reuşita în viaţă să nu se datoreze „şcolii”, ci „aranjamentelor”, ca 

numai aproximativ 10% să considere că „pot participa la influențarea vieții politice” şi 
ca mai bine de jumătate să aprecieze că „legea e pentru cei slabi”, căci „cei puternici şi- 
o fac pe a lor”. Adevărata însănătoşire a României de azi se va putea face nu numai prin 
reforme instituționale, formale, ci mai ales printr-o reformă a felului informal în care ne 
raportăm la destinul nostru comunitar şi, mai ales, la noi înşine. Să ne facem bine treaba 
acolo unde suntem fiecare, iată singura opţiune sigură de care dispunem! Să nu ne mai 
lăsăm duşi de valul unei istorii „nedrepte”, ci să ne luăm viaţa în propriile mîini, şi să îi 


căutam pe cei treji să ni se alăture. Restul e iluzie. 


83 


Patruzeci şi trei 
(21 septembrie 2006) 


Morala de dincolo de orice instanță 
Prezent la Timişoara, în vecinătatea alegerilor generale din 2004, în atmosfera sumbră a 
neputinței şi implacabilului — aşa cum păreau să se rînduiască lucrurile la noi — Gabriel 
Liiceanu a teoretizat la o conferinţă în faţa studenţilor natura moralei politice moderne. 
Parcurgînd textul din Filoctet de Sofocle, filosoful român a disociat între morala de 
primă instanță, universalistă, transistorică, şi morala de a doua instanță, particularistă, 
istoricizată, în care scopul scuză mijloacele. Mai mult, în numele unui bine comun, 
asemeni principelui imaginat de Machiavelli, omul politic modern ar putea recurge la 
acest tip de morala degradată, singura eficientă în lupta cu barbaria şi arbitrarietatea. 
Prin urmare, deşi aparent inacceptabilă, morala de a doua instanță devenea funcțională, 
iar cel care o asuma, dacă urmărea binele comun, putea fi absolvit de imoralitatea sa 
implicită. Tot atunci, răspunzînd unei întrebări febrile şi descurajate din sală, Liiceanu 
sugerase că Traian Băsescu ar reprezenta politicianul care, cu „armele lor” (desigur, nu 
tocmai „curate”), i-ar putea învinge pe cei care se înstăpîniseră peste România ca peste 
propria moşie. Un exerciţiu de relativism, pragmatism şi toleranță etică, să 
recunoaştem, care readucea speranţa că, totuşi, ceva se mai poate schimba, şi are „cine” 
ŞI „cum” să o facă în numele nostru. Băsescu a ajuns preşedinte, „ai noştri” au întors, în 
ultima clipă, căruţa istoriei înspre strada lor, dar, oare, suntem îndreptățiți astăzi să 
decidem că „e mai bine”? Descoperim pas cu pas aceleaşi moravuri jalnice, baronii 
„lor” au fost înlocuiți degrabă cu baronii „noştri”, aceeaşi clientelă fără scrupule de cefe 
groase şi analfabeți cultural s-au ramificat pretutindeni, iar „binele comun” s-a 
privatizat de mult. Oriunde te uiţi, după un scurt interludiu de „normalitate”, oamenii de 
calitate încep să plece sau sunt alungaţi, cei care erau repere morale sunt descoperiţi ca 
turnători ai securităţii, iar tinerii se arată a fi mai „bătrîni” decît vîrstnicii. Regula lui 
„hai să apuc acum cît mai vîrtos acum şi aici, căci nu se ştie ce va fi mîine”, pare să 
ghideze traiectoria de viaţă a celor mai mulți români care au izbutit ceva dincolo de 
supraviețuire. Într-o asemenea lume, în care continuităţile atitudinale şi deprinderile 
instituţionale sunt mai influente decît înnoirile, în care strategia „înşfăcatului” devine o 
adevărată paradigmă existenţială a omului obişnuit, morala care călăuzeşte societatea 
nu mai e nici măcar de a doua instanţă, ci devine o morală de dincolo de orice instanţă. 


O morală pur conjuncturală, post-post-modernă, pentru o societate, în fibra ei, pre- 

modernă. lar dacă nu vom decide să ne deşteptăm şi să devenim autonomi, îi vom căuta 
mai departe în momente de cumpănă pe Băseşti, iar aceştia se vor îndepărta de modelul 
Principelui, (re)devenind boierii voluntari şi arbitrari care îşi exploatează, nestingheriţi, 


moşia. 

Patruzeci şi patru 
(28 septembrie 2006) 


Păpuşarul 
Cu ani în urmă, departe de ţară, într-o universitate binecunoscută, mi-a fost dat să 
trăiesc un exercițiu de dezvrăjire politică. Astfel, în periplul meu, am întîlnit o tînără 
masterandă, absolventă eminentă a unei facultăți de ştiinţe sociale la Bucureşti. În 
cadrul micii comunităţi de studenți români de acolo, ea ne-a dezvăluit într-o seară, cu 
detalii care ne-au îngheţat — căci prin precizia şi logica cu care se îngemănau 
evenimentele şi personajele descrise, conexiunile descrise nu puteau fi decît reale — o 
altă față a politicii autohtone. Aşadar, înainte de a ajunge în occident, ea lucrase la 
Bucureşti, fiind plătită „regeşte”, într-un „laborator de fabricat evenimente”, al unuia 
dintre partidele cele mai importante româneşti: Partidul Democrat. Desigur, „instituţia” 
cu pricina nu purta un asemenea nume, dar în spatele fațadei unui „institut de sondare a 
opiniei publice şi de marketing politic”, care exhiba toate atributele „onorabilităţii 
ştiinţifice”, se desfăşura „altceva”. Aici, o echipă de specialişti în comunicare publică, 
sociologi şi psihologi urmăreau cu maximă precizie fiecare „mişcare” a scenei politice 
şi sociale românești. „Fiecare are directorul lui”!, ne descria febril ea, relatîndu-ne 
cuprinzător cum se inventaria fiecare intervenție publică a politicienilor de prim plan şi 
de plan secund („în fişiere datate”). Pe baza selecției se întocmeau analize de conținut 
profesioniste, pentru a extrage mesajele dominante comunicate, se evalua fiecare ecou 
în opinia publică a gesturilor politice, şi, mai ales, se examinau cu multă minuțiozitate, 
aşteptările oamenilor. Pînă aici, nimic nou sub soare. Şi în Occident, în ţările cu 
democrație consolidată, fiecare partid cu pondere electorală însemnată are propria 
echipă de experți care stabileşte, consultînd agenda publică, mesajele ce trebuie 
comunicate audienței, pretutindeni avem şi această inginerie fantasmatică care 
ordonează „ieşirile la rampă”, pentru a avea un impact mediatic cît mai consistent. Cu o 
nuanță, însă. „Acolo” agenda cetățeanului nu e consultată doar instrumental, ca o 
resursă care ne poate „aduce beneficii” prin „valorificarea speranțelor oamenilor”. 
„Acolo” chiar se rezolvă urgențele agendei publice, iar eventualul divorţ dintre 
aşteptările cetăţenilor şi acţiunea politică expulzează de pe scena politică partidul care 
cade în acest păcat. La noi, însă, important este numai „procentul”. Iată obsesia: să nu 
„cădem în sondaje”! De aceea, cînd partidul înregistra scoruri îngrijorătoare, 


„specialiştii noştri” creau un „eveniment”, care, prin consecințele sale, „refăcea” 

deficitul. Prin urmare, nu contează care este realitatea şi care sunt problemele ei, „noi” 
suntem „salvatorii”. Aşa am aflat detaliat — iar anii care au venit nu au făcut decît să-mi 
confirme „descoperirea” - cum a fost detronat un prim ministru (Ciorbea), cum s-a 
perpetuat instabilitatea guvernului CDR, cum s-a produs „criza grîului”. Aşa am aflat 
cum păpuşile manevrate erau de toate calibrele, de la Triţă Făniţă la Traian Băsescu, şi 
cum prin ingineria de imagine şi cuvînt, „procentajul” partidului creştea din nou. Dar 
între România reală şi România iluzorie nu era — şi nici nu putea fi — vreo punte. 
Desigur, toate partidele româneşti importante aveau propriul „laborator”, iar lupta 
politică era — şi este — mai mult o dispută pentru impunerea evenimentului” stindard. 
Între timp „expertiza” s-a rafinat, iar mizele au sporit considerabil, o dată cu miliardele 
integrării. În spatele scenei, însă, acelaşi popor tăcut soarbe, de 17 ani, gălăgia unor 


păpuşi strîmbe. Şi în spatele tuturor zîmbeşte, mulțumit, păpuşarul. 


87 


Patruzeci şi cinci 


(5 octombrie 2006) 


Generaţia 00 
A început un nou an universitar. Deşi avansam un clişeu, mereu nădăjduiam ca va fi 
„altfel”. Poate, cu acest nou an, îmi spuneam, va sosi, în sfîrşit, generaţia care va rupe 
cu inerția, compromisul, deznădejdea, ratarea. „În voi ne e speranța!”. Dar... Mi-era 
teamă că tot mai mult, generația de astăzi, desigur, cu notabile excepţii, se îndreaptă 
încet, dar sigur, spre rătăcire şi atomizare. Probabil că asta s-a şi dorit. În multe privinţe, 
generaţia celor care au astăzi 20 de ani, a celor complet detaşaţi de memoria recentă a 
comunismului, s-a articulat complet diferit față de generaţia 70, 80 sau 90. La noi 
identitățile generaționale, şi aşa discutabile (căci porneau de la premisa de 
omogenitate), erau asociate mai degrabă mediului literar şi unui anume mod de a te 
angaja în cultură, fiind mai apoi extrapolate întregii cohorte. Cred că un tînăr lucid de 
acum, pus să facă o descriere a generaţiei 2000, comparînd-o cu cele precedente, ar 
înfățişa-o simplu: „Noi suntem generaţia 00”. Legitim din punct de vedere numeric, 
provocator din punct de vedere simbolic: „noi suntem şi haznaua istoriei părinţilor 
noştri — doar aşa erau însemnate odinioară veceurile publice -, noi suntem şi începutul, 
generaţia „resetării”. De la noi va porni totul. De la noi se va măsura totul. În derizoriu 
şi în înălțare. Căderea sau ridicarea voastră va fi în mîinile noastre”. Aceşti tineri pe 
care îi caut cu înfrigurare la fiecare început de an ca pe o salvare mereu amînată, sunt, 
desigur, parte a unui corp social mai larg, care are handicapurile, dar şi resursele sale. 
Ei nu pot fi, pînă la urmă, radical diferiți de „părinţii” lor. Cine ne sunt, însă, tinerii? Un 
studiu sprijinit de Banca Mondială, derulat nu cu multă vreme în urmă, asupra „ştiinţei 
de carte” în lume, avea să ne zdruncine în miopia noastră, privitoare la „cît suntem noi 
de înzestrați cultural”. Examinaţi în registru comparativ, românii ieşeau rău, căci, pe 
baza estimărilor la nivelul populaţiei totale, extrapolate de la nivelul eşantionului, se 
observa că aproximativ un milion de români sunt analfabeți primar (adică nu ştiu să 
scrie şi să citească, ceea ce ar fi putut fi previzibil, datorită disparităților sociale, în 
pofida retoricii comuniste legate de „eradicarea flagelului analfabetismului”). Mult mai 
grav, însă, aproape 3 milioane se arătau a fi „analfabeți funcțional” (adică nu ştiu ce să 
facă cu ceea ce au dobîndit în şcoală, fiind incapabili să rezolve sarcini cotidiene 
simple, de la completarea unei cereri într-o instituție, pînă la construirea unei fraze 


coerente despre un episod de viață propriu). lar fenomenul extinderii analfabetismului 

funcţional se dovedea cu atît mai penetrant cu cît generațiile erau mai fragede ca vîrstă 
(e adevărat că cei mai ilustrativi români din această categorie nu sunt, totuşi, tinerii, ci, 
desigur, politicienii). Şi ce putem face dincolo de retorica lamentaţiei, cu care ne-am 
obişnuit ca peştele în apă? Chiar e în zadar totul, chiar nu mai e nici o speranță? Oare 
aşteptările unui dascăl de la fiecare început de an universitar se cuvin să fie numai un 
exercițiu de iluzie naivă? Răspunsul mi l-a dat deunăzi un student, care, privindu-mă în 
ochi, mi-a rostit: „Domnule profesor, totul începe, dacă e să înceapă ceva, acum, aici, 
cu dvs. şi cu mine! Nu suntem nici mai buni, nici mai răi decît cei de dinaintea noastră. 
Numai dvs. sunteți mai obosiţi. Iar noi, mai singuri. Nu suntem un zero, după cum nici 
dvs. nu sunteţi totul. Suntem — atît cît suntem — numai împreună. lar ceea ce trebuie să 
faceţi e să vă vedeţi — cît puteţi de bine — de treaba dvs, acum şi aici, cu cei ca mine. Şi 


p 


dacă toţi vom face astfel, chiar din clipa următoare, vom avea o altă ţară!”. Nu credeţi 


că merită să încercam? 

Patruzeci şi şase 
(12 octombrie 2006) 


Ascunzătoarea bîrfei 
Pe vremea cît studiam la Bruxelles, la etajul trei al căminului nostru din campus se 
îngemănase o adevărată Uniune Europeană avant la lettre. Erau pe lîngă belgieni 
(îndeosebi flamanzi) şi olandezi, germani, baltici de toate soiurile, un francez, mulți 
spanioli (pe ei i-am găsit pretutindeni mulți), italieni, unguri, polonezi, şi, noi, românii. 
Spațiul privilegiat de sociabilitate într-o asemenea rezidență era singurul loc unde 
inevitabil ne întîlneam cotidian, bucătăria. Acolo se petreceau cele mai neaşteptate 
„schimburi interculturale”, totul era viu şi spontan, iar în acel spaţiu al aromelor mixate 
de la gulyas cu paprika la tortellini cu parmezan se perindau înaintea mea atîtea feluri 
de „a fi european”, încît cu greu le puteai găsi un numitor comun. Totuşi, pentru colegii 
noştri „occidentali”, a căror țări nu parcurseseră interludiul comunist, ceva ascuns şi 
totuşi frapant îi individualiza. Era ca un cod de comunicare deopotrivă flagrant dar 
intraductibil, care ne arăta pe noi, esticii (şi cu asupra de măsură, „noi românii” 
„altfel”. Simţeam diferenţa, era intensă şi palpabilă, dar imposibil de cuprins într-o 
înţelegere imediată. Şi mi-am propus să fiu mai „cu băgare de seamă”, să „cercetez 
fenomenul”. Curînd, după prima săptămînă, am avut „revelaţia”. Pe scurt, de fiecare 
dată, fără greş, cînd cineva dintre noi se ridica de la masă — în numeroasele prilejuri 
cînd eram împreună în grupuri mixte etnic — prima pornire a noastră, a românilor, era 
să-l luăm „la vorbe” pe cel care tocmai ne părăsise. Şi, oarecum de la sine, să-i căutam, 
„firesc”, cusurul, „să-l povestim”, să îl întoarcem pe toate feţele. O asemenea înclinaţie 
stîrnea degrabă rumoarea interlocutorilor occidentali, care, de regulă, activau masca 
unei neînţelegeri, şi se închideau față de entuziasmul nostru demolator. Atît de adînc 
ne-a intrat în sînge această formă de a ne raporta le semenul nostru, atît de intim ne e 
lipită bîrfa de carnea identităţii noastre de fiecare zi, că îţi trebuie uneori un şoc al 
diferitului cultural ca să te dumireşti cum eşti de fapt. Întocmai cum observase 
odinioară marele istoric francez Fernand Braudel: „Trăiţi în Londra timp de un an şi nu 
veţi şti mai multe despre Anglia. Dar prin comparaţie, veți înțelege brusc, în lumina 
surprizei, unele din cele mai profunde şi mai individuale caracteristici ale Franței, pe 
care înainte nu le-aţi înţeles pentru că le cunoşteați prea bine”. Aşa am „păţit” şi eu: a 
trebuit să ajung la celălalt capăt al Europei ca să îmi dau seama cît de des-centraţi 


suntem „noi”, cei de acasă. „Ei” niciodată nu ar fi procedat astfel, şi nu din politeţe sau 

dintr-o pornire cuviincioasă. Pur şi simplu nu aveau în „softul” lor aşa ceva: discuţiile 
naturale se învîrteau în jurul lucrurilor care „se pot face” împreună cu „celălalt” (fie că 
e vorba să mergi la un pub, pentru a te distra, sau la o bibliotecă, pentru a învăţa). La 
noi, mereu glosam pe marginea lui „de ce nu s-a putut face, ce ar fi fost dacă...”. Ei îşi 
trăiau viaţa lor, noi trăiam viaţa altora. Pentru „ei”, „celălalt” e un prilej de a-ţi îmbogăţi 
clipa de acum şi de aici, la „noi”, de a a-ţi explica „de ce nu mi-a ieşit ieri” şi „de ce 
sunt condamnat să ratez mîine”. lar dacă nu vom conştientiza cît de rătăcitoare e 
ascunzătoarea bîrfei, putem să ne integrăm în toate Uniunile din lume, căci vom rămîne 
mereu singuri, într-o istorie care va trece mai departe pe lîngă noi şi pe care ne-o vor 


face, mereu, „alții”. 

Patruzeci şi şapte 
(19 octombrie 2006) 


Stilistica zgomotului public 
Trăim într-o societate în care se produce mult zgomot şi puţină cunoaştere. Încercînd să 
valorifice temerile şi neîmplinirile oamenilor, experții manipulării elaborează o pînză 
deasă de mesaje în medii, care creează impresia unei dezbateri. În fapt, e numai un 
vacarm sterp, care maschează adevăratele probleme ale societăţii, cărora politicienii nu 
pot (sau nu au interesul) să le găsească soluţii. Iar cea mai potrivită strategie de a-l ține 
captiv pe cetățean e să îi întreţii iluzia participării la „facerea lumii”, valorificîndu-i 
emoțiile, speranțele şi aşteptările. Dar cum se construieşte un mesaj penetrant? Cea mai 
însemnată condiţie a reuşitei sale este inițiativa: cel care îl lansează primul are un 
avantaj decisiv în bătălia informaţiei pe terenul deschis de conţinutul acelui mesaj. 
Emiţătorul primar poate să îşi construiască nestingherit discursul, în vreme ce 
adversarul său va fi ocupat să răspundă, să demonstreze inautenticitatea sau nedreptatea 
mesajului sursă şi nu va mai avea posibilitatea unui discurs propriu, coerent şi eficient. 
De aceea, cel mai adesea replica nu vine, în războiul profesionist al persuasiunii, pe 
acelaşi teren, ci se coagulează într-o direcție adiacentă, ofensivă, care înglobează doar 
parțial problematica mesajului iniţial al „atacatorului“. De unde şi observația că 
dialogul persuasiv nu e un dialog autentic, ci doar o succesiune de monologuri 
războinice, cantitatea de cunoaştere fiind invers proporțională cu cantitatea de influență. 
Pentru a putea promova un mesaj în straturi cît mai adînci ale socialului e necesară şi o 
prezenţă cît mai pregnantă în zona mass-mediei, cine deţine controlul acesteia avînd 
cele mai mari şanse de a stăpîni mințile oamenilor. lată şi motivul pentru care puterea 
din România, indiferent de compoziţia şi orientarea ei, s-a dovedit extrem de interesată 
de înfeudarea principalelor mijloace de comunicare în masă. Revenind la iniţiativă, e 
antologic exemplul „„puciului legionar“ din iunie '90, invocat de preşedintele de atunci 
pentru a justifica tulburările interne. Deşi absurd şi în contradicţie flagrantă cu realitatea 
(sute de mii de bucureşteni, martori ai acelor zile, îl pot invalida ca absurd şi grotesc), 
era foarte simplu, făcea apel la temerile reale ale oamenilor față de instabilitate şi 
dezordine (nu întîmplător sloganul cel mai influent în vreme va fi „Vrem linişte!) şi 
avea avantajul indiscutabil al lansării sale pe canalul media cel mai pătrunzător 
(televiziunea națională). Căzuţi în capcana jocului de mesaje, fără să ştie că sunt 


confruntaţi cu o realitate mult mai profesionist organizată, studenţii victime, în loc să 

acuze, la conferinţa de presă organizată, s-au disculpat: mult timp de atunci ei vor 
încerca să argumenteze că, totuşi, „ei nu sunt legionari“. Inutil, impactul în opinia 
publică a fost contraproductiv, confirmînd, în pofida enormităţii afirmației ofensive, 
postulatul lui Elliot Aronson: „Cu cît un emițător credibil transmite un mesaj mai 
radical, cu atît eficacitatea persuasiunii creşte“. Să nu ne mire, de exemplu, că dialogul 
surzilor între preşedinte şi premier, ca ilustrare a obsesiei amîndurora de a acapara 
mediatic România, e rupt de realitate şi urgenţele ei. Şi promovează precumpănitor 
enormități (precum tema retragerii în Irak). Important e să fii primul care ataci, şi să îl 
ataci mereu pe „celălalt”. Doar astfel „creşti”. Iar în spatele acestui mod gălăgios de a 
face politică rămîne o un popor tăcut, care „simte că trăieşte” din nou hrănindu-se cu 
zgomotul public. Şi cu cît mai mare va fi gălăgia, cu atît mai sărăcită îi va fi, cu 


adevărat, viaţa. 

Patruzeci şi opt 
(26 octombrie 2006) 


Peştera istoriei şi miinele care nu se mai naşte 
În confruntarea cu istoria, avem consistenţa unor umbre. Episoadele dureroase, 
contorsionante, ale trecutului nostru mai mult sau mai puţin recent nu par a fi altceva 
decît nişte umbre fantomatice proiectate pe peretele peşterii platoniciene în care zăcem 
încătuşaţi. Nu noi am fost acolo? Nu noi am cedat, am acceptat să mințim, să lovim în 
semenul nostru căzut la pămînt, nu noi am ridicat, prea uşor, piatra? Cîtă vreme nu vom 
înțelege că deriva comunistă a putut avansa numai prin consimțămîntul nostru tacit, 
printr-un adevărat contract social al ororii, bizuindu-se pe abandonul nostru comunitar, 
vom continua să rătăcim drumul spre un mîine în care să (re)devenim stăpîni pe 
propria-ne viaţa. Am citit cutremurat cartea bazată pe biografia celui care a fost poate 
cel mai important (şi recunoscut ca important în lumea academică apuseană!) psiholog 
român: Nicolae Mărgineanu. În volumul redactat prin intermediul documentelor 
preluate din arhiva CNSAS, aflăm cum profesorul clujean, un echivalent ştiinţific în 
vreme a lui Thorndike sau Thurstone, a fost condamnat în cadrul unui proces înscenat, 
şi vreme de 16 ani şi-a asumat cea mai terifiantă sarcină a omului care studiază lăuntrul 
oamenilor, aceea de a fi psihologul sui-generis al propriei deprivări de viaţă, de 
profesie, de vocație. Devenim, aşadar, martorii dezvăluirii subiectului victimă care 
experimentează pe viu nedreptatea flagrantă, tortura, umilinţa şi care are puterea să 
relateze, la rece (!) despre subiectul călău şi despre contextul temniței, ca despre un 
experiment psihologic şi social ce merita adîncit, lămurit. Ca despre o patologie socială 
care e peste măsură de pilduitoare pentru deriva unei lumi. Pilduitoare pentru noi, cei de 
„miîine”. Şi peste toate răzbătea, fără emfază, umanitatea şi pasiunea de viaţă a celui 
căruia i s-a refuzat viața şi vocaţia pentru care era înzestrat. Dar oare a venit acel 
„mîine” cu adevărat? Astăzi, curînd după împlinirea a 100 de ani de la naşterea sa, nici 
un eveniment aparte (volum, conferință aniversară) nu a adus în atenția „elitei” 
româneşti (căci de omul obişnuit nici nu mai poate fi vorba) figura şi contribuţia 
eminentului profesor. În schimb, unul dintre cei care l-au turnat copios (pe el, şi pe 
mulți alți intelectuali de referință ai vremii, precum Lucian Blaga) ajunge, sub 
stindardul Academiei Române, omagiat într-un volum colectiv. Între Alexandru Roşca 
şi Nicolae Mărgineanu, „elita” românească l-a ales ca reprezentativ pentru „ceea ce 


suntem noi mai bun”, pe cel dintii. Şi nu cred că a „greşit”. Căci în esenţa corpului său, 

majoritatea „elitei” româneşti (fie că e vorba de lumea psihologilor, fie oricare altă 
tagmă profesională) e alcătuită în jurul unei ambivalenţe adînc înrădăcinate: pe de o 
parte fuga de propria biografie compromisă, pe de altă parte, în pofida acestei cedări, 
nevoia de prim-plan, de etalare de sine favorabilă. Iar cea mai bună formă de a vorbi 
despre sine este cea de a mobiliza simbolurile intelectuale care-ţi sunt cel mai afine. De 
aceea, călăii devin „sărbătoriţi”, de aceea Ristea Priboi rămîne fără replică în deşănțata 
ofensivă în faţa victimei sale, Werner Sommeraurer (muncitor braşovean care, nu-i aşa, 
era din „plebe”, deci detestabil), de aceea generaţia ruşinii a produs, totuşi, o „rezistenţă 
prin cultură”. Tare mi-e teamă că ne va salva numai biologia. Sau poate nici măcar ea, 
căci mulţi dintre tinerii de azi sunt rînduiţi după chipul şi asemănarea „părinților” lor. În 
fond, refuzul de a-l aniversa (dar şi de a-l citi!) pe Mărgineanu este, în primul rînd, 
refuzul „noii elite”, ajunsă acum să dispună de o mare parte din Românie, de a părăsi 
autismul social în care „vechea elită” s-a aruncat „adaptativ”. Vom avea, oare, 


eliberatorul curaj de a privi înspre adevărata sursă a umbrelor identităţii noastre? 

Patruzeci şi nouă 


(2 noiembrie 2006) 


„E bine!” (2) 
Uneori, în cîteva eşantioane de viaţă se condensează întregul ei rost. Urmaţi-mă într-o 
călătorie oarecare, străbătută de un student timişorean vreme de două ore, aleatoriu 
alese, într-o zi ca oricare alta: Cobor. E o dimineaţă rece şi umedă. Casa scării e în 
beznă. Iar s-a ars becul „comun”, şi nu l-a mai schimbat nimeni de cîteva zile. Nici 
măcar eu. De ce aş face-o? Oricum, cîndva, cineva, o va face. „Poate”. Ajung grăbit în 
stația de tramvai. Nu fără emoţii. Căci iar, gîndindu-mă la seminarul de la 8, nu am fost 
cu băgare de seamă, şi am călcat în tranşeea din mijlocul trotuarului, care zace 
descoperită de cîteva luni. E locul care atrage cele mai multe înjurături mocnite ale 
străzii. „Asta e”. În stație, un grilaj de fier ruginit în faţa cuştii de bilete. O vînzătoare 
acrită care nu are rest la bancnotele mele. Ea stă pe scaun, eu mă aplec înspre găoacea 
ei defensivă. Stau coctrjat ca să mă fac înţeles, iar ea, simțind că dispune o clipă de 
mine, se răsteşte ţopeşte: < - Hai, dă-te la o parte, că doar nu suntem la aprozar acilea>. 
Mda. Unde ne sunt bănăţenii? „Dar, ce pot face?”. În tramvai, lupte greco-romane. 
Răsuflu cumva. Încerc să dau fuga la primărie, înainte de a ajunge la universitate. Am 
de ridicat un certificat fiscal. L-am depus în data X, şi trebuie, spune computerul, să-l 
ridic astăzi între 8 şi 13. Sper să ajung la U măcar la ora 9. Stau la o coadă straşnică, şi 
iată-mă faţă în faţă cu un alt funcționar crispat, ascuns într-o altă cuşcă. Măcar e pe 
jumătate din sticlă. Cuşca. Căci funcţionarul e opac. Verifică în calculator cîteva 
secunde „starea” certificatului meu. Rînjeşte aprobator. Deci e OK. Apoi, caută maşinal 
cu mîna, în diverse mormane care îi populează încăperea, în deplină devălmăşie, vreme 
de vreo 10 minute, spre disperarea mea şi a celor care îngroaşă coada. Cu fundul pe 
scaun, înşurubîndu-se în jurul evidenţei (certificatul meu e de negăsit), mă ține în 
picioare, pe mine (şi întreaga cohortă din spatele meu) suspendat în plin paradox 
epistemologic: < - Este (conform calculatorului), dar nu... este (conform realității)! 
Mergeţi la inspector>! S-a dus seminarul meu de dimineaţă! „Dar, să am înțelegere, 
totuşi, se mai întîmplă”. Inspectorul, după ce îl deranjez de la ţigara pe care o sorbea 
tîmp pe culoar (fumatul e interzis la locul de muncă, dar acolo se poate auto-expatria în 
linişte, suferind în tăcere pentru un destin atît de monoton), şi după ce aştept cuviincios 
să se coboare de la înălțimea staturii sale administrative, mă cheamă înspre altă găoace. 


El se aşează cu zgomot, eu în picioare. < - Mda. Este o neregularitate. Vom rezolva 


96 


chestiunea. O să vi-l facem încă o dată. Veniţi în ziua Y, de la 8 la 13. Dar să fie în ziua 
Y, vă rog, că mulţi ne dau peste cap cu neseriozitatea lor>. Încep să dau eu în clocot. 
„Dar ce pot să-i fac?”. Ajuns în sfîrşit la Universitate, seminarul e deja gata. Mă 
ciocnesc aproape de profesorul care tocmai iese din sală. Îmi cer scuze pentru „„ratarea” 
din „motive obiective” a seminarului. Profesorul mă priveşte mirat, adăugînd scîrbit: < - 
Nu-i nimic, băiete. Oricum, m-am săturat de voi toţi. Şi de mine. Cumpără-mi cartea, şi 
iți motivez eu cumva absenţa>. „Se putea şi mai rău”, gîndesc eliberat. Şi totul se 
scurge mai apoi neschimbat, în aceeaşi albie, cu aceleaşi rutine, „firesc”, şi peste o oră / 
zi / săptămînă / lună / an /... viaţă. Şi peste toate, rătăcitori, un popor majoritar de 
oameni singuri, care au uitat să mai fie împreună, care au pierdut sensul oricărui rost 
comunitar, frustraţi în marginalitate şi obsedați de părelnicia lor. Şi acelaşi cerc, care se 
închide la nesfîrşit: „poate” că „asta e”, „dar ce pot face”?, „se mai întîmplă”, căci „se 


putea şi mai rău”. Deci,... „e bine”! 

Cincizeci 


(9 noiembrie 2006) 


Schimbarea de atitudine şi tranziția 
O schimbare structurală de amploare (precum tranziția Românei înspre economia de 
piaţă şi democraţia participativă) e însoțită şi de prefaceri mentale profunde. Ocupînd 
un loc central în lectura psihosociologică a dinamicii sociale, tema schimbării de 
atitudine ne ajută să pătrundem metabolismul reorientărilor subiective ale oamenilor 
faţă de lumea care se rînduieşte altfel decît curgerea lină, monotonă a istoriei. Vital este, 
în acest registru, gradul de acceptare inițială a conţinutului mesajului de către ţintă, 
care se bizuie pe teoria judecabilității sociale. Teoria evocată afirmă că, cel puţin pe 
termen scurt, nivelul de schimbare a atitudinii este în relaţie cu diferenţa dintre 
atitudinea inițială a subiectului şi atitudinea ulterioară dorită a fi indusă. Comunicarea 
ce se situează în apropierea poziţiei țintei se află în latitudinea de acceptare şi va fi 
admisă, iar cea care e departe de convingerile țintei se plasează într-o latitudine de 
respingere, ajungînd să fie rejectată. Prin urmare, pentru ca cineva să-şi schimbe 
atitudinea, comunicarea trebuie să depăşească minimul discrepanţei (să fie relativ 
aproape — sau cel puțin să se prezinte astfel! — de ceea ce credem privitor la tema 
dată), dar să nu conțină o discrepanță majoră, dincolo de pragul respingerii (fiind 
complet diferită de convingerile noastre). Vom clarifica, prin valorificarea acestui 
mecanism, de ce mesaje precum „avem nevoie de o piaţă liberă şi o societate deschisă, 
în care competiția individuală pe baza meritului personal şi libertatea cetăţenilor să fie 
garantate, în care să-l încurajăm pe omul obişnuit să-şi refacă destinul profesional“ nu 
puteau avea succes la o mare parte din populaţie, care a fost înrobită de mesaje 
colectiviste şi socializată în valori asistenţiale („statul trebuie să ne dea: salarii, 
locuinţe, locuri de muncă“). Cei din urmă nu puteau înţelege, în primul rînd, concepte 
abstracte, precum „libertate socială“, „societate deschisă“, iar ceea ce înțelegeau era 
total împotriva convingerilor proprii, traduse în registrul lui „trebuie să fie cineva care 
să ne păstorească“. Situate dincolo de latitudinea de respingere, aceste mesaje au hrănit 
o bună parte a discursurilor publice ale intelectualității româneşti, ruptă şi ea de 
realitățile României reale, prin intermediul unui discurs bovaric şi, cel mai adesea, 
deloc inocent. Se cuvine să înțelegem, în sfîrşit, o axiomă fundamentală a psihologiei 
sociale: dincolo de minore schimbări conjuncturale, în mod global există oameni care 


nu mai pot fi schimbaţi în atitudinile lor fundamentale, oameni care trăiesc viaţa făcută 


98 


de alții (Marin Preda ar fi spus „oameni trăiţi de viaţă“), iar pentru a-l face pe 
subiectul individual şi colectiv capabil să-şi reorienteze aceste atitudini, este necesar 
să-i descoperim un interes pentru Schimbare. lar dacă elita românească nu va fi 
capabilă să articuleze, printr-o adevărată pedagogie comunitară, un sens cîştigător al 
schimbării, prin care fiecare cetăţean să simtă că merită „să rişte”, să iasă din rutina lui 
„totul e pierdut”, „jocurile sunt făcute” şi „e prea tîrziu”, ne vom conserva destinul de 


pastă umană inertă, care a uitat să fie un popor viu, angajat. 


99 


Cincizeci şi unu 


(16 noiembrie 2006) 


Cartierul meu 


„„.sau despre derizoriul intimităţii. Acesta ar putea fi un alt titlu potrivit gîndurilor pe 
care mă grăbesc neliniştit să vi le aştern. Comunismul a mutilat în multe privinţe vechea 
Timişoară. A reconfigurat dramatic cartierele istorice, a distrus discreționar şi arbitrar, a 
construit — în general — prost, fără gust şi nefuncțional. Dar nu despre acest proiect 
„eficient” la nivel structural vreau să vă vorbesc astăzi, ci despre un „detaliu” care 
mărturiseşte despre deriva „întregului”, care ne-a pervertit într-un mod insesizabil, dar 
perseverent, pînă şi ultima redută a spaţiului privat: intimitatea. Desigur, oraşele sunt 
alcătuite nu numai din îngemănări de străzi şi edificii, din reţele de infrastructură sau 
teritorii publice, ci şi din reţele de speranţe, iluzii şi aşteptări. Deseori lucrurile pe care 
le poţi „ascunde” în linişte, simțindu-le „ale tale” şi asupra cărora ai deplină şi suverană 
stăpînire, dezvăluie mai mult despre sănătatea țesutului urban decît un întreg cortegiu 
de faţade. În fond, în micile spaţii private ale convieţuirii noastre cu semenii 
semnificativi (părinţi, soţi, copii, bunici sau colegi, alături de vecini) se scurge aproape 
Jumătate din viaţa noastră. lar dacă aici descoperi respectul reciproc, bunăcuviința 
cumpănită, gesticulaţia minimală, e de aşteptat să ai de-a face cu un loc „normal”, în 
care poți trăi „aşezat”, în care te poţi simţi, cu temei, „acasă”. Dacă însă constați rutinier 
că „vecinul nici nu te vede” cînd treci pe lîngă el, dacă bagi de seamă că locurile 
comune sunt mai degrabă un gunoi adăugat zilnic şi un teren viran, dacă vecina îşi 
strigă odrasla ca peste celălalt deal (iar copilul, devenit la rîndul lui părinte, înţelege să 
răcnească asemenea antecesorilor atunci cînd îşi caută propriul prunc de 10 ani rătăcit 
printre subsoluri), dacă cel de deasupra „dă găuri” sau îşi bate covoarele exact cînd vrei 
să te odihneşti puţin, deşi la parter e afişată „oră de linişte”, dacă, în sfîrşit, cu fiecare 
nou prilej de interacțiune, vezi cum „celălalt stă la pîndă” ca să-ți găsească cusurul şi să 
îşi verse fierea (adunată în altă parte) pe tine, înţelegi că nu mai e loc de speranţe şi 
iluzii comunitare. lar aşteptările tale se rezumă la: „măcar Lăsaţi-mă cu ale mele, în casa 
mea”. Dar o asemenea pornire spre autonomie putea deveni „primejdioasă” pentru 
ordinea socialistă. Aşa că tovarăşii au găsit degrabă un procedeu „adecvat” prin care 
viaţa fiecăruia devenea exibată public fără de voie şi fără de limite. Plasarea blocurilor. 


Obscen de aproape, încît întreaga viaţă ţi se descheia în ochii celui aflat în conserva 

pătrăţoasă de 4-10 etaje din faţa ta. Ori decideai să transformi locuinţa într-un aşezămînt 
cavernă (recurgînd la perdele groase, pături, draperii sau jaluzele opace), ori îşi asumai 
această dezbrăcare publică cotidiană de tine însuţi. Inginerii şi arhitecţii or fi oferind 
explicații tehnice pentru această „îndesire”, însă în planul relațiilor interumane, un 
astfel de voyeurism impregnat ideologic dădea seama fidel de ce fel de „cetăţean are 
țara nevoie”: cît mai inhibat şi mai stînjenit de ceea ce este, avînd certitudinea că 
„partidul a pătruns peste tot” şi „ştie tot”, cît mai stingher în raporturile cu cei apropiați, 
dacă pînă şi îmbrățişarea celui drag risca sa fie — şi era — înregistrată curent. Pe scurt, un 
popor în care fiecare îl supraveghea pe fiecare. Aşa cum Lori Gordon a dovedit într-un 
experiment asupra privării de intimitate, plasînd vreme îndelungată subiectul să trăiască 
„la vedere” în toate ipostazele cotidiene şi nocturne, după o revoltă iniţială, acesta intra 
într-o letargie a „nesimţirii funcționale”, singura adaptativă, urmată succesiv de 
agresivitate şi lehamite față de „celălalt”. Ceva în genul: dacă tot „viața mea” e „a 
voastră”, mi-e totuna „ce vreţi de la mine” şi, deci, „mi se rupe de voi”. Privind 
România de azi cu ochii celui care încă îşi mai hrăneşte speranța şi iluziile lui „hai să 
învăţăm sa fim împreună”, nu poți să nu constați că la originea acestui dezastru identitar 
care a format specia sociologic majoritară a bădăranului (şi a suratei sale, țoapa) se află 
şi acest exerciţiu controlat de dezbrăcare de sine. Din cartierul meu, din oraşul tău, din 


țara noastră. „A noastră”? 

Cincizeci şi doi 


(23 noiembrie 2006) 


Cît de singuri am rămas! 
Orice formă de excesivă de deschidere este semnul ascuns al unei lipse. În pofida 
intuițiilor psihologului naiv, multe din formulele noastre de raportare la „celălalt” nu 
urmează logica unei economii simbolice, care ar funcţiona după principiul: „dau ceea ce 
am în surplus”, ca să „îmi rămînă şi mie îndeajuns”, ci, paradoxal, regula lui: „dau cu 
asupra de măsură ceea ce nu am, şi, în consecință, ceea ce îmi va rămîne e şi mai 
neîndestulător”. Paradoxul enunțat, evidenţiat de psihologi prin numeroase strategii 
cognitive ocolite pe care la angajăm, dovedeşte cum, atunci cînd conştientizăm sau 
măcar simțim că nu suntem „ceea ce am dori” într-un registru anume al vieţii noastre 
(de la „recunoaşterea socială” pînă la „siguranţa de sine”, de la „cît de săraci suntem” 
pînă la „cît de mult suntem iubiţi de semeni”), avem tendința de a supralicita exact în 
sensul absenței resurselor mobilizate. Refuzînd normalitatea moderaţiei, doar astfel ne 
vom putea întreține, fantasmatic, iluzia lui „suntem în regulă”, „nu suntem nişte ratați” 
şi vom încerca să convingem audiența de puterea unui asemenea „adevăr”. Fenomenul 
este mai intens şi mai frecvent la „oamenii fără rădăcini”, cu o experiență mai 
îndelungată a eşecului în sarcinile cotidiene, pe scurt, la cei care „sunt mereu duşi de 
val” (iar într-o ţară în care majoritatea sociologică e alcătuită din asemenea 
personalități, gravitatea simptomului e sporită). De exemplu, veți înțelege, poate, mai 
bine, oricît de inconfortabile ar fi aceste „descoperiri”, cum mulţi dintre părinţii români, 
activînd o supraprotecţie faţă de copiii lor, nu manifestă „iubirea fără limite” (aşa cum 
susțin, uneori sincer), căci, de fapt, îi întreţin într-o stare de dependenţă, care este 
opusul unei autentice iubiri, ce presupune autonomizarea „celuilalt”. Veţi revedea 
numeroasele imagini ale mămicilor înfofolindu-şi „natural” copiii peste măsură, ca „să 
nu răcească puiul”, contribuind la o scădere efectivă a rezistenţei organismului şi la o 
diminuare a imunităţii. Veţi regăsi scenariul — exersat aproape de fiecare dintre noi, 
involuntar — atunci cînd ne vine un oaspete: suntem disperaţi şi trebuie să-l cucerim 
simbolic. Aşadar, uităm să mai fim noi înşine, şi toată febra pregătirilor (finalizate de 
regulă prin mese copioase şi cît mai diversificate) inhibă orice capacitate de a fi „vii”, 
cu adevărat prezenți la întîlnirea cu „celălalt”, aşa cum ar prescrie exigența „prieteniei”. 
După cum nu mai ştim să „sărbătorim”, cîtă vreme marile prilejuri de sărbătoare în 


familie sunt mai degrabă ocazii prealabile de „bătut covoare”, „spălat gresia şi faianţa” 

şi „curățat după dulapuri”, ca „să fim cum se cuvine”. Cum observați, rămîne gestica 
golită de sensul ascuns al bucuriei de a împărtăşi clipa cu „celălalt”. Tot astfel, veţi 
înţelege că cei care ni se afişează drept voluntari, „atotputernici”, vocali, care se bat cu 
pumnul în piept şi care se urcă pe toate tribunele ce le ies în cale sunt de fapt, cel mai 
adesea, nu cei mai „puternici”, ci cei mai „slabi”, mascîndu-şi cu această bravadă 
agresivă vulnerabilitatea identitară. Idioţii ni se prezintă drept „înţelepţi”, tîrfele publice 
devin „repere de inocenţă”, devalizatorii economiei naţionale ajung „modele de succes 
ale capitalismului românesc”, iar securiştii ordinari ne „eliberează de teroarea istoriei”. 
Iar un asemenea spectacol al violenţei excesului, în care actorii caută mereu „să pară 
altceva decît ceea ce sunt”, curge în fața unei săli aproape goale şi foarte triste. Cine a 
descifrat tîlcul spectacolului probabil ca nu va mai veni vreodată în această sală. Cît de 


singuri am rămas! 

Cincizeci şi trei 


(30 noiembrie 2006) 


Religie şi schimbare socială 
Rolul bisericii în însănătoşirea simptomelor decăzute ale lumii contemporane este vital. 
Mai cu seamă în Europa centrală şi răsăriteană, biserica contribuie la reconstrucția 
identitară după deşertul comunist, re-imaginînd noi comunităţi, cum ar fi spus Benedict 
Anderson. Cu toate acestea, mutaţiile care survin în ultimele decenii sunt caracterizate 
pretutindeni în spațiul creştin de privatizarea vieţii şi valorilor religioase, de orientarea 
de consum, precum şi de ceea ce psihologii sociali numesc prevalența orientării 
religioase extrinseci, instrumentale, care se substituie religiei ca sens, tradiționale, 
intrinseci. Studiile de psihologia religiei atestă, de altfel, o legătură puternică între 
orientarea religioasă extrinsecă (operaţionalizată prin indicatori de genul: „calificarea 
religiei ca fiind foarte importantă”, „participare frecventă la biserică”, „inflexibilitate 
doctrinală”) şi o serie de trăsături de personalitate care evidențiază o raportare negativ 
diferenţiatoare la „celălalt”, precum etnocentrismul, autoritarismul, dogmatismul, 
distanță socială sporită, rigiditatea, şi, mai ales, activarea unor forme specifice de 
prejudecăţi, de tipul celor rasiste. Ancorată în conştiinţa individuală, sporind nevoia 
alegerilor personale, religiozitatea contemporană îşi conservă într-o manieră ocultată 
funcţiile şi mecanismele tradiționale, precum cea de control social, dar, aşa cum sugera 
Jeffrey Hadden, rămîne în tot mai mică măsură „o forță cosmică ce transformă lumea”. 
Pe această cale se deschide cîmpul de acţiune al minorităţilor religioase, care redefinesc 
înțelesul şi practica credinței pentru mulţi reprezentanţi ai tinerei generații, aflați în 
căutarea unor repere identitare durabile într-o lume aflată în schimbare accelerată. Iată 
cum se naşte alegerea privată a religiei, care devine din dat ontologic o problemă de 
opțiune individuală. La toate mutaţiile evocate, în Europa centrală şi de răsărit se 
adaugă şi fenomenul „contaminării” provocat de naționalismul şi fundamentalismul 
religios, adevărate ideologii transversale ce pătrund în fisurile ideologice şi identitare 
ale statelor aflate în tranziție spre democraţia liberală. Într-un asemenea context mai 
larg, valorile religioase la români concentrează o mare energie comunitară, putînd 
călăuzi procesul de reconstrucţie a ţării. Mulţi concetăţeni descoperă în „biserică” o 
ancoră simbolică importantă în confruntarea cu o identitate socială problematică, 
integrînd într-o sinteză favorizantă cele trei strategii discursive contradictorii privitoare 


la biserică şi locul ei în societate. Prima, imprecația şi revolta, este ilustrată de lectura 

critică timpurie propusă de Dumitru Drăghicescu: „românii sunt dintre toate naţiunile 
creştine de orice rit, poporul cel mai ateu, cel mai sceptic, cel mai puţin credincios”. A 
doua, opusă, vesteşte renașterea şi misionarismul istoric, căci, aşa cum spunea contele 
Hermann Keyserling: „Biserica românească e vie. Numai acolo Biserica greco-ortodoxă 
nu a încremenit. (...). Astfel, misiunea lor europeană, dacă au vreuna, ar trebui să fie 
neîndoielnic aceea de a deştepta la o nouă viaţă spiritul bizantin. Şi, desigur, această 
țară şi acest popor pot avea un viitor mare”. În sfîrşit, o altă opţiune angajată pleda 
pentru neutralitatea descriptivă şi compasiunea explicativă, întocmai ca în studiul 
recent al antropologului bulgar Bogdan Bogdanov: „omul acestor locuri nu este, în 
principiu, nici credincios - în sens religios -, nici superstițios, fiind gata să rîdă de cei 
care exagerează în credinţa lor. Religia nu este un mod de a privi lumea, ea este acel 
ceva în serviciul tradiției, care o validează, asigurîndu-i continuitatea”. Deşi, din 
punctul de vedere al participării la activităţile confesionale, se arată a fi unul dintre cei 
mai activi europeni, internalizarea şi mai ales transferul valorilor religioase în planul 
conduitelor publice nemijlocite rămîne deficientă. Tendința exemplificată apare, 
bunăoară, în studiile comparative coordonate de Robert Levine asupra 
comportamentului pro-social, în care imaginea „românului” e aceea a unui personaj 
care „nu îl ajută pe celălalt” în nevoie. În pofida tuturor acestor tendinţe scăzătoare, 
doar asumîndu-şi tradiţia ca pe o resursă semnificativă şi urmînd-o autentic, românul 


zilelor noastre va putea spera la o Românie sănătoasă în spiritul şi în inima ei. 

Cincizeci şi patru 
(7 decembrie 2006) 


Viaţa ca prilej 
Descopăr prea adesea la tinerii mei însoțitori studenți semnele dezamăgirii, ale 
descumpănirii, ale lui „totul e pierdut”. Privesc cu sporită neînțelelgere dezangajarea 
care pare că se întinde pretutindeni în jurul meu, contaminată de disprețuirea speranţei. 
E un vuiet de delăsare, de gol, de „mi se rupe”, care mă îngheață. Mulţi dintre studenții 
mei mă privesc tulburi, şuşotesc în ore, vin înainte-mi ca să „îşi facă prezenţele”, şi se 
grăbesc să plece către o destinaţie care nu există. Tocesc, pentru că aşa au fost învăţaţi, 
se sperie cînd îi provoci să gîndească liber, se bălbiie atunci cînd află că pot avea vocea 
lor, sunt inhibaţi la orice semn de deschidere, aşa încît simţi că ai în față un corp de 
oameni vulnerabili, care nu ştiu încotro să se îndrepte. Acceptă prea uşor autoritatea 
oricui pare mai „cu vînă”, părăsind-o imediat pentru cineva mai „cool”. E un amestec 
de forță şi slăbiciune care sfîrşeste cel mai adesea într-o formă de absenţă civică şi de 
lene intelectuală ce pare a descrie generația de 20 de ani de azi. Ei sunt cei care ne vor 
integra în toate toate „uniunile” din lume, şi parcă îți tremură sufletul cînd simţi că ţara 
va ajunge pe mîna lor. Ei sunt, în esenţă, tot ceea ce generaţia părinților lor nu a putut în 
plan public să fie (de unde toate excesele exhibării de sine), conservînd însă în 
intimitatea personalităţii lor frustrările şi neputințele comunitare proprii antecesorilor. 
Desigur, nu sunt nici mai buni, nici mai răi decît generaţiile care i-au precedat. Dar nu 
înțeleg, cei mai mulţi dintre ei, că viaţa este un prilej, care poate fi împlinit sau 
destrămat, prin atitudinea fundamentală pe care o ai față de ea, indiferent de timp, loc 
sau regim politic: ori construieşti, ori dărîmi, ori încerci să te îndrepţi către cel de lîngă 
tine şi te străduieşti să zideşti împreună cu el, ori te ascunzi pe mai departe în colţul tău, 
crezînd înşelător că ratarea istoriei te ocoleşte. Ori rămîi om, ori cobori în vieţuitoare 
care vegetează. Atita văicăreală, un asemenea cortegiu de lamentații specifice unei lumi 
asistenţiale se adună de fiecare dată la mulți dintre cei cu care mă întîlnesc, încît nu pot 


să nu mă gîndesc cîtă irosire se concentrează în această gesticulație sterilă. „E prea 


p? J? p 


mult!”, „nu avem nevoie de asta!”, „mai lăsați-ne cu atîtea exigențe!”, „ce rost are să ne 
batem atîta capul, căci oricum nu şcoala te ajută să reuşeşti în România!” sunt 
exclamațiile lor. Iar dacă nu vor dobîndi prin noi, cei care îi învăţăm, atitudinea corectă 
- cea care construieşte —, ne vom condamna şi viitorul la fuga de istorie. În fond, Nicu 


Steinhartd a scris un „jurnal al fericirii” în cea mai crîncenă temniţă. Căci a fi fericit şi a 

reuşi, ori a te văita şi a te autohandicapa e, pînă la urmă, o opţiune a persoanei, nu o 


determinare a conjuncturii. 

Cincizeci şi cinci 


(14 decembrie 2006) 


“Managerul român” 
Deseori în anii din urmă am cunoscut diferiţi exponenţi ai leadershipului autohton, de la 
sindrofii publice, pînă la situații de interacțiune pedagogice. Aproape de fiecare dată, 
interlocutori mei îşi activau rîvna de a-mi dovedi „competenţele” lor manageriale, aerul 
occidental, privirea de „ansamblu”, „viziunea” „strategică”, look-ul „democratic”. 
Simţeam, înainte de a-mi putea clarifica explicativ nelămurirea, o nepotrivire flagrantă 
între ceea ce ei îmi dezvăluiau şi ceea ce răzbătea în conduita lor automată, 
neconştientizată şi, deci, nemonitorizată. Accese de furie necontrolate, o înjurătură 
zdravănă pe mobil adresată unui „partener de afaceri”, subțirimea vocabularului, 
îngroşarea accentelor şi incoerența (deseori îşi începeau „expunerile” cețoase cu 
celebrul „deci”), sexualitatea reprimată strîmb („„wow, uite ce înaintare are gagica aia în 
sacou negru!”), încît simțeam stridența inadecvării. Şcoliți — pe bani mulți - în lungi 
„traininguri” despre „managementul transcultural”, „leadershipul centrat pe sarcină”, 
„gîndire pozitivă”, „inteligenţă emoţională” şi alte „mode”, asemenea personaje ţi se 
înfăţişau în toată şubrezimea lor. În multe din firmele pe care le conduceau, dacă 
examinai mai cu băgare de seamă climatul de muncă şi cel relațional, descopereai 
aceleaşi moravuri din vechile întreprinderi comuniste, chiar daca mulţi dintre angajați 
de abia mijiseră ochii în 1989. Acelaşi „lasă-mă să te las”, acelaşi „merge şi aşa”, tot 
pizma, bîrfa şi delăsarea reglau jocul interpersonal, iar deciziile erau luate cel mai 
adesea voluntar, neconsultativ şi arbitrar. Sigur, dincolo de faţade, de pojghiţa conduitei 
„profesioniste”, de laptopuri şi maşini de serviciu arătoase. Chiar şi la o analiză 
succintă, în majoritatea firmelor cu capital occidental (corporații, companii 
multinaționale), se poate observa cum mai degrabă decît să ne „americanizeze” 
occidentalii, îi „românizam” noi pe ei. Mulţi dintre patronii străini descoperă subit, 
ajunşi în România, beneficiile sincopei, farmecul „micului aranjament”, descurcăreala 
spontană — fără să o însuşească vreodată la fel de fidel ca localnicii! -, încît îți dai 
seama, o dată în plus, că suntem o cultură puternică. Dar puterea acestui fundal de 
exigențe comportamentale implicite, pe care ni le asumăm ca pe o formă funcțională de 
a o „scoate la capăt” în societate, e departe de a ne pregăti eficient pentru lumea de 
mîine. O lume în care „ei”, „occidentalii”, chiar sunt - în mult mai mare măsură decît 


noi - centraţi pe sarcină, cu o gîndire pozitivă, consultativi şi deschişi la „celălalt 

diferit”.  Pledoaria mea nu este pentru denunţarea „înapoierii” noastre şi urgenţa 
asimilării „practicilor manageriale occidentale” — chiar şi la o privire fugară, un 
asemenea proces s-a dovedit un succes iluzoriu - , nici pentru prezervarea „specificului 
național” în organizații, conform devizei „aşa-s românii, nu-i nimic de făcut”, şi, de 
fapt, „nici nu e chiar atît de rău”. Pledez, ca de atîtea alte ori, pentru moderație. Pentru 
calea de mijloc cuviincioasă, în care să ştii ce să adopţi fără să copiezi mecanic, şi ce să 
păstrezi, pentru a rămîne, totuşi, tu însuţi. Căci realitatea organizaţională românească nu 
se va schimba preluînd orbeşte strategii de diagnoză şi intervenție care dau roade în 
culturile în care s-au născut, nici refuzînd deplin schimbarea. Nici urmînd necritic 
îndemnurile celor care ne sistematizează şi ne clasifică înainte de ne cunoaşte — iar după 
ce ne cunosc, preferă să devină „ca noi” —, nici, izolîndu-ne în „calitățile noastre 
native”, sau, după caz, în „catastrofa noastră”. Opţiunea pragmatică, în care să fim 
capabili să părăsim duplicitatea, privindu-ne în oglindă, luptîndu-ne cu „defectele”, 
valorificînd avantajele culturii organizaționale româneşti majoritare (puţină relaxare, 
centrare pe context, nevoia de securitate, nevoia de armonie interpersonală mai 
pronunțate), dar  preluînd cîteva din practicile  „occidentale” (îndeosebi 
contractualismul, care porneşte de la respectul cuvîntului dat şi de la capacitatea de a te 
încadra într-o anumită cadență convenită e evoluţiei lucrurilor), cred că e calea cea mai 
potrivită. Şi, desigur, învăţarea continuă. Şi reciprocă. Precum şi înțelesul cel mai 


important: în Europa de mîine, nu vom putea reuşi decît toți laolaltă. 

Cincizeci şi şase 


(21 decembrie 2006) 


Un nou politician 
Întâi ianuarie 2007 este atît de aproape. În istorie, contează de fiecare dată unde te 
situezi ca să priveşti lucrurile. Dacă eşti mereu ataşat de vibrația sensibilă a clipei, totul 
pare o magmă în mişcare, care curge dezordonat către un miine neclar. Uneori 
evenimente sau mutații izbitoare, tocmai pentru că eşti „lipit” de ele, îți scapă, căci nu le 
poţi cuprinde în fluxul marii istorii, după cum altele care s-au dovedit marginale şi 
fulgurante, îţi par mari răspîntii. Dacă, însă, izbuteşti să iei o distanță limpezitoare — pe 
care ţi-o poate susține cunoaşterea prealabilă a dinamicii istoriei şi societăţii — atunci 
totul se aşează altfel. Evenimentele iau adevărata lor dimensiune, în raport cu cele care 
le-au precedat, şi cu valurile mai largi ale istoriei. Totul, e, aşadar, şi o problemă de 
perspectivă. Or în această reaşezare a lucrurilor, 1 ianuarie 2007 este cu adevărat o 
cotitură: la fel ca Reîntregirea, în exaltare, sau ca şi instaurarea comunismului, în 
dramă. Este o bornă care ne deschide către un nou episod major al istoriei noastre, în 
care, pentru prima dată după mai bine de o jumătate de secol, intram tranşant în familia 
bună, facem gestul corect, ne aşezăm respectabil. Este pentru prima dată după invazia 
tancurilor sovietice cînd românii pot redeveni autonomi, decide ce au de făcut în casa 
lor, şi, mai ales, dispun şi de pîrghiile instituţionale, precum şi de ansamblul garanțiilor 
de securitate care îi pot asigura că nu îi va mai putea deturna nimeni, dacă ştiu încotro 
să meargă. Dar, oare, ştiu ei ce au de făcut? La nivelul oamenilor obişnuiţi, aderarea 
este primită cu un entuziasm necritic: suntem cei mai optimişti europeni: 72% dintre 
noi, conform ultimului Barometru, privim favorabil intrarea României în UE, dar 
aproape jumătate nu ştim nici măcar numele unei instituții europene. Cînd sunt rugați să 
particularizeze schimbarea care se va produce în viaţa lor, cei mai mulți concetăţeni nu 
pot îngăima decît un generic „va fi mai bine”. Ca să rezum: ne aflăm într-o conjunctură 
istorică favorabilă, conjugată cu un imens rezervor de speranțe sociale difuze. E reunit 
un potenţial uriaş, care poate fi canalizat spre ţinte precise (proiecte în infrastructură, 
sănătate, educaţie, cercetare), sau poate fi irosit, ca de atîtea alte ori, în cursul istoriei 
noastre moderne. Responsabilitatea clasei noastre politice este de această dată majoră. 
Miza nu mai este una asociată unei conjuncturi oarecare, ci uneia decisive. Ratarea, 
acum, nu mai este permisă. Dacă este să privim în preajmă, vedem că nici ceilalți care 


au aderat în valul anterior nu se simt prea bine: cehii aproape nu au guvern, polonezii 

gîfiie printr-o inovaţie bicefală la limita anecdotei democratice cu cei doi fraţi gemeni, 
Ungaria a fost zguduită de mişcări protestatare similare revoluţiei din 1956. Nevoia de 
autenticitate pentru reformarea clasei politice în toată aria central şi est-europeană este 
marcantă. Acolo, acele speranţe difuze (care nu erau atît de intense ca la noi), au fost 
spulberate de retorica goală şi de politicianismul ieftin. Pur şi simplu, noua situaţie cere 
un nou politician: care să vină şi să spună în față adevărul oamenilor, care să rostească: 
„da, avem nevoie de sacrificii”. Şi care să informeze onest populaţia privitor la costurile 
aderării. Speranțele trebuie convertite în energii ale construirii şi ale solidarizării 
comunitare, nu în prilejuri de polarizare socială şi căpătuială pentru cei aflați în fruntea 
„bucatelor” (tentația e mare: vom primi mai mult sprijin financiar raportat la numărul 
de locuitori decît au primit europenii vestici în planul Marshall!). Dar, oare, există acest 


politician în România? Dacă nu, el trebuie inventat! 

Cincizeci şi şapte 
(28 decembrie 2006) 


Moş Crăciun, te aştept să fim împreună 
„Pare-se că există două teorii, cu totul potrivnice, despre originea speciei umane. Unii 
susțin că omul coboară din maimuţă, alţii că a fost creat de Dumnezeu. Se ceartă 
grozav. Eu unul cred că se înşeală şi unii, şi alţii. Teoria mea este următoare: cei care 
cred că omul coboară din maimuţă, coboară cu adevărat din maimuţă şi alcătuiesc o 
specie aparte, în afara rasei oamenilor creați de Dumnezeu şi care cred şi ştiu că au fost 
creați de Dumnezeu.” Cu aceste cuvinte, Lev Şestov întîmpină clocotul prostiei şi 
limitării care se răspîndise pretutindeni, într-o vreme care se revendica de la triumful 
rațiunii. Rațiunea şchioapă a secolului XX, cu excrescenţele sale ideologice, a reuşit o 
performanță rară: uciderea sistematică, în masă, a peste 150 de milioane de oameni 
(comunismul probînd o „eficacitate” dublă decît cea a nazismului). Pretindem că ştim 
totul, fără de fapt să mai ştim cu adevărat ceva important. Cu cît sporeşte avansul nostru 
tehnologic, se prăvălesc resorturile morale ce călăuzeau odinioară lumea. Votăm fără să 
alegem, muncim fără să producem, alergăm fără sa ajungem undeva, mergem la 
biserică fără să mai credem. Rămîne ritualul, forma goală, salutul fără bucuria întîlnirii, 
sexul fără dragoste. Cu cît suntem mai săraci pe dinăuntru, ne împopoţonăm pe dinafară 
cu semnele parvenirii. Azi, totul e rînduit de registrul lui „a avea”. Dacă „ai” (maşină 
„țapănă”, casă „barosană”, slujbă „uşoară”, nevastă „faină”), „eşti”. Suntem posedați de 
posesii, fără să ne mai dăm seama că, foarte degrabă, viaţa ni se scurge printre degete. 
Că ceea ce rămîne nu sunt obiectele, ci relațiile noastre cu ele. Rămîne realitatea 
imponderabilă a întîlnirilor noastre — cu oameni, idei sau speranţe — nu oamenii, ideile 
sau speranţele în sine. Maimuţa zîmbeşte triumfător. Specia-i stăpîneşte lumea. 
Maimuţa nu are nevoie de amintiri, de proiecții către mîine, de iluzii, ci numai de 
banana tehnologică la modă, de craca socială corespunzătoare, de grohăitul cultural 
îndestulător. Ea nu are memorie, ci numai umori. Se scurge Crăciunul în Timişoara lui 
2006, într-un oraş care se pregăteşte, formal, să devină european peste cîteva zile. 
Lumini pe Corso, maşini ca în Vest, muzică excesiv de tare, vile sfidătoare, femei 
îmbrăcate scump şi strident. Amintirea Revoluţiei din 1989, cu tot miracolul ei, capătă 
un caracter mai degrabă stingher. A devenit o povară simbolică — şi chiar politică! - 
neutilizabilă. Şi peste tot acest val de rătăciri, maimuțărindu-se, desigur, un Moş 


Crăciun plătit cu ora, care fuge pe scările catedralei să aducă — fie şi numai în miniatură 

- alte maşini, case sau neveste. Şi totuşi, alături, singur, un copil care îngenunchează 
tăcut, privind către cer. Şi rugăciunea lui care, poate, ne va salva: „dă-ne Doamne 
lumina Ta. Şi, te rog, nu uita să mi-l trimiți pe Moş Crăciun. l-am pregătit cozonac şi 


saloane de brad. ÎL aştept să fim împreună”. 

Cincizeci şi opt 
(4 ianuarie 2007) 


O Românie nouă 
„Suntem în Europa”! Chiar dacă „ei” îşi „construiau catedralele” atunci cînd „noi”, 
„apărători ai creştinătăţii”, „stăvileam valul barbariei păgîne”, acum „s-a făcut 
dreptate”. Aşa cum avem în noi prea adesea chemarea ratării, a lamentării, a 
autohandicapării, s-ar cuveni să reînvăţăm să ne bucurăm, să reclădim încrederea în noi 
înşine şi în comunitate. Lumea lui „se poate şi mai rău” să o aruncăm la coşul de gunoi 
al istoriei, şi să pornim în a „face mai bine, acum, aici”, valorificînd imensele 
oportunităţi pe care ni le oferă integrarea, refuzînd jocul mărunt al „micii înţelegeri”, al 
descurcărelii, al lui „lasă, că merge şi aşa.” La fel ca în biografia fiecărui om, există şi 
în viața popoarelor clipe semnal, dincolo de care totul poate fi altfel. Tocmai acest uriaş 
potenţial de posibil merită convertit în fapte care să reaşeze România de azi într-o 
postură onorabilă, creatoare. Deviza reper a întregii modernizări a societăţii româneşti, 
enunțată în urmă cu aproape un secol şi jumătate de către Mihail Kogălniceanu: „Cum 
să transformăm o masă de ţărani într-un popor de cetăţeni”, se arată mai actuală ca 
oricînd. Căci acum nu trebuie să refacem numai chipul instituțiilor, codurile legislative 
şi mecanismele birocratice, pliindu-le pe exigenţele Uniunii, ci se impune, în primul 
rînd, să reconstruim românul obişnuit, înzestrîndu-l cu discernămînt, spirit critic, 
responsabilitate şi angajament public. Şi nu trebuie să mai căutăm, rătăciți, să ne 
„monitorizeze”, „asiste” şi „coordoneze” alţii, ori să purcedem gîngav către mîine, 
aşteptînd ca mereu cineva să facă ceva cu viaţa noastră. S-ar cuveni, în sfîrşit, ca 
profitînd de acest semn fericit, să începem schimbarea României cu schimbarea 
fiecăruia dintre noi. Să ne facem bine treaba acolo unde suntem fiecare, iată singurul 
lucru sigur de care dispunem şi care ne e la îndemînă! lar dacă vom păşi cît mai mulţi 
dintre noi pe acest drum, chiar în clipa următoare vom avea o Românie nouă! Cea pe 


care, de atîta timp, o aştepta Europa. 

Cincizeci şi nouă 


(11 ianuarie 2007) 


Către Europa! 
Ne-am „integrat”, aşadar. E de bine. Dar care dintre Românii sunt în modernitatea 
Europei contemporane, şi care în an-istorie? Uneori poţi străbate din inima unui mare 
oraş românesc 20 de kilometri în spațiu, ca să parcurgi 200 (sau chiar 2000 de ani în 
timp). Vara trecută, coborînd către sud, într-o zonă mai depărtată de drumul mare, am 
descoperit o scenă foarte sugestivă: la marginea unui sat sărac — care adăpostea, totuşi, 
cîteva case cazemată-zigurate ţigăneşti -, o femeie foarte în vîrstă ducea în spinare un 
plug care-o covîrşea, arînd pur şi simplu în locul animalului, pe care probabil îl pierduse 
(dacă îl avusese vreodată). Întregi parcele de pămînt zăceau nelucrate, iar rîvna femeii 
contrasta izbitor cu duhul prădălniciei istoriei care părea că bîntuise pretutindeni. 
Mizerie, clădirea unei Alimentara, case de chirpici, două birturi, băut pe datorie, o haltă, 
o biserică, şi cîţiva săteni care, în plină vară, stăteau şi atît. Priveau la noi, la praful de 
pe uliţă, la viaţa care li se scurge nelămurit. Ceasurile păreau să se fi oprit de mult, iar 
în toropeala amiezii, un popas e mereu binevenit. Puteam exersa ceea ce Henri Stahl 
denumise cîndva, mucalit, „sociologia de cimitir”: dacă nu ai timp şi trebuie să 
redactezi un raport de cercetare despre o „comunitate”, poţi afla esențialul în cîteva 
ceasuri. lar dacă ai ochiul ager, ceea ce vei descoperi nu se va depărta radical de ceea ce 
ai putea afla în cîteva luni bune de „observaţie participativă” sau de studiu pe 
eşantioane. E suficient să te îndrepți către nodurile de sociabilitate ale locului. Mai ales 
către birtul din gară. Între două trenuri (cel cu care soseşti, şi cel cu care pleci), poți afla 
aproape tot ceea ce merită ştiut despre aşezarea cu pricina. lar dacă după un rachiu te 
mai aeriseşti puţin străbătînd cimitirul, degrabă ţi se va deschide întreaga hartă 
simbolică a satului. O hartă a prestigiului şi comunicării inter-familiale ţi se va desena, 
în funcție de „cine e alături de cine” şi de „cît de mare e crucea”. Corelînd cele două 
seturi de informaţii (din gară şi din locul de veci), poţi articula reţeaua de prestigiu, 
putere şi autoritate în cadrul unei istorii locale care devine cea mai vie tocmai în... 
cimitir. Dar ce am descoperit eu: rădăcini risipite, o biserică care stătea să cadă, o 
egalizare în sărăcie, poveşti multe, scurte, şi aprige, înjurături sfîrşite cu pupături, 
ostentaţia palatelor ţigăneşti (şi a crucilor corespondente) şi peste toate, moromeţian, 
dezbaterea: „Cum ne va fi în Europa?”. Bărbaţi cu gura mare se înfocau în a decide 


(repet, în timp ce la marginea satului bunica lor ara în tăcere pusă la jug), că „o s-o 

ducem şi noi, în sfîrşit, mai bine. Poate o să le dea la ăştia de la Judeţ bani să ne aducă 
apa în sat”. Cînd am plecat se însera. Bunicuţa era tot acolo. Împotriva tuturor, ea 


mergea către mîine. Ea era viitorul. Către Europa! 

Şaizeci 


(18 ianuarie 2007) 


Calea 
În călătoria pe care o întreprind în fiecare nou an cu studenţii mei pe teritoriul uneia 
dintre cele mai fascinante discipline care ne dezvăluie „aşa cum suntem”, psihologia 
socială, descoperim împreună multe din pornirile noastre scăzătoare. Astfel aflăm, 
bunăoară, cum mai mereu căutăm cusurul „celuilalt”, cum, de exemplu, atunci cînd 
reuşim într-o sarcină, facem atribuiri interne (suntem „atît de inteligenţi” şi de 
„înzestrați”), iar cînd eşuăm realizăm atribuiri externe (am avut „ghinion”). Desigur, 
însă, că dacă „celălalt” reuşeşte, e pe invers: a avut „noroc”, „i-a pus cineva o pilă”, iar 
dacă a ratat, „atât l-a dus mintea”. Suntem obsedaţi de a dispune de „celălalt”, căci orice 
relaţie interpersonală este şi o relație de putere, chiar şi atunci cînd este vorba de un 
cuplu de îndrăgostiţi. În fond, în deschiderea față de cel de dinaintea noastră scoatem 
acele măşti (de la linguşire pînă la agresivitatea extremă) prin care ne putem spori 
puterea în raport cu partenerul de relaţie. Suntem călăuziţi de nevoia de supunere, iar cu 
cît căutăm mai mult puterea şi devenim mai autoritari, cu atît, în fapt, căutăm, mai cu 
asupra de măsură, cui să ne încredințăm viaţa orbeşte. Suntem rînduiți de registrul 
părelniciei, căci mult mai important e „să părem că suntem”, decît „să fim cu adevărat” 
ceea ce exhibăm. Reraţionalizăm ce nu se potriveşte cu convingerile noastre şi 
reaşezăm comportamentul nostru deviant într-o albie a onorabilului, chiar şi atunci cînd 
ceea ce facem e cît se poate de detestabil. Ne mai asigurăm liniştea crezînd mereu că 
ştim ce se întîmplă lîngă noi, activînd o mulţime de clişee mentale (numite stereotipuri), 
care i-au făcut pe psihologi să ne califice drept „leneşi cognitivi”, astfel încît ajungem 
să „ştim înainte de a cunoaşte”, fără a mai ştii cu adevărat ceva important. Trăim 
scufundaţi într-o ceaţă iluzorie de certitudini false, avem multe idei fixe şi suntem atraşi 
de locurile şi oamenii care ne îngăduie să „ne dăm drumul”, deindividualizîndu-ne. 
Toate aceste tendinţe au fost limpede evidenţiate de psihologii experimentalişti, încît 
studenţii mei, pe bună dreptate, covirşiți, par a striga la capătul unui curs în care 
descoperă păcătoşenia atît de întinsă în noi: „chiar nu mai e nimic de făcut?”, „omul e o 
fiinţă atât de rea?”. Pur şi simplu, trebuie să înțelegem că funcțional, aşa suntem. Sau 
mai bine zis, suntem şi aşa şi ne e la îndemînă să fim mai degrabă aşa! Iar dacă nu 
izbutim să ne ancorăm ferm de acele valori care ne-au făcut dintotdeauna să rămînem 


oameni — iar noi, cel puţin, din această parte a lumii, în miezul acestei civilizaţii şi a 

acestei tradiţii, nu trebuie să căutăm foarte departe, căci aceste valori reper sunt regăsite 


în zece propoziții — suntem pierduţi. Dar mai ştim, oare, Calea? 

Şaizeci şi unu 


(25 ianuarie 2007) 


Ce frumoasă era ţara mea! 
Atunci cînd după aproape o jumătate de secol şi-a revăzut țara, Neagu Djuvara 
mărturisea că ceea ce l-a frapat nu era atît schimbarea străzilor, a caselor ori a 
instituţiilor, ci a fizionomiilor oamenilor, căci odinioară „exista mai puțină răutate decît 
acum”. O lume departe de a fi „dreaptă”, cu multă sărăcie şi ignoranță, dar care era 
totuşi o lume rînduită după mai mult bun simţ, echitate şi omenie. De fiecare dată cînd 
în prezent parcurg statisticile ultimilor ani şi „aflu” că „trăim bine”, mă încearcă o 
îndoială, aducîndu-mi aminte de cuvintele istoricului român. Căci e suficient să cobori 
din biroul statisticienilor în stradă ca să descoperi chipurile schimonosite, cenuşii, 
lipsite de speranţă ale celor mai mulţi semeni de-ai noştri. Nu trebuie decît să intri într- 
un bloc ponosit pentru a afla cum bătrînii de abia îşi duc zilele, întreținuţi de copiii care 
le plătesc întreţinerea, sau să te postezi într-o stație de transport în comun, pentru a privi 
în ochii celor care, ducînd o pungă cu pîine şi parizer, aşteaptă un tramvai şi o zi de 
mîine care nu se mai îndură să vină. Cămăşi turceşti, şlapi de cauciuc, plase, multe 
plase, haine second şi, peste toate, resemnare. România recentă nu e doar un teritoriu al 
marilor prefaceri structurale înnoitoare, al reuşitelor din companiile multinaționale, al 
oportunităţilor de afaceri, ci şi un cîmp de acţiune al unei sporite frustrări sociale şi 
dezangajări. De la vîrstnicii părăsiți, care l-ar vota preşedinte pe Iliescu chiar şi cînd 
acesta va fi pe cealaltă lume, pînă la tinerii imberbi, care rătăcesc pe net, ascultă vibrînd 
manele şi pentru care singurele pagini citite sunt cele ale reclamelor supermarketurilor, 
numitorul comun este retragerea din viața publică, în disprețul ei. Marea primejdie a 
României de mîine este polarizarea socială tot mai pronunțată, neîncrederea în instituții 
Şi în reprezentanţii lor, ştergerea memoriei, democrația de fațadă, şi, mai presus de 
toate, înrăirea oamenilor. Într-o țară în care „social-democraţii” au construit adevărate 
imperii financiare, iar „liberalii” sunt mai degrabă preocupaţi de realizarea unor cartele 
corporatiste ale clanului propriu, singurele voci coerente şi „proaspete” sunt cele din 
echipa lui „Jiji”. Identici cu sine şi cu goliciunea din ei (dar proporțional mai umflaţi în 
exhibările publice), „noii politicieni” ar putea cu uşurinţă să canalizeze toată această 
fiere socială către un vot al refuzului şi al distrugerii. Uniţi în negație, gîfîind de bucuria 
înrobirii unui corp electoral „îngheţat” şi valorificînd cinic dificultățile majore pe care 


le va genera integrarea europeană, această tabără poate să devină expresia politică a 

ceea ce o mare parte din România a fost dintotdeauna: un spațiu al fugii de sine. Şi de 
istorie. Astfel, peste o altă jumătate de secol, un martor al vremurilor de acum va rosti 


tînguitor: „- Ce frumoasă era ţara mea!” 

Şaizeci şi doi 
(1 februarie 2007) 


E oare ieri? 
Cu ochii înspre clipa de azi, să privim către un ieri ce pare foarte îndepărtat. S-a schimbat, 
oare, ceva esențial în noi? Să parcurgem, aşadar, un episod al primei perioade de domnie a 
lui Carol I, pentru a surprinde, asemeni unei radiografii de-o clipă, moravurile clasei politice 
locale şi seriozitatea angajamentului său democratic. E 1870? Sau e dintotdeauna? Şi pentru 
totdeauna (?). Liberalii radicali, tocmai înlăturați de la putere prin “vigoarea” campaniei 
conduse de ministrul de interne Kogălniceanu, declanşează o puternică ofensivă 
antidinastică. Kogălniceanu însuşi, odată ce pierde poziția de ministru, se va ralia protestului 
celor pe care tocmai îi “controlase” la urne. De la liberalii “roşii” pînă la cei “moderați” şi 
conservatorii “cei mai albi”, se ridică un strigăt de dezaprobare, sintetizat în exclamaţia 
aceluiaşi Kogălniceanu: “Dinastia aceasta nu mai este de susținut”. Întrunirile publice 
protestatare se succed cu repeziciune. Cei care odinioară au constituit un suport de nădejde 
pentru domnitor îşi urmăresc propriile interese, în miezul unei atmosfere politice europene 
tot mai ceţoase. Se orchestrează mişcări ale “popoluțiunii revoltate”, colegiul III țărănesc de 
Mehedinţi îl alege deputat, intenţionînd „să dea o lecţie democratică”, pe fostul domnitor 
A.I. Cuza şi Camera Deputaţilor se grăbeşte să-i valideze dosarul electoral. Noroc că în 
această febră în care fiecare dorea să obţină avantaje nesperate, Cuza rămîne singurul onest 
pînă la capăt, refuzînd tranşant. Aflat în impas, guvernul se retrage şi se organizează alegeri. 
În iulie izbucneşte războiul franco-prusac. Insinuările şi acuzele curg înspre domnitorul care 
se “împotriveşte” cursului „natural”, filofrancez, al istoriei noastre. Se aştepta prima victorie 
franceză pentru ca principele să fie alungat de pe tron. Se pune la cale o conjurație la 
Ploieşti, cu scopul răsturnării domnitorului. Locul si “personajele” n-au fost alese 
întîmplător: Ploieştiul era un adevărat bastion liberal, circumscripție a deputatului Al. 
Candiano-Popescu, om cu “experiență” în astfel de întreprinderi - de vreme ce a avut o 
“contribuţie” însemnată la expulzarea lui Cuza. “Revoluţionarii” iau cu asalt cazarma 
dorobanţilor (în care se aflau 7 soldaţi !), se declară principele detronat şi se proclamă 
“Republica”. Totul, din prima pînă în ultima clipă, se scurge în derizoriu. “Zoe republicana” 
nu a fost doar o închipuire. În primul rînd, populaţia - urbană, căci cea de la ţară trăia într-un 
alt ritm al istoriei - a fost total indiferentă la “febra” revoluționară, iar prima intervenţie mai 
energică a unui singur batalion condus de maiorul Gorjan a spulberat “Republica de-o zi”. 


x9 


Consecvența şi hotărîrea “revoluționarilor” poate fi „citită” prin cazul exemplar al 

instigatorului ei principal, “republicanul” Al. Candiano-Popescu, care nu se va sfii, zece ani 
mai tîrziu, să devină aghiotant al regelui Carol! “Republica” va fi prezidată de doi oameni 
politici prețuiți pînă atunci de Carol: Nicolae Golescu şi I. C. Brătianu, ce nu au ezitat, mai 
apoi, să revină în miezul ordinii monarhice şi chiar să conducă guverne. Dezgustat de 
manevrele clasei politice, Carol se hotărăşte să părăsească tronul. Totuşi datoria va învinge, 
şi el va face primul pas înspre conciliere. Dar nu mai tîrziu decît în primăvara anului viitor, 
într-o atmosferă întreţinută de marii “tribuni” şi de starea jalnică a finanțelor țării, scînteia 
unei noi „explozii” se apropia. Criza izbucneşte în noaptea de 10 spre 11 martie, la Sala 
Slătineanu (Capşa), unde se serba ziua de naştere a regelui Wilhelm (proaspăt încoronat ca 
împărat la Versailles). Aici, “populaţia revoltată” se dedă la acte de dezordine, se manifestă 
zgomotos, strigînd: “Trăiască Republica!” Din umbră totul e dirijat de nimeni altul decît 
conducătorul guvernului de atunci, lon Ghica, ce se şi vedea domn! A fost din nou suficientă 
intervenţia unui singur corp de armată, şi cele cîteva sute de “revoluționari” s-au împrăştiat 
la prima somaţie. Carol ajunge la capătul răbdării. Se hotărăşte să abdice degrabă. Convocă 
Locotenenţa domnească şi îi încredințează destinele ţării. Loialul şi înțeleptul Lascăr 
Catargiu riscă totul şi, la capătul unei întrevederi memorabile, încheiată cu “Aiasta nu se 
poate, Măria Ta”, îl convinge pe Carol să renunțe la gestul său, ce ar fi adus mari daune ţării. 
Ca de obicei, şi ieri, ca şi azi, în toată această poveste cu intrigi de circ în care ne salvăm la 
limită fără să ne fi ameninţat nimeni, lipseşte cineva: ţara reală, tăcută şi frîntă. Nu peste 
mulți ani, exasperat, Bismarck, avea să pună diagnosticul meritat, substituind — nedrept - ţara 


cu politicienii ei: “Românii nu sunt o naţiune, ci o profesie”. Cu felinar roşu. 

Şaizeci şi trei 


(8 februarie 2007) 


Totul e sub control 
Nu cu multă vreme în urmă, împreună cu studenții mei de la Ştiinţe politice, am realizat 
o inventariere a evenimentelor importante care s-au succedat în răstimpul a 60 de zile, 
precum şi a celor reflectate ca „„majore” în mass-media. Surpriză: nici o suprapunere! 
Căci cele două curbe care descriau, pe baza unor indicatori, dinamica însemnătăţii 
evenimentelor referențiale reale sau jurnalistice urmau trasee stinghere, complet 
diferite. Altfel spus, aveam de-a face cu o cvasi-totalitate a unor evenimente 
„fabricate”, care acaparau atenţia publică, dar care nu evocau nimic cu adevărat 
important din ceea ce se petrecuse în România autentică. Desigur, şi în Occident se 
construiesc evenimente, dar ele colorează secund lumea lui „ceea ce este”, modulează 
tonul discursului dominant, fac un acord mai fin cu nuanțele realităţii, nicidecum nu se 
substituie acesteia. lar cea mai perversă desfăşurare posibilă se articulează atunci cînd 
un eveniment fabricat, care e rezultatul unui scenariu imaginar, reconstruieşte realitatea, 
conform intereselor ascunse şi deloc inocente ale vreunui „regizor”. Ultimele zile sunt o 
pilduitoare ilustrare a puterii acestei conversiuni. Suntem în plin delir: doi români 
rătăciţi, care au făcut o găinărie în afara graniţelor ţării şi cărora instituţiile abilitate le- 
au rezolvat în cele din urmă problema, devin subiect de prima pagină, mobilizează 
preşedintele, premierul, liderii de conştiinţă, în corul disonant al unei trăncăneli fără 
sfîrşit, care îşi devoră fiii. Căci aşa cum postulase odinioară în celebra sa axiomă 
psihosociologică William Thomas, „dacă oamenii definesc situaţiile ca reale, ele devin 
reale prin consecinţele lor”. Or definirea realităţii era catastrofică: „drama celor doi 
români” „abandonaţi de autorități”, „trataţi cu o neglijență criminală”. În consecinţă, şi 
măsurile ce se „impuneau” trebuiau să se arate excepționale. Astfel, s-a ajuns să fie 
alungat cel mai competent şi vizionar ministru al guvernului, Mihai Răzvan Ungureanu, 
într-o dispută în care cel prins în vîrtejul scenariului imaginar (MRU) devine o victimă 
cît se poate de reală. Şi cînd vezi - într-un show live în disprețul realității şi urgenţelor ei 
- cum se animă umorile politicienilor noştri, care se repoziționează „strategic” în funcție 
de „evoluţia” „războiului dintre palate”, cum se fac noi calcule legate de cine ce scaun 
ținteşte în noua aşezare a lucrurilor, cum „vechi prieteni” se metamorfozează în 
duşmani înfocaţi, iar adversari detestabili se transformă în „parteneri”, „în vederea 

asigurării stabilității şi binelui ţării”, îţi vine mai bine să... pleci în Irak. Măcar acolo ai 

şanse, asemenea lui Adi şi Nelu, să te preschimbi în „cineva”. Într-o țară de bieţi 
figuranţi la spectacolul propriei vieţi, în care bădăranii şi şmecherii au mereu 
„audienţă”, iar bunul simţ, consecvenţa şi moderaţia sunt stînjenitoare, opţiunea absurdă 
devine legitimă, iar răsturnarea rolurilor, salvatoare. Şi în spatele acestui carnaval tîmp, 
printre zgomote şi ameţeală, „regizorul”, care nu îşi poate ascunde izul de petrol, 
zîmbeşte satisfăcut. Spectacolul curge bine: - „Puteţi ţopăi liniștiți. Totul e sub 


12 


control. Sub controlul meu 

Şaizeci şi patru 
(15 februarie 2007) 


Preşul şi noi 
Uneori în cele mai neînsemnate detalii ale cotidianului descoperi scoica în care vuieşte 
oceanul. Multe din însemnele urbanității noastre sunt rînduite după tot felul de mode 
arhitectonice, astfel încît un bun cunoscător poate descifra urmele barocului tîrziu sau 
ale seccesion-ului în unul sau altul din zidurile oraşului. Există, însă, ceva ce vine 
dincolo de aceste contaminări culturale onorabile, ceva ce mărturiseşte, printr-o 
semantică ascunsă, un mesaj al refugierii de istorie, de schimbare, de reînnoire. Sunt 
semne mărunte atît de fireşti, simboluri identitare cu care întreţinem o relaţie atît de 
plină de naturaleţe, şi sunt atât de lipite de respiraţia noastră socială, încît nici nu le mai 
băgăm în seamă. Populînd spaţiul citadin în cele mai neaşteptate chipuri, aceste obiecte 
vorbesc despre un anume mod de a ne situa în viața comunităţii, despre un fel anume de 
a ne raporta la „celalalt” şi la „destin”. Şi nu le poţi remarca stranietatea prezenţei lor 
decît după o familiarizare cu o „altă lume”, ca atunci cînd viaţa te poartă, pentru un 
timp mai îndelungat, într-o altă ţară, precum cea din care am importat „catedralele”, 
„filarmonica” şi „cartea funciară”. Observi curînd că „firescul” de acasă lipseşte cu 
desăvîrşire „dincolo”, ca un însemn frapant al diferenţei. Aşa bunăoară, poţi remarca 
absenţa totală la un occidental a unui obiect de neînlocuit la noi, care populează intrarea 
în cele mai diverse aşezăminte (de la vila îmbogăţitului peste noapte, pînă la garsoniera 
navetistului): preşul. Ce ne-am face noi, Românii, fără preş? Mai ales, într-o ţară în care 
mereu suntem „duşi cu preşul”, şi ne complacem în asta. Irina Nicolau, cu harul 
antropologului empatic, sugera că prezenţa preşului la români exprimă o travestire într- 
un spațiu real a unui spațiu imaginar rătăcit: pridvorul. Chircit într-o locuință 
neîncăpătoare, supravegheat de către un „„Stat” discreţionar, „românul” a creat - da, e o 
„creație” comunistă!, căci dacă îl veţi întreba pe Uica Bacsi despre „preşul interbelic”, 
vă va privi bizar - un accesoriu care să substituie acel tărîm al intervalului dintr-un 
„acasă” pierdut. Şi care, în versiunea orăşenească, trebuie să „cureţe” ceva ce nu poate 
fi, tocmai pentru că vine „din afară”, ca tot ce vine „din afară”, decît „murdar”. Dacă la 
sat pridvorul juca rolul deschiderii şi invita la convivialitate, în noul oraş românesc 
preşul te somează să-ţi iei seama, scuturîndu-ţi murdăria pe care ai adus-o cu tine, odată 
cu lumea pe care o reprezinţi. Ceea ce înainte te „poftea”, acum te „avertizează”. Dar 


x 


preşurile nu sunt numai ustensile defensive puse să „ferească” gazda de „noroiul vieţii”, 

ele dau seama şi de cine este „proprietarul” lui „acasă”. Căci privind tipologia 
preşurilor, poţi „afla” degrabă, prin-un adevărat mesaj identitar ofensiv, cine e gazda. 
De la preşul de rafie, moştenire rurală, care te asigură că proprietarul e un „ţărăntoc 
sărac”, trecînd prin preşul „proletar” de cauciuc, pînă la cel septic, din mochetă asortată, 
colorată discret, de la mall, al „intelectualilor rafinaţi”, în toate cazurile, ai de-a face cu 
aceeaşi poveste, spusă mereu le fel. Între doi semeni singuri, care se întîmpină cu 


neîncredere, într-o ţară murdară (pe străzi) şi murdărită (în sufletul ei). 

Şaizeci şi cinci 


(22 februarie 2007) 


Fiecare cu țeapa lui 
Un alt însemn mărunt, dar grăitor, al identităţii noastre ascunse îl constituie o anexă 
rezidenţială greu de înlocuit: gardul. Aparent., acest obiect care desemnează separarea 
de „celălalt” nu ar avea prea mult a ne comunica. În fapt, la români, el transmite o dată 
în plus, ca tot acest repertoriu al marginalității, o întreagă saga despre felul în care îl 
privim pe cel de lîngă noi. Am parcurs de curînd, împreună cu studenţii mei, 
„Timişoarele din Timişoara”, şi pe lîngă alți indicatori ”cuviincioşi”, am construit şi o 
serie de indicatori legați de simbolistica gardului. Informaţia culeasă s-a dovedit foarte 
consistentă şi spectaculoasă, căci, pe baza ei, începeau să se articuleze în faţa noastră 
întregi tipologii identitare. Bunăoară, se putea stabili cu precizie prezenţa unei corelaţii 
între aria rezidenţială şi volumul locuinţei, pe de o parte, şi înălțimea gardului, precum 
şi accesibilitatea sa vizuală, pe de altă parte. Mai simplu spus, cu cît casa era mai 
impunătoare, cu atît gardul era de aşteptat să fie mai înalt şi mai impermeabil vizual. La 
un pol aveam casa monstru, tip siloz, îmbrăcată cu marmură şi anticipată de nişte lei de 
ghips, cu un gard asemănător unei cazemate, prin care nu poți străbate cu privirea, a 
noilor îmbogăţiţi, iar la celălalt pol casa modestă, cu grădină şi alee cu flori, cu un gard 
„deschis” vederii, care te invita să o vizitezi cu gîndul, a oamenilor locului. Mesajul 
subiacent care deriva dintr-o asemenea opţiune arhitectonică a îmbuibaţilor „ajunşi” 
era: „suntem mari şi tari, băgați de seamă asta, dar plecați cît mai degrabă de lîngă noi!” 
Simţindu-se în neregulă, ei găsesc cu cale să ascundă ceea ce omul aşezat, integrat în 
comunitate, vrea să deschidă. Pe lîngă această schizoidie rezidențială, în care, de obicei, 
poţi descoperi case dărăpănate alături de uriaşi finisaţi „italiano-țigăneşte”, dar şi o 
anticameră de noroi gros la adevărate palate cu intrare supravegheată video, observi 
cum „fiecare e cu fiecare” şi nu mai suntem „deloc împreună”. Sensul unei solidarităţi 
comunitare e pierdut de mult, iar aerul acela de convivialitate şi bună-cuviinţă pe care 
copilăria noastră îl mai cunoştea, îl mai poți afla numai insular. Şi peste toate, gardul 
mai are ceva „specific naţional”, ce ar deveni intraductibil „dincolo”: ţeapa. Ei bine, 
repertoriul țepelor (la propriu) la gardurile autohtone (din păcate, din ce în ce mai 
frecvent, şi la cele bănăţene) este impresionant. Curînd poţi accede la identitatea 
proprietarului, urmărind tipul țepei. Căci există țeapa decorativă, care numai te împunge 


(de-a dreptul), deşi vrea să te mîngie (vizual, prin tot felul de înflorituri), a „oamenilor 

subțiri”. Există teapa falnică a „omului din popor”, ajuns „patron”. Îţi ia ochii şi teapa 
măruntă, deasă, a ţăranului rătăcit la oraş de vreo două generaţii, înlocuind pe alocuri 
sîrma ghimpată furată din depozitul fabricii (acum dezafectată). Dar şi țeapa invizibilă 
(şi cea mai primejdioasă), formată din bucăţi de sticlă spartă, înfipte în fortificația gard 
de beton, a „magnaţilor” locului. Cîtă spaimă e ascunsă - chiar şi pentru cei mai „mari 
ŞI tari” - în această semantică implicită! Şi cu cît ţeapa e mai amenințătoare, cu atît 
proprietarul ei maschează o vulnerabilitate mai adîncă. Racordaţi la „nevoile pieţei”, 
există întreprinzători care răspund „„cererii”, gestionînd foarte profitabil această spaimă 
neconştientizată. Studenţii mei au descoperit SRL-uri specializate, care îți ofereau, 
printr-o listă de „produse şi servicii” foarte variate, „teapa dorită”. Într-o lume alcătuită 
din atîția oameni mici, cu pasiuni mărunte şi cu crezuri de o zi, acest adevărat simbol 
naţional vorbeşte sartrian despre noi şi singurătatea noastră: „celălalt e infernul”. Şi 


pentru fiecare avem ţeapa potrivită! 

Şaizeci şi şase 
(1 martie 2007) 


Expertiza circului chivernisitor 
Opinia publică a fost informată, mai pe ocolite, că actualul premier şi-a asigurat 
serviciile de consiliere ale unui reputat expert de campanie american. Consilierea 
acestuia se alătură unui alt grup de expertiză, format din cei care, nu cu mult timp în 
urmă, îl sfătuiau pe Adrian Năstase şi PSD. Aşadar, nici o problemă: clientul nostru, 
stăpînul nostru. Mai bizar e faptul că aceşti specialişti în imagine şi marketing politic au 
reuşit performanţa de a-i îndruma — plătiți cum se cuvine - pe clienţii lor de la stînga 
către înfrîngeri răsunătoare. Alegerile prezidențiale din 2004 sunt un exemplu evocator 
(arareori un decalaj atît de mare în favoarea primului clasat în turul întîi poate fi 
pulverizat în numai două săptămîni, şi asta după ce partidul din care provenea cîştigase 
alegerile parlamentare!). Sau cazul mătuşii Tamara, cînd acelaşi sfătuitor din umbră i-a 
sugerat preşedintelui de atunci al Camerei Deputaţilor să îşi exhibe „transparenţa”, 
deschizîndu-şi porțile casei ziariştilor: pierderea de imagine a lui Năstase a fost 
catastrofală. Prin urmare, cum se face totuşi că astăzi, primul ministru „de dreapta” 
optează pentru această soluţie „salvatoare”, solicitînd sprijinul „de specialitate” al unor 
mîini moarte? De ce cultivarea imaginii proprii devine mai importantă decît acțiunea 
politică reală, transformatoare, prin care lumea românească poate fi preschimbată pe 
baza unei strategii coerente, în numele unui crez politic limpede, care urmăreşte binele 
comun? Obsesia imaginii i-a urmărit pe toţi cei care ne-au condus în intervalul 
postdecembrist. Desigur, politicianul autentic trebuie să ştie (iar dacă nu ştie, să înveţe) 
să îşi gestioneze această resursă fantasmatică prin care poate stîrni adeziuni, capta 
audiențe, modela speranţe. Dar, totodată, ar trebui să ştie că rolul său nu e doar de 
icoană publică, ci, în mult mai mare măsură, de catalizator al energiilor colective în 
vederea satisfacerii nevoilor şi aşteptărilor cetăţenilor. Într-o țară, însă, în care omul 
simplu devine interesant pentru politician numai o dată la patru ani, în care ceea ce 
desparte „stînga” de „dreapta” sunt doar cuvinte de dicționar politic, iar ceea ce le 
uneşte e un cartel transideologic în jurul unor interese economice foarte pragmatice, 
într-o țară în care crezurile trăiesc atît cît durează „oportunităţile”, ceea ce mai rămîne 
este numai aparenţa participării la spectacol. Care trebuie să fie cît mai gălăgios, cît mai 
spumos, iar actorii cît mai circari. lar publicul să se înfierbînte cît mai straşnic. 


„Experţii” creatori de măşti strîmbe îi vor linişti asigurător pe clienţii lor: nu are 

importanță calitatea spectacolului, important e să capteze audiența. În fierbînţeala astfel 
îngemănată, dincolo de imaginea confecţionată „adecvat” (în cazul de față, de vădită 
„virilitate politică”), lumea românească este, într-adevăr, preschimbată nemijlocit de 


nişte impotenţi moral. Luînd relieful buzunarelor lor. 

Şaizeci şi şapte 
(8 martie 2007) 


Cine votează e mai important decît cum se votează 
Deseori cînd căutăm un teritoriu al trecutului împlinit, suntem înclinați să desemnăm 
intervalul interbelic (1918-1940) drept „perioada fericită”. Astăzi, cînd sunt puse în 
discuţie posibilele reforme electorale, ce putem oare învăţa din acel răstimp al lui „era 
şi la noi, totuşi, bine”? E suficient să imporţi un model electoral pentru ca el să devină 
funcțional şi echitabil? Legea electorală din 1918 a fost adoptată după modelul belgian, 
pe baza reprezentării proporționale, rînduind alegerile din 1919, 1920, 1922. Constituţia 
din 1923 a fost însoţită şi de o lege electorală nuanţat diferită (1926), prin introducerea 
sistemului primei majoritare. Astfel, în cazul obţinerii a minimum 40% din voturi de 
către partidul cîştigător, acestuia i se distribuiau 50% din numărul mandatelor, cealaltă 
jumătate fiind împărțită între toate partidele, proporţional cu numărul voturilor ce-i erau 
adresate. Preluată după modelul italian al vremii, noul mecanism întărea considerabil 
partidul învingător, propunîndu-şi să asigure o stabilitate sporită sistemului politic 
parlamentar. Cu toate acestea, vom înregistra un adevărat “dans electoral”, întreținut de 
alegătorii în bună măsură imaturi din punct de vedere politic, pe fondul unor drastice 
disparități sociale şi educaţionale. Un asemenea fenomen straniu, asemenea „dinților 
unui ferestrău”, a fost remarcat de sociologul francez de origine română Mattei Dogan: 
partidul cîştigător (în cîteva rînduri cu scoruri copleşitoare, de 70%), curînd după ce 
pierdea conjunctural puterea, era „nimicit” la proximele alegeri, ajungînd să obţină, 
uneori după numai cîteva luni, 3-4%. Desigur, au fost şi presiunile unei administrații 
mereu schimbătoare, dar o asemenea conversiune nu se poate datora numai 
manipulărilor electorale. S-a observat o corelație între intensitatea „dansului” şi ştiinţa 
de carte. Dacă în 1899 numărul ştiutorilor de carte era la nivelul țării de numai 29% 
(deci 71% din populație era analfabetă, în mediul rural ponderea fiind chiar de 78%), în 
1930, cu toate progresele înregistrate, 43% din români nu ştiau să scrie şi să citească. 
Potrivit aceluiaşi recensămînt interbelic, pe provincii, existau serioase diferențe între 
regiunile aflate anterior sub stăpînirea Imperiului Austro-Ungar (34% analfabeți în 
Bucovina şi 33% în Transilvania şi Banat), în timp ce în Regat proporția era mai mare 
(44%), ajungînd chiar la 62% în Basarabia. Amplitudinea acestei oscilații se arata a fi 
mai pronunţată în provinciile sărace şi cu mai mulţi neştiutori de carte (Basarabia, 


Dobrogea) şi mai ponderată în provinciile dezvoltate (Transilvania, Banat, Bucovina). 

Prin urmare, deşi generoasă în intenţii, invitînd marea masă țărănească să părăsească 
letargia multiseculară, şi conferind prilejul unei învăţări la scară largă a beneficiilor 
democraţiei (alegerile desfăşurîndu-se periodic, succedîndu-se zece consultări electorale 
în nouăsprezece ani), consolidînd polarizarea politică între doi actori semnificativi 
(partidul liberal şi cel țărănesc) şi asigurînd una din cele mai ridicate — la nivel 
european - participări la vot (peste 70%), reforma electorală nu a rezolvat miezul 
problemei. Crescută pe ignoranţa corpului social şi alimentată de moravurile corupte ale 
clasei politice, „regula jocului” transforma întrecerea electorală într-o competiţie, cel 
mai adesea, fictivă. Ordinea derulării procesului de alternanță politică parcurgea 
următorul curs: guvernul în funcţie era revocat, se numea un nou guvern format din 
membrii partidului rival, parlamentul era mai apoi dizolvat, iar în noile alegeri guvernul 
tocmai instalat obținea o majoritate confortabilă (consolidată, după 1926, de prima 
electorală). Regula a funcţionat fără cusur pînă în 1937, cînd într-un context aparte, 
Partidul Naţional Liberal, deşi a organizat alegerile (şi fără să le piardă, cîştigîndu-le cu 
36%!), nu a acumulat cele 40% necesare primei electorale. Aşadar, deşi „majoritatea 
tăcută” a început „să vorbească” în istoria politică a ţării, a făcut-o descentrat, fără un 
orizont politic limpede, lipsindu-i educația participativă proprie regimului democratic. 
Mai mult, în 1937, ea va credita consistent partidele naţionalist-xenofobe de extremă 
dreapta, ce vor strînge 25% din voturile electorilor, cu un program orientat înspre un 
orizont al trecutului, încărcat cu valențe mistice, hrănind frustrările sociale cu un spirit 
mesianic autohtonist. Şi de aici a început, pentru noi românii, pentru mai bine de o 
jumătate de secol, căderea. Lecţia e limpede: are mai puţină importanță procedura de 
vot, important cu adevărat e ca electorul să devină informat, responsabil şi competent 
civic. Fără această învăţare de proporţii, fie el şi uninominal, votul va rămîne numai o 


altă „formă fără fond”. 

Şaizeci şi opt 
(15 martie 2007) 


Scuipatul şi „ei” 
Într-o cercetare recentă derulată pe străzile Timişoarei, am urmărit o dată în plus 
transferul normelor implicite în comportamentele publice. Reguli nescrise, dar extrem 
de influente, împărtăşite printr-un fel de negociere tăcută între cei care compun 
comunitatea, aceste prescripţii asupra conduitei sociale mărturisesc despre cît de firesc 
şi respirabil ştim să fim împreună. Printre alţi indicatori selectaţi, am mai introdus unul 
(aparent) derizoriu. L-am denumit „scuipatul comunitar” şi cuantifica frecvența şi 
expresivitatea gestului cu pricina, executat într-un spațiu partajat cu semeni similari 
(precum cei pe care îi găseai în aşteptarea tramvaiului sau autobuzului). Realizat prin 
procedee de eşantionare specifice, în diferite arii rezidențiale, mereu în acelaşi interval 
orar Şi în zone asemănătoare ca „distanţa față de centru”, indicatorul evocat măsura cîți 
călători trec prin staţie şi cîţi dintre ei scuipă „fără să le pese” de ceilalți, în răstimpul a 
30 de minute. Interesantă nu e atît ponderea celor care activează un asemenea 
comportament dezagreabil (oricum, mai mică decît în alte centre urbane, precum cele 
din sudul țării), cît felul în care o fac. Printr-o grila de observație sui-generis, operatorii 
înregistrau, aşadar, „dacă scuipă”, dar, mai ales, „cum scuipă cetățeanul”. Global 
vorbind, se observa că timişorenii scuipă în feluri foarte diverse. O tipologie succintă ar 
identifica cel puţin patru tipuri distincte. Primul, pasiv-agresiv, e al subiectului care 
„scuipă maşinal, rutinier, fără să bage de seamă”, fiind şi cel mai frecvent.. Întâlnit 
majoritar în toate zonele oraşului, acest comportament public ilustrează un tip social 
tîmp civic, bleg etic şi tern intelectual. Un astfel de om nu vă va saluta niciodată (decît 
dacă are un interes punctual să o facă), nu vă va întinde o mînă atunci cînd, abrupt, aveţi 
nevoie urgentă de ajutor, nu vă va spune o vorbă bună dacă vă va simţi doborit. Dar nu 
o va face nu pentru că îşi urmează vreun crez al dispreţului față de semen (un asemenea 
personaj nu are crezuri), ci pentru că nu intraţi în softul lui cognitiv, în „schema lui” 
relaţională, populată de un singur personaj care contează, el însuşi. Mai poate fi 
identificat şi tipul grobian explicit-agresiv, care ar fi în stare să „vă scuipe între ochi”, 
care o face cu o mînie ce îl însoţeşte în toată gesticulaţia publică. ÎL recunoaşteţi 
desigur, printre cei care vă împing „cu naturaleţe în tramvai”, care „bagă manelele” 
pînă vă dansează geamurile apartamentului, care vă înghiontesc sufletul cînd înjură de 


cele sfinte în fața copiilor dvs. sau care apreciază „calificat”, după o fluierătură 

semnificativă, „bă, da” bună e nevastă-ta!”. Un loc aparte îl deține şi „scuipătorul cu 
principii”. Deşi are o uitătură intelectuală, e, de fapt, umoral. El scuipă scurt şi țintit, din 
frustrare, e nemulțumit că iar „a fost înşelat”, a căzut pradă conspirației” (şefului, 
nevestei, soacrei, masonilor, ungurilor sau tuturor la un loc). Întrucît „adevărurile” sale 
sunt „terfelite”, nu îi mai rămîne decît afişarea cu năduf a victimizării sale. Cel mai 
stingher e, însă, tipul „scuipătorului timid, cu remuşcări”, care se uită în jur, şi, pe furiş, 
îi „dă drumul”. Trăind mai mereu sub povara ratării, lui nu îi mai rămîne, de fapt, decît 
să se scuipe pe sine. De aceea e şi cel mai concentrat în realizarea anevoioasei sarcini, 
motiv pentru care deseori ratează pînă şi autobuzul. Printre asemenea tipuri umane care 
rătăcesc în mulțime, o normă implicită rînduieşte cortegiul acestor expectoraţii 
simbolice: viaţa trece, singuri suntem, oricum „totul iese cum vor ei”, aşa că nu ne mai 
rămîne decît imprecaţia. Scuipăm ca să uităm. Să uităm ceva chiar mai ruşinos, şi 


anume că „ei” nu scuipă, ci de-a dreptul fac pe „noi”. 

Şaizeci şi nouă 


(22 martie 2007) 


Examinarea temeiurilor subiective ale realităţii social-istorice constituie cel mai fidel 
test al autenticității ordinii democratice. Urmărind cum se structurează încrederea şi 
speranţa socială, se poate anticipa cît de „sănătoasă” este societatea, deopotrivă în 
registrul formal-instituțional, cît şi în cel relaţional. Aşadar, încrederea în „celălalt”, pe 
de o parte, şi nădejdea că acţiunea în care individul se angajează poate să fie încununată 
de succes, pe de altă parte, reprezintă cele mai însemnate resurse ale normalităţii 
identitare. Omul obişnuit s-ar cuveni să simtă că destinul său se poate împlini şi să ştie 
că între efortul şi ținta sa nu se vor interpune instanțe — de tipul organismelor birocratice 
— care să-i inhibe activitatea. În anchetele de teren, cele două concepte au fost 
operaţionalizate printr-o serie de indicatori particulari. Astfel, primul indicator exprima 
aşteptările subiectului față de „celălalt”, articulate în formule foarte generale, precum 
„încrederea în alți oameni” (de unde şi numele de încredere generalizată), sau în 
formule ce vizau instanțe specifice (încrederea în „funcţionarul din administraţie”, 
„primar”, „guvern”, „parlament”, „preşedinte”). Cel de-al doilea ilustra, însă, fie 
asocierea cu o orientare existenţială preponderent proiectivă („simt că mîine va fi mai 
bine”), exprimînd o speranţă socială vitalizantă, fie cu una regresivă („prezentul e 
dezamăgitor, odinioară era mult mai bine”), ipostaziind o speranță socială deficientă. În 
cazul primei versiuni, subiectul conştientiza şi se centra pe oportunităţile oferite de 
mediul social („se poate face”) în defavoarea piedicilor („sigur nu se poate; nu are nici 
un rost să mă angajez în efort”). Există deja o colecţie semnificativă de studii care atestă 
că bogăţia capitalului social reprezintă cel mai solid temei al calității democraţiei, iar un 
capital social diminuat este specific societăților dezechilibrate, caracterizate printr-o 
conflictualitate accentuată şi un dialog social precar, de genul societăților ieşite de 
curînd de sub povara totalitarismelor. Un loc aproape comun din cercetările 
psihosociologice pe eşantioane reprezentative indică prezenţa în Banat, în mod constant 
din 1999 pînă azi, a unor scoruri cu 10-15 puncte procentuale mai ridicate decît în 
„restul ţării” pe dimensiunea „încrederea în celălalt, necunoscut, de lîngă noi”. În egală 
măsură, ca pattern evaluativ, Banatul exprimă durabil în sondaje printre cele mai 
intense rate de nemulțumire regională (peste 50%, uneori chiar 70%) faţă de evoluția 
situației socio-economice din ţară, dintre regiunile istorice care compun România. 


Asociind tiparul evaluativ regional evocat cu nivelul sporit de încredere față de semen, 

se poate observa cum Banatul dispune în mai mare măsură decît celelalte provincii 
istorice româneşti de acest capital social. În consecință, tăria şi sursa nemulțumirii față 
de „direcția în care merg lucrurile” nu se asociază „oamenilor locului”, față de care 
bănăţeanul manifestă cel mai ridicat prag al încrederii generalizate, ci unei entităţi 
exterioare, „centrul”, cu care regiunea întreține raporturi mediate apreciate ca 
„inechitabile”. Mai mult, în focus-grupurile efectuate deopotrivă cu principalii actori ai 
vieţii publice locale, dar şi cu oamenii obişnuiţi, răzbătea cu putere percepția publică a 
unei marginalizări simbolice a locuitorilor din această parte a ţării. Ca într-un recitativ 
ce revenea în cercetările calitative, se activa o adevărată geografie identitară 
diferențiatoare, în care reprezentările sociale ale vestului „mai dezvoltat”, dar 
„insuficient susținut”, chiar „boicotat”, se confruntau cu imaginea unui „centru 
balcanizat”, „incapabil să înţeleagă problemele noastre” şi, care, în consecință, „refuză 
să ne sprijine”. Depăşirea ansamblului de simptome potenţial primejdioase evocate mai 
sus se poate, cred, realiza prin schimbarea formulei ideologice a raportării „centrului” la 
realitățile locale şi provinciale, potrivit unei ideologii policentrice, care să nu mai 
postuleze hegemonic şi să regularizeze administrativ într-o manieră uniformizantă 
„calea de urmat” — un asemenea proces s-a dovedit deja pierzător -, ci să încurajeze 
comunitățile ca pe baza moştenirii lor culturale să-şi identifice şi să se angajeze, 
conform nevoilor specifice, pe drumul propriu. Rolul „centrului” ar putea deveni — 
dintr-unul autoritar — unul de moderator al dialogului intercomunitar, asigurînd un 
cadru al cooperării şi al proiectelor comune necesare la nivelul întregii societăţi 


românești. 

Şaptezeci 
(29 martie 2007) 


„Noul rasism” ca resursă perversă 


În ce măsură prejudecata, privită ca atitudine negativă îndreptată înspre membrii unui 
grup (precum unul etnic, rasial sau regional), determinată de simpla apartenenţa la acel 
grup, se transferă în conduite explicite (sau, cum le consideră psihosociologii, devin 
discriminări)? Deşi în forma „hard“ (comportamente agresive manifeste) discriminarea 
s-a diminuat foarte mult în societățile occidentale — în Statele Unite un studiu recent al 
lui J. Swim raportează o reducere importantă a discriminărilor efective la adresa 
populaţiei de culoare, de exemplu — fenomenul rămîne influent în alte arii culturale, 
precum Balcanii, Extremul Orient sau lumea islamică în general. Urmărind conţinutul 
jurnalelor de ştiri, dar şi conduitele explicite din spaţii cotidiene frecventate, precum 
mijloacele de transport în comun, localurile unde se serveşte masa, instituţiile de 
învățămînt sau cartierele mărginaşe ale marilor metropole, J. Swim ne atrage atenţia că, 
mai degrabă decît să dispară, fenomenul s-a sublimat în forme „soft“, mai subtile, 
travestite, precum „noul rasism”. Nefiind cu nimic mai puţin primejdios, în pofida 
respingerii formale a rasismului manifest, acesta induce subteran o segregare socială (de 
la cea educațională, pînă la cea legată de statusul economic şi rezidenţial) şi o 
diferenţiere pe baze peiorative a „celuilalt“. „Ceilalți” sunt plasați simbolic în mod 
„natural“ la marginea societăţii, iar deseori situarea lor urmează o logică circulară: ei 
chiar trăiesc, cel mai frecvent, la margine (rezidenţial, bunăoară), iar simpla lor plasare 
ex-centrică este un semn convingător al inabilităţii şi deficitului lor de identitate 
„sănătoasă“ (cum este identitatea „noastră“). Faptul trebuie „să ne pună în gardă” şi să 
ne „determine” să ne separăm igienic de ei. Desigur, ne situăm în miezul disputei pentru 
cîştigarea teritoriilor simbolice apreciative ce aparțin, în mod „firesc”, grupului propriu 
şi care asociază stigmatul „celuilalt”. De la teoria habitusului şi a capitalului simbolic a 
lui P. Bourdieu, cea a identității sociale a lui H. Tajfel sau cea antropo-psihologică 
asupra stigmatului a lui E. Goffman, toată această logică implicită a socialului ne 
evidenţiază că, în pofida discursurilor conciliante şi a diminuării acţiunilor explicite 
agresive împotriva „celuilalt“, există un tipar diferenţiator, ce încearcă, pe calea unei 


eredități sociale mascate, conservarea „valorilor lumii noastre“. Pe termen mediu şi 

lung, activarea sa este mai dăunătoare chiar decît rasismul clasic, adîncind clivajele 
sociale. Cît de frecvent am întâlni în jurul nostru, dacă am trece pragul intimității şi 
încrederii semenului de lîngă noi (bănăţeanul „tradiţional“, de exemplu), exprimarea 
mocnită, rareori manifestă, a revoltei exteriorizată în formula: „Să plece în Oltenia 
lor!“, adresată celui care invadează spațiul său simbolic (precum scara de bloc în care 
tocmai s-a mutat şi i-a devenit vecin)! Amenințarea la adresa moştenirii simbolice 
locale este resimţită într-un registru diferenţiator extrem, pe baza acestei matrici 
stereotipe care substituie informaţia individualizantă (ceea ce este în particular vecinul 
nostru, cu calitățile şi defectele lui specifice) cu informaţia categorială (ceea ce sunt 
„oltenii““). Se produce astfel o conduită defensivă la nivel manifest, dar una ofensivă la 
nivel latent, plină de suspiciune, care se va activa în contexte favorizante (cînd vecinul, 
poate doar întîmplător, se identifică cu trăsăturile generice ale stereotipului regional). 
lată de ce această energie negativă ascunsă este responsabilă nu numai pentru întărirea 
graniței identitare proprii — „celălalt“ devenind „străinul“, „vinitura“ —, ci şi de 
alimentarea unor comportamente sociale mascate, dar nu mai puțin discriminatoare la 
adresa sa. Iar cînd asemenea discriminări travestite sunt întreținute de o lume politică ce 
are mereu nevoie de „tapi ispăşitori” pentru ascunderea eşecurilor sale, s-ar cuveni să 
fim mai moderați în respingerea „celuilalt”. În fond, „noi” trebuie să învăţăm să fim 
împreună (fie că suntem „bănățeni”, „moldoveni” sau „olteni”), refuzînd să mai 
exersăm rolul de păpuşi reciproc arțăgoase pe care ni le rezervă neputinţa şi venalitatea 
politicienilor. Nemulțumirea noastră ar merita canalizată nu în descalificarea frustrată a 
„celuilalt regional”, ci în reformarea reală a ţării, pornind de la ceea ce uneşte 


Româniile sociale care compun România, şi nu de la ceea ce le desparte. 

Şaptezeci şi unu 
(5 aprilie 2007) 


Zeul schizofren 
Am avut „şansa” de a da mîna cu trei şefi de stat. În ordine cronologică inversă: Emil 
Constantinescu, Regele Mihai şi... Nicolae Ceauşescu. Fiecare întîlnire în sine a 
constituit pentru copilul sau tînărul care eram o cotitură biografică şi a avut tîlcul său. 
Astăzi am să vă povestesc despre cea mai îndepărtată. Biografia fiecăruia este alcătuită 
din asemenea clipe revelatoare, dincolo de care viaţa curge „altfel”. Noua lentilă prin 
care citim lumea ne reaşează mai lucizi, mai gravi, într-o albie a maturizării noastre, şi 
poate reprezenta concentratul unei întregi lumi. Eram, aşadar, la mijlocul anilor 80 un 
vajnic liceean, într-un liceu oarecare din Timişoara. S-a „nimerit” ca în acea toamnă 
blîndă să aflăm că anul şcolar va porni tocmai prin vizita „mult iubitului Conducător” în 
oraşul nostru, taman în liceul în care învăţam. De aici a început o desfăşurare 
remarcabilă. Cu vreo două săptămîni înainte de „marele eveniment”, a sosit de la 
„centru” prima trupă de „experţi” care realizau „selecția”: ce elevi ar fi potriviți să îl 
întimpine pe secretarului general. Am fost printre cei „aleşi”. Printr-o adevărată grilă 
rasistă, criteriul fizionomic, dar şi cel legat de apartenenţa la o „familie rezonabilă” a 
decis. Apoi, cel... biologic. De cîteva ori în intervalul menționat, noi, cei puţini 
„privilegiaţi”, eram testaţi bacteriologic. Ca nu cumva să îi contaminăm pe „ei”, solarii 
noştri lideri. Au fost unii care au căzut, succesiv, testul. Eu l-am promovat. Acele 
imagini de acum mai bine de 20 de ani îmi revin în minte ca într-un film suprarealist. 
Dar totul a fost ireal de real! În acele zile am văzut cum o întreagă echipă de politruci 
(care numai din asta trăiau, şi, pesemne, însoțeau peste tot cortegiul prezidenţial) se 
ocupa de refacerea asfaltului, astuparea gropilor, îndreptarea şi vopsirea gardurilor, 
asezonarea... pomilor în peisaj. Şi de „discursurile” noastre de primire, care le 
memoram cadenţat. lată şi „marea” zi. Suntem în faţa liceului, la poarta de intrare. În 
jur, într-un cerc larg, sute de elevi şi „oameni ai muncii”, care vuiau un „Ceauşescu şi 


p 


poporul!”. Nu pot uita cum, atunci cînd maşina a oprit şi au dat colțul înspre noi, am 
trăit prima înlemnire: în faţa mea păşeau doi bătrîni urîți, decrepiți, două cadavre 
ambulante. Şocul a fost atît de teribil, încît simţeam cum gura mi-a rămas încleştată de 
surpriză. Imaginea propagandistică contrasta izbitor cu precaritatea înfățișării lor. Apoi, 
în timp ce se apropiau, printre umerii lor, am văzut pentru o fracțiune de respirație, 


chipul unui coleg, care sărea ca turbat într-un picior, strigînd mai abitir: „Ceauşescu — 

PCR!”. Era egal cu el însuşi, în sfîrşit. Era cel pe care îl consideram un prieten drag, şi 
cu care împărtăşeam în taină poziţii critic-naive la adresa lumii în care trăiam. Simpla 
vedere a liderului îl înnebunise de entuziasm. Strigau desigur controlat securiştii, dar, 
peste ei, tot acel val de oameni trăia într-un sincer delir mistic, asemeni colegului meu, 
întîlnirea cu „trupul divin”. Simpla apropiere înnebunea de emoție şi metamorfoza totul 
în jur, într-un vîrtej al clipei care exploda. Ajung în fața mea. Pornesc „banda de 
magnetofon”, silabisind automat cuvintele „omagiale”. A treia înlemnire. Îmi dau 
seama că vorbesc, buzele mele se mişcă, dar nu se aude nimic din ceea ce spun. 
Vacarmul e prea mare. Puteam să-i înjur de mamă cu zîmbetul pe buze, că tot nu se 
auzea nimic. Atunci e prima oară cînd am ratat şansa de a fi disident. Le dăm florile, şi 
în năluceala bulucită de „după”, rămîn abandonat de valul care curgea către alt 
„obiectiv” al liceului. În uralele bezmetice şi sincere ale asistenţei, înțeleg brusc că în 
mulți dintre noi gena obedienţei e mai puternică decît cea a libertăţii, şi totul e „să pară 
că este, nu să fie cu adevărat”. În fond, în pelerinajele lor autohtone, Ceauşeştii trăiau 
aceeaşi experienţă a părelniciei: mereu străzi asfaltate şi curate, garduri drepte, copaci 
falnici, oameni entuziaşti. La propriu, ca în micul episod pe care l-am relatat, ei nici 
măcar nu auzeau puţinele cuvinte (fie şi „omagiale”) care li se rosteau. România părea, 
cu sprijinul nostru straşnic, o țară care îi venerează. Chipul schimonosit din acea clipă 
decisivă din 21 decembrie exprima o deplină neînțelegere: cum e cu putință ca „poporul 
meu să nu mă vrea”? Rupt de România reală, uitînd să mai dialogeze cu Ţara, crezîndu- 
se veşnic, omul politic român de prim plan a împrumutat mereu mai apoi acest sindrom 
al zeului schizofren. Crezîndu-se singurul vindecător al bolilor noastre şi bizuindu-se pe 
această apetenţă pentru supunere a omului simplu care nu a experimentat libertatea şi 
discernămîntul, „marele lider” se simte, ajutat de cei mai mulți dintre noi, „izbăvitorul”. 
În nimicnicia lui, atunci, ca şi acum, el uită, însă, că vine ceasul. Cu toate părelniciile 
lumii, la capătul drumului, într-o haltă dosită a istoriei, pe fiecare îl aşteaptă un 21 


decembrie. 

Şaptezeci şi doi 
(12 aprilie 2007) 


Golul 
Atunci cînd le iau pe fetiţele mele la grădiniță, ne oprim la joacă, vreme de mai bine de 
o oră, în curtea şcolii vecine. Invariabil, ni se deschide aceeaşi imagine: o şleată de 
băieţi s-au prins aprig într-un meci de fotbal cu „adversarii”, dar „bătălia” e atît de 
înverşunată (deşi copiii sunt mai mereu alţii), încît ai spune că e disputată o miză uriaşă. 
Dar ceea ce se impune atenției, aproape de fiecare dată, e felul aparte în care se 
desfăşoară jocul. Aşadar, un băiat pune piciorul pe minge, şi porneşte nebuneşte într-o 
cursă solitară spre poarta adversă, sub privirile buimace ale coechipierilor şi 
duşmănoase ale adversarilor. Nici urmă de colaborare, de strategie colectivă, de privire 
îndreptată înainte. Douăzeci de puşti asistă „firesc” la această desfăşurare, întreruptă 
foarte degrabă de o deposedare „ca la televizor”. Şi mingea zboară la un jucător din 
echipa adversă, care o ia la picior şi porneşte nebuneşte singur în direcţie inversă, şi... 
tot aşa, la nesfîrşit. Şi vreme de un ceas, aceeaşi goană în care, desigur, complet 
întîmplător, cursele solitare se sfîrşesc din cînd în cînd cu vreun gol, dar în care, 
totodată, simți că nu există echipe, ci numai individualități. Să mai spună cineva că 
suntem colectivişti! Ce frapează e şi naturaleţea acceptării acestui mod de a juca. E ca şi 
cum copii înţeleg tacit că nu poţi „reuşi împreună”, că nu „are rost” să pasezi (în fond, 
oricum „celălalt” va reîncepe cu vedetismul), că singura izbîndă posibilă e prin 
sforțarea aproape imposibilă de a trece prin toți, la propriu, fără să te uiţi în stînga şi în 
dreapta. Bizară e în această cheie şi bucuria pe care o resimt copii cînd totuşi un 
coechipier trece prin baricadele de picioare şi înscrie: sentimentul de noi se coagulează 
în jurul unei reuşite la care nu ai contribuit decît cu răcnetul eliberator. Cum vă pare 
acest tablou? În aerul trăncănelii, într-o ţară atomizată, în care oamenii ce o compun 
sunt aruncați mai mereu pe maidanele istoriei, iar reuşita personală depinde de 
driblingurile „descurcărelii” şi de străşnicia „îmbrîncirii” celui care îţi stă în faţă, 
conduita copiilor din micul scenariu de mai sus e revelatoare. În fond, ei învaţă de acum 
lecţia succesului: rîvneşte, împinge, mergi cu orice preț înainte, nu privi în lături, şi 


poate, cine ştie, vei înscrie golul. Ce mai rămîne? Desigur, tot un gol. În noi. 

Şaptezeci şi trei 
(19 aprilie 2007) 


Europa noastră (?) 
“Cuvintele ordine, dreptate, cinste onoare sunt adesea uitate în Țara Românească. Aici 
toate slujbele se cumpără, adică se plăteşte dreptul de a săvîrşi o crimă fără a fi 
pedepsit. Fiecare slujbă, în scurt timp, îl îmbogățește pe cel care o cumpără, dar, după 
un an, trebuie s-o părăsească sau s-o lase altuia. (...) Aceste dregătorii au prețuri mai 
mari sau mai mici, după veniturile pe care le pot aduce boierilor care le cumpără de la 
membrii Divanului. Ispravnicii <administratorii judeţelor, n. ns.> (...) iau fără ruşine şi 
chiar fără să se ferească, de la fiecare ţăran grînele, vitele, banii. Fiecare familie trebuie 
să plătească la Divan o dajdie oarecare: ispravnicul o face de două ori, de patru ori, de 
zece ori mai mare şi împarte suma cu membrii Divanului. Dacă ţăranul se încumetă să 
se opună (...) este întemnițat, ruinat, bătut, schingiuit în aşa fel încît adesea moare în 
chinuri, sau, cînd călăii sunt şi mai cruzi, omul se uită cum îi sunt schingiuiți nevasta şi 
copiii.”. Printr-un asemenea rechizitoriu fugar, contele Langeron descria la începutul 
secolului al XIX-lea moravurile liderilor locali, situîndu-le într-o tradiţie a barbariei 
comunitare şi a jafului instituțional care atingea apogeul în văgăunile politice ale 
Balcanilor. Astăzi suntem primiţi oficial în cel mai select club al lumii (UE), afişăm 
toate etichetele birocratice onorabile, guvernul e format din partidul care se prezenta 
drept „cel mai democratic” şi cu „rădăcinile istorice cele mai viguroase”, dar dacă 
arunci coaja acestor aparenţe, descoperi acelaşi miez găunos. În care o doamnă om 
politic — privită de mulți ca un model demn de urmat de femeie politician — prezintă 
nivelul „taxei de intrare pe listă”, în care un actual ministru a cotizat financiar la partid 
în campanie mai mult decît venitul anual declarat, în care „dregătoriile” sunt pe mai 
departe vînate, dincolo de competenţe, în funcţie de beneficiile potenţiale. În care, 
mereu, cel mai împovărat, şi sigurul salvator rămîne tot omul simplu, care e pus să 
acopere toate hemoragiile economice şi sociale provocate de această specie de lipitoare, 
ce vine, cum vedeţi, în istoria noastră politică mult mai de departe. Din secole de 
dependență, nerînduială, nestatornicie, în care singura strategie sigură a celui „ajuns” e 
„să apuce cît mai mult acum şi aici, că nu se ştie ce va fi mîine”, şi, desigur, „să-şi 
recupereze investiţia” făcută prin cumpărarea poziţiei sale. Şi în care preocuparea cea 
mai ferventă este, pe lîngă consolidarea poziției şi extinderea reţelei de înstăpînire 


asupra resurselor, conferirea aparenţei de legitimitate şi rezonabilitate. Am scris aceste 

rînduri şi sub puternica impresie a unui eveniment la care am participat deunăzi în 
universitatea mea, în care doi oameni politici europeni de prim plan (Emma Nicholson, 
ce a avut un rol decisiv în procesul aderării României la UE, şi Bronislaw Geremek, 
unul dintre cei mai expresivi şi profunzi istorici contemporani, fost ministru de externe 
al Poloniei în vremea guvernului Solidarităţii) s-au văzut prinşi în aceeaşi reţea a 
aparențelor de onorabilitate ale unui partid (PC), care a organizat „întîlnirea cu 
studenții” sub auspiciile alianței liberalilor europeni (ALDE). E neverosimil să 
descoperi cum într-o ţară ca a noastră un partid care nu mai reprezintă pe nimeni (iar 
fenomenul e din ce în ce mai accentuat şi în cazul PNL), dar care este exponentul unui 
cartel economic transpartinic cu rădăcini securisto-comuniste, reuşeste să confişte 
imaginea unor mari personalități şi să fie acceptat instituțional de familii politice 
venerabile, pentru a ne vorbi despre „valorile europene”. Ca mai mereu în ultimele două 
secole ale modernizării societății româneşti, dacă tot „ei” ne vor integra în Europa, 


aceea nu va mai fi şi Europa noastră. Căci nu ne vor mai lăsa nimic din ea. 

Şaptezeci şi patru 
(26 aprilie 2007) 


Această linişte 
Trăim o epocă plină de aşezări ale lucrurilor nefireşti. De altfel, programatic, chiar 
democrația autohtonă s-a rînduit iliescian sub zodia „originalității”. Şi poate cea mai 
perversă structurare a spațiului public ilustrează cum importante nu mai sunt azi 
urgențele de pe agenda cetăţeanului, care să determine acțiunea conjugată şi 
consecventă a celor care pun România în mişcare, ci felul în care politicienii noştri, în 
marea lor majoritate, înțeleg să comunice cu societatea. Ineficienţi şi duplicitari, corupți 
şi incompetenți, cei mai mulţi dintre ei găsesc cu cale să gestioneze fantasmatic temerile 
şi neliniştile oamenilor, producînd evenimente prin izolarea unui țap ispăşitor (precum 
preşedintele Băsescu), înspre care încearcă să verse frustrările sociale. Şi lansează 
mesaje dominante, folosind — pe bani serioşi - o expertiză demnă de o cauză mai bună. 
Sunt mereu ofensivi în ultima vreme (Tăriceanu fiind cel mai bun exemplu), chiar dacă 
în miezul mesajului lor sunt goi şi au abandonat de mult orice crez. Folosesc însă cel 
mai important atribut al unei persuasiuni eficace: inițiativa, ştiind că cel care lansează 
primul mesajul are un avantaj decisiv în bătălia informaţiei pe terenul deschis de 
conținutul acelui mesaj. Totul e să ataci, şi să ataci necontenit! Atacul perpetuu e cheia 
înfrîngerii adversarului. Doar urmînd această strategie, emițătorul primar poate să îşi 
construiască nestingherit discursul, în vreme ce eventualul oponent va fi ocupat să 
răspundă, să demonstreze inautenticitatea sau nedreptatea mesajului sursă, şi nu va mai 
avea posibilitatea unui discurs propriu, coerent şi eficient. De aceea, cel mai adesea 
replica nu vine, în războiul profesionist al persuasiunii, pe acelaşi teren, ci se 
coagulează într-o direcţie adiacentă, ofensivă, care înglobează doar parţial problematica 
mesajului iniţial al atacatorului. E frapantă azi absenţa unui dialog autentic, care a fost 
substituit de o succesiune de monologuri războinice. Pentru a putea promova un mesaj 
în straturi cît mai adînci ale socialului e necesară şi o prezență cît mai pregnantă în zona 
mass-mediei, cine deţine controlul acesteia avînd cele mai mari şanse de a stăpîni 
mințile oamenilor. Din acest motiv, puterea din România, indiferent de compoziţia şi 
orientarea ei, s-a dovedit extrem de interesată de înfeudarea principalelor mijloace de 
comunicare în masă. Privind în urmă, putem rememora antologicul exemplu al 
“puciului legionar” din iunie '90, invocat de preşedintele de atunci pentru a justifica 


tulburările interne. Deşi absurd şi în contradicţie flagrantă cu realitatea (sute de mii de 


144 


bucureşteni, martori ai acelor zile îl pot invalida ca ridicol şi grotesc), era foarte simplu, 
făcea apel la neliniştile reale ale oamenilor față de instabilitate şi dezordine (nu 
întîmplător sloganul cel mai influent în vreme va fi “Vrem linişte!”) şi avea avantajul 
indiscutabil al lansării sale pe canalul media cel mai pătrunzător (televiziunea 
națională). Căzuţi în capcana jocului de mesaje, fără să ştie ca sunt confruntați cu o 
realitate mult mai profesionist organizată, studenții victime, în loc să acuze, la 
conferința de presă s-au disculpat: mult timp de atunci ei vor încerca să argumenteze, 


c6 


că, totuşi, “ei nu sunt legionari”. Inutil, impactul în opinia publică a fost 
contraproductiv, confirmînd, în pofida enormității afirmației ofensive, postulatul lui E. 
Aronson: “Cu cît un emiţător credibil transmite un mesaj mai radical, cu atît eficacitatea 
persuasiunii creşte”. Astăzi, „ei” vor să ne convingă, în pofida evidențelor, că „Băsescu 
e trădător”. Şi că, întocmai ca în 1990, „vrem linişte!”. Avem oare nevoie de „această ” 


linişte? 

Şaptezeci şi cinci 
(3 mai 2007) 


Pe cine vom asculta? 
Dezinformarea deliberată - sau manipularea - constituie o realitate atotputernică a 
societăţii româneşti, iar felul în care vom şti să ne ferim de maşinăria de minciuni 
interesate va hotărî cît de autonomi vom rămîne într-o ţară în care „ei” ne doresc supuşi 
şi ignoranţi. Implicînd o strategie ce are ca efect transmiterea unor mesaje parţial sau 
total neadevărate, manipularea vizează modelarea unui orizont de aşteptare şi a unor 
replici dorite de emiţător, grupate în atitudini şi comportamente colectiv împărtăşite 
(precum „demiterea preşedintelui”). Cel mai adesea, dezinformarea se articulează prin 
intermediul unor instituţii specializate, de plan secund, care apelează la specialişti ai 
manipulării sociale. Structura sistemului de dezinformare este alcătuită din patru 
registre succesive, în care rolul de inițiatori îl joacă „comanditarii”. Aceştia formează 
nivelul de decizie, sunt cei ce concep şi proiectează conţinutul mesajului, stabilesc 
țintele. Categoria celor ce formulează cererea este alcătuită, cel mai adesea, dintr-o serie 
de factori de decizie (guverne, state majore militare, partide politice, firme influente, 
dar şi grupuri informale de putere) care pot solicita „operațiuni” (a se remarca 
predominanța termenilor militari!). Ele pot fi „defensive”, conturînd un răspuns 
„replică“ la atacurile „adversarului“, sau, cel mai adesea, „ofensive”, avînd iniţiativa 
angajării „celuilalt“ într-o dezinformare. În cazul de faţă, mogulii alianței anti-Băsescu 
sunt cei care „au pus totul la cale”. Dar ei ştiu unde vor să ajungă, dar nu şi cum să 
ajungă acolo. Pentru un asemenea rol misterios, plin de „graţie”, e nevoie de 
„specialişti”. Ca nivel de elaborare strategică, menirea acestora este de a prelua 
solicitările comanditarilor pe baza unui contract ascuns şi de a planifica profesionist 
secvențele tactice ale dezinformării. Uneori sub fațadele celor mai onorabile institute de 
sondare a opiniei publice sau de marketing politic — plătiţi regeşte pentru diagnoza lor — 
se reunesc experți în comunicare şi în tehnicile influenţei sociale, sociologi şi psihologi. 
La rîndul lor, ei ştiu să ajungă la „controlori”, sau la nivelul de legătură, recrutînd 
persoane ce stabilesc, sub acoperirea anonimatului, relaţionarea eficientă între nivelul 
de decizie şi cel de influenţă directă. La noi e mare înghesuială „aici”, căci controlorii 
sunt reprezentați de indivizii fără un profil social pregnant, de „binevoitorii“ care 
sugerează cine şi în ce condiţii ar fi dispus să participe la dezinformare. Misiunea lor 


principală (de la parlamentari rataţi pînă la funcţionari frustraţi din administraţie sau 

dascăli de ţară care se scaldă în mizerie) este de a se angaja în racolarea subiecţilor 
interesanți şi de a comunica cu regularitate „succesele dezinformării“. Recompensaţi cu 
nişte firmituri (o mică „atenţie” salarială, de regulă), „activitatea” le devine o sursă de 
îmbărbătare: sunt şi ei băgaţi în seamă de cineva. În sfîrşit, „agenţii de influenţă”, sau 
nivelul de propagare penetrantă, sunt selectaţi dintre cei care se bucură de prestigiu în 
grupul de referință, urmînd să recepteze mesajul dezinformant. Datorită statusului de 
prestigiu superior, vor ajunge să propage mesajul cu eficiență sporită în cîmpul social în 
care deţin „prim-planul“. Pot fi recrutaţi din categorii diverse: liderii de opinie, 
persoanele cu un mare prestigiu academic, ştiinţific, cultural, jurnaliştii cunoscuţi, cei 
aspiranţi la un rol social principal, pe scurt, cei care-şi fac din exhibarea publică un scop 
în sine (precum „echipa” Cristoiu, Nistorescu sau Guşă). Tehnicile cele mai eficiente 
instrumentalizate sunt cumpărarea sau şantajul, conform principiului: „fiecare are prețul 
lui“, iar în cazurile excepţionale, de abatere de la regulă: „fiecare are o pată ascunsă şi 
împovărătoare“. Subiecţii racolaţi joacă rolul unor adevărate relee care amplifică 
impactul în audiență al mesajului. Subtilitatea ultimă a profesioniştilor dezinformării, 
atinsă frecvent prin valorificarea sensibilităţilor țintei, este aceea de a recruta pe cineva 
care nu devine conştient de participarea sa explicită la o astfel de manipulare 
informațională (precum în cazul exemplar al lui Octavian Paler). Aşa încît, fie şi numai 
pe tema demiterii preşedintelui, avem două armate mobilizate faţă în faţă, în care mulți 
dintre liderii de conştiinţă au pierdut orice conştiinţă. Ei au fost în prealabil avocaţii 
oricărei cauze ce le putea aduce vizibilitatea publică indispensabilă, fără de care se 
sufocau. În acest zgomot „controlat”, puţinele voci oneste şi neoportuniste (cazul cel 


mai limpede e al lui Gabriel Liiceanu) riscă să rămînă neauzite. Pe cine vom asculta? 

Şaptezeci şi şase 
(LO mai 2007) 


Dacă nu... 
„Unificarea ţării s-a făcut în ciuda avertismentelor şi protestelor necontenit repetate ale 
conducătorilor ardeleni şi bănăţeni şi cu un dispreţ desăvârşit pentru obligațiile morale 
luate la proclamarea unirii. (...) Au fost numite în toate posturile importante persoane 
necunoscute, în timp ce elemente cu mari merite în luptele naționale din trecut pentru 
unitatea noastră stat au fost înlăturate, în zîmbetele de ironică satisfacție ale 
minorităţilor (...). Ardealul şi Banatul au fost astfel aruncate într-o atmosferă cu totul 
contrară concepţiei lor de viaţă”. La douăzeci de ani de la Marea Unire - la care 
contribuise decisiv -, Iuliu Maniu scria aceste cuvinte grave într-un „Memorandum” 
radical adresat proaspăt înscăunatului ca „unic conducător”, Carol al II-lea. În relația 
Bucureştiului cu provincia, raportul inechitabil devenea de netolerat. În pofida 
deschiderii elitei politice transilvănene şi bănăţene, care renunțase la soluţii autonomiste 
în favoarea realizării visului naţiunii române unite, răspunsul politicienilor de pe 
Dîmboviţa a fost unul dezamăgitor, atunci cînd nu era cinic. Aproape tot ce se 
convenise la Alba-lulia în cadrul a ceea ce, totuşi, a fost o „unire condiționată” a 
Transilvaniei şi Banatului cu România, fusese ignorat şi disprețuit. Unirea se realizase 
în 1918, unificarea nu s-a încheiat nici astăzi. La fel cum atunci, la doi ani după Unire, 
reprezentanţii provinciilor în guvern sunt înlăturați, căci nu mai erau „„utili”, şi astăzi 
rolul politicianului „provincial” este unul marginal. La fel cum atunci resursele (mult 
mai bogate ale Vestului) erau alocate discreţionar pe criterii clientelare, şi azi întîlnim 
acelaşi simptom chivernisitor. Rolul de partener egal şi respectat al „provinciei”, 
specific unei „uniri condiționate”, a fost convertit, curînd după „„valorificarea” 
entuziasmului inițial, într-unul de supus incomod. Şi totuşi, Transilvania şi Banatul 
aduceau noii țări zestrea cea mai însemnată la ceea ce va deveni România Mare, 
deopotrivă în registrul economic (indici mai ridicaţi de dezvoltare industrială, 
comercială şi în infrastructură), în registrul instituțional (funcţionalitatea superioară a 
instituţiilor) şi, chiar, în capital uman (ponderea sporită a populaţiei instruite). Gestul 
din 1918 al lui Maniu şi al colegilor săi a fost, aşadar, unul de o deplină generozitate. Ei 
dădeau mai mult decît primeau, în numele unei cauze mai înalte, care călăuzise 
imaginarul politic naţional vreme de mai multe generaţii. Ei nu se aflau în situaţia elitei 


politice româneşti din Basarabia şi Bucovina, care deciseseră unirea sub tutela 

asigurătoare a armatei române. Consiliul Naţional Român Central şi Consiliul Dirigent 
desemnat guvernau provincia autonom, iar marea adunare a Unirii s-a desfăşurat în 
condiţiile în care armata română era la mai bine de 200 de km de Alba Iulia. Aşadar, ei 
puteau decide şi o „altă cale”. Şi totuşi, Maniu a ales să fim împreună. Fascinaţia ideii 
de „[ară”, pentru care ei luptaseră o viaţă, a fost mai puternică. Cu condiţia „să fim 
respectaţi” şi să „ni se asigure creşterea firească”. În 1938 însă, în plină dictatură regală, 
acumulările mîhnite răbufniseră. Nu mai era loc de iluzii. „Bucureştiul ne-a trădat”. Şi 
numai de lipsă de patriotism nu poate fi acuzat cineva ca Maniu. Războiul şi, mai apoi, 
comunismul au înghețat la nivelul dezbaterii publice problematica regională. 
Centralismul aberant, corupţia generalizată, moravurile fanariote asimilate „natural” de 
noua elită — nomenclatura — nu au făcut decît să adîncească faliile dintre provincii şi 
capitală. Tensiunile acumulate de decenii, care se înrădăcinează în absenţa unei 
dezbateri critice şi lucide a marii teme pe care nu îndrăzneşte să o formuleze nimeni - „a 
meritat, totuşi, Unirea?” -, pot provoca dezechilibre structurale majore. Iar 
„moştenitorii” - deseori la propriu - ai nomenclaturii sunt cei care azi, oriunde de uiţi, 
„au grija de noi”. Într-un asemenea context, mai are vreo şansă ideea de „Țară”, pentru 
care merită să ne sacrificăm acum fiecare, ca să ne fie tuturor, mai apoi, mai bine? 
Poate. Cu condiţia ca cei care decidem asta să ne asumăm erorile trecutului, să ne 
respectăm cuvîntul dat şi să scăpăm de cei care, cu acelaşi porniri de stăpîni răsfățați, 


vor să ia totul pentru ei. Dacă nu... 

Şaptezeci şi şapte 
(17 mai 2007) 


Oare chiar nu mai e nimic de făcut? 
Răzbate mai mereu în cursul modernizării noastre o tentaţie a risipirii. Atunci cînd toată 
lumea se aşteaptă, după o izbîndă, să ne apucăm sănătos de treabă şi să valorificăm 
oportunităţile serioase care s-au ivit, lăsăm frîu liber chemărilor anarhice, intrăm în 
panică şi căutam neliniştiți dezbinarea, mica pîră, învîrteala, şi, desigur, conspirația. 
Adevărata dimensiune a reuşitelor este reconfigurată la proporţia îngustimii „viziunii” 
clasei noastre politice. E ca o boală de creştere: cu o democraţie imatură datorită 
„arderii etapelor”, nu putem vedea limpede şi acţiona coerent, ci rămînem într-un 
infantilism regresiv care ne „salvează”, căci ne plasează în cea mai convenabilă postură 
ce poate legitima inacţiunea şi inadecvarea: cea de victimă. Îmi amintesc un tablou 
revelator din perioada imediat următoare Marelui Război, cînd după pacea de la Saint- 
Germain, în care se obținea un cîştig diplomatic remarcabil, politicienii locului nu erau 
capabili să vadă marea victorie în toată plinătatea ei, ci coborau în deznădejde şi 
frustrare, invocînd „trădarea aliaților” (care nu făcuseră altceva decît să reglementeze 
într-un mod permisiv o scadență mai veche a „democraţiei” autohtone: statutul 
minorităţii evreieşti). Punînd în balanță marea reuşită politică (recunoaşterea Unirii) şi 
„înfrîngerea” legislativă (naturalizarea evreilor), privind din perspectiva unui secol de 
istorie, e flagrant dezechilibrul. Nu şi pentru contemporanii lui Ionel Brătianu. I. G. 
Duca descrie episodul sosirii în ţară al celui mai eficient lider politic din istoria noastră 
modernă: „Mi-a fost dat să asist la acest spectacol de neînchipuit: omul care înfăptuise 
visul secular al neamului, omul care aducea în geanta lui tratatul internațional care 
recunoştea graniţele României reîntregite, străbătînd satele şi oraşele ca un simplu 
turist, fără o recepție, fără o aclamaţie, fără un arc de triumf şi intrînd în capitala 
României Mari, neobservat de nimeni, ca cel din urmă anonim. EI, învingătorul, se 
întorcea acasă ca un învins”. Împreună cu cîțiva colegi de partid, Brătianu serveşte 
masa în restaurantul modest al gării Predeal şi se îndreaptă mai apoi, stingher, cu 
maşina spre o capitală în care va fi primit cu răceală şi indiferență. Există un decalaj de 
percepţie şi de adecvare care e tulburător. Asemănător poate cu cel ce însoţeşte, după 
aproape un secol, cea mai importantă reuşită a României recente: aderarea la UE. Ceea 
ce ar fi trebuit să devină un prilej de mobilizare a energiilor naţionale pentru 


valorificarea oportunităţilor uriaşe ale primirii României în „familia bună” a Europei 

ajunge degrabă un pretext pentru reglarea de conturi între clanurile transideologice ce 
stăpînesc ţara. În locul gestului perseverent care construieşte, se impune gesticulaţia 
incontinentă care dărîmă. În locul multiplicării resurselor sporite de susținerea Vestului 
— de care să beneficiem toți -, apare obsesia de a smulge pentru buzunarul propriu 
fărîmele disputate de puţini. Politicienii victoriei ni se înfăţişează ca nişte oameni mici, 
incapabili să înțeleagă şansa clipei, copleșiți de o istorie prea mare pentru ei. Şi în plan 
secund, dincolo de zgomotul politic, acelaşi popor tăcut, învăţat să uite speranța. Oare 


chiar nu mai e nimic de făcut? 

Şaptezeci şi opt 
(24 mai 2007) 


Să facem curăţenie! 
Într-o cercetare recentă derulată pe străzile Timişoarei am urmărit felul în care se 
activează ceea ce psihologii numesc comportamentul prosocial. Descris ca şi 
comportament de ajutoare al celui care, exact în momentul întâlnirii, are nevoie de un 
sprijin urgent, acest gen de conduită mărturiseşte implicit despre cît de coezivă este 
comunitatea examinată, despre cît de firesc şi de intens „ne pasă” de ceilalți. Studiile 
clasice verificau — prin intermediul unor complici ai experimentatorului — activarea 
cîteva scenarii „clasice”: cît de dispuşi sunt trecătorii să ajute „o bătrînică 
neputincioasă” sau, după caz, „un nevăzător, să treacă strada”, cît de prompt se sare în 
ajutorul unei persoane care face o „luxaţie” sau, mai grav, are o „criză cardiacă”, ori cît 
de binevoitori sunt cei din preajmă în a furniza informaţia utilă atunci cînd un străin nu 
găseşte o „stradă necunoscută”. Rata de ajutoare devenea un indicator fidel al 
capitalului de încredere în „celălalt” şi al respectului față de semen. Ştim din studii 
comparative realizate în mai multe ţări, care au făcut şi o anumită vîlvă jurnalistică la 
noi, faptul că „românii” (cei examinati erau, de fapt, „bucureştenii”) sunt printre cei mai 
a-sociali şi „lipsiţi de inimă” cetăţeni ai unei mari metropole. Conduitele rutiniere în 
situaţii de interacţiune se încadrau majoritar în simptomatologia ţoapei, în retorica 
agresivă a bădăranului standard, în gesticulaţia aurolacului prizat. Dar oare cum stau 
lucrurile în Timişoara? Am să vă relatez azi dinamica unui singur indicator, care părea 
asociat uneia dintre conduitele „soft”. Aşadar, un bărbat între două vîrste — complicele 
nostru — „pierdea” din „greşeală” o bancnotă în timp ce îşi trecea haina peste umeri. Era 
vizibil modest îmbrăcat, iar banii „pierduţi” păreau a avea o importanţă semnificativă 
pentru cineva care nu se arata a fi un „ajuns”. Previzibil, cu cît „bancnota” (care era o 
hîrtie fotocopiată atent, ce reproducea originalul) era mai „valoroasă”, cu atît numărul 
celor care vedeau scena şi îi înapoiau banii „neatentului” era mai redus. S-a ajuns chiar 
ca o bancnotă de 500 de RON să fie confiscată atît de energic de către un trecător, încît 
deşi psihologii i-au explicat mai apoi — din rațiuni deontologice - că a fost implicat într- 
un scenariu experimental cu „scop ştiinţific”, „descoperitorul” să o îndese în buzunar şi 
să ia grăbit colțul. Spectaculoase au fost, însă, explicaţiile postexperimentale ale celor 


implicaţi în studiu. În primul rînd, s-a observat că pe măsură ce vorbeau mai mult, 


făcuseră efectiv mai puţin pentru a ajuta. Apoi abundau explicaţiile absurde, care 

contraziceau comportamentul real angajat (de genul „tocmai aşteptam să privească în 
spate, pentru a-i înapoia banii” sau „ştiam că e numai o bucată de hîrtie fără valoare, şi 
am vrut să văd cît de bine e copiată”). În sfîrşit, aproape nici urmă de ruşine sau 
vinovăție: majoritatea covîrşitoare descria, la rece, implacabilitatea gestului lor: 
„oricum, daca eu aş fi fost păţitul, cei din jurul meu ar fi făcut exact ceea ce am făcut eu 
adineaori”. Răzbătea acelaşi fior de singurătate şi de părelnicie. Iar, vorba unui 
„Ssubiect”: „dacă tot e să mi se dea ceva, trebuie să apuc degrabă, căci mie dintotdeauna 
mi se ia, nu mi se dă”. Smulgerea convertea simbolic în gest „cîştigător” strategia celui 
care, într-o lume normală, adună perseverent, prin muncă, într-un climat de competiție 
loială, resursele. Aproape într-un caz din două oamenii obişnuiţi fură la drumul mare, 
fără să simtă vreo responsabilitate pentru conduita lor duplicitară, şi asta în oraşul 
declarat drept model al „civismului” autohton, iar sigurul lucru care contează e „să mă 
scot acum şi aici, căci nu se ştie ce va fi mîine”. Pe acest fundal se întinde caracatița 
neputinței şi a vrajbei. Care poate fi — şi este — cu atîta cinism valorificată de cei care ne 
învață că „nu are rost să ne băgăm”, că „oricum jocurile sunt făcute”. De „ei”. Şi pentru 
„ei”. Temelia absenteismului, dezinteresului şi autoritarismului în spaţiul public 
româneasc se află (şi) în acest fatalism orb al dezangaţării şi furtişagului. Care e, de 
fapt, un furt de sine. Ce-ar fi să le jucăm o festă. Să începem de mîine să refuzăm să ne 
„lăsăm duşi de val”. Abandonul nostru face puterea „lor”. Şi să întindem, în sfîrşit, 
mîna semenului de lîngă noi, înțelegînd că numai împreună cu el putem să „le” aplicăm 


ceea ce merită orice gunoi al istoriei: să fie măturat grabnic! 

Şaptezeci şi nouă 
(31 mai 2007) 


Ce popor harnic avem! 
Vizitînd localitatea socrilor mei din Ardeal, nu poţi să nu constaţi ce „dinamici sociale” 
semnificative se petrec. Comuna se reconfigurează: îndeosebi după 2002 au început să 
apară case cu un etaj şi un balcon impunător în partea frontală, toate după modelul 
primului plecat, care a izbutit să aducă suficienți bani acasă, încît să schimbe referinţa 
arhitectonică a locului (care era mai degrabă una discretă pe orizontală şi în adîncimea — 
curții —, nu una pe verticală, care să „îţi ia ochii”). Dacă la început tinerii optau pentru 
vecinătatea apropiată, Ungaria, pentru a-şi face un rost, pe măsură ce anii de după 2000 
treceau, ei se îndreptau spre lumi din ce în ce mai îndepărtate, preferînd Spania în cele 
din urmă, mai ales în domeniul construcțiilor. Nu plecau ca să se aşeze „acolo”, ci 
numai să se aranjeze „aici”, căci ceea ce le oferea lumea românească era altfel 
dezamăgitor şi lipsit de speranță. Poveşti despre izbînda unor oameni care muncesc fără 
de limite şi iau totul pe cont propriu pentru a reuşi, în pofida unui stat care le pune 
numai bețe în roate, ați auzit negreşit. Nu am să mai adaug una. Mai cu seamă că 
„succesul” lor e problematic. Ceea ce m-a frapat în toată această poveste nu este ceea ce 
se întîmplă nemijlocit, ci ...ceea ce nu se întîmplă. Aşteptarea ca mod de viaţă. 
Proiectul existenţial pentru un mîine care va să vină, pentru care sacrific aproape deplin 
clipa. Căci acei oameni — aveam să aflu — munceau cîineşte pentru ceea ce dobîndeau, şi 
ținta lor era să arate consătenilor cît „de bine s-au ajuns”. Aproape neintegrați „acolo”, 
trăiau în enclave care reproduceau rețeaua familială de acasă, ostenindu-se cîte 12-14 
ore pe zi, intrînd într-un scenariu în care era expulzat prezentul. lar cei de acasă îşi 
rînduiau viaţa tot după secvențele aşteptărilor: „cînd sună tata”, „cînd fugim la poştă la 
Western Union”, „cînd trimite pachetul”. Timpul se comprima sau se lărgea după un 
ritm tăcut şi încordat impus de un mîine în care „ne va fi, şi nouă, în sfîrşit, bine”. Iar în 
acest ansamblu de evaziuni, descopereai alte simptome ciudate. Bunăoară, mai ales de 
prin 2003 (cînd primul mare val de migranţi era deja absorbit), cei rămaşi au intrat într- 
o altă formă de abandon comunitar, care pentru un cititor neatent al realității poate să se 
coboare în anecdotică facilă. Aşadar, într-o localitate în care oamenii muncesc din greu 
- căci fiind o zonă de deal, totul se obţine lucrînd pe brînci -, puteai observa cum, de 
exemplu, pe la ora 17.10, grădinile înţesate de femeile aplecate asupra pămîntului erau 


brusc şi generalizat depopulate. Pentru 50 de minute, ele evadau în lumea unei 

telenovele, suferind la propriu pentru „dramele” unui Alehandro sau ale unei Quanita. 
Oameni aspri altfel, care se exteriorizau cu zgîrcenie, puteai să îi surprinzi atunci cînd 
se regăseau ca din vrajă, plîngînd efectiv şi confesîndu-se reciproc despre „ce s-a mai 
întîmplat şi ce e de făcut”, ca şi cum viața substitut în care se aruncaseră era mai intensă 
şi mai autentică decît cea reală. Priza unui asemenea scenariu virtual se bizuia tocmai 
pe această imensă nevoie de a trăi din plin „ceva care să merite”, într-o lume în care, 
rutinier, „nimic nu iese” şi „nu se întîmplă nimic”. Din nou, către seară, se aşeza praful 
pe balcoanele proaspăt zugrăvite, dar stinghere, în urma cirezii mînate de fostul şef de 
CAP, devenit acum văcarul satului. În liniştea tălăngilor, printre suspinele gospodinelor 
pentru „suferinţa contesei”, puteai simți cum pulsează această singurătate în comun. 
Ziua de azi nu a existat. Şi tot aşa, nu va exista nici cea de miine. Iar viitorul e prea 
departe. lar cei care au întreținut toată această istorie fără de timp îşi freacă mîinile 
mulțumiți. Acum şi aici: „lată ce se mai schimbă faţa patriei! Şi ce popor harnic avem! 


Putem să îl călărim în linişte.” 

Optzeci 
(7 iunie 2007) 


Cu parapanta înspre golul istoriei 
De curînd am devenit „ţăran”. Sau, mă rog, convențional vorbind, m-am mutat în 
„mediul rural”. Deşi categoria evocată e şi ea problematică, fiind o aşezare în imediata 
vecinătate a Timişoarei, iar administrativ este menţionată drept „comună”, noua mea 
localitate de rezidență e departe de a fi un sat de provincie. Cu toate acestea, nici oraş 
nu e. Într-un areal de cîțiva kilometri pătrați poți descoperi cele mai neaşteptate mixturi: 
case de văiugă, alături de vile somptuoase, căruțe obosite, lîngă Mercedesuri ultima 
generaţie, femei în vîrstă, ostenite de muncă şi aduse de spate, dar şi tinere minijupiste 
cu haine „de firmă”, care se leagănă deliberat provocator. Numai rotindu-ți aleator 
privirea poţi reuni cîteva straturi de sărăcie, dar şi excese de făloşenie, iar peste toate 
pulsează un praf gros, dens şi atotprezent. Ceea ce atrage atenţia este, în acest loc al 
contrastelor, absenţa unui „între”. Aici nu există, la vedere, un loc al partajării clipei cu 
ceilalți. Cu excepţia sătenilor răsfiraţi (cîţi au mai rămas), care şi-au conservat reţelele 
de sociabilitate, „restul” caută degrabă să se ascundă în spatele gardurilor proprii, într-o 
curte care să fie cît mai impermeabilă privirilor celorlalți. În comuna mea nu vei găsi un 
spaţiu de odihnă pentru vârstnici, nici un loc de joacă pentru copii (cel improvizat de 
lîngă primărie e mai mereu părăsit). Ca şi cum satul e format din cîteva sute de insule 
izolate, în care fiecare se „aşează” cum poate mai bine, fără să mai ştie de „celălalt”. 
Aşadar, nimic care să vestească naşterea unei noi comunități cu identitate proprie, în 
care oamenii să caute să fie împreună. Tranziţia a avut mulți perdanţi, dar şi cîțiva 
„cîştigători” neaşteptați. Astăzi vreau să vă vorbesc despre categoria celor care s-au 
trezit bogați (unii din inspiraţie, alții după aranjamente de culise colorate politic, alţii 
pur şi simplu la nimereală), numai prin faptul că locuiesc „aici”. Preţul terenului a 
devenit atît de mare, încît cei 2-3000 de mp de grădină (cît avea o familie săracă 
odinioară), pot ajunge să valoreze şi 200000 de euro. Odată vîndut, terenul îl transformă 
pe „întreprinzător” într-un „capitalist? care se încurcă în propriul „capital”. Am 
cunoscut deja cîţiva astfel de „consăteni” (şi sunt de ordinul zecilor), care nemuncind 
efectiv pentru banii — mulţi — pe care îi au, ajung să îi direcționeze către cele mai 
neobişnuite destinații: de la maşini scumpe (după ce tocmai au abandonat tractorul), 
pînă la amenajarea unor „grădini orientale” (după ce au dat gata rîndurile de zarzavat). 


In ultima vreme, ca o etichetă identitară asumată, noua lor „ocupaţie” este... săritul cu 

parapanta. Şi dacă se poate experimenta vertijul adrenalinei undeva mai în Caraibe sau 
pe Coasta de Azur, cu atît mai bine. Golul de acolo e mai incitant. Să nu vi-i imaginaţi 
ca pe nişte rătăciţi. Simt ca totul li se cuvine, sunt plini de vervă, se cred cei mai 
deştepţi şi înzestrați, „bagă tare” în tot ceea ce fac (cum beau, ascultă manele, aruncă 
banii la nunți sau se răstesc la „sărăntoci”). Ei sunt „aleşii” şi se cade să iei seama de 
privilegiata lor prezenţă. Într-o mică lume în care oricum fiecare e cu fiecare, 
atotputernicia lor constituie, la scară redusă, o garanție a „reuşitei integrării României”. 


In golul istoric care ne aşteaptă, încă o dată, voios. 

Optzeci şi unu 
(14 iunie 2007) 


Despre „ţigani” şi „ţigănitate” 
Ştiu că titlul acestui articol este „nerezonabil”. S-ar cuveni, politically correct, să 
vorbesc despre „romi”. Pe de altă parte, însă, după îndelungate anchete de teren, în care 
am intrat în contact nemijlocit cu reprezentanţii acestei etnii, pot afirma cu mîna pe 
inimă că eu am întîlnit numai țigani. Nici unul dintre interlocutorii mei (şi au fost cu 
sutele) nu se autoidentifica prin etnonimul „rom”. După cum, frecvent, autodesemnarea 
de „țigan” nu era percepută de cel care o realiza ca fiind stînjenitoare sau descalificantă. 
M-am lămurit curînd că „romul” este, de fapt, „țiganul” ideologic. Mulţi mercenari de 
ocazie s-au înghesuit, în spatele fondurilor europene, să devină avocații acestei etnii şi 
să îi „trezească spiritul identitar”. „Romi” întîlneam numai la conferinţe despre 
„multiculturalitate”, „dialog intercultural”, sau, după caz, „autoritarism şi discriminare 
în România contemporană”. Aici mereu era prezent, de regulă în capul mesei, fie cîte 
un ONG-ist fără vîrstă, proaspăt convertit la „noua cauză”, fie vreun țigan „revoltat”, cu 
cravată şi ghiul, care bolborosea ceva despre „dificultăţile integrării” etniei sale într-o 
Românie care „ne fură fără oprire”. Oricum, însăşi identitatea țigănească, ca orice 
identitate etnică, e dilematică. Nu este un dat „obiectiv”, sau mai bine zis, nu este în 
primul rînd un dat obiectiv (legat de culoarea pielii, vreo particularitate rasială sau vreo 
uitătură relațională). În periplurile mele, alături de studenţi, prin Banatul rural, puteam 
găsi în numeroase locuri comunități tipic ţigăneşti (prin habitat, obiceiuri, limbă — dar 
rostită „pe la spate”), care, în faţa cercetătorului interesat, încercau să îşi dovedească 
„românitatea” sau „germanitatea” lor. Angrenau astfel, sui-generis, un discurs despre 
„Sine” prin care îşi reconfigurau o identitate auto-percepută ca stigmatizată, ancorîndu- 
se simbolic de nişte identități etnice mai „onorabile”. Chiar şi deontologic situaţia 
devenea problematică: cum să îi înscrii, bunăoară, în chestionare, unde apărea rubrica 
standard „etnie”? Ce făceai dacă se declarau „nemţi”, cum am „pățit”, de exemplu, la 
Tomnatic? Ca psihosociolog, nu poţi decît reţine fidel informaţia livrată de către 
respondent, plecînd de la premisa de onestitate a interlocutorului. Aşa se face că astăzi 
avem oficial atît de puţini „țigani” în România. Oricum, identitatea socială (precum cea 
etnică) este în primul rînd un ansamblu de norme implicite, valori comunitare şi 
ansambluri comportamentale împărtăşite. În fond, dacă citim afirmaţia de mai sus într-o 


perspectivă mai largă, vom înţelege că nu doar simpla rezidenţă te face „timişorean”, nu 

doar vorbitul în româneşte îţi asigură calitatea de „român” şi nu doar faptul că dispui de 
o bibliotecă mai acătării te transformă în „intelectual”. În toate, identitatea devenea 
confirmată — sau nu - printr-un proces de asumare efectivă a unui mod de viață 
(operaționalizat printr-un set de valori, atitudini şi comportamente sociale specifice), 
caracteristic pentru cei mai mulți dintre reprezentanții categoriei vizate, fie ea de 
„țigan”, dar şi de „timişorean”, „român” sau „intelectual”. Dar care sunt atributele 
„țigănităţii”? Sărăcie, deficit educaţional, inapetență civică, autarhism, visceralitate 
relațională? Negreşit, cei mai mulți dintre ţigani sunt aşa. Sunt, însă, şi țigani foarte 
bogaţi, chiar sfidător de bogaţi, precum cei care au ocupat deliberat inima Timişoarei, 
printr-un adevărat război semantic, convertind marginalitatea lor proverbială într-o 
centralitate simbolică. Sunt şi țigani instruiți, activi în „cetate”, capabili de raționalitate. 
După cum sunt mulți, foarte mulți români „țigănizaţi”, care se integrează în descrierea 
de mai sus. Aşadar, „țigănitatea” este în primul rînd un construct cultural, înainte de a fi 
o realitate ce ţine de o biologie a socialului. O anumită memorie colectivă ordonează 
ceea ce „merită a fi ţigan”. Şi tot mai pregnant, în anii din urmă, aceste memorii 
concurente (precum cea de „țigan” şi de „român”) devin din ce în ce mai difuze, 
aglutinate, producînd contaminări degenerate în ambele direcții (vezi manelele, 
bădărănizarea vieţii publice, disprețul contractualismului, descurcăreala). Şi astfel, 
descoperi cum la capătul drumului rămîne o „meta-naraţiune” fără autor. Care descrie o 
tipologie sociologic majoritară ce poate fi, convențional, calificată drept o „mare 


țigănie”. 

Optzeci şi doi 
(21 iunie 2007) 


Am luat examenul? 
Astăzi am mai avut un examen. De ce un episod dintr-o zi oarecare a unui universitar 
merită atenţia unui cititor, inevitabil, grăbit? Poate pentru că într-o fărîmă de întîmplare 
se ascunde un înțeles mai adînc, care mărturiseşte o dată în plus despre deriva lumii 
noastre. Aşadar, în miezul evaluării observ cum unul dintre studenți, relaxat, şi-a 
strecurat o altă foie cu „informaţii utile” sub paginile lucrării scrise. Dexteritatea şi 
naturaleţea cu care a mînuit totul mă provoacă. Mă arunc înspre ochii lui. Vreme de 
cîteva clipe privirile ni se intersectează. Bag curînd de seamă că cel tulburat sunt eu. 
Nici o tresărire, nici o emoție nu vibrează pe faţa-i. E inert, senin, tîmp. Simt cum 
explodez. Încerc să mă stăpînesc. Plusez. Mă adresez, aparent calm, întregii asistenţe: 
„Dacă descoperiți că din greşeală — sau nu — s-a strecurat o altă foaie sub paginile de 
examen ale vreunuia dintre dvs., vă rog acum să o înlăturați de acolo”. Pentru cîteva 
secunde mă întorc deliberat cu spatele. Invitaţia la „salvare” e atât de flagrantă, gîndesc 
eu, că numai un nesimtit notoriu nu ar reacționa. Reîntors cu fața către clasă, constat 
degrabă că mi-am făcut iluzii. Studintele copia liniştit mai departe. Colegii de alături 
erau la fel de detaşaţi, cufundaţi în recuperarea (ne ştiinţei lor. Mă echilibrez cu greu, şi, 
după ce îl „pic” pe loc, înştiinţindu-l ce îl aşteaptă „conform regulamentului”, îl întreb, 
totuşi, cum a putut, cînd a văzut limpede că l-am „ochit”, să lase foia tot acolo? 
Răspunsul lui a venit automat: „Domnule profesor, aţi stat prea puțin timp întors cu 
spatele”. Rumoarea mea se întîlneşte cu uităturile rătăcite ale celor mai mulţi dintre cei 
care îi erau în preajmă. Să nu vă imaginaţi replica de adineauri ca pe un afront asumat. 
Personajul descris mai sus nu era în stare de înălțimea unei sfidări. lar colegii săi — 
mulți dintre ei — nu făceau altceva decît să îşi ascută simţurile, perpelindu-se de 
apropierea „vînătorului”. Lehamitea care mă cuprinde — mai ales la acele examene, 
precum cel de azi, în care se adună „restanţierii” — e vecină cu furia sterilă a 
căutătorului de aur în grajdul porcilor. Necurăţia intelectuală cu care mă confrunt, 
absența oricărei morale, spiritul gregar, descurcatul cu orice preț şi, peste toate, inerția 
omului „dus de val”, mă îngheaţă de fiecare dată. Veţi spune că tabloul de mai sus e 
unul marginal şi exotic. Că ar merita mai degrabă să îl tratez cu umor. Simţul umorului 
l-am pierdut în primii ani de universitate. Căci în diverse variaţiuni, ceea ce am „păţit” 


astăzi mi se întîmplă, mie şi confraţilor mei, tot mai des. Se spune că învățămîntul 

românesc universitar a ajuns unul de masă. Că vechiul focar formativ al elitelor a fost 
convertit într-unul de „întreţinere” a viitorilor şomeri, pentru o piață a muncii în care 
specializările pe care absolvenţii le dobîndesc nu au nici o legătură cu realitatea. 
Asistăm la un cerc vicios pe care nimeni nu vrea să îl frîngă. „Noi” „îi ţinem” pe „ei”, 
inclusiv pe cei care nu sunt capabili să închege coerent o propoziţie, iar „ei” „ne ţin” pe 
„noi”. Toată lumea ştie asta, dar nimeni nu o recunoaşte tranşant. Deficitul cronic de 
resurse alocat educaţiei, precum şi declinul demografic, transformă munca noastră într- 
una mereu ameninţată de spectrul reducerii posturilor din statele de funcţii. Golul e 
suplinit parțial de „banii lor” (în contul taxelor pe care le plătesc, mereu mai 
consistente). Şi de aici diluarea exigenței, autocenzura discernămîntului, „euforia” 
supraviețuirii. Sigur că sunt şi excepții. Sigur că sunt profesori care nu acceptă 
compromisul, precum şi studenţi remarcabili. Important este însă dozajul lor în corpul 
sistemului. Or, aceştia au devenit minoritari, şi într-o tabără, şi în cealaltă. Masa critică 
a ignoranței instituționalizate a fost depăşită. De acum, nu ne mai rămîne decît să 
ascultăm sfatul „eliberator”. Să ne întoarcem cu spatele. La viaţă, la istorie, la 
„celălalt”. Şi să înţepenim cît mai mult timp aşa. În mizeria care se întinde (în noi şi din 
noi), asistați şi tot mai singuri, măcar ni se va părea că totul e ok. Ni se va părea că am 


luat — examinat şi examinator — examenul. 

Optzeci şi trei 
(28 iunie 2007) 


Merită să mai încercăm o dată!(?) 
Într-o tăcere aproape deplină, azi se împlinesc 67 de ani de la începutul sfîrşitului. Să 
exersăm împreună un exercițiu de empatie. Ceea ce urmează nu e o povestire literară. Şi 
nici o frîntură de text „emoţional”. Ci o invitaţie la o (re)găsire de sine. Aşadar, în 
dimineaţa zilei de 28 iunie 1940, neanunţaţi de nimic, ţăranii dintr-un sat bucovinean de 
pe malul Ceremuşului, la graniţa cu Polonia, primeau vestea şoc: ruşii vin peste noi! 
Puneţi-vă în locul lor. Totul e „aşezat? aşa cum se cuvine, şi tocmai se pregătesc de 
hramul bisericii din sat, de Sfîntul Petru şi Pavel. Nici cea mai mică aluzie nu putea 
sugera o asemenea desfăşurare. Mai mult, „regele nostru” declarase asigurător, în faţa 
unei mulțimi înfrigurate de emoție, cu cîteva săptămîni înainte, în plin centrul 
Cernăuţiului, că „nu vă vom abandona niciodată”, chiar dacă „ar fi să murim pînă la 
unul”. Şi dintr-o dată, totul se prăvăleşte. Ce ai adunat o viaţă, tu şi familia ta, e 
pulverizat în cîteva clipe. O valiză. Asta e tot, în cazul în care, dacă te grăbeşti, după ce 
ţi-ai dezmeticit familia, poţi lua cu tine în Refugiu, către Ţară. Mulţi însă rămîn, 
neizbutind să se rupă de singurul „acasă” în care viaţa lor îşi afla un rost să se scurgă. 
Aveau să plătească cumplit. Peste numai un an, cînd Bucovina a fost redobîndită — 
vremelnic —, refugiații care şi-au căutat gospodăriile, le-au descoperit fie pustiite, fie 
înstrăinate. Toţi, dar absolut toți cei rămaşi, care erau după acte „români”, fuseseră 
deportați. 'Trimişi după Cercul polar, mulți aveau să se piardă. Mai apoi, în vara lui 
1944, la al doilea refugiu, speranțele erau deja alungate. Din nou, toată viaţa îţi intră 
într-o valiză, pe care o iei cu tine înspre o Românie agonizantă. Peste ani descoperi, 
căutîndu-ți rudele şi pe cei apropiaţi, că cei mai „norocoşi” s-au reîntors în satul lor 
natal după mai bine de 40 de ani, o dată cu relativa deschidere gorbaciovistă. După 
1989, revizitîndu-ți locul de obirşie, ţi se înfăţişează o lume „nouă”, stranie şi străină, în 
care nu se mai vorbeşte, practic, româneşte. Afli că pentru cei ce s-au întors, în sfîrşit, 
„acasă”, nu mai este loc. Şi totuşi, viaţa se strecoară prin toate ungherele istoriei în care 
se poate respira. Ți se dezvăluie din nou cu speranță cum singurii ce mai vorbesc 
româneşte sunt copii şi copii copiilor celor deportaţi, care moştenind verticalitatea şi 
îndărătnicia părinţilor, se înverşunează să trăiască şi să crească. Imaginea satului din 


povestirile părinților i-a ajutat ca atunci cînd au întîlnit realitatea nemijlocită a aşezării 

să o preschimbe după chipul imaginii reper. Deşi acum o mînă de oameni, au reclădit cu 
puterile lor biserica dărîmată din sat şi astăzi se pregătesc, curaţi, pentru hramul de Sf. 
Petru şi Pavel. Îi puteţi privi în ochi? Aţi făcut ceva pentru ei? Şi pentru cei ca ei? Fiţi 
liniştiţi. Nu sunteţi vinovaţi. Căci, nu-i aşa, „nu aţi ştiut nimic”. Nu aţi ştiut că în vara 
lui 1940, cu o laşitate vecină cu netrebnicia, am abandonat fără să tragem un foc de 
armă aproape o jumătate de ţară, găsind şi cele mai onorabile justificări pentru „salvarea 
fiinţei noastre naţionale”. Nu aţi ştiut nimic despre acest mărunt tablou în mişcare al 
unui sat oarecare din Bucovina de Nord, satul tatălui meu, care poate fi multiplicat, la 
scara întregii ţări părăsite, de mii şi mii de ori. Am astupat mai mereu cu cuvinte 
pompoase (aşa cum nu s-a sfiit în epocă să facă şi Carol al II-lea) o realitate care se 
vestea tragică. lar atunci cînd tragicul s-a petrecut, am fost îndemnați la uitare şi 
rescrierea realității. Pe tiparul ideologic la modă, fie el legionar, „naţionalist”, comunist 
sau al „democraţiei originale”. Dar ce ne facem cu oamenii? Cu concentratul lor de 
suferinţă şi de nedreptate? Chiar dacă ei nu intră în „povestea oficială”, a ceea ce avem 
voie să ne reamintim? Ca nişte relicve vii, ei ne caută privirea şi ne întind mîna. Vom 
păşi către mîine, ignorîndu-i mai departe? Dacă „noi” am fi fost „ei”? Începutul 
sfîrşitului, aşadar? Dacă vom persevera în uitarea teleghidată, din care se îmbuibă toate 
lipitorile politice, negreşit. Dar poate, în ceasul din urmă, punîndu-ne oglinda în faţă, 
vom înţelege că trebuie să începem să trăim „altfel”. Asumîndu-ne trecutul, găsind căi 
de a fi împreună. Căci la fel ca tinerii bucovineni care au reconstruit o biserică după o 
imagine moştenită, pe care o aveau numai în sufletul lor, şi noi avem de reconstruit o 
Ţară. Care, cîndva, odată cu zorii secolului 20, începea să se arate ca o mare 


promisiune. Merită să mai încercăm o dată! (?) 

Optzeci şi patru 
(5 iulie 2007) 


Multă vorbărie şi puţină viaţă 
Tiparul deschiderii de sine a constituit în ultimii ani o topică des exersată a psihologiei 
sociale. Autodezvăluirea, privită ca şi capacitate a actorului social de a transmite 
audienței informaţii consistente despre propria sa identitate, este esenţială pentru 
stabilirea oricărui tip de relaţie interpersonală, dar şi pentru ansamblul tiparelor 
relaţionale dintr-o societate. Autodezvăluirea în sine este un proces universal, însă 
profunzimea sa, natura informaţiilor vehiculate, preferința pentru un anume 
interlocutor, sunt influențate de specificul orientării cultural-valorice. Investigarea 
autodezvăluirii în ţările Europei Centrale şi de Sud-Est (deci şi a României) a făcut 
obiectul unor cercetări aprofundate în anii din urmă, precum cele coordonate de Robin 
Goodwin. Ansamblul lor ne îngăduie să privim în cheie comparativă speciile de 
autodezvăluire proprii esticilor, faţă de cele ale „occidentalilor”. Dacă exponenții 
culturilor  „occidentale”, individualiste,  valorizează  autodezvăluirea personală, 
reprezentanţii culturilor  „orientale”,  colectiviste, încurajează  autodezvăluirea 
relaţională. De aceea, la români (tipic „colectivişti”), cînd semenul ți se deschide, îţi 
vorbeşte de „tot neamul”, în schimb la „„vestici” („individualişti”), informaţia livrată 
este despre sine şi propria biografie. De asemenea, „esticii” au reticente în a-şi dezvălui 
gîndurile sau sentimentele proprii înainte de a cunoaşte opiniile partenerului de relaţie, 
printr-un fel de retractilitate „naturală”, asumată de timpuriu, şi întreţinută de temerea 
că „celălalt” va profita de „ceea ce află despre mine”, aşa cum probează C. McHugh. 
Nu întîmplător, adîncimea autodezvăluirilor (calitatea, gradul de intimitate al 
informaţiilor vehiculate) este mai modestă în culturile naţionale colectiviste, suplinită 
de o expansivitate pe dimensiunea orizontală, a întinderii autodezvăluirii (cantitate de 
informaţii schimbată între parteneri), ceea ce conferă aparența unei autodezvăluiri 
echilibrate. Mesajul sugerat de aceste cercetări ar putea fi rezumat astfel: la colectivişti 
„se vorbeşte mult” - întindere a autodezvăluirii mare -, dar informația transmisă este 
„nerelavantă, superficială” - aşadar, cu un grad de intimate şi autenticitate mai modest. 
Nu întîmplător, evocîndu-l pe Mircea Iorgulescu, putem întări că trăim într-o lume a 
„marii trăncăneli”. Cum se deschid esticii, în general, şi românii în special, atunci cînd 
au în faţă un străin? Un corpus cercetări mărturisesc despre moştenirea locului: lumea 


Europei Centrale şi de Sud-Est este teritoriul geo-politic şi social în care cele mai adînci 

legături interpersonale au fost îndeaproape supravegheate şi puteau reprezenta o sursă 
pentru şantaj din partea puterii comuniste, care întreținea o atmosferă de teamă şi 
neîncredere în semeni. Într-un spaţiu social-politic dislocat la mijlocul secolului al XX- 
lea de la cursul firesc de evoluţie, procesele interpersonale cele mai intime au cunoscut 
distorsiuni dramatice. Astfel, dincolo de beneficiile unanim recunoscute ale scoaterii la 
lumină a informaţiilor despre propria persoană în raporturile cu partenerii de relaţie 
(regăsite în dezvoltarea relaţiilor de prietenie, creşterea satisfacției maritale, obținerea 
suportului social, păstrarea sănătăţii fizice şi psihice), la aceste naţiuni, din nefericire, 
riscurile autodezvăluirii s-au materializat deopotrivă în trăirea sentimentelor de 
vulnerabilitate, a fricii de a fi abandonat de cei din jur, a temerii de a deveni victima 
agresiunilor sau a „pierderii controlului”. Aceste amintiri dominante asigură un mod 
specific de lectură a realității actuale, fapt ce perpetuează frustrarea definitorie (un 
exemplu apropiat de noi este trăirea „poverii de a fi român”), a sentimentului de 
inferioritate specific oricărui stigmat, corelate cu o atitudine obedientă şi fatalistă. 
Aşadar, suspiciune, neîncredere şi teamă de „celălalt”, dincolo de aparenţa 


convivialităţii. Şi peste toate, multă vorbărie şi puțină viaţă. 

Optzeci şi cinci 
(12 iulie 2007) 


Deci 
„Deci, asta e!” Vă sună cunoscut? Ca mai mereu în viața noastră publică, ceea ce 
spunem şi ceea ce facem nu exprimă ceea ce suntem. În fond, această inflație a lui 
„deci”, care ar oglindi siguranța şi claritatea unui raționament concluziv tăios, nu face 
altceva decît să suplinească un gol reflexiv. Studiile de psiho şi socio-ligvistică au 
examinat modul în care se activează anumite tipare discursive, cu un anumit bagaj 
lexical, fără ca subiectul care le animă să mai fie conştient că le angajează. Interiorizate 
încă de timpuriu în cadrul socializării, ele dau seama de o anumită raportare la istorie 
care se rutinizează şi lămuresc, uneori într-un chip neaşteptat, modul în care subiectul 
„Ssimte” şi „ştie” „ce se întîmplă” cu el. Astfel, de exemplu, în engleză „temătorul” „I 
mean”, repetat ca un adagio discursiv în conversațiile curente (de la cele ale unor 
conferințe academice formale, pînă la cele informale şi colocviale, la o bere între 
prieteni) sugerează o îndoială — privitor la un aspect al lumii care poate fi desluşit - şi o 
nevoie de explorare suplimentară, ce poate fi limpezită împreună cu un partener de 
dialog interesat, care te ascultă cu adevărat. A experimenta dialogul autentic, în care eşti 
încurajat să vorbeşti despre realitatea unei lumi care merită să fie dezvăluită împreună 
cu celălalt, contrastează puternic cu stilul monologal, gălăgios, în care nici măcar nu 
aştepţi să vezi „ce vrea” să spună celălalt, şi în care „ştii deja” că „lumea” e rînduită 
după „legea lor”, a celor care „fac jocurile” în societate. Iar noi, „asta e”, rămînem 
numai cu ,„vorbăria”. Cu alte cuvinte, „ce rost mai are să vorbim”, căci „oricum, totul 
iese cum vor ei”. Şi atunci, nu ne mai rămînde decît „să ne facem că vorbim”, iar în 
locul informației, punem zgomotul, în locul urechii plecate către gîndul interlocutorului, 
punem obsesiile singurătăţii noastre. Acest tipar de comunicare contaminează cele mai 
neaşteptate contexte de interacțiune: în conversațiile dintre părinți şi copii, între 
partenerii de viaţă, între colegii de serviciu. E ca şi cum excesul expresiv în plan retoric 
(asezonat la cei mai mulți conaţionali şi cu o gesticulaţie abundentă) poate suplini 
gîndul împărtăşit, preocuparea pentru soarta „celuilalt”, convingerea că „noi” nu suntem 
numai o turmă care reuneşte nişte „eu”-ri stinghere. Oricum, rezultatele studiilor 
realizate asupra repetitivităţii de apariţie în limbajul cotidian ale unor sintagme reper 
implicite (care plasează „deci”-ul românesc la loc de cinste, ca un echivalent — în 


frecvență — al „mean”-ului anglofon) descriu nu numai recurenţele lexicale, ci şi 

funcţionalităţile acestor „noduri de comunicare”, cum le numesc sociolingviştii. 
Bunăoară, la britanici, dubitativul „mean” joacă rolul unui ferment de creştere a unei 
comunicări împreună cu „celălalt”. La români, în schimb, concluzivul „deci” nu pune 
capăt unei călătorii semantice (aşa cum s-ar cuveni cu orice „nod comunicaţional de 
bilanț”), ci, cel mai adesea, o inaugurează (mulţi români îşi încep discursul cu „deci”). 


Iar după deci,... nimic. „Deci... asta e”. 

Optzeci şi şase 
(19 iulie 2007) 


„Gură mare” şi „morală mică” 
Printre multele scenarii experimentale pe care psihologii sociali le imaginează pentru a- 
şi testa ipotezele, se strecoară uneori şi unele ce pot să pară o farsă. Dincolo de registrul 
anecdoticului, însă, multe dintre tiparele valorice şi atitudinale cele mai profunde ale 
celor implicaţi pot deveni accesibile. Ce faci, bunăoară, ca simplu client, dacă într-un 
supermarket, după ce ai achitat contravaloarea produselor cumpărate (să zicem 50 RON 
pentru nişte mărfuri care valorau 35 RON), ţi se înapoiează un rest vădit mai mare decît 
cel necesar (ţi se oferă 45 de RON, în loc de 15 RON). În primul rînd, „constați” 
greşeala ori nu? Dacă da, cînd înapoiezi banii, o faci cu „spectacol”, dovedind audienței 
corectitudinea ta „exemplară” sau firesc, tăcut, reaşezînd lucrurile la normal fără 
tevatură? Ce se întîmplă dacă variezi nivelul sumei primite ca „rest greşit”, sporind 
progresiv valoarea banilor pe care vînzătoarea îi aşează, maşinal, lîngă casa de marcat? 
Toate aceste întrebări le-am avut în minte atunci cînd am construit un scenariu precum 
cel descris mai sus, în care au intrat toţi cei care întîmplător - conform schemei de 
eşantionare - s-au nimerit să-i devină „actori”. Urmîndu-l, am încercat să estimez, în 
registru comparativ, felul în care românii obişnuiţi se raportează la exigenţele 
corectitudinii şi respectului interpersonal. Pe scurt, aparent, românii sunt „rezonabili”: 
pe ansamblu, în şapte cazuri din zece, aceştia refuză să „fure”. Dacă însă suma „în 
dispută” creşte semnificativ (în loc de 50 RON, primeşti un „rest” de 500 RON, de 
exemplu), românul devine mai „flexibil”: aproape un subiect din doi uită să refacă 
„greşeala” vînzătoarei. Oricum, în Germania şi Olanda, acest studiu a indicat scoruri 
infime ale furtişagului, de 2-3%, indiferent de nivelul sumei returnate eronat. În privința 
deschiderii expresive a „clientului corect”, în opoziţie cu loturile de subiecți occidentali, 
la noi predomină „circul” exemplificator. Astfel, de regulă, conectînd audiența 
conjuncturală din preajmă, cel care îşi descoperă „onestitatea” o face vocal şi evocator. 


p 


Ceva de genul: „băgați de seamă, cine-i ca mine!”. În sfîrşit, în interviurile post- 
experimentale, cînd psihologul îl avertizează pe subiect că, totuşi, a fost numai o „mică 
înscenare ştiinţifică” şi trebuie să înapoieze banii în surplus, la noi apărea o variabilă 
dependentă foarte „originală” - inexistentă „dincolo”-: rata de subiecţi care refuză să 
mai returneze suma necuvenită. Sub cele mai neaşteptate pretexte, de la varianta 


x 


„pragmatică” („să-şi facă datoria vînzătoarea şi să fie mai atentă”), trecînd prin cea 

pasiv-agresivă („scutiţi-mă cu ştiinţa voastră, nu cred că am fost obiectul unei 
cercetări”) şi sfîrşind cu cea „mistică” („mîna lui D-zeu mi-a pus banii în mîna mea”), 
„românul” nostru decidea, în 9% din cazurile de furtişag (3% din total) că „nu-i pasă” şi 
că „ce-i în mînă nu-i minciună”. Şi păşea mai departe. Aşadar, după ce parcurgi 1000 de 
cazuri „testate”, din care în 300 „te fură” pe faţă, iar în zece mai şi pleacă cu banii furaţi 
după ce i-ai dezvăluit public furtul, îți dai seama că ai de-a face cu un tip social aparte: 
„gură mare” şi „morală mică”. Oricum, studiul a fost organizat în Timişoara. Ar fi 
intersant de văzut ce rezultate s-ar obţine dacă, vorba psihosociologului, s-ar varia 
variabila independentă: tip de magazin, mediu de rezidenţă,... regiune istorică. Ce 


părere aveți? 

Optzeci şi şapte 
(26 iulie 2007) 


Deindividualizarea la români 
Descrisă ca un proces de trăire a pierderii identităţii din cauze de natură fizică (precum 
întunericul) sau de natură socială (precum starea de mulțime), deindividualizarea a 
suscitat numeroase controverse şi a reunit multe demersuri experimentale cu rezultate 
neliniştitoare. Cercetătorul care a avut cele mai importante contribuții în domeniu este 
psihosociologul american Philip Zimbardo. Încă din studiul său din 1969, acesta a 
distribuit subiecții în două grupe: în prima a solicitat participanților să îmbrace haine 
care să le întrețină anonimatul, de genul unor mantale lungi, cu glugi de tipul Ku Klux 
Klan; iar în cea de-a doua, haine comune, obişnuite, particularizate. Rolul celor 
implicați a fost acela de a administra şocuri electrice unor complici ai 
experimentatorului, care erau învățați să greşească într-o sarcină de învăţare. S-a 
constatat că cei din prima grupă aplicau şocuri electrice de intensitate considerabil mai 
ridicată, pierzîndu-se sub anonimat, ceea ce l-a făcut pe cercetător să concluzioneze că 
deindividualizarea conduce la comportamente iresponsabile, cu efecte negative asupra 
rețelelor sociale locale. Dar există diferenţe culturale asupra deindividualizării? Cum s- 
ar comporta românii în condiţii de anonimat? Cîteva studii derulate pe loturi de subiecți 
în vestul țării ne sugerează unele tendinţe care ne pot pune pe gînduri, ce urmează — sau 
nu — să fie validate pe eşantioane mai largi. Merită subliniat faptul că anonimatul 
transformă într-un mod cu totul special participantul român la experiment. Aici, în 
termeni relativi, se înregistrează scoruri mult mai mari ale violenței interpersonale decît 
în varianta „occidentală”. Însuşită în vremea comunismului ca o „resursă” prin care 
„puteai supraviețui”, convertind astfel frustrarea şi marginalitatea, ascunderea de 
„celălalt” conferea omului obişnuit energia interpersonală necesară pentru denunţ sau 
agresiune explicită. Şi cu cît frustrarea socială era mai pronunțată, cu atît 
„disponibilitatea” de a „lovi în semenul tău” sporea. Ciudate sunt însă „moştenirile” 
acestor comportamente deviante, mobilizate acum de tineri care nu s-au socializat în 
comunism. De exemplu, atunci cînd unui grup de 74 de studenţi (de la o facultate... 
umanistă) le-am asigurat anonimatul, mai bine de jumătate dintre aceştia (41) au decis 
să aplice un şoc electric „letal” unor „nevinovaţi” (medie peste 220 V), „studenţi şi ei” 
(desigur, complici în tot acest scenariu foarte realist), pentru că nu îşi aminteau nişte 


asociaţii de cuvinte, citite în prealabil o singură dată. Cu toate acestea, tinerii „umanişti” 

au fost la fel de iresponsabili ca şi „părinţii” lor (cu toţii din învățămînt, cu o medie 
vîrstă de peste 50 de ani, şi cu o rată a „violenţei extreme” de 33 din 61). Pînă la urmă, 
chiar şi limita agresiunii era convențional stabilită (220 V), cvasi-totalitatea fiind mai 
mult sau mai puţin violenţi, doar 11 subiecți refuzînd tranşant aplicarea unor şocuri 
electrice. Ce putem înțelege din această descriere care poate să ne pară terifiantă? Că, 
aşa cum susține Zimbardo, personalitatea este un construct situaţional (deci „ceva” 
„flexibil”, modelat de context), astfel încît, parafrazîndu-l, „suntem cu toții asasini 
potenţiali”? În parte, ori cît de greu ar fi să ne asumăm asta, da. Există, însă, societăți 
traumatizate, în care oamenii ce le compun au experimentat atît de frecvent şi de 
profund neputința, privarea de liberate şi marginalizarea simbolică (adică, mai pe 
româneşte, batjocura la drumul mare!), încît înclină să transforme această imensă 
energie negativă în violenţă îndreptată împotriva celui care, fie şi numai pentru o clipă, 
„ajunge pe mîna mea”. Aşa „îmi imaginez” că „şi eu sunt puternic”, devenind „stăpînul 
vieţii mele”. În fapt, cei care „controlează” la nivelul societăţii toată această gramatică a 
supunerii generalizate nu fac altceva decît să amenajeze profitabil frica şi frustrarea. 
Înrobind o dată în plus. Astfel, putem înţelege de ce denunţurile la români au fost atît de 
frecvente, de ce violența mediatică, linşajul intelectual, bădărănia interpersonală 
constituie regula şi nu excepţia climatului public. Aşadar, la noi agresivitatea 
exteriorizată prin deindividualizare nu este (numai) „din afara noastră” (situaţională), ci, 
mai ales, „din noi”. Şi merge dincolo de noi, înspre o istorie în care am uitat — prea 
adesea — să trăim ca actori angajaţi, ci numai ca spectatori aruncați la spectacolul 


propriei vieți. 

Optzeci şi opt 
(2 august 2007) 


Despre sondaje şi reprezentativitate 
Sondajele de opinie constituie una dintre cele mai însemnate achiziţii ale democraţiei 
postdecembriste. Dincolo de procentele perindate pe dinaintea ochilor telespectatorilor 
şi de graficele frumos colorate ce ne indică gradul de adeziune al cetăţeanului pentru un 
anume personaj de prim plan sau pentru o anumită politică publică, sondajele ne 
comunică o semantică de plan secund încurajatoare: “şi noi contăm!”. Avem de-a face 
cu o filosofie de ordonare a lucrurilor în societate care contrastează flagrant cu 
monologul ideologic comunist, în care ni se livra vizionara perspectivă a “Partidului şi 
conducătorului iubit”, încît oricîte rezerve metodologice şi deontologice ai avea, nu poţi 
să nu semnalezi progresul. E adevărat: cel mai adesea sondajele sunt comentate de 
nespecialişti, care deturnează sensul tendințelor statistice sau construiesc inferenţe 
nelegitime, nesusţinute de date — pe care oricum nu au competenţa de a le gestiona -., 
după cum nici nu sunt mulţi sociologi cu darul vorbirii pe înţeles. Totodată, nu poţi 
ocoli faptul că există institute de sondare îndoielnice, care propun cifre ce se 
sincoronizează suspect cu interesele finanţatorilor, iar mass-media prezintă deseori fără 
discernămînt aceste rezultate, laolaltă cu ale firmelor — foarte puţine la număr — serioase 
şi oneste. Dar ca în orice proces de învăţare la nivelul societăţii, lucrurile încep să se 
cearnă: apar expertize tot mai profesioniste, institutele se ierarhizează mai ferm cu 
fiecare an, competența cetățeanului activ şi angajat public (care alcătuieşte acel strat de 
aproximativ 10% ce pune România în mişcare) e tot mai sporită şi exigeneţele sale vor 
impune o reaşezare e pieţei institutelor de gen, în care cei dubioşi vor fi, treptat, 
marginalizați. Căci s-a înțeles importanța strategică extraordinară a informației 
adecvate, precise şi rapide, precum şi resursa imensa pe care o constituie cunoaşterea 
tendinţelor care compun metabolismul social românesc. lar cei care au puterea — sau 
aspiră la ea — au nevoie de cunoaşterea dinamicilor structurale, pentru a acţiona asupa 
maşinăriei sociale şi nu a re-acționa mereu la un curs al evenimentelor impus din afară. 
Dar... Dincolo de evoluţiile optimiste, nu pot să nu stîrnesc scepticismul din mine cînd 
îmi dau seama că cei care vor să reformeze sondajele de la noi — şi implicit acurateţea 
lor — nu se vor confrunta numai cu precarităţi metodologice de colectare a datelor, ci şi 
cu o trăsătură mai adîncă a patologiei sociale româneşti: neîncrederea generalizată în 


“celălalat”. În fond, premiza fundamentală a oricărui sondaj de opinie este 

reprezentativitatea. Complicata metodologie de colectare a datelor prin procedeele de 
eşantionare vizează tocmai examinarea tuturor opiniilor exprimate într-o societate pe o 
temă dată şi a tuturor straturilor sociale care le animă, chiar şi a celor nu ar dobîndi 
altfel o voce publică. Or acest pluralism discursiv de nivel societal e pus în discuţie de 
un simptom care - ca şi coordonator a multor cercetări pe eşantioane reprezentative — 
mă nelinişteşte: rata de acceptare a completării unui chestionar curent la un sondaj 
scade progresiv în România ultimilor ani. Altfel spus, ceea ce strîngi dintr-un eşantion 
se doreşte a fi o copie fidelă a opiniilor înregistrate în “volumul populaţiei globale”. Dar 
ce se întîmplă cînd se ajunge ca aproape în 2 cazuri din 3 oamenii obişnuiţi să refuze să 
vorbească cu tine, ca operator (tendinţa e mult mai accentuată decît la începutul anilor 
90, cînd rata neîncrederii era de aproximativ 1/2) ? Rămîne un “popor tăcut” care, cu 
siguranță, este “altfel”. În ce măsură mai este “reprezentativ” ceea ce “descoperim” noi 
sociologii, cînd nu mai găsim căile de a ajunge la ceea ce gîndesc un număr atît de 
copleşitor de mare de semeni de-ai noştri? Dincolo de corecţiile rutiniere ce ne ajută să 
ponderăm tehnic acest efect, rămîne întrebarea cea mai grea: de ce astăzi românii sunt 
mai neîncrezători chiar decît în anii imediat postceauşişti, cînd aveau în sînge teama de 
a spune liber ce gîndesc despre lumea în care trăiesc? Ar merita să ne aplecăm cu mai 
multă preocupare asupra acestui uriaş continent de tăcere şi refuz, după cum s-ar cuveni 
să ne mai moderăm absolutismul expertizelor noastre. Şi să înţelegem, în sfîrşit, că dacă 
nu vom găsi fiecare (deopotrivă noi, psihosociologii, cu uneltele ştiinţei noastre, dar 
mai ales politicienii, cu resursele lor) căile de a ajunge la “cealaltă” Românie, nu vom 
mai avea o ţară, ci numai nişte teritorii sociale tot mai fracturate, monologale şi 


neîncrezătoare. Pe deplin reprezentative... 

Optzeci şi nouă 
(9 august 2007) 


V-am făcut-o! 
Deseori, studenţii îmi furnizează cele mai interesante subiecte de cercetare. Aşa s-a 
întîmplat deunăzi, când unul dintre tinerii inteligenţi cu care am lucrat mi-a sugerat să 
mai las deoparte „abordările de sus, structurale”, şi să cobor într-o realitate „mică, de-a 
lui Mitică”. Căci mai ales aici poţi găsi miezul unor fenomene care pun în mişcare 
dinamicile „„macro”. Bunăoară, cum ne prezentăm „noi românii” — ca să vorbim 
academic — în registrul „contractualismului interpersonal”? Mai simplu, al respectării 
cuvîntului dat? Omul fusese frapat şi jignit (ardelean fiind) de uşurinţa cu care patronul 
pentru care lucrase într-o slujbă cu jumătate de normă a „uitat” să-i plătească orele 
suplimentare, pe care convenise să i le achite în afara contractului scris. Mărturia 
studentului e edificatoare: „- Patronul mă rugase disperat să îl ajut, căci apăruseră nişte 
comenzi urgente care trebuiau rezolvate, şi cu toate că eram şi eu foarte prins, am 
acceptat. Trebuia doar să îmi plătesc studiile de undeva, aşa că nu imi stricau nişte bani 
în plus. După ce urgenţa se consumase, şeful a cotit-o brusc şi a trebuit să plec din firmă 
cu buzele umflate. Într-adevăr, nu semnasem nimic. Dar ne dădusem cuvîntul să ne 
ajutăm reciproc: eu cu munca, cît e nevoie, el cu banii, la sfîrşitul comenzilor. Acum m- 
am învăţat minte şi mi-am luat seama. Şi cînd mă gîndesc cum se fălea şeful meu cît era 
el de „bănăţean” şi de „neamț”, mi se face lehamite. S-a miticit lumea asta peste 
măsură!”. Contaminat de acest exemplu, am urmărit mai apoi modul în care se respectă 
înțelegerile între oameni într-o specie de interacţiune similară, pe care aproape nimeni 
dintre noi nu o poate evita: cea cu „meşterul”. Fie el zidar, zugrav, instalator sau 
electrician, personajul cu pricina devine un actor al scenei vieții noastre care frecvent 
rîvneşte la un rol de stăpîn atotputernic. M-a preocupat nu atît modul în care se 
derulează raporturile dintre „client” şi „specialist” într-un contract formal (scris), ci în 
„micile aranjamente” informale. De asemenea, sarcina trebuia să nu fie doar punctuală 
(căci ar fi fost greu de ocolit înțelegerea doar la schimbarea unui robinet), ci mai 
„complexă”, necesitînd măcar 2 zile de lucru. Intervievînd peste 100 de timişoreni care 
avuseseră de-a face în ultimul an cu „meşterul”, am aflat că în aproape 7 cazuri din 10 
oamenii se simțiseră înşelați: costurile au fost mai mari şi/sau termenele nerespectate. 
Ca un numitor comun răzbătea fatalismul asumat: „ăştia suntem”, „nu aveam de ales” 


(9). De la bun început relația fusese contruită disproporționat, între un client 

neputincios, incapabil să îşi apre drepturile şi care cedează pînă la urmă „ca să iasă, 
totuşi, treaba”, şi un „specialist” discreţionar şi incorect. Care ştie că „te are la mînă”. 
Era neverosimil să descoperi cazuri în care intelectuali de bună condiţie consimţiseră să 
fie „tăvăliți” de un „„meşter” cu patru clase sau oameni cu venituri modeste (de regulă 
pensionari), care acceptaseră să plătească pentru acelaşi serviciu mai mult decît cei cu 
stare. Într-o lume în care simţi că „nu ai de ales” (deşi azi ai mai mult decît oricînd!) în 
rezolvarea unor sarcini curente, pînă şi cele mai mărunte interacțiuni cotidiene sunt un 
prilej de exercitare a strategiilor „descurcărelii”. Şi „fiecare se descurcă cum poate!”. 
Ocolind contractualismul formal, care pare costisitor (deşi un coleg dintr-o 
multinațională îmi dezvăluia că rata de respectare integrală a clauzelor contractuale 
formale de către partenerii cu care firma avea afaceri nu depăşea 50%!), „românul” 
obişnuit caută „mica potriveală”, maximizarea „oportunităţilor” clipei — mereu pecepute 
ca limitate. Ştiind doar că rolurile, sunt, în fond, interschimbabile: „azi mi-o face el mic, 


p? 


mîine i-o fac eu la altul!”. Şi aceste mici „reglări de conturi” alimentează, la nivel 
„macro”, marele val de neîncredere în instituții şi generalizatul cinism social. 
Multiplicat la scară de masă, lîngă noi, şi în doze diferite, în fiecare dintre noi, Mitică 


chicoteşte mulțumit: „V-am făcut-o!”. 

Nouăzeci 


(16 august 2007) 


Spaţiul proxemic la români 
În ultimii ani, pornind de la intuițiile antropologului şi sociologului E. T. Hall, s-au 
articulat întregi corpuri de studii asupra distanței proxemice, înţeleasă ca distanţa fizică 
interpersonală care asigură o securitate psihologică în relația cu „celălalt”. Conform 
viziunii cercetătorului american, fiecare om partajează cu semenii un spaţiu informal 
prin care se simte „în siguranță”, cîtă vreme însoţitorul său nu încalcă această graniță 
simbolică. Situaţii de interacțiune specifice delimitează „arii de securitate” bine 
precizate, care sunt din ce în ce mai restrînse pe măsură ce plecăm dinspre contexte de 
interacțiune publică (într-o staţie de tramvai, de exemplu, cînd distanţa proxemică este 
mai mare, de ordinul metrilor), înspre cele private (în relația cu un partener de dragoste, 
bunăoară, cînd distanța proxemică devine mult mai redusă, de ordinul zecilor de 
centimetri). Încălcarea acestei granițe (cînd „celălalt” intră în „spaţiul meu”) este 
resimţită ca o agresiune nemijlocită, generînd un disconfort semnificativ, însoțit de 
simptome psihosomatice (nelinişte, temeri, nesiguranță). Măsurători ale percepției 
distanței proxemice în contexte determinate (de exemplu, în mijloacele de transport în 
comun) au relevat diferențe interculturale însemnate. Din nou, variabila cea mai 
influentă pentru tema în discuţie o constituie tiparul cultural, care poate fi colectivist 
(propriu popoarelor post-comuniste, dar şi lumii islamice ori extrem orientale) sau 
individualist (specific popoarelor „occidentale”, cu referința extremă Statele Unite). 
Astfel, s-a observat că în culturile naţionale individualiste, omul obişnuit înclină spre 
strategii relaționale prin care îşi afirmă independenţa, şi întreţine, în general, o distanţă 
fizică mai mare față de „celălalt” necunoscut, comparativ cu reprezentanții culturilor 
naționale colectiviste, care îşi protejează aria de securitate simbolică personală. 
Comparaţia tipică care se poate realiza este aceea dintre reprezentanţii popoarelor 
balcanice, preponderent colectiviste, şi cei ai popoarelor nordice, considerate 
individualiste. În consecință, un „sîrb”, un „grec” sau un „român” vor fi, de exemplu, în 
„mult mai mare siguranță” atunci cînd se întîlnesc cu un personaj cunoscut în prealabil, 
fie şi fugar, iar paleta expresivităţii relaționale coboară deseori în conduite 
(„îmbrățişări”, „pupături”, „dialog pe un ton ridicat”) care stîrnesc adevărate blocaje 
semantice şi afective pentru un „sudez” sau „german”. Totodată, s-a constatat că în 


culturi colectiviste, atunci cînd relația cu „celălalt” se stabileşte cu un partener de rol cu 


176 


care subiectul de referinţă ştie că va întreţine o relație în viitor şi cu care anticipează că 
va partaja spaţiul personal, distanța proxemică este mai redusă decît în culturi 
individualiste. Dacă, însă, relația se îngemănează cu un „celălalt” cu care subiectul nu 
„a avut de-a face”, cu „străinul” prin excelenţă, atunci intervalul de securitate fizică 
personală se stabilizează la distanțe interpersonale foarte mari, ceea ce exprimă şi 
temerea în iniţierea unei relaţii cu „celălalt diferit”. Nu întîmplător, în ţările colectiviste 
nivelul capitalului social, regăsit îndeosebi în încrederea interpersonală faţă de „cel 
necunoscut, de-o seamă cu noi” (aşa numita încredere generalizată, calificată aşa de 
sociologi pentru că măsoară „încrederea în general în oameni”) este de regulă mai 
scăzut decît în ţările individualiste. Pe scurt, colectiviştii (deci şi majoritatea românilor) 
sunt mai vulnerabili, căci sunt şi cei mai autarhici: imediat cum ies din „mica” lor lume 
ŞI sunt puşi în situaţia de a interacţiona cu semeni necunoscuţi, se simt deja „invadați”. 
Şi, ne învaţă Hall, strategia de „răspuns” cea mai frecventă pe care oamenii o angajează 
atunci cînd experimentează constant şi rutinier încălcarea spațiului lor proxemic o 
constituie agresiunea implicită. Activată „natural”, fără „să te mai poţi stăpîni”, aceasta 
devine o formă mascată de a converti „salvator” nesiguranța şi frica de „celălalt”. 
Astfel, atunci cînd diagnosticăm atotputernicia bădărăniei în viața publică românească, 


cred că ar trebui să nu ocolim şi această sursă neliniştitoare. 

Nouăzeci şi unu 


(23 august 2007) 


„A supravieţui” sau „a deveni” 


Au existat mereu dificultăţi în definirea unui specific cultural. Atunci cînd se încearcă o 
definire operațională, se preferă descrierea unei culturi prin intermediul unor tipare 
relaţionale specifice. Factorul fundamental angajat în acest demers e reprezentat de 
ansamblul patternurilor existenţiale, exprimate prin verbele ontologice „a fi”/ „a avea” 
sau „a supraviețui” / „a deveni”. Comunitățile centrate pe „a avea” sunt tipice unor 
societăţi care au depăşit „foamea istorică” şi au însuşit valorile postmaterialiste, pentru 
a prelua sintagma lui Roland Inglehart. În asemenea locuri, „a fi împlinit” înseamnă a 
poseda „obiecte” şi „experienţe”, cît mai diverse şi mai „la modă”. Comunitățile care 
funcţionează, însă, în registrul lui „a fi” valorizează registrul împlinirii personale prin 
trăiri autentice, profunde, asociate unei morale tradiționale. Comunitățile în care 
oamenii sunt ghidaţi în strategiile lor existenţiale de registrul lui „a supravieţui”, „îşi 
duc viaţa” printr-o formă de autism social la limita subzistenţei, nefiind capabili de 
strategii pe termen mediu şi lung, singura şi decisiva preocupare fiind salvarea „de pe o 
zi pe alta” din impasul colectiv, mizeria cotidiană şi lipsa de speranță socială. „Izbînda” 
lor e provocată, bunăoară, de plata facturilor curente şi a întreţinerii. Cei din registrul 
lui „a deveni” pot însă îngemăna planuri pe termen mediu şi lung (de la hotărîrea 
propriei biografii profesionale pînă la alegerea destinaţiei viitorului concediu de odihnă, 
achiziționarea bunurilor de larg consum, construirea de locuinţe sau inițiativa în 
deschiderea unei afaceri), au o speranţă socială angajantă („are rost” să pornească o 
acţiune comunitară), se automotivează, simt şi ştiu că „merită” să aibă inițiative sociale, 
economice, politice, pentru că ele vor avea un ecou stimulativ, sporindu-le resursele 
comunitare. Din nefericire, societatea românească contemporană trăieşte sociologic 
majoritar la limita subzistenţei, iar conţinutul barometrelor de opinie publică din 
intervalul 1994-2007 exprimă un pattern existențial precumpănitor dezangajant. Privind 
la dinamicile sociale româneşti, ceea ce vedem „în faţă” poate să se contureze, de aceea, 
înşelător. Da, totul pare „în mişcare”, au apărut super şi hypermarketurile - care sunt 
mereu pline -, maşini noi şi scumpe poţi descoperi pretutindeni, vilele se ridică precum 
ciupercile după ploaie. Dar această Românie a „ajunşilor” nu formează decît o parte, 


modestă, din România întreagă. Aşadar, preluînd diferenţierea de început, datele atestă 

că numai aproximativ 3 români din 10 activează strategii de dezvoltare, cei mai mulţi 
retrăgîndu-se în registrul subzistenţei. Şi totuşi, nu suntem condamnaţi la nefericire. 
Totul e să „fim”, cu condiţia să fim în numele unei tradiţii vii şi catalizatoare social, 
care să ne înveţe să ne aşezăm comunitar împreună. Astfel vom putea începe, progresiv, 


Şi să „avem”. Dar mai e, oare, de găsit aşa ceva? 

Nouăzeci şi doi 
(30 august 2007) 


Poveste de la mare 
Călătorind prin ţară, prin diferitul cultural reprezentat de România reală de astăzi, poţi 
remarca şi numeroase similarități neaşteptate. Bunăoară, privind în jurul Timişoarei şi 
exceptînd capitala, te-ai aştepta să observi în mai mică măsură specia 
"întreprinzătorului" imobiliar, cu cît mergi către răsărit. Nici pomeneală. Mai mult, cu 
cît zona are un potenţial de cîştig imobiliar mai substanțial (precum în Valea Prahovei 
sau pe litoral, ca sa dau numai două exemple flagrante), cu atît tipul social vizat e mai 
influent şi mai fudul. Exersînd în concediu cu familia o antropologie domestică 
involuntară, am descoperit un "informator" cu o poveste interesantă, care deschidea alte 
poveşti pline de tâlc. Dascăl de provincie atras irezistibil de mare, acesta mi-a mărturisit 
cum a optat, în urma cu aproape 40 de ani, pentru o repartiție la Costineşti. lată-l aşadar 
descins într-un tîrg părăsit, ploios, într-o zi mohorită de septembrie, cu hotartrea de a 
aduce, atît cît e cu putinţa, fără fumuri paşoptiste, "lumina" (sau măcar o farîmă din ea) 
printre oamenii "părăsiți" de aici. Tot ce găsise în micul sat întrecea cele mai pesimiste 
aşteptări: sărăcie, ignoranță, şi, mai ales, totul, dar totul cenuşiu. A fost găzduit la 
început în casa unei văduve tinere cu mulţi copii. De la oraş fiind, cînd a intrat, a rămas 
aproape înmărmurit. Cum ploua straşnic, zidurile de chirpici, nu mai înalte de un stat de 
om, se umeziseră şi pe interior, astfel încît încăperea părea o peşteră inundată de un 
izvor subteran care stătea sa izbucnească. Dar, mai ales, cînd a păşit, picioarele i s-au 
afundat, la propriu, pîna la glezne. Podeaua nu era decît o mîna de pămînt bătut, care se 
mocirlea la prima ploaie mai zdravănă. Femeia l-a întimpinat, emoţionată (auzise de la 
primar ca vine "dom' profesor”, iar ea nu avea nici măcar patru clase) şi, fugar, aşa cum 
făcea cu preotul la biserică în fiecare duminică, i-a sărutat mîna, poftindu-l cuvios. 
Vizibil stingherit, tînărul dascăl a păşit în noua lume de la înălțimea unui rol social care, 
atunci, reprezenta "ceva". Omul s-a adaptat cum a putut, şi in pofida frumuseții 
sălbatice a locului, a plecat de aici cu prima ocazie, înspre un oraş reşedinţă de judeţ 
unde "era, măcar, trotuar". Pleca complet vindecat de iluzii culturalizatoare. Se întorcea 
însă la dragostea lui, marea, de fiecare dată cînd găsea puţin timp liber. Şi, cu cît 
drumurile biografiei sale se îndepărtau de mare, cu atît Costineştiul se schimba mai 
vîrtos. Regretă că la începutul lui 90 nu a cumpărat un lot de pămînt aici, căci i s-a părut 


'neprofitabil'. Era vremea lui 'un leu metrul'. Cu jumătate de salar îţi puteai cumpăra o 

suprafață de 1000 de metri pătraţi. Apoi a plecat din ţară, traversînd oceanul, şi legătura 
cu "marea noastră” s-a rupt. A aflat, printre frînturi, că oamenii de aici s-au îmbogăţit 
treptat. Astăzi s-a reîntors şi şi-a cumpărat un teren de 1000 de metri pătraţi cu puțin 
peste 100000 de euro. A vrut să îşi viziteze şi gazda de odinioară. A căutat strada 
mocirloasa şi s-a rătăcit. De jur împrejur erau numai vile mai ceva ca în Miami Beach. 
Iar vechea lui gazda e o matroana "onorabila", care trona în faţa celei mai "tapene" 
clădiri din zonă. În jur, Land Rover-urile si BMW-urile "copilaşilor”. S-a îndreptat spre 
ea. L-a recunoscut imediat din priviri, dar acum ea era cea care stătea "sus". Nici măcar 
nu s-a sinchisit să răspundă la salutul lui respectuos. Era numai un "pirlit de profesor”, 
doar. Intrigat, a aflat cum femeia şi familia ei făcuse avere din "afaceri cu terenuri” - 
desigur, alături de micii nomenclaturişti ai locului - iar acum, deşi era "aceeaşi" Marie, 
intrase în cu totul altă pălărie a unei Romanii răsturnate, în care nu "cartea face parte", 
ci, vorba localnicilor, "ciupeala" si "teapa potrivită”. Iată cum tranziția nu a avut numai 
perdanţi. Şi cum, la fel ca în Giroc sau în Dumbrăviţa, lîngă Timişoara, poţi afla o altă 
faţă a imensei schimbări postdecembriste: şansa de a fi cîstigător aproape fără să vrei şi 
fără să ştii prea bine ce sa faci cu ceea ce da pe dinafară. Dar sa nu ne amăgim, caci 
Pierre Bourdieu ne învaţă că, spre deosebire de matroana din poveste (care va intra si 
ea, probabil, în aceeaşi regulă nescrisă), societatea reglează cel mai adesea, pe termen 


mediu, "treaba": cine nu a avut înainte, nici nu va avea, iar cine a avut, va avea în 


preaplin. 

Nouăzeci şi trei 


(6 septembrie 2007) 


Principiul simplei expuneri şi “trezirea” socială 
Unul dintre cele mai des confirmate postulate ale psihologiei sociale, efectul simplei 
expuneri, a fost pus în evidență de Robert Zajonc, devenind suport pentru orice 
acţiune mediatică profesionist constituită. În descrierea sa, psihologul american a 
observat cum, pe măsură ce suntem expuşi mai frecvent la un stimul slab negativ, 
neutru sau pozitiv, ajungem la o apreciere progresiv pozitivă a stimulului (ce este 
prezentat, de exemplu, sub forma unor cuvinte sau ideograme dintr-o limbă 
inaccesibilă subiectului). Aşadar, pe scurt, fie că e vorba de un detergent sau de un 
candidat politic, cu cît mai frecvent îl priveşti, cu atît “îți place” mai mult. Pînă se 
produce o „saturație”, mecanismul funcționează fără greş. Totul e, cum spuneam, ca 
stimulii iniţiali să nu fie, de la bun început, respingători. Astfel, un stimul perceput ca 
puternic negativ nu va conduce la o sporire a atractivităţii sale. Orice semen de-al 
nostru ce şi-a păstrat un minim discernămînt, oricît de frecvent ar fi expus mediatic la 
un stimul de tipul chipului de „tribun revoltat şi izbăvitor“ al lui C.V. Tudor sau de 
„Sfînt artizanal” gen Gigi Becali, nu va ajunge să-l preţuiască mai mult, mai degrabă 
accentuîndu-i-se disprețul şi dezgustul inițial. În alte culturi, însă, tendinţa nu e 
identică cu cea obţinută în Statele Unite. Îndeosebi în zona latino-americană şi în 


x x 


Balcani, cercetările înregistrează o “încetineală”, o „rezervă” perceptivă considerabilă 
în evaluarea stimulului prezentat repetat, aşa încît poți să faci „publicul ţintă” să te 
privească, că oricum nu „te vede”. Aici vei obține tendinţe similare dacă, pe de o 
parte, se oferă participantului la studiu o condiționare pozitivă („bani”), sau, pe de altă 
parte, se permite subiectului să privească toate cuvintele deodată, după care să fie 
expus mai puţin la unele şi mai mult la altele. Prin urmare, cînd omul obişnuit este 
motivat suplimentar, sau este îndemnat să judece pe baza unei evaluări inițiale a 
întregului părțile ce-l asamblează, redevine „american”. Se sugerează că ceea ce 
lipseşte „non-americanului” este o experienţă cotidiană a unei motivații ridicate pentru 
sarcini curente (care pentru americanul de rînd sunt recompensatoare) şi o experienţă 
pozitivă a interacțiunii cu stimulii cotidieni, conferind ansamblului lumii sociale 
percepute calitatea de a fi „în regulă”, ceea ce pentru cei mai mulți dintre americani 
reprezintă o achiziţie „firească”. Numai depăşind un prag dublu, prin care omul 


simplu îşi recuperează motivaţia angajării în sarcină şi se convinge că ceea ce i se 

dezvăluie nu are nimic ameninţător, acesta ajunge să favorizeze progresiv stimulii la 
care este expus. Dacă, dimpotrivă, societatea nu îl înzestrează pe subiect cu 
„informaţie validă”, întreţinînd o obişnuință a învățării nerelevante, fenomenul 
conduce la retragere şi reţinere. Rămîne un „popor” de oameni însingurați, care „nu 
aud” ceea ce se spune şi „nu văd” ceea ce se petrece, căci au fost învăţaţi că oricum 
viaţa lor „e făcută” de alţii. Efortul pentru a-i „trezi” este, de aceea, înzecit. lar 
practicile occidentale de influenţă socială vor rămîne inadecvate şi ineficiente, cîtă 
vreme nu îl vom putea face pe românul obişnuit „amorţit” să simtă că „merită” să 


„trăiască aici”, iar ceea ce se întîmplă cu el e „de bine”. 

Nouăzeci şi patru 
(13 septembrie 2007) 


O mare indigestie istorică 
„„- Salut, prietene. Ce mai face Banatul meu?” Tresar. Oare cine e „prietenul” care şi-a 
apropriat Banatul? Sunt bătut pe umăr, mă întorc cu oarecare stinghereală cînd descopăr 
un chip incert — l-am întâlnit undeva, cîndva, dar atît — care alunecă tot mai aproape de 
mine. În acest abur, deopotrivă de semiclandestinitate şi semietilitate, sunt împins deja 
spre confesiune. E cam nepotrivit, găsesc eu, să am secrete în plină reuniune publică 
bucureşteană, „lansare de proiect cultural”, în preajma atîtor mari personalități şi în 
jurul unei mize cît se poate de urgente. Dar bag de seamă, curînd, că pentru unii dintre 
invitaţi (toţi „importanţi”) miza nici nu mai contează (de aceea nici nu am să o mai 
dezvălui). Ci „altceva”. Ce creşte pe lîngă şampania şi caviarul răsturnate pe gît în foc 
automat. Altceva reunit în interogaţiile „prietenului prevenitor”. ÎL aud sacadat: „7 Îi 
vezi pe A, uite-l acolo lîngă dama aia strîmbă în negru? Parvenitul ală complexat. Ştiai 
că e homosexual?” Apoi mă înghionteşte complice şi îmi îndreaptă privirea spre B: „Şi- 
a îngropat nevasta şi i-a mîncat toţi banii”. Urmează C, care „e un pocăit gata să sece 
într-o noapte un butoi de tămîioasă”, dar şi D, care „după ce a luat Premiul de 
excelență, a fost prins în izmene, recitînd sonete în faţa nevestei consulului african”. Şi 
ar fi urmat, negreşit, tot alfabetul dacă nu aş fi găsit un pretext energic ca să întrerup 
brutal şirul acesta al despuierii întregii asistenţe. Cum vijelia părea că trecuse, mă 
înarmez cu un pahar de apă şi încerc să ma adun într-un colț al încăperii. În noua 
deschidere panoramică asupra sălii, se ivesc tot mai multe mici coglomerate de 
„preocupaţi” care se înclină conspirativ către cel care povesteşte. Şi care, vădit, 
„ținteşte”. lar în această geometrie mobilă a bîrfei, ce se înstăpîneşte cu nesaț peste 
atmosfera ce se dorea solemnă a locului, răzbate neputinţa de a ne aşeza unul alături de 
celălalt pentru un ideal (precum obiectivul proiectului) care e dincolo de noi. Exhibînd 
viețile celorlați — îndeosebi în derizoriul lor — aceşti „neliniştiți”, majoritari în 
împrejurarea cu pricina, se deposedau de propria lor viaţă, trăind de fapt prin vieţile 
celorlalți. Într-un final, după ce „prietenul” a străbătut mai multe grupuri de „prieteni”, 
se opreşte şi cumpăneşte nedumerit. A uitat ceva. Deşi e la capătul opus al încăperii, 
privirile ni s-au intersectat fulgerat. Apoi, reintră rutinier în gesticulația canibalismului 
simbolic cu cei din preajmă, care adulmecă, privindu-mă intermitent. Îmi dau seama 


curînd că... „mă vorbesc” pe mine. Mestecînd orice urmă de carne — reală sau imaginară 

— de pe osul biografiei mele, devoră, pesemne, ceea ce a mai rămas din mine. Îi văd 
sătui numai atunci cînd, după ultima molfăitură, consimt ceea ce a mai rămas cu 
adevărat din ţinta lor: nimic. Şi merg mai departe. La nesfîrşit. Şi, totuşi, ce mai rămîne 
din ei, din noi, din idealurile noastre obligatorii? De vreo 200 de ani de spirit public 


românesc, mult prea adesea, o mare indigestie istorică. 

Nouăzeci şi cinci 


(20 septembrie 2007) 


Rezervorul de încredere e plin, dar... 
Antropologii şi sociologii străini care ne-au urmărit „felul de a fi” au descoperit nu 
numai „deficite de angajare civică”, „debilităţi politice”, „inapetenţe pentru 
contractualism”, ca să preiau numai cîteva formule pretins „academice”, greoaie şi 
discutabile, ci şi ceva care, totuşi, îl indica pe „român” mai bogat decît „celălalt? 
occidental. Descriind o realitate ce le era inaccesibilă în codurile sale ascunse, ei 
remarcau dominanţa în comunităţile studiate a unei reţele sociale informale, care nu e 
„la vedere”, care e însă mai influentă şi reglează jocul social local. Altfel spus, dincolo 
de instituții, legi şi reguli formale, ce încep la noi să semene la suprafața cu cele 
occidentale, dar care îşi duc viața artificial, se impune „ceva” viu, atotputernic, ce ține 
de sociabilitatea informală, şi care e decisiv. Întrucât realitatea era mai cuprinzătoare 
decît „conceptul”, au fost „inventaţi” termeni noi care să desemneze „ceea ce se 
întîmplă”. Aşa a apărut, bunăoară, în cadrul conceptului mai larg de „economie 
secundară” (ce exprimă schimbul realizat prin ocolirea fiscalităţii şi a exigențelor 
contabile), cel de „credit informal”. Un „împrumut” care se bizuia pe „încrederea în 
celălalt” şi pe statutul lui în comunitate. Astfel, cu cît statutul social era mai prestigios, 
cu atît volumul „creditului” care putea fi „obţinut” sporea. Aşa s-au ivit binecunoscutele 
la noi catastife de la buticurile şi, mai ales, cîrciumile din sate şi cartiere, care păreau 
neverosimile pentru un „ochi occidental”. Erai în „caiet”, primeai „cinzeca” sau 
„parizerul”, şi, la un termen precizat (şi el negociat în funcție de „onorabilitate” şi de 
felul în care „ţi-ai respectat cuvîntul”) omul restituia „suma adunată”. Urmând multe 
din sugestiile metodologice ale tinerilor sociologi bucureşteni Liviu Chelcea şi Puiu 
Lăţea, care încă de la sfîrşitul anilor 90 au urmărit cu sagacitate „fenomenul”, cîțiva 
dintre colaboratorii mei studenţi au observat cum şi în zona Banatului „creditul 
informal” e departe de a fi marginal. Deşi regiunea — cu excepţia Bucureştiului - e cea 
mai „formalizată” şi înregistrează scorurile cele mai mari la indicatorii care măsoară 
birocratizarea vieţii publice, totuşi pentru mulţi dintre cei care trăiesc aici, „mica 
înţelegere” face regula. Astfel, „Doamna Silviuta, de la buticul din colț” sau „Petrică, 
care <dă> la cîrciumă” devin personaje referențiale, mult mai însemnate decît primarul 
sau directorul şcolii, ca să nu mai vorbim de prefect sau şeful de la finanţele judeţene. 


Investiţia reciprocă de încredere atestă puterea unei rețele de sociabilitate sătulă de 

batjocura unei rețele birocratice sufocante şi ineficiente, care s-a raportat la omul 
obişnuit discreționar şi samavolnic. lar „caietul” indică deseori o adevărată geografie 
simbolică a arborescenţelor prestigiului dintr-o comunitate plină de viaţă: cine „e legat” 
de cine, „cît merită” fiecare şi cine nu va fi niciodată „admis” în „club”. Într-o lume în 
care fațadele sunt mai importante decît interioarele, bogăţia acestei salvări pe ocolite 
prin celălalt din sărăcia şi lipsa de orizont cotidiană poate să reconfigureze încrederea 
socială de care avem atîta nevoie. Rezervorul de încredere este plin. Pentru a nu-l mai 
canaliza înspre ţinte parohiale, trebuie ca şi instituţiile să vină, însă, onest şi eficient, 


înspre cetăţean. 

Nouăzeci şi şase 
(27 septembrie 2007) 


Lenea socială la români 
Intuită de timpuriu de către Max Ringelmann şi desemnată ca un fenomen de 
diminuare a implicării individuale în condiţia realizării unei activităţi la care participă 
toți membrii grupului, frînarea sau lenea socială a fost unul dintre cele mai frecvent 
studiate fenomene psihosociale, în care principala cauză a dezangajării provine din 
non-identificabilitatea efortului subiectului (nu se putea măsura nemijlocit contribuția 
acestuia în sarcină). În experimentul originar se solicita celor implicaţi să tragă de o 
frînghie în condiții de competiţie (unu „contra” unu, apoi 3/3 şi 8/8). Evaluate cu o 
serie de dinamometre, eforturile participanţilor la studiu atestau că în cazul efectuării 
în comun a sarcinii (ca în condiţia a doua şi a treia), subiecţii nu se mobilizau la fel de 
intens ca atunci cînd se întreceau cu „celălalt” individual (precum în prima condiție 
experimentală). Mai mult, pentru că efortul fiecărui participant nu putea fi remarcat de 
către „spectatori”, „chiulul” s-a dovedit cu atît mai mare cu cît creştea mărimea 
grupului, indiferent de natura sarcinii (deci şi în sarcini intelectuale, nu numai cele în 
cele fizice). În ultimele decenii s-a observat că în funcţie de dimensiunea 
individualism (cazuri tipice: SUA sau țări din „occidentul” Europei) — colectivism 
(cazuri tipice: China, India, ţări islamice, Balcani), lenea socială variază semnificativ. 
Astfel, s-a evidenţiat cum în culturile colectiviste fiecare persoană dintr-un grup care 
realizează o acţiune oarecare împreună cu „ceilalți” „trage mai tare” în colectiv decît 
individual, omul obişnuit simțindu-se împlinit mai degrabă prin inserarea în „grupul 
bun”, în care „îşi face treaba cum se cuvine”, iar reuşita grupului e mai valorizată decît 
reuşita individuală. Tendinţa de mai sus nu se întîlneşte, însă, şi în studiile româneşti, 
unde e exact pe dos, „românii” devenind „occidentali”. Adică se chiuleşte la fel de 
mult în aceste condiții, deşi suntem categorisiți drept „colectivişti”. La baza unui 
asemenea comportament neaşteptat stă un individualism „altfel”, izolaționist, ca 
specie total diferită de individualismul american. Deşi cu multe simptome colectiviste, 
românii dovedesc achiziţionarea unui tipar relaţional cu puternice note specifice 
individualiste. Acest individualism nu este însă unul partenerial, articulat într-o 
competiţie deschisă cu „celălalt”, vegheat de o regulă a jocului social respectată 
transindividual (ca în versiunea sa nord-americană), ci unul în care „celălalt” se 


transformă din competitor în „duşman”, pe care „trebuie să-l dobor” pentru a reuşi, 

într-o lume în care, dacă mi se oferă oportunitatea, „trebuie să apuc acum şi aici”, cît 
pot de mult, căci „nu se ştie ce va fi mîine”, şi în care regulile sociale sunt cel mai 
adesea interindividuale, negociabile. Aşadar, experienţa persistentă a nerînduielii, a 
neaşezării, precum şi rememorarea unor raporturi dezechilibrate şi inegale cu „celălalt 
instituțional” (de la funcţionar pînă la dascăl) modelează distinct specia 
individualismului românesc, convertindu-l într-un profil identitar autist („întors cu 
spatele istoriei”). Un asemenea portret — sociologic majoritar, dacă ar fi să parcurgem 
dominantele sale în cadrul Barometrelor de opinie publică din ultimii zece ani — ar 
predispune la o lene socială şi mai pronunțată, căci în egală măsură reuşita individuală 
„în faţa celorlalți”, precum şi „izbînda grupului” nu sunt recompensate decît arbitrar. 
Şi, peste toate, rămîne o ţară de oameni singuri, în care „fiecare e cu lumea lui” şi în 
care „fiecare se descurcă cum poate”. Această atomizare a societăţii e cel mai solid 
temei al manipulării şi supunerii colective. Nefiind o comunitate, nemaifiind capabili 
să ne adunăm în jurul nici unui ideal, ne răsucim în jurul micilor noastre sforțări 
biografice de „a o scoate la capăt”. Şi cînd obosim -— şi asta se întîmplă mai devreme 


sau mai tîrziu -, „chiulim”. De la propria noastră viață. 

Nouăzeci şi şapte 
(4 octombrie 2007) 


„Poporul vorbeşte liber” 
Polarizarea de grup reprezintă o formă particulară a deciziei de grup şi evidenţiază 
modul în care omul obişnuit îşi exprimă opţiunea în condiţii de risc şi incertitudine. În 
1961, psihologul american J. Stoner a făcut o descoperire importantă: grupurile pe care 
le-a asamblat au înclinat să ia o decizie mai riscantă decît media punctelor de vedere 
individuale ale membrilor care le compuneau. Mai ales atunci cînd grupurile sunt 
formate din necunoscuţi (străini), fiecare subiect încearcă să îşi definească mai 
proeminent identitatea prin adoptarea unei poziții extreme, care „să bată la ochi”, 
tendinţă care facilitează deciziile riscante. Sugestiile lui Stoner deveneau foarte „utile” 
pentru conducătorii care doreau să impună o alegere indezirabilă social. De exemplu, un 
lider de organizație care intenţionează să fie „eficient” cînd doreşte să facă concedieri 
masive, mai bine convoacă un „consiliu al reprezentanţilor angajaților”. Poate fi sigur 
că dacă va întreţine „aparenţa participării” şi va da impresia „responsabilizării de grup”, 
va ajunge la decizii colective mult mai severe (extreme) decît ar putea propune fiecare 
individual. Mai mult, el poate obţine şi acoperirea unei „decizii democratice” în 
favoarea „însănătoşirii organizației” (doar s-a hotărît „împreună”). Totodată, un lider 
politic care are interesul să organizeze o intervenţie sîngeroasă sau o condamnare la 
moarte în gen stalinist a liderului anterior „trădător”, devine mult mai eficient cînd 
convoacă un „Front al Salvării Naţionale”. Mecanismul polarizării a fost studiat şi în 
alte culturi decît cea nord-americană. S-a observat că „deplasarea spre risc” nu este 
universală. Ea se manifestă precumpănitor în ţări în care riscul este valorizat, precum 
SUA (unde competiția loială e preţuită social, dar şi autentic apărată instituţional), 
Canada, Noua Zeelandă sau Marea Britanie. În ţările în care prudenţa este valorizată şi 
oamenii obişnuiţi sunt mai degrabă temători şi fatalişti privitor la „mersul lucrurilor”, 
situaţia este diferită (de exemplu, în țările africane, latino-americane sau balcanice). În 
aceste arii culturale, absenţa temporară a liderului determină o neclaritate decizională 
însemnată. Astfel, în culturile în care dominanta colectivistă s-a impus şi în care 
indicele de dezvoltare economică este mai modest (ţările sunt „sărace”), tipul de 
comportament activat de mecanismul polarizării de grup devine contradictoriu. Inerţia 
decizională care se naşte dovedeşte cum, atunci cînd grupul e consultat, iar „liderul 


lipseşte”, grupul rămîne suspendat într-o ambiguitate decizională şi nu se poate 

autonomiza. Dacă, însă, grupul e „călăuzit de un lider”, poate ajunge să adopte, 
„îndrumat” de către acesta, o poziţie excesiv de radicală de la bun început (exact invers 
ca în mecanismul descris iniţial de Stoner, unde liderul era mai moderat în cereri, şi 
grupul, manevrat de lider, „plusa” semnificativ), chiar dacă o asemenea opţiune este 
iraţională, nerealistă, uneori de o violență extremă. Dar, în „ţara/locul în care nu se 
întîmplă nimic” un asemenea exercițiu angajant sub atenta supraveghere a „păstorului” 
construieşte aparenţa unei identități autonome, căreia i se oferă şansa să „îşi spună liber 
cuvîntul”. Multe dintre efluviile de violenţă publică de la noi îşi află sursa originară în 
acest tip frustrat de exhibare colectivă, care maschează incapacitatea omului simplu de 
a-şi lua viața în propriile mîini. Cîtă neputinţă (de a fi „stăpîn pe viața ta”), atîta nevoie 
de „a i-o face celuilalt”. „Pedepsirea” sa devine recompensa pentru ratarea proprie. Şi 
tot atîta sensibilitate pentru păstorii „generoşi” şi „democratici” care ne „consultă” (de 


la Iliescu la Băsescu). Ne „consultă” rînjind fericiţi: „Poporul vorbeşte liber”. 

Nouzeci şi opt 
(11 octombrie 2007) 


Două naşteri 
Întîmpinîndu-i pe studenții mei „boboci” la acest început de an universitar, mi-am dat 
seama curînd că am în faţă o generaţie specială. Căci toată această întîlnire se aşeza sub 
semnul a două naşteri. În primul rînd, ei sunt generaţia care s-a născut în 1989, 
socializată exclusiv în perioada postcomunistă. Ei sunt cei care nu ar mai trebui să fie 
covîrşiți de povara cedărilor, compromisurilor şi ruşinii. Mai apoi, degrabă am realizat 
că cei mai mulţi dintre noi, cei care acum alcătuim echipa catedrei, facem parte dintr-o 
generaţie care avea în jurul a 18 ani chiar în 1989. Şi care, aşadar, ne-am născut a doua 
oară odată cu speranţa eliberatoare a zilelor Revoluţiei. Între „noi” ŞI „ei” s-a adunat un 
răstimp care a dospit miezul unei tranziţii amestecate, în care nădejdea difuză de mai 
bine, entuziasmul fără margini din primele săptămîni postdecembriste şi aerul de 
libertate s-au aglutinat curînd cu bitele minerilor, „democraţia originală” şi rînjetul 
„ilieştilor”. Astăzi, nu cred că mai e loc, pentru generaţia mea, de iluzii colective. 
Pentru cei care am mai rămas pe aici, speranța, cîtă mai e, se cuvine adunată în jurul 
eforturilor individuale de a ne face treaba fiecare, cît mai bine, acolo unde suntem. 
Restul e vorbă goală. Sau? Oricum, toţi aceşti ani ne-au dovedit cu asupra de măsură că 
România reală recentă este un teritoriu al mîrşăviei instituționalizate şi al dispreţului 
faţă de cetăţean. Dacă la început „cîştigătorii” tranziției se mai fereau, azi fură pe faţă, 
cu ştampila ministerului. Dacă am pornit cu mica învîrteală, alimentată sîrguincios de 
rețelele  securistice, astăzi ¿moştenitorii? securiştilor stăpînesc economia ţării, 
organizează licitaţiile, devalizează băncile, subjugă mass-media, ne dau lecţii de 
democraţie. Joacă pe picior mare. lar mulți dintre tinerii de odinioară au devenit la fel 
de „bătrîni” şi de alunecoşi ca predecesorii lor. Conversiunea în omul crezului util, 
capabil să se ambaleze cu egală convingere în jurul oricărui „crez”, cu condiţia ca 
acesta îl răsplătească material şi simbolic, constituie cea mai neliniştitoare mutație 
identitară din România prezentă. E dincolo de apartenenţe generaționale, ideologice, 
etnice, regionale, sociale. Am pierdut, aşa cum aprecia Mihai Şora, „memoria 
comportamentală, automatismul reflexelor corecte” de „corectitudine relaţională”. 
Fapta cotidiană măruntă, a „omului la locul lui”, izvorită odinioară, în amurgul 
interbelicului, din bun simţ, dreapta măsură şi datoria — față de sine şi față de „celălalt” 


— nu mai e aşezată acum în jurul ideii de mai bine comunitar, ci de înfăşcat individual. 

Nu am excelat niciodată, noi românii, în ultimele două secole ale modernizării, de 
efuziuni comunitare, dar ceea ce se petrece astăzi, într-o tăcere sinonimă cu sinuciderea 
unei ţări, reprezintă apogeul privatizării unei imense speranțe, născută în decembrie 
1989. Speranţa că vom începe să ne scuturăm de comunismul de lîngă noi şi din fiecare 
dintre noi. Asemeni numeroaselor fabrici-deşeuri cumpărate pe bani de nimic, oamenii 
crezurilor utile au cumpărat-o ieftin. Şi au reciclat-o convenabil. Divizată şi dispersată, 
ea devine azi o resursă socială stînjenitoare, marginală, adăpostită în mesajul unor 
„retardaţi istoric” — precum tot mai puţinii supraviețuitori ai Gulagului românesc sau 
rătăciții naivi şi înverşunați ai Revoluţiei -, care mai bîiguie, din ce în ce mai rar, cîte un 
cuvînt despre „punctul opt”. Iar tema forte, a lustraţiei, a fost confiscată chiar de către 
cei care au privatizat pînă şi singura moştenire ideologică coerentă care a reaşezat 
sănătos ţara în ultimul secol, cea a liberalismului. Să fim însă serioşi, PSD, PNL, PD 
şamd nu sunt decît alte măşti ale aceluiaşi chip. „Utilitar”. Şi totuşi politicienii sunt 
„departe”. Şi totuşi, acum, aici, începe un nou an universitar. Şi totuşi, „ei”, „bobocii 
revoluției” poate că - şi prin „noi” — vor rupe cu cei care ne fură propria viaţă. Şi îşi vor 
face, inclusiv în registru politic, viaţa lor, care se va întîlni, în sfîrşit, cu a noastră. Dacă 


nu, atît „ei”, cît şi „noi”, ne-am născut, în 1989, degeaba... 

Nouăzeci şi nouă 


(18 octombrie 2007) 


„Plinul democratic” 
Deseori „experții” în „dezvoltare personală şi instituţională” care ne bîntuie ţara ne 
livrează tot felul de procedee de diagnoză şi intervenție în organizații, preluînd fără 
discernămînt modele, teorii şi practici „occidentale”, care nu au decît o relevanță 
modestă într-o cultură înrobită de colectivism, asistenţialism şi victimizare. Aşa ni se 
prezintă fenomenul deciziei de grup, asemeni unui mecanism psihosocial „universal” de 
raportare sănătoasă, angajantă, la schimbare. Fenomenul a fost pus în evidenţă în 
perioada lipsurilor inerente celui de-al doilea război mondial, atunci cînd echipele lui 
Kurt Lewin încercau să identifice căile prin care oamenii pot fi încurajați să-şi schimbe 
atitudinile alimentare, pentru a accepta, în „vremuri grele”, să consume produse 
substitut, mai ieftine şi mai accesibile într-o perioadă de recesiune (de tipul laptelui 
praf, a cărnii în conserve etc). Un astfel de experiment pilot derulat în anii conflagrației 
pe un lot de gospodine, a fost confirmat mai apoi frecvent în spațiul unor întreprinderi. 
În urma studiilor s-a ajuns la concluzia că participanţii şi-au schimbat în mai mare 
măsură comportamentul în urma unor discuţii de grup, comparativ cu condiţia în care li 
se prezentau nişte materiale persuasive pentru a le lectura. Atunci cînd, însă, 
mecanismul deciziei de grup a fost testat într-o fabrică din Norvegia, psihologii au 
remarcat o tendinţă diferită. Acolo mulți angajaţi nu au perceput discuţiile colective ca 
un mod legitim de a introduce schimbarea, preferînd cealaltă metodă, a opțiunii 
individuale. Într-o asemenea arie culturală se încetăţenise opinia că grupul obturează 
decizia managerului, iar dacă tot e să se producă o discuţie colectivă, aceasta se cuvine 
să se desfăşoare organizat, într-un cadru formal, de genul consultărilor sindicale. 
Aşadar, doar apartenenţa la un grup organizat, cu sarcini precise, devine un exercițiu 
acceptabil. Altfel, avînd de-a face cu o cultură care a probat frecvent performanța 
individuală, e preferabil să se acționeze asupra individului singular, care expus în 
această calitate la sursa de influență, e mai permisiv la schimbare. Într-un alt set de 
cercetări din America Latină, rezultatele obţinute sunt şi mai neaşteptate. Mulţi dintre 
angajaţi au considerat discuţiile de grup cu privire la luarea unor decizii privind destinul 
fabricii drept un semn rău prevestitor, un indiciu al falimentului iminent, un semn de 
slăbiciune organizaţională, conform principiului: „dacă au ajuns să ne consulte şi pe noi 


— care nu suntem întrebaţi niciodată ce e de făcut - înseamnă că e lată”. In urma unui 

asemenea demers, un număr important de angajați au decis să-şi părăsească locul de 
muncă, pentru a se angaja la alte firme „mai serioase”. Oricum, decizia de grup a fost 
privită ca una „pierzătoare” (căci managerii „ştiu ei singuri ce au de făcut”). Prin 
urmare, se observă că ne aflăm în faţa activării unui tipar relaţional diferit de cel 
„occidental”, care exprimă o rezervă şi o dezangajare „naturală” a subiectului, ce a 
„înţeles”, pe baza experienței trecute, că solidarizările sale sunt formale, fără ecou 
social. Dacă în varianta vest-europeană discuția de grup era ineficientă, pentru că 
oricum grupul lucrează „în favoarea omului simplu”, iar eficienţa maximă se obținea 
prin maximizarea performanțelor individuale, în varianta latino-americană discuția de 
grup devine inutilă. Profund marcate de experienţe coloniale înrobitoare, aceste culturi 
naționale cu moşteniri totalitare activează un tipar relaţional retractil, pe baza 
principiului asumat implicit: „putem vorbi oricît, o facem degeaba, că oricum totul iese 
cum vor ei”. În consecință, țări în care speranța socială este deficientă şi în care, la 
nivelul opiniilor, subiecţii apreciază sociologic majoritar că „nu are rost” să te lansezi 
într-o solidarizare comunitară ori să te angajezi public în favoarea unei cauze (iar 
România se încadrează, neîndoielnic, în acest registru), anticipăm, ipotetic, că ar 
manifesta o rezervă importantă în valorificarea eficientă a discuţiei de grup. Şi cu cît 
eficiența e mai scăzută, cu atît aparența participării se cuvine să devină mai mare. 
„Totul e să pară că este, nu să fie cu adevărat”, sub această deviză descria Dumitru 
Drăghicescu, cu 100 de ani în urmă, setul de decizii colective iluzorii care copiază 
mecanic „Vestul”, dar care sunt manipulate tocmai pentru a subjuga mai vîrtos 
„țărişoara”. Zgomotul în locul dezbaterii, circul în locul argumentării echilibrate, iată 
recuzita care conferă aparența „consultării populare”. Şi totul merge strună: în timp ce 


„noi” dăm din gură, „ei” îşi fac plinul. „Democratic”. 

O sută 
(25 octombrie 2007) 


„lată ce bogaţi suntem!” 
Atunci cînd, după un exercițiu sincer de empatie, încerci să portretizezi „tînăra 
generaţie intelectuală”, fie şi numai prin şansa pe care ai avut-o în fiecare an, ca 
universitar, de a te întâlni cu cîteva sute din reprezentanții ei, bilanţul devine neliniştitor. 
Ceea ce răzbate cu putere este, înainte de toate, relaţia dezechilibrată cu memoria pe 
care tinerii „care gîndesc” (şi care ne vor conduce „mîine”) o întreţin. Atunci cînd, 
bunăoară, le amintesc, încercînd să fiu mai evocator la temele de psihopatologie 
colectivă, despre „marea cedare” din 1940 (pe care ţi-o circumscriu prin scurte naraţiuni 
stereotipe din cărțile de istorie, ca şi cum „nu i-ar privi pe ei”), sau mai cu seamă despre 
fenomenul Piteşti (despre care, aproape invariabil, nu ştiu nimic), nu poți să nu exclami: 
„Cine v-a învăţat, programatic, să uitaţi?! Sau să nu aflaţi ceva ce este esenţial pentru 
identitatea voastră de azi şi de mîine”? Desigur, uitarea este psihologic necesară şi 
adaptativă. Există un mecanism individual, dar şi unul colectiv al uitării, care asigură un 
echilibru  identitar cotidian. Dar nu poți uita orice. Ceea ce a produs conversiuni 
dramatice, a răvăşit creşterea şi a dezarticulat ceea ce suntem pînă la a ne reaşeza într-o 
albie nouă, străină a istoriei noastre — deopotrivă personală şi colectivă — nu poate şi nu 
e sănătos să fie uitat. Poți uita numai după ce ţi-ai pus oglinda în faţă, numai după ce ai 
integrat compromisurile, cedările, abandonul, fuga. Şi după ce, printr-un efort de 
responsabilizare, reîncepi să te reclădeşti. Altfel, tensiunea ruşinii şi a vinovăţiei 
lucrează, insidios, în noi, şi răbufneşte în cele mai neaşteptate chipuri. Ori, progresiv în 
anii din urmă, creşte o nouă generaţie înspăimîntător de senină (civic) şi senilă 
(memorial) în raport cu istoria noastră recentă. Alături de această „amnezie” socială 
programată a reperelor importante ale trecutului se impune, paradoxal, şi o 
„hipermnezie” colectivă, artizanală şi relativizantă, care rememorează fapte mărunte, 
anecdotice (erau, desigur, „cozi la ulei şi adidaşi”, dar „în comunism toţi aveau măcar 
un loc de muncă, o locuinţă şi o siguranţă a zilei de mîine”). Totuşi, comunismul 
românesc nu a fost numai o succesiune de bancuri cu Ceauşescu rostite conspirativ de 
către o trupă de pionieri la cules de ştiuleți, sfîrşită cu un foc de tabără. Ci ceva mai 
mult, mai grav, mai implicant. Căci cu infime excepții, începînd cu mijlocul anilor 70 şi 
cu sfîrşitul iluziilor de schimbare, comunismul s-a înstăpînit peste societatea 


românească printr-un contract social implicit, la care am participat, în ponderi diferite, 

fiecare dintre noi. lar „trezirea” brutală pe care o resimt tinerii mei însoțitori la 
confruntarea cu trecutul este cu atît mai greu de asumat: „Cum de nu am ştiut nimic 
despre asta!?”, se îngrozesc cei mai mulți. Cum de „reeducarea” Piteştiului - ca să 
furnizez numai un „exemplu” ce se dorea generalizat la scara întregii societăți -, care îl 
făcea pînă şi pe arhivarul ororii de dincolo de limite, Soljeniţin, să califice 
„experimentul” drept “cea mai teribila barbarie a lumii contemporane”, a rămas un loc 
viran? „Acolo puteaţi fi voi”, adaug eu (la Piteşti erau încarceraţi studenţi), înghețîndu-i 
într-o stare de tulburare revoltată. Trădaţi, privindu-mă acum în faţă, cei mai mulți 
înţeleg că aceste politici ale uitării din România recentă nu sunt decît forme mascate de 
subjugare colectivă. Astfel „reeducaţi”, ei, ca şi „părinţii” lor, nu reprezintă decît o 
masă de manevră „utilă” pentru cei care, transistoric, mult după moartea politică a 
comunismului, se consolidează ca moştenitori ai săi antrenați. Antrenaţi pentru furtul, o 
dată în plus, al istoriei noastre adevărate. Mai rămîn, desigur, distribuite generos pe 
piaţă, hip-hopul, manelele, Jiji, Hrebenciucii, circul, gălăgia şi caltaboşul ministerial. 


„Aveţi cu ce vă hrăni, iată ce bogaţi suntem!”. 

O sută unu 
(1 noiembrie 2007) 


Viaţa ca o privată 
Psihologii care analizează mecanismele cele mai elementare ale cunoaşterii, aşa 
numitele „fenomene psihice primare” (senzațiile şi percepțiile), ne înfăţişează cum 
lumea ni se „deschide” prin intermediul unor „ferestre”, numite „praguri perceptive”, 
precis măsurabile. Astfel ştim că „vedem” între anumite lungimi de undă sau „auzim” 
pînă la un anumit număr de decibeli. Totodată, ceea ce se găseşte „în afara” acestor 
graniţe senzoriale devine inaccesibil, ca şi cum „nu ar exista”, iar ceea ce violentează 
simţurile, exacerbînd un anume registru senzorial, provoacă reacții adaptative de 
retragere şi apărare. De exemplu, cînd suntem în faţa unei lumini de o intensitatea prea 
mare, a unui zgomot prea puternic sau a unei olfacții foarte dezagreabile, avem 
înclinația de a „fugi” instinctiv dinaintea stimulului care ne agresează, datorită unei 
adevărate „sensibilităţi senzoriale”, care ne comunică „pe ascuns” că dincolo de 
anumite limite, expunerea la acel stimul devine amenințătoare şi periculoasă. Dacă 
aceste mecanisme psihice le partajăm cu toate ființele vii, omul are, totuşi, privilegiul 
de a cunoaşte lumea şi prin intermediul unei „sensibilităţii a intelectului”. Tot între 
anumite limite, o anumită societate desemnează prin practici socializatoare implicite 
ceea ce este „de văzut”, ceea ce se cuvine asimilat şi ceea ce trebuie ignorat, construind 
repere ale „suportabilului” şi „insuportabilului”, ale lui „ceea ce merită” şi ale lui „ceea 
ce este demn de dispreț”. Şi tot ca mai simplele şi elementarele procese senzorial- 
perceptive, şi reflecțiile noastre despre felurimea lumii pot să ne avertizeze cînd suntem 
expuşi la un spectacol public dezonorant, precum o mitocănie instituţională, o înjurătură 
relaţională sau o despuiere de sine indecentă, „trăgînd semnalul de alarmă”, şi 
alungîndu-ne din fața „stimulului”. Ori, societatea românească a alterat semnificativ 
această sensibilitate a intelectului pentru mulți dintre concetăţenii noştri, căci ceea ce 
„miroase urît”, se „vede ca fiind strîmb” sau se aude ca un „zgomot împiedicat” devine 
ceva ce nu ne mai stîrneşte reacția defensivă salvatoare. Cînd plasați în vecinătatea unui 
„mare lider” (ca Jiji sau Vadim), „produs cultural” (precum manelele sau telenovelele), 
lăfăieli megalomanice (precum cele furnizate de clanurile Vîntu sau Voiculescu), 
imposturi academice (ca ale plagiatorilor deveniți „şefi de şcoală”) sau mojicii de ţoapă 
(precum certurile politicienilor sau bădărănizarea mass-mediei) nu mai reacționăm, 


ceva adînc şi grav s-a petrecut în noi. Tot astfel ca atunci cînd ajungem în preajma unui 

hîrdău, mirosul nostru se revoltă şi tresare, grăbindu-ne paşii înspre zone mai aerisite, şi 
în lumea socială discernămîntul ne poate elibera cînd suntem expuşi la mizerii publice. 
Ori mulți dintre semenii noştri nici nu mai bagă de seamă că acolo unde se joacă viaţa 
lor, de fapt, pute, iar unii chiar ajung să califice miasma drept ceva „înălțător”. Înainte 
de construi „societatea democratică la români”, „economia de piaţă” şi „instituţiile 
statului de drept”, cred că se impune să (re)construim discernămîntul social, în jurul 
unor valori de dincolo de conjuncturi şi mici aranjamente, care pornesc de la respectul 
cuvîntului dat, treaba bine făcută de fiecare, la locul său, bunul simț şi moderaţia care 
reaşează echilibrat lumea. Cum orice agresiune senzorială statornică provoacă o 
„oboseală” a analizatorului perceptiv, sfîrşind prin a deveni „tolerabilă” (la fel cum 
ajungem să nu mai simțim duhoarea, dacă toată viața noastră se scurge alături de ea), 
studiile neurofiziologice dovedesc totuşi că nu scăpăm de „intoxicare” şi, la limită, de 
moarte. Deşi cei care ne conduc de mai bine de jumătate de secol au nevoie de noi 
„obosiţi” şi plini de părelnicia „normalităţii”, cred că a venit vremea să refuzăm „ceea 
ce ni s-a pregătit” şi prea adesea am acceptat fatalist în arena publică, adică viaţa ca o 


privată. 


199 


Cuprins: 


200 


